
Volumul „Fiul adoptiv”, ca şi „Dacia Felix” apărut în 1968, face parte 
din acelaşi ciclu de evocări istorice dedicate memoriei împăratului Traian. 

Aria tematică cuprinde perioada celui de-al doilea război daco-roman 
(105—107 e.n.) şi perioada de pace care i-a urmat, cu implicaţiile inerente în 
viaţa celor două popoare. 

Dacă partea întîi a ciclului se ocupă cu desfăşurarea războiului pe 
teritoriul Daciei şi poate constitui un volum de sine stătător, în volumul „Fiul 
adoptiv” acţiunea se petrece la Roma iar eroul central este căpetenia dacă — 
Ariort. 

Pentru cei care n-au citit „Dacia Felix” iată o scurtă introducere în 

temă: 

Chiar de la începutul ostilităţilor, tribunul Lucius Longinus cade 
prizonier şi este închis ca ostatic de preţ în cetatea sfetnicului regesc Diaies. 
Aga, frumoasa fiică a lui Diaies se îndrăgosteşte de tînărul prizonier, motiv de 
a refuza peţitorii veniţi în cetate cu prilejul sărbătorii culesului viilor. Unul 
dintre aceştia — Ariort, tînăr falnic şi iute din fire, jignit de refuzul Ayei, cere 
să-l vadă pe romanul prizonier şi după un violent schimb de cuvinte îl răneşte 
grav. 

îngrijit şi ajutat în ascuns de Ava, Longinus evadează şi ajunge în 
tabăra romană, iar în primăvară se întâlneşte cu Ariort pe cîmpul de luptă, 
învins în această înfruntare, Ariort este rănit grav şi pierde un ochi, dar 
Longinus îi cruţă viaţa şi-l lasă liber. 

în Sarmizegetusa asediată de romani, Decebal înmînează însemnele 
puterii viteazului Ariort şi-l trimite să strîngă noi rezerve de luptători în afara 
cetăţii, dar moartea regelui şi căderea Cetăţii de scaun zădărnicesc 
strădaniile lui Ariort. în acelaşi timp, tribunul Longinus se îndreaptă în 
fruntea unui detaşament spre muntele „Cogheonul” unde speră s-o 
regăsească pe Aga. 

Cu acest episod se încheie primul volum, urmînd ca firul evenimentelor 
să-şi afle continuarea în volumul de faţă. 


/naomA 

Motto 

„Nune est bibendum” 

(Şi acum să ne veselim, să bem) 


C 'ulegînd din fugă mirezmele pajiştilor, dumbrăvilor, livezilor, 
vîntul montan părea că-şi păstrează întregul elan pentru 
întinderea nesfîrşită a mării, unde avangărzile sale străvezii, 
mînînd către apus turmele speriate ale valurilor, au şi început să smulgă şi 
să spulbere spuma de pe coamele lor. 

în năzuinţa sa către mare, vîntul, sîcîit de obstacolele puse în cale, 
mătura de-a curmezişul marele drum pietruit — Via Flaminia, care venea 
dinspre miazănoapte spre Roma. 

Năpustindu-se în pinii străvechi, negri şi noduroşi, plantaţi de-a 
lungul şoselei, îi scărmăna vijelios, înecînd în freamătul cetinii lor zgomotul 
a mii de paşi, ţăcănitul copitelor, uruitul roţilor. Umfla mantiile călăreţilor, 
flutura penajele căştilor, zburlea coamele cailor, smucea din mîinile 

























stegarilor acvilele şi semnele de cohorte, lipea tunicile de corp îngreunînd 
mersul, pocnea în coviltirele carelor cu poveri. 

Zburînd pe deasupra oştirii, lungite în mersul ei pe mile^ întregi, 
smulgea din vuiet şi freamăt crîmpeie de cîntece ostăşeşti, sunete de 
trîmbiţe, zăngănit de arme, vorbe de duh, voioase, pline de bucuria 
întoarcerii, pline de aşteptarea desfătărilor fără număr. Şi peste toate, 
freamătul maiestuos al pinilor răvăşiţi de neobosita putere a vîntului în 
goană peste şosea, în aceleaşi rafale lungi, aceleaşi scurte potoliri. 

Numai oamenii, cu ale lor, erau mereu alţii. Pe acelaşi drum au 
mărşăluit cîndva legiunile lui Marius, ale duşmanului său de moarte — 
Sylla, ale lui Pompeius şi Caesar. Peste aceste pietre au răsunat cîndva 
paşii armatei de gladiatori şi sclavi ai legendarului Spartacus şi ai atîtor alţi 
conducători de oşti, mereu alţii. 

Nu mai era mult pînă la Roma, după cum nici soarele, coborînd într-o 
apoteotică învălmăşire de nori, nu mai avea mult pînă să asfinţească. 
Razele piezişe aprindeau roşul cald al tulpinilor de pini, învăluind firea 
întreagă într-o diafană lumină aurie. 

Din cauza lipsei corăbiilor, căci flotele din Mare Nostrum se aflau în 
porturile Asiei şi Africii, legiunile care au luptat în Dacia au trebuit să 
ocolească Adriatica, aşternîndu-se la drum prin Singidunum, Noviodunum, 
Aquilea, Bononia. Aproape treizeci de zile le-au trebuit ca să ajungă pînă la 
Roma, la triumful lor şi al lui Traian. De altfel, tot drumul acesta, lung, pe 
alocuri anevoios, era asemănător unui triumf. Campînd în preajma 
oraşelor, răsfăţaţi de senatele provinciale şi consiliile orăşeneşti, fericiţi că 
nu mai este nevoie să se ostenească în fiecare seară cu săparea şanţurilor şi 
înălţarea valurilor de pămînt, după cum s-au ostenit în Dacia, ca să se 
poată odihni în oarecare linişte, oştenii s-au grăbit cît au putut. De-a lungul 
întregului traseu ovaţiile nu mai conteneau, mai ales în provinciile megieşe 
cu Dacia, în Moesia, Illyria, Pannonia, locuitorii jubilau la gîndul că de 
acum satele şi oraşele lor nu vor mai fi ameninţate, că agoniseala, libertatea 
şi chiar viaţa lor nu vor mai depinde de bunul plac al năvălitorilor. Peste 
tot, oficialităţile ordonau slujbe de mulţumire, înălţau altare, puneau pietre 
votive în cinstea marelui şi bunului lupiter, atotrăzbunătorului Marte şi a 
augustului cezar, imperator Marcus Ulpius Nerva Traianus. Populaţiile din 
drumul lor se întreceau în procurarea hranei şi a furajelor pentru oştire. 


1 Mila romană = 1479 metri 

ştiind că această contribuţie, oricît ar fi ea de apăsătoare, îi va despăgubi cu 
vîrf şi îndesat în anii de pace ce vor urma. 

De la jumătatea drumului, împăratul însoţit numai de statul său 
major, părăsi armata, ajungînd cu două zile înaintea ei la Roma, mai bine 
zis la cîmpul lui Marte, unde se instală într-un cort. Tradiţia şi legea nu-i 
permiteau unui conducător de oşti să pătrundă în incinta cetăţii, decît 
după concedierea armatei şi depunerea insignelor de general. 

Prin apropiere, tot în afara zidurilor, se afla templul zeiţei războiului, 
Bellona, nedespărţita tovarăşă a lui Marte. Pe altarul acestui templu, 
învingătorul dacilor depuse cererea de a-şi sărbători triumful, adresată se¬ 
natului, urmînd ca preotul şi preoteasa Bellonei să mijlocească între el şi 
forul suprem al statului. De la Caesar încoace aceste obiceiuri şi-au pierdut 
semnificaţia, la origine profund republicană, care puneau stavilă, în 
ascensiunea unor conducători de oşti ambiţioşi, către tiranie. Traian, deşi 
era stăpînul absolut al statului roman, poate mai mult decît alţi cezari, 
dorea să-i redea obiceiului străvechia strălucire. 

Nu toate oştile care luaseră parte la cucerirea Daciei se îndreptau 
către Roma. Legiunea ai XlII-a Gemina, bunăoară, fusese lăsată în Apulum, 
oraş situat în inima noii provincii Dacia. De asemenea, multe cohorte din 
alte legiuni, precum şi multe unităţi auxiliare ale aliaţilor, s-au reîntors în 
garnizoanele lor înşirate de-a lungul Danubiului, sau la graniţa de nord-est 
a imperiului, învecinată cu vastele teritorii împădurite şi pline de smîrcuri 
ale seminţiilor germanice libere. Numai de dragul triumfului Traian n-ar fî 
îndrăznit să-şi retragă oştile de la hotare. Luase cu el pretorienii şi corpurile 
de elită italice, adăugîndu-le un mare număr de oşteni care s-au distins în 
luptă, formînd din ei cîte două cohorte alese pentru fiecare legiune. 

în seara aceea vîntoasă a zilei a VII-a înaintea Idelor lui Iunie, în 
freamătul răscolitor al pinilor seculari, oastea celor aleşi intra în 
cantonamentul pregătit din timp, cu grijă şi minuţiozitate de către tribunii 
militari şi edilii Romei. 

La lumina puţină a soarelui roşu, imens şi turtit, care apunea dincolo 
de fluviu, unităţile, dirijate de curieri călări, intrau în lagărul imens, 
ocupîndu-şi locurile destinate fiecăreia. 

Pentru ostaşii care au petrecut ani în şir în provinciile imperiului ori 
pe teritoriile barbarilor, a campa în preajma Cetăţii Eterne era o mare 
desfătare, pentru unii cu totul nouă, neîncercată, pentru alţii — reîmpros¬ 
pătarea plăcerilor al căror gust se ştersese cu timpul. Văzîndu-şi de treabă. 

ei aruncau din cînd în cînd priviri curioase, pline de nerăbdare, către 
imensul oraş, ale cărui ziduri, turnuri, edificii şi monumente încă mai scli¬ 
peau în razele piezişe. 


Nu se ştie prin ce miracol, zvonul despre al doilea triumf asupra 
dacilor, precedase sosirea lui Traian la Roma, le-o luase înainte pînă şi 
curierilor săi, sosiţi încă din ajunul Calendelor lui Iunie. 

Cînd trupele au sosit la Roma, oraşul era de pe acum tixit de lume 
adunată aici din localităţile aflătoare la o depărtare de trei-patru zile. Pe 
marile drumuri, ce se adună aici din patru zări: Via Appia, Latina, 
Praenestina, Tiburtina, Nomentana, Salaria, Flaminia, Cassia, Clodia ca şi 
pe drumul fără pulbere al Tibrului, cel bogat în ape, provincialii nu încetau 
să sosească, găzduind la rude, prieteni, cunoştinţe, sau închiriindu-şi un 
colţişor la nevoiaşii Romei, înghesuiţi şi aşa în micile cubicule ale caselor 
insalubre. Cei mai înstăriţi trăgeau la hanuri de tot soiul, de la cele mai 
mizerabile şi deochiate spelunci din cartierele rău famate: Subura şi Porta 
Capena, pînă la cele mai scumpe, situate în vecinătatea cartierelor selecte. 
Şi pentru că astfel de aglomerări provocau, de obicei, dezordini, dînd apă la 
moară răufăcătorilor şi pungaşilor, edilii au poruncit gardienilor să scoată 
afară din oraş pe toţi acei care la căderea nopţii s-ar afla în străzi şi pieţe. O 
dată cu sosirea armatei, gărzile primiră poruncă severă de a nu lăsa să 
intre în oraş decît persoane oficiale şi acei cetăţeni care puteau dovedi că au 
unde trage la noapte. 

Cei mulţi, nevoiaşi fără trecere şi bani, îşi petreceau nopţile în cîmp. 
Ţăranii şi colonii din Campania, păstorii pe jumătate sălbatici de la poalele 
munţilor Sabini, sau de pe malurile lacului Fucinus, locuitorii Ostiei şi 
pescarii de pe ţărmul mării, poposeau afară, sub marele cort al cerului 
spuzit de stele, cinau în jurul focurilor de vreascuri, dormeau sprijinindu-şi 
capul pe bocceaua în care aveau, păturită cu grijă, tunica albă, de zile mari. 
Dacă cineva s-ar fi uitat de pe o înălţime spre Ostia ori Tusculum, către 
Praeneste sau Tibur, spre Veii sau Nomentum, ar fi văzut peste tot, ca pe 
un cer răsturnat, mii de luminiţe, în unele locuri mai dese, în altele, acolo 
unde prezenţa vilelor, grădinilor şi templelor nu permitea camparea, mai 
rare. înspre apus, mijind prin abureala uşoară a Tibrului, dincolo de Via 
Campana, erau cele mai multe lumini. Numai dealul laniculum, cu 
vestitele-i grădini, părea o insulă întunecată. în dreapta lui, însă, luminile 

apăreau din nou, ba se şi suiau pe coasta colinei Vaticanus, lăsînd în faţa 
acesteia un gol, acolo unde se afla teatrul lui Nero. Spre miazănoapte de 
acesta, cam în dreptul lui Via Triumphalis, focurile se opreau brusc ca în 
faţa unui domeniu interzis, străjuite de o linie rară şi dreaptă de luminiţe, 
pesemne, făcliile vigililor postaţi pe marginea drumului. Dinspre răsărit, în 
dreptul porţilor Collina şi Viminalis, în jurul cazărmii pretoriene şi dincolo 
de ea, erau mult mai puţine focuri. La poalele colinelor Esquilin şi Caelius 
precum şi pe cîmpurile dintre şoselele Praenestina, Latina şi Appia, focurile 
de popas se întindeau pînă pe sub zidurile oraşului. 

■A 


Precedată de doi sclavi cu făclii, o lectică, purtată de alţi opt, coborî 
pe Vicus lugarius, strada ce ocoleşte Stînca Tarpeiană şi se opri în dreptul 
scării care urcă la templul lui lupiter Capitolinul. 

Doi bărbaţi în haine somptuoase, coborîră şi poruncind purtătorilor 
să-i aştepte, urcară încet cele o sută de trepte. Recunoscînd în unul dintre 
ei pe senatorul Caius Caecilius Plinius Secundus, fostul consul, ostaşii 
străjeri îi lăsară să intre. 

Vizitatorii nocturni se îndreptară către marginea dinspre Tibru a 
platoului şi unul din ei, tot oprindu-se şi privind înapoi, spre templu, zise: 

— Niciodată nu mă voi sătura privind acest edificiu magnific. Mai ales 
noaptea, marmora asta imaculată, imaterială, iradiază lumina ei proprie. 
Nu e aşa, Plinius? 

— Aşa e Apollodor, numai că lăcaşul sfînt al lui lupiter Pater e atît de 
mare că nu sînt în stare să-l cuprind cu ochii; totuşi, să-ţi spun drept, îl 
prefer scăldat în razele lunii. 

— Zeiţa farmecelor nocturne, răspunse rîzînd Apollodor, poleind cu 
argint marmora, înăspreşte umbrele şi face să dispară în abisul lor detaliile 
diafane. 

Admirară un timp în tăcere neasemuita privelişte. 

Marea buclă a rîului, ocolind cîmpul lui Marte, se apropia la distanţă 
mică de dealul capitolin, dar respinsă de malu-i stîncos, cotea din nou spre 
apus, pierzîndu-se în întuneric. Părea un balaur uriaş cu spinarea 
acoperită de solzi lucitori. Balansarea zecilor de corăbii, a sutelor de bărci, 
tremurul necontenit al felinarelor de bord, şerpuirea reflexelor în apa 
neagră ca smoala, dădeau acea părere de fiinţă fantastică, care-şi joacă 
muşchii ascunşi sub crusta-i mişcătoare. 

— N-am fost niciodată într-o cetate asediată, zise Apollodor, dar, nu 
ştiu de ce, mi se pare că aşa ar fi trebuit să arate. 

— Nu eşti departe de adevăr. Şi acesta este un asediu. Poimîine în 
zori, asediatorilor li se vor deschide porţile. Focurile acestea nenumărate, la 
care cei veniţi din împrejurimi îşi fierb polenta2 şi se încălzesc în răcoarea 
nopţii, oraşul acesta imens, care adăposteşte un milion de oameni plini de 
toane şi pofte, sînt grăitoare. Ei nu înţeleg să renunţe la puţinul ce-1 au: 
darurile şi distracţiile. Dacă graţie dacilor învinşi ei vor fi scutiţi de 
impozite, pentru un timp, şi vor căpăta mîncare gratuită, asta nu înseamnă 
că vor renunţa la sîngele captivilor daci. Ai contribuit şi tu, Apollodor, la 
dezastrul acestui popor viteaz, construind acea minune arhitecturală — 
podul peste Danubiu. Dar să lăsăm asta. Nu te-am adus aici ca să 
discutăm chestiuni grave, care de altfel ne depăşesc, totuşi trebuie să mai 
adaug ceva. Primul lucru care îi face pe toţi oamenii aceştia să se adune la 
Roma este dărnicia cezarilor, al doilea — dorinţa fireasca de a se distra şi 
abia în al treilea rînd — obiceiul, datina, spiritul de comuniune al acelora 
de acelaşi sînge şi neam. Cea mai bună dovadă că nu greşesc stă în faptul 
că la pseudo-triumful lui Domitian, cezarul care n-a fost biruitor în nici 
unul din războaiele purtate prin generalii săi, la Roma s-a adunat tot atît de 
multă lume, dacă nu şi mai multă. 

— Mă mîndresc cu prietenia ta, nobile Plinius. A te asculta, a-ţi 
urmări logica, a-ţi admira puterea de pătrundere în miezul lucrurilor, este 
pentru mine o cinste mare şi un nebănuit noroc. 

— îmi place şi mă uimeşte modestia ta. Deşi îmi eşti superior, căci 
eşti un mare creator, mă admiri pentru erudiţia mea, pe care o datorez în 
întregime dispărutului meu tată adoptiv şi memoriei cu care natura m-a în¬ 
zestrat din belşug. Nu sînt decît un demnitar meticulos care se bucură de 
favorurile celui mai bun dintre cezari, ca şi tine de altfel. 

— Abia aştept să se termine triumful ca să-i prezint augustului 
planurile de pe acum elaborate ale edificiilor, pe care plănuieşte să le înalţe. 

— Mi-e teamă că va trebui să te înarmezi cu răbdare. Serbările 
triumfului cer încordarea tuturor forţelor trupeşti şi sufleteşti; augustul va 
fi foarte ostenit. Şi pentru mine, de mîine începe un şir de zile pline de 
oboseală şi griji. De poimîine se va distra numai poporul, toţi acei, însă, 
care deţin o funcţie în stat vor avea de lucru pînă peste cap. 


2 Polenta — terci din făină de orz uscată la foc 

Vîntul care bătea cu atîta înverşunare de trei zile, se molcomi de tot. 
Torţele străjerilor şi flăcările din urne, din faţa templului, ardeau liniştit. 
Luminiţele din jurul Romei se micşorau ca număr, se stingeau pe măsură 
ce pelerinii, osteniţi de drum, adormeau. Urcau valuri de răcoare dinspre 
rîu. 


— Să mergem, Apollodor! S-a făcut tîrziu şi e cam frig. Am o sănătate 
atît de şubredă... 


La al doilea ceas după răsăritul soarelui, Traian, urmat de generali şi 
demnitari, merse pe jos la templul Bellonei. Şapte dintre cei mai venerabili 
senatori îl salutară în numele Senatului şi poporului roman şi-i înmînară 
actul prin care, pentru victoria sa mare, era autorizat să-şi serbeze triumful 
în „Pomerium”, incinta sacră a Romei. 

După ce primi felicitările asistenţei, Traian, urmat doar de generalii 
săi, plecă să inspecteze trupele. 

Cohortele îl aşteptau aliniate în Cîmpul lui Marte şi uralele 
tumultuoase, pline de voioşie, îi umplură inima de mîndrie şi recunoştinţă. 

Adresîndu-şi cuvîntul oştirii, Traian încheie astfel: 

— Ostaşi, acum un an, înainte de marea luptă cu dacii, v-am vorbit, 
sfătuindu-vă să fiţi curajoşi şi disciplinaţi, făgăduindu-vă victoria. Toate s- 
au împlinit după cum am dorit. Dacia a devenit provincie romană. Mîine 
vom intra în incinta sacră a Romei şi vom păşi sub bolţile arcului de triumf. 
Toţi locuitorii Romei şi mulţimea cetăţenilor sosiţi din întreaga Italie, vă 
aşteaptă ca să vă mulţumească pentru dîrzenia cu care aţi apărat graniţele 
imperiului şi curajul de care aţi dat dovadă cucerind o provincie nouă. 
Mîine vom aduce sacrificii lui lupiter Capitolinul şi lui Marş Ultor şi le vom 
mulţumi pentru că în acest război au fost mereu alături de noi. în zori de zi 
vă aştept în fruntea cortegiului triumfal. 

— Vivat, Traian imperator, vivat, vivat! îi răspunse armata într-un 

glas. 

După ce ecoul uralelor se stinse în văzduh, împăratul se întoarse în 
cortul său pentru a prezida consiliul imperial, iar oştirea se apucă febril de 
pregătiri. 

Darea de seamă prezentată împăratului la şedinţa consiliului, 
privitoare la repartizarea banilor proveniţi din prăzile luate în Dacia, întrecu 
orice aşteptări. 

După scăderea soldelor şi darurilor oferite armatei cu generozitate, a 
enormelor cheltuieli pentru sărbătorirea triumfului şi a sumelor rezervate 
lucrărilor edilitare la Roma şi în imperiu, excedentul rămînea uriaş. La pro¬ 
punerea împăratului, consiliul votă o dispoziţie prin care toţi cetăţenii 
plebei erau scutiţi de plata impozitului pe un an şi căpătau, pe deasupra, o 
donaţie de şase sute cincizeci de denari flecare. 

După aceea i-au fost aduse cîteva monede noi, bătute cu ocazia 
victoriei. Privi cu atenţie reprezentările alegorice de pe reversul fiecăreia. Pe 
un sesterţiu era înfăţişată zeiţa Victoria, ţinînd un scut pe care scria DACIA 
VICTA (Dacia învinsă). Cu privirea înnegurată de amintiri, Traian se uită 
lung la efigie, punînd-o apoi pe tava ţinută de sclav, zise fără să se adreseze 
cuiva anume: 

— Cit de simplu rezolvă artiştii lucrurile complicate. 

Cînd a venit vorba despre jocuri şi lupte de circ, prefectul Romei ceru 
ca această chestiune să fie discutată la urmă. Traian pricepu că Licinius 
Sura nu doreşte să discute despre asta de faţă cu toţii şi o amină. 

După ce termină cu Nepos, senator foarte meticulos şi grav, care avea 
în subordine pe toţi liberţii şi sclavii tezaurului de stat, după ce dădu 
porunci noi comandanţilor cohortelor pretoriene şi prefecţilor navali ai 
porturilor din Ostia, împăratul le porunci să plece, oprindu-i doar pe 
Licinius Sura, Plinius şi Trebonius Ruflnus. 

— Acum, cînd am rămas numai noi, vorbeşte, zise Traian. 

— Auguste, în scrisoarea ta, din decembrie al anului trecut, anunţi 
senatul că din pricina mulţimii captivilor daci, ai de gînd să arunci în arenă 
cîteva mii din aceştia care împreună cu gladiatorii de meserie să fie zece 
mii. Vestea s-a împrăştiat încă de pe atunci şi plebea este în delir. Te 
ovaţionează şi te preamăresc cu orice prilej, pretutindeni, subliniind că nu 
în zadar senatul şi poporul roman ţi-au oferit titlul rar de „optimus 
princeps”. 

Licinius Sura tăcu, urmărind efectul vorbelor sale, iar Trebonius 
Rufinus, om de mare curaj şi rară sinceritate, folosindu-se de tăcerea 
amîndorura, zise: 

— Să nu confundăm lucrurile Licinius. Acest titlu i-a fost acordat 
augustului pentru marea lui bunătate faţă de supuşi. Sclavii sînt şi ei 
supuşii săi şi a-i ucide cu miile nu este uman. 

Privindu-1 lung, Sura îi răspunse fără răutate: 

— Dacă nu te-aş cunoaşte cum te cunosc eu, aş crede că ai devenit 
adeptul acelui lisus Nazareteanul, crucificat în timpul împăratului Tiberius 
şi a cărui sectă ne dă mult de furcă cu indolenţa şi absurditatea concepţiei 
ei. Tu ai mai pledat în public, sub Domitian în favoarea lui lunius 
Mauricus, duşman înverşunat al luptelor de circ. 

— Asta n-o mai ştiu, zise Traian binedispus. Lumina-ţi-mă şi pe mine! 

— Auguste, răspunse Rufinus, povestea e de pe vremea lui Domitian 
şi Licinius nu-şi mai aduce aminte bine cum a fost. Despotul m-a exilat 
atunci în neînsemnatul oraş Vienna, al Allobrogilor din Galia, unde în 
calitatea mea de duumvir am abolit luptele de gladiatori şi jocurile atletice 
pe motiv că ele corup moravurile populaţiei şi o fac mai turbulentă. Pîrît şi 
tras la răspundere în faţa Senatului pentru depăşire de autoritate, am fost 
apărat în lipsă de lunius Mauricus, om de o mare fermitate de caracter. 
Terminîndu-şi pledoaria, acesta a spus: „Aş fi vrut chiar ca jocurile şi 
luptele sîngeroase să fie suprimate la Roma”. 

— Dar tu, Plinius, ce părere ai în această chestiune, întrebă Traian? 

— Auguste, am fost atunci de faţă în Senat şi am tăcut din prudenţă, 
deşi părerea mea era formată de mult. Jocurile de pe urma cărora jumătate 
din atleţi zac cu şira spinării frîntă şi doi din trei gladiatori nu se mai ridică 
de pe nisip, nu fac decît să pervertească moravurile provincialilor, trezind în 
ei instinctele sîngeroase, după cum şi jocurile din Roma strică moravurile 
întregii lumi. Totuşi, viciile celor din Vienna sînt închise între zidurile ei, 
cită vreme ale noastre se împrăştie mult mai departe. Chestiunea trebuie 
privită din latura ei civică, deoarece într-un corp politic, ca şi într-un trup 
omenesc, boala cea mai periculoasă este aceea care vine de la cap^. 

— Ce instructiv este să stai de vorbă cu prieteni luminaţi, zise Traian 
cu seninătate. Acum să ne întoarcem la sclavii noştri. 

— Auguste, reluă Sura, te rog să ne ierţi că ne-am abătut, făcîndu-te 
să-ţi pierzi timpul preţios. Dintre toţi dacii trimişi la Roma, am reuşit să 
alegem cîteva mii de voinici maturi, lăsînd de o parte pe cei mai tineri, aşa 
cum ne-ai poruncit. 


3 Gînduri surprinzătoare pentru epoca aceea, mărturisite în scrisoarea a XXIII-a a lui Plinius către 
Sempronius Rufus. 

— într-adevăr aşa am spus, căci sînt mai maleabili şi se vor adapta 
mai uşor noilor condiţii de viaţă. Totuşi, despre ce este vorba? 

— Nici un mijloc cunoscut laniştilor şi instructorilor de gladiatori nu a 
reuşit să-i convingă ori să-i silească să lupte între ei. Rufinus, căruia îi 
repugnă treaba aceasta, şi Plinius îmi sînt martori că nici biciul, nici 
vergelele înroşite în foc, nici înfometarea şi însetarea, nici măcar 
promisiunea îmbunătăţirii condiţiei lor mizere nu i-au convins. Oamenii pe 
care i-am pus să supravegheze operaţia, pînă la urmă s-au înfuriat pe 
lanişti şi instructori şi pe mulţi i-au pedepsit. Nu ştiam cum să descurc 
povestea aceasta şi după multă chibzuinţă, am socotit că va trebui să le 
dăm dacilor adversari din alte neamuri, ba chiar pe gladiatori şi încă dintre 
cei mai buni, căci dacii disperaţi, dîrji şi vînjoşi ar putea să triumfe peste 
tot, ceea ce nu intră în socotelile noastre. 

Traian asculta cu privirea aţintită undeva departe, apoi răspunse cu 
un uşor tremur în glas: 

— Simt crescînd în mine mîndria că am astfel de sfătuitori luminaţi şi 
prudenţi şi n-aş vrea să mă judecaţi greşit. îmi plac foarte mult luptele în 
arenă, dar numai între oameni de meserie, între gladiatori, aceşti 
aventurieri neînfricaţi ai riscului, cărora viaţa fără primejdie li se pare 
searbădă şi care atîta cit trăiesc, gustă cu savoare admiraţia mulţimii. îmi 
repugnă măcelul fără sens cu hecatombele lui. îi prefer pe daci vii, căci 
sclavii morţi nu ne sînt folositori la nimic, dar din păcate plebea nu judecă 
aşa. Poftele sutelor de mii de oameni buclucaşi, plini de toane, pe care le- 
am altoit timp de secole tot noi — conducătorii, trebuie satisfăcute. Şi nu 
numai ei ne vor judeca ci şi atîţia senatori, cavaleri, oameni bogaţi şi 
influenţi, cu tot alaiul lor imens de clienţi. Ne vor judeca şi mulţi dintre 
liberţii cu funcţii la stat, pînă şi unii sclavi. Ca să nu mai pomenesc de 
femei, care în frunte cu Marea Vestală se prăpădesc după spectacolele 
sîngeroase. Credeţi-mă, prieteni, vremea reformelor în acest domeniu nu a 
sosit încă. 

— Atunci ce e de făcut, auguste? 

— De ce-mi cereţi mie dezlegarea? 

Văzînd că-şi pleacă capul, plictisiţi şi sîcîiţi de acest impas, Traian se 
sculă, dîndu-le de înţeles că sfatul a luat sfîrşit. Trecînd lingă Sura, îi 
cuprinse umerii şi-i zise încet: 

— Nu trebuie să fie neapărat mulţi, cine o să-i numere? împarte dacii 
la cit mai multe arene. La nevoie, îmbracă tîlharii şi ucigaşii condamnaţi în 

































haine de daci şi trimite-i cu arme neascuţite împotriva fiarelor sălbatice; 
vom scăpa mai uşor de ei. Şi-apoi, gîndiţi-vă, inventaţi ceva, apelaţi la 
imaginaţia voastră! După cum văd, dacii, pînă şi învinşi, ne dau de furcă; 
totuşi îi prefer vii, căci am nevoie de ei. 

■A 


De cum s-a crăpat de ziuă, zeci de mii de cetăţeni s-au îndreptat către 
porţile Romei, de astă dată larg deschise oricui. Acei care cunoşteau 
desfăşurarea procesiunii, nu s-au mai ostenit să se înghesuie la porţi şi s- 
au oprit la circul Flaminius, aflat în afara zidurilor, ocupînd pînă la refuz 
marele amfiteatru. Acei care n-au mai găsit loc în circ, s-au adunat de-a 
lungul drumului cotit care trece pe lîngă teatrul lui Balbus, pe lîngă porticul 
Octaviei şi teatrul lui Marcellus. Şi aici, ca pretutindeni pe traseul 
cortegiului triumfal, totul fu ocupat pînă la ultimul locşor. 

în incinta zidurilor era şi mai greu de găsit un loc pe marginea 
drumului, cu atît mai mult undeva sus — pe acoperiş, terasă ori în arcadele 
clădirilor, aşa că mulţi dintre cei sosiţi de la ţară se împrăştiară prin străzile 
înguste ale oraşului, cu speranţa de a răzbi undeva, de unde ar fi putut 
vedea cortegiul. Dar peste tot, unde străzile dădeau în marile artere, 
îmbulzeala era atît de mare încît, renunţînd, oamenii umblau prin oraş 
căscînd gura la temple şi edificii. Pînă la urma se aciuau şi ei undeva în 
Forum Boarium, Forum Olitorium, pieţe vaste, în trecut — tîrguri de vite şi 
de legume, cărora li se păstraseră doar numele şi prin care, după datină se 
scurgeau cortegiile triumfale. 

Dar cel mai vast loc, care putea cuprinde peste un sfert de milion de 
spectatori era Circul Maximus şi pentru că procesiunea triumfală trecea şi 
prin el, gemea de lume venită încă din ajun ca să ocupe locurile cele mai 
bune. 

Marea urbe fremăta de mulţimea spectatorilor sosiţi de pretutindeni şi 
în lumîna încă puţină a dimineţii, o rumoare continuă se întindea deasupra 
ei ca o poală uriaşă de cort. 

Pe Via Sacra care străbate forumul roman de la templul Sacrae Urbis, 
vatra străveche! Rome, şi pînă la templul lui Saturn, accesul cetăţenilor de 
rînd nu era permis. Cordoane masive de pretorieni blocau acest traseu, iar 
sclavii imperiali, frumos îmbrăcaţi, controlau tesserele din plăcuţe de os ale 
celor invitat!. 

5 




15 




















în părţile mai largi ale acestei străzi cotite se aflau tribunele oficiale 
pentru tot ce avea Roma mai ilustru, mai influent şi mai bogat: Marea 
Vestală cu cele şase preotese ale ei, senatorii cei mai bătrîni, foştii consuli, 
guvernatori şi pretori, oratori, scriitori, poeţi, artişti şi actori celebri; 
augustali — curteni a căror singură ocupaţie era de a înfrumuseţa cortegiile 
şi ospeţele împărăteşti; oameni noi: mari proprietari, armatori, negustori, 
cămătari a căror lipsă de strămoşi iluştri era compensată de sacii grei cu 
bani. 

Sclavii favoriţi ai tuturor acestora şi liberţii cu importante funcţii de 
stat, fără a avea loc în tribune, se aflau printre cei privilegiaţi, aciuîndu-se 
sub arcadele edificiilor, pe acoperişuri, terase şi în toate locurile înalte de 
unde puteau vedea bine cortegiul. 

De-a lungul întregii Via Sacra, începînd de la splendida fîntînă Meta 
Sudans, pînă la scările oe urcă la Capitoliu, erau plantaţi stîlpi înalţi, auriţi, 
cu vulturi în vîrf, cu trofee decorative bătute la mijloc. De la unul la altul, 
de-a curmezişul străzii, atîrnau ghirlande de verdeaţă cu jerbe de flori. 


Urcînd pe tribună, Rufinus privi în jurul său şi zărindu-i pe Plinius şi 
Apollodor, discutînd cu Tacitus şi Caninius, se apropie de ei plin de voie 
bună. 

— Salve, prieteni! Aţi auzit noutatea? 

— Care? 

— împăratul i-a interzis apa şi focul Romei lui Marinus Priscus. 

Pe feţele tuturor se întipări o uimire vie. 

— în sfîrşit, zise Apollodor, am şi eu o satisfacţie. Cit sînge rău mi-a 
făcut acest sperţar. 

— Oho! exclamă Tacitus. Cursul istoriei se schimbă. 

— Prin urmare l-au dibuit, adăugă Plinius. De fapt, ultimul cărăuş 
din Urbe ştia cine este Priscus, însă nimeni nu putea dovedi nimic. 

— E atît de abil, zise rîzînd Rufinus, că ar fi în stare să străbată pe 
jos, fără mîncare şi băutură, acele o sută de mile fatale, de interdicţie, din 
jurul Romei. 

— Pînă acum, nici unul dintre acei cărora li s-au interzis apa şi focul 
Romei, nu a scăpat, zise poetul Caninius. Cînd s-a întîmplat asta? 

lasae. 



— Aseară, Augustul a primit printr-un curier o scrisoare. O citi el 
însuşi şi nu a spus nimănui nimic. După asta porunci să-i fie adus Priscus 
cu dările de seamă asupra aprovizionării Romei. L-am asistat, Sura şi eu. 

— Ah! exclamă pentru a doua oară Tacitus. Va să zică nu degeaba ţi-a 
mers vestea de om incoruptibil? Să nu te dezminţi niciodată! Pe Moneta, 
mama muzelor! împăratul a avut inspiraţie divină. 

Apollodor nu-şi găsea astîmpăr de bucurie. 

— Pentru mine, exclamă el, ziua de astăzi este un dublu triumf. în 
sfîrşit, voi primi materialele la timp şi cred că vor fi de calitate bună. 

— Ruflnus, întrebă Plinius, pînă la urmă cum a rămas cu dacii şi 
participarea lor la luptele din arenă? Tu şi Sura aţi găsit vreo ieşire din 
impas? 

— Am procedat aşa cum ne-a sugerat augustul. Tot el e mai deştept 
decît noi toţi laolaltă. Participarea dacilor la lupte va fi redusă, după 
posibilităţii şi va consta mai ales în lupta împotriva fiarelor sălbatice. Cîteva 
sute de captivi, dintre cei mai voinici, vor lupta în arenă, dar nu între ei, ci 
împotriva gladiatorilor de meserie. Acum, vă las! Mă aşteaptă calul în strada 
Cămătarilor. Trebuie să ajung cortegiul în drum. Salut! 

Privindu-1 cum coboară de pe tribună, salutînd în dreapta şi în stingă, 
Apollodor zise: 

— Dacă toţi demnitarii romani ar fi drepţi, cinstiţi şi inimoşi ca 
Trebonius Ruflnus, viaţa în imperiul roman s-ar asemăna cu aceea din 
Grădinile Elizee. 

Plinius îi răspunse rîzînd: 

— Ar fi plictisitor să trăieşti într-o lume în care virtuţile n-ar fi avut 
preţ, nu crezi? în lipsa răului, cine ar fi apreciat binele? 


în cortul imens şi luxos, de faţă cu cei mai înalţi dregători şi generali, 
preoţii lui lupiter Capitolinul, urmînd ceremonialul fastuos, îl îmbrăcară pe 
Traian în veşmintele marelui zeu, aduse din tezaurul templului, îl încălţară 
cu sandale aurite, îi puseră „tunica palmata” şi-l înfăşurară cu „toga picta”. 
Înmînîndu-i însemnele de imperator — coroana de lauri din aur masiv, 
sceptrul-toiag din fildeş cu vulturul de aur în vîrf şi ramura de laur, cizelată 
şi ea din aur, preotul cel mare rosti formula consacrată: 

— Fii modest în magnificenţa ta, auguste cezar! Senatul te-a investit 
cu titlul de imperator nu pentru ca să-ţi îndrepţi puterea împotriva, ci 

pentru binele poporului roman. în faţa porţilor sacrului Pomerium, în care 
se află tot ce este mai de preţ neamului latin, leapădă-te de gînduri trufaşe, 
dacă le ai; ascultă, fără a te mînia, pe toţi acei care te vor judeca pentru 
lipsurile tale, iar pentru ca laudele aduse ţie să nu-ţi îmbete orgoliul cu 
deşertăciunea lor, adu-ţi aminte că eşti muritor! 

Cu aceste cuvinte, luînd de mină un om cu părul şi barba albe, 
îmbrăcat într-o tunică lungă, imaculată, adăugă: 

— Sclavul acesta umil te va urma în drum spre Capitoliu şi-ţi va 
aduce aminte ceea ce eu, în numele poporului roman, ţi-am spus aci. 

La al doilea ceas după răsăritul soarelui, cerul, pînă acum pîclos 
deasupra văii Tibrului şi a mlaştinilor Campaniei, se limpezi de tot. Calde şi 
uşoare adieri, rămăşiţele vîntului care a bătut cîteva zile în şir, erau de bun 
augur. 

Cortegiul se înjghebă avînd capul în faţa vechiului teatru al lui 
Pompei, iar coada la podul lui Aelius. Armata, gătită şi lustruită, ocupa cele 
două cîmpuri de exerciţii, urmînd să intre în Via Triumphalis, cohortă după 
cohortă, cînd le va veni rîndul. 

împăratul ieşi din cort, urmat de generalii săi, părtaşi cu toţii la 
victorie, chiar dacă unii dintre ei au luat parte numai la primul război 
dacic, ori au fost trimişi în altă parte în cursul celui de-al doilea. 

Era acolo Hadrian, ruda sa prin alianţă, Lucius Licinius Sura — 
prefectul Romei, Lusius Quietus — comandantul cavaleriei maure, 
Cornelius Falco — comandantul unui corp de armată, Aulus Cornelius 
Palma şi Quintus Turbo — sosiţi curînd din Orient, unde cuceriseră Arabia 
şi potoliseră cîteva răscoale, Balbus — topograf militar, tehnician de mare 
faimă şi valoare, Claudius Livianus — comandantul gărzii imperiale, 
Manlius Felix — şeful de lucrări, prim-genist al armatei. 

Precedat de corpul senatorial, în frunte cu cei doi consuli, cortegiul 
era întocmit după datină într-o anumită ordine, în care împăratul îşi avea 
locul la mijloc, între prizonieri şi armată. 

Plecînd din Cîmpul lui Marte şi intrînd pe poarta Triumphalis, 
cortegiul urma să treacă prin mijlocul circului Flaminius ocupat de o mare 
mulţime de spectatori. Pătrunzînd apoi în sacrul Pomerium prin poarta 
Carmentalis şi traversînd cele două pieţe mari — Forum Velabrum şi Forum 
Boarium, el trebuia să se abată prin circul Maximus şi făcînd ocolul 
imensei piste să iasă prin aceeaşi poartă. Ocolind apoi splendidele palate de 

























pe dealul Palatinus şi angajîndu-se pe Via Sacra, cortegiul trebuia să urce 
la Capitoliu. 


Cel mai vechi şi mai frumos din toate, circul Maximus suferise 
stricăciuni mari în timpul marelui incendiu neronian. Cu primele sume de 
bani realizate din prăzile luate în Dacia, împăratul Traian porunci să fie 
reconstruit anume pentru zilele triumfului său. S-a lucrat cu rîvnă şi în 
cîteva luni de zile, toată lemnăria arsă fu înlocuită cu zidărie, iar spaţiul 
ocupat pe vremuri de loja imperială, substanţial micşorat. Bunăvoinţa 
împăratului mărise astfel capacitatea circului cu cinci mii de locuri. Gestul 
său fu apreciat şi mult aplaudat de popor. 

Nici un oraş din lume în afara Romei şi Alexandriei nu putea să se 
laude cu o populaţie mai mare decît aceea a circului Maximus şi nici o 
armată din lume, de la începutul istoriei nu a numărat atîţia ostaşi. Peste 
trei sute de mii de oameni se aflau în circ şi în afara primelor cîteva rînduri 
ocupate de cavaleri şi nobili de provincie, modeşti şi rustici, imensul 
amfiteatru gemea de lume foarte amestecată. Se adunaseră aici oameni de 
toate profesiile şi meseriile, cu nevestele, rudele, copiii, calfele şi sclavii lor. 
Majoritatea copleşitoare însă, era formată din plebei, pătură socială anume, 
caracteristică Romei; săraci, leneşi şi gălăgioşi, aceşti oameni liberi trăiau 
din mila statului şi a marilor bogătaşi, interesaţi în a nu-i aţîţa. 

în tribuna oficială, un magistrat prezida această aglomerare pestriţă 
şi numai loja imperială, loc sacru prin menirea sa, rămăsese liberă. 

Un vacarm de nedescris, dar plin de voie bună, plutea peste uriaşa 
incintă şi dacă puterea lui nu ar fi fost absorbită de vastul spaţiu 
înconjurător, acei care-1 produceau ar fi asurzit de bună seamă. 

Pentru a-şi omorî timpul, spectatorii mîncau, beau, discutau, se 
certau, se strigau de la distanţă, făceau glume. Din cînd în cînd, la apariţia 
în mijlocul lor a vestiţilor gladiatori sau conducători de quadrige, izbucneau 
în aplauze şi ovaţii furtunoase, urmate de dispute contradictorii despre 
jocurile şi luptele anunţate, al căror număr şi durată întreceau orice 
aşteptări. Ici-colo, grupuri compacte de susţinători ai unor fracţiuni se 
încăierau verbal, înjurîndu-se, batjocorindu-i pe eroii fracţiunilor adverse. 

— Pe Hercule, striga unul, albata (culoarea albă) va învinge; nici un 
auriga nu se poate asemui cu Allianus? 

— Aruncaţi-1 în Cloaca Maxima pe Allianus al vostru, răspundea un 
altul. Beţivanul acesta îşi va frînge gîtul la primul ocol. Prasina (verde) va 
învinge! 

— înghiţi-v-ar Tartarul pe toţi, şi pe albi şi pe verzi! De cînd stă Roma 
în picioare tot rusata (roşu) a fost mai tare. Aţi uitat ce aţi păţit acum un 
an? 

Dar pătimaşilor fracţionişti nu le putea nimeni astupa gura atît de 
uşor, mai ales că succesele culorilor erau schimbătoare şi era greu de 
prevăzut care din ele se va menţine mult timp învingătoare. 

— Fuscianus, Felix, Allianus sînt nişte cîrpaci faţă de neînvinsul 
Callamus. Vene ta (albastru) va învinge! 

— Cine? Callamus? Nimeni nu ştie să ţină frîiele ca Tenax. 

— Huo! Numai numele îi este tenace, mîinile îi sînt de ceară. Vivat 
albata! 

— Vivat prasina! 

— Jos cu prasina! Vivat veneta! 

Spiritele se încălzeau la culme şi de fapt nimeni nu mai asculta ce 
spune celălalt; dar asta n-avea nici o importanţă. Pînă la urmă agenţii 
grupărilor scoteau tăbliţele de plumb şi notau numele certăreţilor care 
încheiau pariuri. 

încă din zorii zilei, uriaşa arenă fu invadată de actori ambulanţi, 
bucuroşi că de astă dată spectatorii, neavînd ce face, le dau atenţie. De o 
parte şi de alta a zidului scund — „spina”, care împarte arena în două şi în 
jurul căruia, ocolindu-i capetele, aleargă carele de cursă, trupe de actori de 
tot soiul se foloseau de ocazie spre a-şi demonstra talentele. 

în faţa spectatorilor mai mult ori mai puţin atenţi se perindau dansuri 
de tot felul, în acompaniament de felurite instrumente muzicale. Tumbe, 
salturi, grimase, încăierări comice, scenete pastorale obscene, jocuri gro¬ 
teşti, mimări burleşti; fauni aprigi urmărind nimfe sumar îmbrăcate; 
alergători în saci, împiedicîndu-se la tot pasul, stîrnind rîsete, personaje 
groteşti imitînd cu haz luptele de gladiatori; cavalcadele piticilor călări pe 
uriaşi; scamatori, mîncători de foc, jongleri, saltimbanci, dresori de 
animale, tot ce putea etala marea Romă în domeniul acesta, se agita, se 
foia, se schimonosea, mutîndu-se din loc în loc ca să fie văzut de cit mai 
mulţi spectatori şi să le ţină de urît pînă la apariţia cortegiului triumfal. 

Din cînd în cînd actorii se apropiau de balustradă cu străchini de 
lemn, bonete şi tichii întinse, cerînd răsplată şi de sus ploua cu mărunţiş, 
turte, fructe. 

Din pricina gălăgiei infernale, produse deopotrivă de actori şi de 
spectatori, nimeni nu a auzit tumultul maiestuos al uralelor, atunci cînd 
cortegiul triumfal, pătrunzînd în Forum Boarium se apropia de circ. 

Slujbaşii, însărcinaţi cu ordinea, vestiră prin curieri pe ostaşii 
trîmbiţaşi şi în clipa cînd sunetele stridente sfîşiară văzduhul, vacarmul se 
potoli brusc, cedînd loc unei agitaţii pline de neastîmpăr. Numeroşi gardieni 
evacuară pista de histrioni, comici şi saltimbanci, iar sutele de sclavi din 
serviciul circului, apăruţi cu greble şi coşuri, curăţiră la iuţeală şi neteziră 
pista. 

Atunci, în liniştea relativă ce se lăsase, se auziră, mai întîi vag, apoi 
din ce în ce mai clar, exploziile îndepărtate ale uralelor. Era în aceste sunete 
ceva etern şi maiestuos, ritmic şi plin de nebănuite forţe, ca al valurilor 
mării, împinse către ţărm de neostoita putere a vîntului. 

Mai întîi intrară pe poartă acei care după datină deschideau 
procesiunea. Cu pasul măsurat, plin de demnitate, fluturîndu-şi în cadenţa 
mersului poalele superbelor togi laticlave, ţinînd colţul triunghiular al 
acestora pe braţul sting îndoit, apărură consulii, pretorii, censorii şi 
numerosul corp al senatorilor. 

Spectatorii se ridicară în picioare. Întîi sute, apoi mii de glasuri îi 
ovaţionară îndelung. 

— Vivat consules! 

— Vivat patres conscripţii 

Nenumărate braţe, basmale, jerbe fluturară deasupra capetelor. 

Urmîndu-şi drumul, demnitarii ocoliră „spina” pe dreapta şi 
parcurgînd în sens opus arena pe partea cealaltă, ieşiră din circ. 

îndată după aceştia, ţîşnind de sub arcadele porţii, apăru un grup 
numeros de histrioni, băieţi şi fete, aleşi dintre cei mai frumoşi şi talentaţi, 
îmbrăcaţi sumar, ca să-şi pună în valoare splendoarea trupească, purtînd 
coroane de flori pe cap, ei se mişcau într-un ritm perfect, plin de graţie şi 
mare putere de seducţie, cîntînd în acelaşi timp, unii din gură, lovind în 
chimvale, alţii din lire aurite. Printre ei se remarca unul de o frumuseţe rară 
— Pyllade, despre care toată lumea ştia că este favoritul lui Traian. 

în urma acestui grup, plin de farmec tineresc, apărură mai mulţi 
sclavi împărăteşti, la fel de frumos îmbrăcaţi, care duceau coroanele de aur 
oferite triumfătorului din partea provinciilor. 

La al patrulea ceas, soarele, depăşind marginea zidului, ardea cu 
putere, inundînd pista cu lumina-i reverberantă, dar în aşteptarea 
grandiosţului spectacol, ce urma să se desfăşoare, privitorii nu luau în 
seamă nici căldura, nici zăpuşeala. 

Lăsînd anume parcă o pauză mai mare în cortegiu ca să impresioneze 
mai mult, de sub bolţile porţii se iviră perechi-perechi de cai gătiţi cu 
panglici multicolore şi jerbe de flori, trăgînd carele, frumos împodobite, 
încărcate cu prăzi luate din Dacia cucerită. Vase de aur, electrum"^ şi argint, 
artistic lucrate, arme preţioase, podoabe, lingouri, cufere pline cu galbeni şi 
arginţi, ţesături rare, covoare şi o sumedenie de alte lucruri, de o 
inestimabilă valoare, apărură, sclipind în razele soarelui, în faţa privirilor 
uluite. 

Priveliştea bogăţiilor încărcate în sute de care luase minţile 
spectatorilor. Mii de ochi ieşiţi din orbite de uimire şi lăcomie, mii de mîini 
care punctau numărînd, mii de guri care prin şoapte voluptoase ori prin 
exclamaţii nestăpînite, savurau, preamăreau, evocau zeii. 

Orbiţi, uluiţi şi zăpăciţi de perindarea acestor bogăţii, de strălucirea 
comorilor aduse din noua provincie, cetăţenii Romei, mult timp după aceea, 
nu erau în stare să se scuture de vraja ce-i cuprinsese. 

între timp apăru cortegiul somptuos al reprezentărilor alegorice, 
montate pe care trase de boi, ori pe brancarde duse de sclavi vînjoşi, 
drapate şi decorate cu embleme şi ghirlande. Mai întîi apăru reprezentarea 
podului peste Danubiu, construit de Apollodor şi machetele, mai mult ori 
mai puţin fanteziste, ale cetăţilor cucerite. Apoi apărură tablourile vii: zeiţa 
Victoria sprijinindu-şi piciorul pe duşmanii doborîţi, Marte Ultor în 
compania soţiei sale războinice — Bellona, din nou zeul Marte aruncîndu-se 
în luptă, flancat de tovarăşii săi nedespărţiţi — Favor şi Pallor. Şirul lung al 
alegoriilor se încheia cu un grup de daci adevăraţi, înlănţuiţi în jurul unui 
trofeu şi provincia nouă — Dacia, în chip de femeie frumoasă, tristă, 
îngenunchiată cu graţie la picioarele zeiţei Roma. 

Nu se stinse bine ecoul aplauzelor stîrnite de admiraţie, cînd apărură 
viotimarii în tunici sîngerii, mînînd douăzeci de tauri albi ca zăpada 



4 Electrum = aliaj din trei părţi aur şi o parte argint. 

munţilor. Splendidele animale aveau coarnele aurite, înfăşurate în 
ghirlande, coroane mari de flori atîrnîndu-le pe grumaji şi erau menite 
sacrificiului pe altarul lui lupiter. 

După aceea, în urma unui manipul de pretorieni călări, apărură 
captivii. 

Dintre nenumăratele triumfuri la care au asistat vreodată cetăţenii 

5 

Romei, acesta era, de bună seamă, cel mai ciudat. Conducătorul dacilor, 
eroicul rege Decebal murise, mai toţi demnitarii şi generalii săi, în noaptea 
căderii Sarmizegetusei şi-au curmat viaţa. Cortegiul triumfal al lui Traian 
fu, astfel, sărăcit de prezenţa oamenilor de vază daci. Atîţia regi, atîtea 
regine, prinţi de sînge şi sfetnici mari au fost tîrîţi odinioară prin Roma în 
delir, atîtea capete mîndre au căzut sub topor în carcera fără uşi din 
Tullianum, de astă dată însă, în afară de o soră a lui Decebal, cu doi copii 
nevîrstnici, nu s-a găsit nici un personaj de seamă ca să înfrumuseţeze 
triumful. Singurul prizonier de soi — Bicilis, secretarul regelui, acela care 
de frica torturii trădase secretele stăpînului său, în drum spre Roma, fusese 
sugrumat de robii daci de care era însoţit. Părea că în agonia sa, poporul 
dac îşi bătuse joc de cuceritori, lipsindu-i de această satisfacţie. 

Cîţiva tarabostes bătrîni, care din pricina bătrîneţii nu luaseră parte 
la război, îmbrăcaţi în haine bogate, nepotrivite rangului mic, au fost suiţi 
într-o carruca (car de voiaj) trasă de boi şi plimbaţi în triumf, fără să li se 
strige numele şi rangul, fără ca acestea să fie scrise pe tăbliţe, aşa cum se 
obişnuia. Astfel, nenorocita femeie prinsă cu odraslele ei chiar de la 
începutul războiului şi cîţiva pseudo-sfetnici deschideau cortegiul trist al 
captivilor. 

Dar poporul roman nu ştia adevărul, iar acei care-1 ştiau nu prea-şi 
băteau capul, preocupaţi de altceva. Ovaţiile pline de voioşie, pînă acum, se 
revărsară în cascade de blesteme, injurii şi huiduieli peste şirurile mize¬ 
rabile ale captivilor. Ceea ce îşi aminteau romanii erau propriile lor mizerii, 
sforţările supraomeneşti, enormele pierderi în oameni şi materiale suferite 
în teribila încleştare între Roma şi poporul dac. 

în urma acestor deschizători ai drumului suferinţei s-au perindat mii 
şi mii de prizonieri şi robi. între două rînduri de paznici înarmaţi cu bice, 
captivii, legaţi cîte şase în şir, se scurseră prin circul uriaş timp de o jumă¬ 
tate de oră. 

Dar huiduielile se stinseră repede şi lumea sătulă de monotonia tristei 
privelişti se apucă să mănînce, să bea, să rîdă şi să glumească, odihnindu- 
se şi prinzînd puteri înainte de apariţia triumfătorului. 

în sfîrşit, veni şi clipa mult aşteptată: din poartă ţîşni un călăreţ. 

— Vestitorul, vestitorul! se auziră glasuri. Tînărul călăreţ îşi struni 
calul focos şi, săltînd cu graţie de-a lungul pistei, agita o ramură de măslin, 
strigînd la intervale egale: 

— Io triumphe! Io triumphe! 

După cîteva clipe, ce li s-au părut tuturora nemăsurat de lungi, 
apărură cei douăzeci şi patru de lictori împărăteşti, în mantii roşii ca focul, 
cu fascii pe umăr. 

Cu răsuflarea tăiată, spectatorii se sculară în picioare privind poarta 
cu nerăbdare. 

în carul său de bronz aurit, tras de patru cai falnici dar cuminţi, 
împăratul strălucitor ca un zeu ridica dreapta cu ramura de lauri şi saluta 
mulţimea zîmbind. Alături de el, ceva mai înapoi, sclavul nins de ani, în 
haine albe, ţinea deasupra capului său coroana lui lupiter. 

Atunci, din sute de mii de guri izbucniră uralele şi nimic în lume nu 
putea să li se asemene în forţă şi spontaneitate. 

— Io triumphe! Io triumphe! 

— Vivat Traianus imperator! 

— Vivat Dacicus, Victor! 

— Vivat optimus princeps! 

— Io triumphe! 

Alegînd anume crîmpeiele de linişte din noianul de izbucniri ale 
afecţiunii cetăţeneşti, sclavul, întorcîndu-şi faţa către împărat, cu o voce 
puternică şi gravă, striga sacadat: 

— Memento mori! (Adu-ţi aminte că eşti muritor!) 

Dar, de cele mai multe ori, acest avertisment sobru şi plin de tîlc se 
îneca în vuietul glasurilor şi doar mişcarea capului şi a gurii sugera 
mulţimii că cel mai umil dintre supuşii lui Traian îi aminteşte de moarte şi-i 
atrage luarea aminte asupra deşertăciunii celor lumeşti. 

în urma carului triumfal păşeau cetăţenii romani eliberaţi din sclavie 
prin victoria sa. 

Sunetele muzicilor militare, estompate pînă acum, răsunară deodată 
cu putere, chiar sub bolta porţii. în faţă, un grup de călăreţi din garda 
stegarilor suna în „lituus”, trîmbiţe lungi, uşor curbate, cu timbru ascuţit şi 

sonor. După ei păşeau trompetiştii pedeştri cu „tubae”, trompete lungi, 
drepte, terminate cu pîlnii, care sunau violent şi aspru. încă o ceată, suflînd 
în „cornu”, instrumente mari, răsucite în cerc, terminate cu o gură de 
balaur; ele se purtau pe umăr şi scoteau un sunet prelung, răguşit şi surd. 
Muzica se încheia cu un pilc de suflători în „bucina”, asemănătoare 
buciumului de vînătoare, folosit noaptea de către străjeri. 

Departe de a fi haotică, împletirea acestor patru timbre diferite, 
precum şi nuanţarea lor după putere şi cadenţă, dădea o impresie festivă, 
de forţă şi voioşie, antrenînd şi dînd ton cortegiului care urma, adică oştirii 
învingătoare. 

Mai întîi apărură generalii în uniformele lor strălucitoare, deosebite 
după armă, grad şi gustul fiecăruia. Loricele preţioase, lucrate de mari 
făurari, aurite, argintate, brunate, mulate după corp, acoperite cu reliefuri 
decorative, coifurile din metal masiv, ornate cu penaje din struţ, egrete de 
flamingo, cozi de cal colorate în roşu aprins, mantiile albe, negre, vişinii, 
albastre, bogat brodate, caii falnici, pur-sînge, cu harnaşamente preţioase, 
tot ce atrage prin varietate şi incintă prin fantezie mulţimea. 

Fiind cele mai populare personaje după împărat, lumea se sculă din 
nou în picioare, ovaţionînd îndelung, strigîndu-i pe nume, urîndu-le noi 
succese. 

Apoi începu lunga defilare a cohortelor învingătoare. Ostaşii, de astă 
dată fără scuturi şi suliţe, unii doar cu „hasta pura” (lance onorifică, fără 
vîrf), purtînd cununi din frunze de laur. încinşi cu sabia scurtă, mîndri de 
talerele, lanţurile, decoraţiile prinse de platoşă, treceau voioşi, agitîndu-şi 
braţele, recitind cuplete hazlii, usturătoare, cîntînd, proslăvindu-1 pe 
împărat şi pe generalii săi. 

Din pricina distanţei şi gălăgiei, sensul cuvintelor nu ajungea pînă la 
spectatori, consumîndu-se între rîndurile apropiate ale ostaşilor, stîrnind 
valuri de rîs şi aprobări. Ici unul, mai mucalit, pişcă cu versuri naive 
zgîrcenia unui comandant de legiune, colo un altul ustura excesul de 
severitate al prefectului, alţii criticau viciile comandanţilor muieratici, 
mîncăcioşi, beţivani ori dedaţi patimii jocului de noroc. Mulţi, de la cel mai 
mare pînă la cel mai mic, trecînd prin toate gradele intermediare, se 
pomeniră scărmănaţi de opinia mulţimii ostăşeşti, fără ca asta să le 
ştirbească prestigiul de oşteni faimoşi, strategi, tacticieni, organizatori, 
conducători neînfricaţi. Nu scăpară nici acei ostaşi mărunţi, ale căror fapte. 

poate nu atît de grave cît ieşite din comun, stîrneau rîsul prin ciudăţenia 
lor. 

Aceste scărmăneli aveau un rol educativ şi supărîndu-1 numai pe cel 
vizat, produceau un efect salutar asupra celorlalţi. 

Cele două cohorte de elită, care reprezentau legiunea a V-a 
Macedonica, defilară în fruntea oştii; aşa a dispus împăratul Traian, dorind 
prin aceasta să-l cinstească pe Gaius Cassius Longinus, fost comandant al 
Legiunii, şi care se sacrificase de bună voie pentru binele patriei. Noul 
comandant, tînărul prefect Papirius Marcellinus şi tribunul Lucius 
Longinus, fiul regretatului Gaius Longinus, deschideau parada militară. 

Cinstea era mare dar şi gloria legiunii era mare, căci ea a fost aceea 
care deschisese drum oştirii romane prin valea Alutei, ţinuse piept trupelor 
de elită ale regelui Decebal în lupta decisivă şi escaladase prima zidurile 
Sarmizegetusei. 

O imensă agitaţie puse stăpînire pe cea mai mare parte a acelor 
adunaţi în amfiteatru. Toţi plebeii, pe care acasă nu-i aştepta decît 
scîncetul plozilor flămînzi, se grăbiră să coboare treptele, ca să ajungă la 
timp în pieţe şi pe cheiul Tibrului, unde de obicei se distribuia mîncarea 
celor săraci. 

îmbulzeala iscată de această grabă justificată pricinuise multe 
necazuri cetăţenilor a căror demnitate de oameni căpătuiţi nu le permitea 
să se amestece cu vulgul, dînd totodată mult de furcă vigililor însărcinaţi cu 
ordinea. Inerentele certuri, busculade, accidente, se încheiară prin 
evacuarea grăbiţilor din circ, dintre care mulţi, cu sau fără merit, scăpaseră 
plini de cucuie şi vînătăi pricinuite de bastoanele păzitorilor ordinii publice. 

Numai după aceea, coborîră şi ceilalţi şi în curînd marele circ rămase 
doar cu îngrijitorii săi şi cu imensa pistă de opt sute de paşi, presărată cu 
ramuri, bălegar şi flori. 


Capul cortegiului ajunse între timp la tribuna publică, de pe care, 
încă din vremea primului război punic, au vorbit cei mai iluştri oratori şi a 
cărei denumire de Rostra se datoreşte coloanei de marmură, ornată cu 
ciocurile de bronz ale corăbiilor feniciene capturate. 

în ovaţiile pline de elan ale asistenţei de pe Via Sacra, senatorii şi 
demnitarii se traseră de o parte, aşteptînd sosirea împăratului. Grupul de 
histrioni se mistui într-o străduţă lăturalnică; taurii de sacrificiu fură 

minaţi către Capitoliu, iar carele cu prăzi, cotind pe Clivus Capitolinus, se 
indreptară către Tabularium, ca să fie descărcate, inventariate şi luate in 
primire de către trezorierii statului. Un singur car, cu lucrurile alese dintre 
cele mai preţioase şi mai rare, rămăsese la baza scării ce urcă la templu şi 
era destinat, ca dar, marelui zeu. 

Şirul lung al robilor, după ce trecu in faţa tribunelor oficiale de pe Via 
Sacra, fu minat in dreapta pe Clivus Argentarius. 

Ultimele rînduri ale oştirii incă mai defilau prin circul Maximus, cind 
Împăratul, trecind pe sub bolta arcului lui Augustus, apăru in Forum 
Romanum. Spectatorii din tribune 11 aclamau Îndelung şi frenetic. 

încetinind mersul carului, Traian salută cu o plecăciune plină de 
respect pe Marea Vestală, zimbi bătrînilor senatori, foştilor consuli, pleiadei 
de oratori, scriitori, artişti, iar atunci cind ajunse in dreptul statuii 
generalului Gaius Cassius Longinus, mort eroic in captivitate la daci, opri 
pentru o clipă carul. Mulţi dintre cei prezenţi au băgat de seamă că mina 
sa, in care ţinea sceptrul, se ridică şi bătu, in semn de tristă reculegere, de 
citeva ori in piept, ca şi cind ar fi vrut să stirnească ecou in inima-i 
recunoscătoare. 

Armata, lăslndu-şi conducătorii şi un grup ales dintre cei mai 
destoinici ofiţeri la Capitoliu, Însoţită de vijelia uralelor asistenţei, coti la 
stingă, pe Vicus lugarius, pentru a se reîntoarce la cantonament, unde i s-a 
pregătit un bogat ospăţ. 

Soarele străbătuse de acum două treimi din drumul său ceresc, 
inclinind maiestuos către Trans Tiberim, cartierul de dincolo de fluviu. Era 
acel ceas, intre zi şi seară, cind pămintul, apele şi aerul sint Încălzite la 
culme, iar pietrele şi marmora reverberează lumina, rănind ochii; era ceasul 
de aur al zilelor unei veri latine. 

împăratul, obosit de veghe şi Încordare, Îşi adună forţele pentru o 
ultimă Încercare. întămpinat cu imnul de slavă intonat de preoţi, urmărit de 
privirile unei asistenţe alese, Traian pătrunse in templu şi urmind un ritual 
străvechi, depuse pe altar, la picioarele colosalei statui a lui lovis Pater, 
Însemnele puterii: coroana, sceptrul şi ramura de lauri. Apoi, in Încăperea 
unde se păstra tezaurul, Îşi dezbrăcă vestmintele sacre, imbrăcind haina de 
„pontifex maximus”^. Tot aici i se aduse un vas cu apă in care el Îşi răcori 
obrazul, şi o cupă de vin uşor cu care Îşi potoli setea. 


5 Pontifex maximus = Marele preot 

în clipa cînd ieşea, Claudius Livianus, comandantul gărzii sale, se 
apropie şi-i zise: 

— Auguste, prizonierii daci fruntaşi au fost închişi în carcera din 
Tullianum şi după datină trebuie să fie executaţi în clipa cînd va începe 
sacrificiul pentru Marele Zeu. 

— Dacă aşa spune datina, ce mai aştepţi? Văzîndu-1 în mare 
încurcătură, Traian zîmbi şi răspunse în locul lui, rar şi apăsat: 

— Pentru că, de fapt, fruntaşii adevăraţi: regele, prinţii, generalii şi 
sfetnicii nu mai sînt în viaţă şi cinstea ta de militar nu-ţi îngăduie să ucizi 
oameni fără însemnătate, care nu au hotărît soarta poporului dac? 

— întocmai, auguste. 

— Atunci, trimite un om de încredere la Tullianum cu graţierea mea 
pentru toţi întemniţaţii. îţi cer totodată păstrarea deplină a secretului. 

— Eşti prea generos, auguste, zise prefectul, oftînd uşurat. 

— Vezi, Livianus, dacă-1 aveam pe însuşi Decebal, pe fratele său 
Dieghes, pe Vezina, pe Bicilis şi mai ales pe vulpoiul acela de Susagus, i-aş 
fî executat fără scrupule, chiar dacă ar fî să răzbun, nu mii de ostaşi morţi 
şi schingiuiţi, ci doar pe bunul meu Gaius Longinus. Du-te, ca să nu 
întărzii! 

Refăcut întrucîtva de scurtul răgaz petrecut în răcoarea templului, 
Traian ieşi din nou în soare şi dădu poruncă să se purceadă la serviciul 
divin. 

Presimţind moartea, taurii mugeau prelung şi trist. Dar mugetul lor 
se pierdu în valurile maiestuoase ale imnului de slavă înălţat supremei 
zeităti. 

î 


Roma delira. Străzile înguste, tixite de lume, păreau nişte puhoaie cu 
ape învălmăşite, din care ieşeau doar capetele celor care, tîrîţi de setea 
distracţiilor, cîntau, strigau, recitau, evocau, săltînd, dansînd, făcînd mii de 
nebunii. 

Din loc în loc, la răscruci, de pe scările unui templu, de pe balustrada 
unui edificiu, slujitorii urmaţi de gardieni înarmaţi, băgau mîinile în sacii 
ţinuţi de sclavi şi aruncau în sus pumni de monedă măruntă. Stipşii, aşii, 
sesterţii^ cădeau sclipind în mulţime. Mii de braţe întinse încercau să le 


6 Stips = monedă de aramă. As = 12 stipşi. Sestertius = 21/2 aşi- 

prindă din zbor, arareori reuşind. Alte braţe, vînjoase, azvîrleau vecinii în 
lături ca să adune bănuţii de pe jos. 

în pieţele publice, se distribuiau daruri, fel de fel de nimicuri: bilete 
norocoase, căniţe pictate, basmale, turte dulci cu scene de triumf presate 
pe amîndouă feţele. Pentru nevoiaşi aceste flecuşoare aveau o valoare ne¬ 
preţuită şi se transmiteau din tată în fiu. înghesuiala în acele unghere era 
mare, ordinea greu de întreţinut, cu atît mai mult cu cit aceste cadouri nu 
se puteau arunca şi se dădeau în mină. 

Tot în pieţe şi de-a lungul cheiului, cetăţenii se orînduiau în şiruri 
interminabile, supraveghiaţi de vigili, în dreptul meselor rudimentar 
alcătuite din scînduri. Aici, sclavii publici dădeau fiecăruia cîte o cană de 
vin ieftin, pe care oamenii şi-l turnau în ploşti sau în lipsa acestora, de-a 
dreptul în gură; puneau în mina fiecăruia cîte o halcă de carne perpelită la 
foc; le vărsau în poală un pumn de nuci, mere, prăjituri. 

Acei care reuşiseră să prindă din zbor ori să culeagă de pe jos cîteva 
monede, să capete un dar şi să se înfrupte din pomana împărătească, se 
socoteau fericiţi, rămînînd cu amintirea acestei zile pînă la un alt triumf, 
dacă îl mai apuca în viaţă. Alţii după ce mai făceau rost de bunătăţi pentru 
cei rămaşi acasă, mai zăboveau în pieţe ca să caşte gura la spectacolele 
date de actorii ambulanţi. Dacă nu aveau răbdare să mai stea la rînd, 
porneau cu prietenii să colinde străzile. 


Se lăsase seara. Hermadio tabularius, sclav imperial şi prietenul său 
bun Eutyches, sclavul capadocian al arhitectului Apollodor, după ce se 
plimbară un timp pe străzile tixite de lume, se opriră în Forum Boarium. 

— Ce facem, întrebă Eutyches? Mergem la copa Upupa?^ 

— Să mergem! M-am săturat de distracţii şi de înghesuială. Amărît 
cum sînt, nu-mi rămîne decît să mă îmbăt. 

— Tot nu i-ai uitat pe dacii tăi? 

— Asta nu se uită, sînt pe jumătate dac. 

Erau gata să cotească într-o stradă, cînd din mulţime se auziră 
exclamaţii: 

5 

— Metoposcopus, metoposcopus! (Ghicitorul). 

— Bătrînul Lupulus! 


7 Copa = cîrciumăreasă. Upupa = pupăză. 

— Marele mutilat. Daţi-vă la o parte! 

Şi mulţimea cît era de deasă, se desfăcea cu o teamă superstiţioasă, 
mai repede decît ar fi reuşit vigilii lovind-o cu bastoanele. 

— Cine e? întrebă capadocianul, oprindu-se în loc. 

— Stai şi priveşte întîi! zise Hermadio, zîmbind pentru prima oară în 
ziua acea. 

Un copil, de vreo şapte anişori, slab şi zdrenţăros, ducea de mină un 
bătrîn înalt, gîrbovit de vîrstă. 

— Ce arătare murmură Eutyches. Pe Erinii, fiicele întunericului, mă 
trec flori de groază. 

Tras de mîneca goală a braţului sting retezat, bătrînul Lupulus 
şonticăia, sprijinindu-se cu dreptul într-o cîrjă, căci îi lipsea şi un picior. 
Ţinea bărbia săltată şi parca adulmeca aerul. Sub sprîncenele-i stufoase se 
căscau găvanele negre, pline de mister, iar chipul său măsliniu purta 
urmele unor groaznice arsuri. 

— Unde ne aflăm, Myro? întrebă el pe micul său conducător. 

— în Forum Boarium, stăpîne. 

— Pe Orcus, împăratul morţilor. în mulţimea asta gălăgioasă am 
pierdut simţul orientării. Scoate-mă repede de aici! Azi nu-i arde nimănui 
de ghicit. 

Băiatul adulmecă aerul în care plutea mirosul cărnii prăjite şi înghiţi 
în sec. 

— Dar mi-e foame, stăpîne. 

— Aşa e, dragul meu. Am uitat că un tînăr ca tine trebuie să şi 
mănînce. Apoi, adăugă ca pentru sine: Etas, mala merx (Bătrîneţe, marfă 
proastă). 

— Acolo, înspre chei, se distribuie mîncare, zise băiatul. Ţie o să-ţi 
dea fără rînd. 

— Bine zici. Du-mă intr-acolo! 

Myro îl trase de mînecă şi porni prin mulţimea ce se desfăcea plină de 
respect. Apropiindu-se de mese, băiatul se rugă cu umilinţă: 

— E bătrînul Lupulus, lăsaţi-1 să ia fără rînd. 

Deşi nerăbdători, oamenii îi lăsară şi sclavul care distribuia vinul zise 
binevoitor: 

— Mi-ai ghicit o dată, cinstite Lupulus şi prezicerea ta s-a împlinit. 
Dă-mi plosca să ţi-o umplu. 

Băiatul desprinse de pe cîrjă tigva de dovleac şi i-o întinse. Al doilea 
sclav alese din grămadă două bucăţi de carne mai mari şi le puse în traistă. 

— Mîncaţi sănătoşi! adăugă un al treilea, dîndu-le turte, nuci şi mere. 

— Dionisos să vă resfeţe cit veţi trăi! îngînă bătrînul. Să veniţi să vă 
ghicesc fără bani. 

Dîndu-se la o parte se apucară să mănînce. 

— îl cunoşti, Hermadio, întrebă Eutyches? 

— îl cunosc prea bine. Potoleşte-ţi dezgustul, căci în ciuda înfăţişării 
sale, este un om cumsecade şi nu este pe lume poveste mai tristă ca 
povestea vieţii lui. 

— Spune-mi-o! 

— A fost militar şi a servit într-o legiune glorioasă. Forţa şi curajul 
său deveniseră proverbiale, aşa că de tînăr a ajuns aquilifer (stegar). I se 
prevestea o carieră strălucită, dar în timpul domniei lui Vespassian a luat 
parte, sub comanda cezarului Titus, la asediul Ierusalimului. Urcîndu-se 
cel dinţii pe zid, a fost opărit cu apă clocotită şi s-a prăbuşit de la o mare 
înălţime. De atunci este orb, olog şi ciung, iar frumosul său chip ... îl vezi şi 
tu, cum e! 

— Ce soartă tristă. 

— Dar asta nu e tot. Ca mare mutilat şi erou, Lupulus a căpătat o 
recompensă bănească şi o bucată de pămînt roditor în Syria. Banii însă s- 
au dus repede. Oribil cum era, nici o femeie n-a vrut să-l ia de bărbat, nici 
măcar de dragul moşiei sale şi nenorocitul a trebuit să-şi vîndă pămîntul pe 
o nimica toată. Luat din milă de nişte marinari, s-a reîntors în Roma sa 
natală şi după ce a cerşit ani de zile la rînd, a descoperit în el darul 
ghicitului. Acum este un vestit metoposcopus şi ghiceşte după frunte, 
pipăind-o cu degetele. 

— într-adevăr este cea mai tristă poveste din cîte am auzit. 

— Se spune că a strîns o avere cu ghicitul, dar nu ştie nimeni unde o 
are ascunsă şi de ce nu se foloseşte de ea. 

— Dar băiatul? 

— A avut un sclav încă din război, dar acela, văzîndu-1 neputincios, a 
fugit. Acum cîţiva ani a cumpărat scump, de la un proprietar de sclavi 
nemilos, pe acest Myro. îl iubeşte ca pe propriul său nepot şi, cine ştie, 
poate strînge bani pentru el? 

— O să-l caut ca să-mi ghicească şi mie. 

— Locul său preferat este la capătul dinspre teatrul lui Marcellus al 
podului Fabricius. Toţi sclavii părăsiţi ori izgoniţi de stăpîni, care se 
refugiază pe insula între cele două poduri şi unde, în virtutea legii lui 
Claudius, devin oameni liberi, vin să le ghicească. E atît de cunoscut, incit 
îl caută nu numai cei din Roma dar şi mulţi din provincie. 


Odată cu lăsarea nopţii, atenţia mulţimii fu atrasă de o nouă 
distracţie. Lăsînd dansul, cîntatul şi zbenguiala, lumea îşi îndreptă privirile 
în direcţia templului lui Hercule. 

— Funambuli, funambuli! (Jucători pe frînghie) strigau sute de 
glasuri şi oamenii, atraşi ca muştele de miere, se înghesuiră într-acolo, 
unde se înălţau doi stîlpi dungaţi. 

— E ora funambulilor, zise Hermadio. Noaptea, la lumina torţelor, 
jocul lor periculos impresionează mai mult. Ce facem, Eutyches, mergem la 
taberna bătrînei Upupa? 

— Mai stăm puţin. Povestea nefericitului Lupulus mi-a răvăşit 
simţurile şi vreau să mă aflu în preajma lui. 

Micul Myro atras de strigătele mulţimii, văzînd cum se montează 
stîlpii şi se întinde coarda între ei, îl trase de mînecă pe bătrînul Lupulus şi- 
i zise cu încîntare: 

— Stăpîne, funambulii se pregătesc să joace, vreau şi eu să-i văd. Să 
ne apropiem! 

Chipul îngrozitor al bătrînului închipui ceva prea puţin asemănător 
unui zîmbet. Punînd mina pe creştetul copilului, răspunse cu blîndeţe: 

— Bene, puere (bine, băiatule), să ne apropiem! Dinspre stîlpii 
pregătiţi pentru spectacol răsună muzica. 

Sunetele pline, catifelate, ale corzilor unui barbitos® grecesc, învăluiau 
cu căldură pe cele ascuţite, săltăreţe ale syrinxului^, amîndouă unite de 
cadenţa metalică a chimvalelor. Un om în haine pestriţe, suit pe o scară 
pliantă, striga ceva deasupra capetelor mulţimii adunate. La lumina cîtorva 
ploşti cu smoală, aprinse în jurul locului, o fată subţirică urcă sprinten, pe 
o scară de frînghie, pînă-n vîrful stîlpului. 

Punînd un picior pe coardă şi încolăcind stîlpul cu celălalt, îşi agită 
cu graţie braţele subţiri. Avea o tunică scurtă prinsă cu o agrafă între 


8 Barbitos = instrument cu mai multe coarde. 

9 Syrinx = fluier de trestie. 





















picioare şi sinul sting dezgolit. îndată după asta, un adolescent urcă pe 
stîlpul din faţă. 

La acea oră lumea se mai rărise. Unii s-au dus să hoinărească pe 
străzile luminate ale Palatinului şi Capitoliului sau în Forul Roman. Alţii s- 
au înfundat în străzi lăturalnice în căutare de aventuri, ori ca să continue 
cheful la popine şi taberne. Bătrînul ghicitor cu sclavul său putură să se 
apropie de locul spectacolului, iar Hermadio cu Eutyches îi urmară de 
aproape. 

Un răpăit alarmant de tobă şi mulţimea amuţi, răsturnîndu-şi 
capetele pe spate. Celor doi acrobaţi li se aruncară cîte o prăjină flexibilă şi 
cumpănindu-le în mîini, ei păşiră pe coardă în clipa cînd mica orchestră 
atacă un dans lent şi tărăgănat. 

— Ce frumos! îngînă micul Myro, agăţat de pulpana stăpînului. 

După cîteva evoluţii pline de graţie, în timpul cărora acrobaţii cînd se 
apropiau, cînd se depărtau unul de celălalt, făcînd mici sărituri, pe un 
picior, pe altul, fandînd şi lunecînd uşor, muzica îşi precipită treptat ritmul, 
ajungând, la capătul unui sfert de oră, la o cadenţă îndrăcită. în ciuda 
poziţiei lor nestabile, la peste treizeci de picioare deasupra pavajului, 
jucătorii urmăriră cu precizie tactul, fără să comită o greşeală ori să arate 
vreo slăbiciune. 

— Mi-e frică, stăpîne, murmură Myro. 

— De ce să-ţi fie, puer? 

— Să nu cadă. Sînt atît de sus. 

— Sînt învăţaţi şi n-o să cadă. 

— Dar acum ei se mişcă prea repede şi pot să alunece. Auzi muzica, 
cum îi îndeamnă? 

— Nici eu n-aş fi căzut de pe zid, deşi era tare înalt, dacă nu mi-ar fi 
vărsat în cap o căldare cu apă clocotită, răspunse bătrînul cu o stranie 
resemnare. 

— Nu mai pot privi, mi-e teamă, strigă băiatul, tremurînd şi 
ascunzîndu-şi faţa în pliurile hlamidei stăpînului său. 

— Atunci să plecăm, căci eu tot nu văd nimic. 

în clipa cînd băiatul întorcîndu-se mai privi o dată sus, fata alunecă, 
scăpă prăjina şi căzu. Era un truc, căci se prinse îndată cu mîinile de 
frînghie şi se caţără la loc. Micul Myro însă, n-a mai avut timp să judece, 
scoase un ţipăt sfîşietor, se prăbuşi la pămînt şi începu să se zbată cumplit. 

Cei din jur, uitînd de acrobaţi, îl înconjurară privind cu teamă cum i 
se răsuceau mîinile şi picioarele, cum se izbea de pietre, cu ochii daţi peste 
cap şi spume la gură. 

— Caducus morbus (epilepsie), strigă cineva şi alţii repetară ca vrăjiţi. 
Caducus morbus, caducus morbus! 

Bătrînul Lupulus, devenit dintr-o dată neputincios, şonticăi în 
dreapta, în stingă şi bîjbîind în jurul său, scăpă cîrja. 

— Să-i ajutăm, strigă Hermadio şi smulgîndu-şi pelerina, îl acoperi pe 
băiat. Eutyches ridică cîrja şi-l sprijini pe bătrîn. 

— Acoperiţi-1 cu ceva prin care să nu străbată lumina, vă implor! 
strigă Lupulus. E a treia oară cînd îl loveşte caducus morbus. Neghiob 
bătrîn ce sînt. nu trebuia să-l las să privească funambulii. 

— Linişteşte-te, l-am acoperit. Sînt Hermadio tabularius^o. Eu şi 
prietenul meu Eutyches vă vom duce acasă. 

— Pe Anna Perenna, cea miloasă, sînteţi prea buni! Ce soartă crudă! 
Dacă nu era el — Myro, de mult mi-ar fi cîntat exodium (cîntec de sfîrşit). 
Hermadio, prietene, zeii mi te-au trimis! 

Aplecîndu-se ca să-l ridice pe băiat, Hermadio zări jos o monedă, din 
acelea aruncate poporului. O ridică şi la lumina torţei, din mina unui 
spectator, văzu că e un sesterţiu nou nouţ pe care scria — DACIA VICTA. 


10 Tabularius = slujbaş, scrib. 

„Irafuror brevis esf 
(Furia este o nebunie scurtă) 

HORATIU 

j 


tunci cînd vestea morţii regelui Decebal îl ajunse din urmă, 
Ariort se afla în munţi şi avea strînsă în jurul său o ceată de 
cinci sute de viteji. Tragica moarte a regelui şi căderea cetăţii 
de scaun tăiaseră avîntul celor mulţi şi atunci cînd toamna tîrzie, 
neasemuit de dulce îşi revărsase culorile peste codrii nesfîrşiţi, ceata, 
strînsă cu atîta trudă, se topi aproape de tot. 

Urmat doar de o mină de voinici, cam cincizeci la număr, umblînd 
numai noaptea şi cu mare fereală, Ariort coborî printre dealuri, dînd tîrcoale 
locurilor sale de baştină. Toate aici îi aminteau de vremuri fericite. Fiecare 
plăişor şi crîng, vîlcea şi pîrîiaş erau pline de miezul dulce al aducerilor 
aminte. Codrii din jur, unde vînase, mai întîi cu tatăl său, apoi cu o ceată 
de prieteni, ogoarele părăsite, în parte arse, în parte rămase nesecerate. 







































livezile şi viile în paragină, îi aminteau de viaţa fără griji, îmbelşugată, de 
odinioară. 

Nu întîlni romani în preajmă, dar îşi găsi casa strămoşească arsă din 
temelie, slugile risipite, ţăranii pribegiţi cine ştie unde. Nu zăbovi decît atît 
cit i-a trebuit ca să dezgroape banii şi acele cîteva lucruri de preţ, din locul 
numai de el ştiut. 

După ce-şi răsplăti tovarăşii cu o parte din această avere, se trase din 
nou la codru, aşteptînd, într-un loc anume, sosirea prietenilor săi 
(tarabosta Udar, Daizus şi Bituva, foştii săi vecini de moşie şi camarazi de 
arme. La fel ca şi dînsul, aceştia s-au dus să-şi ia rămas bun de la vetrele 
lor risipite şi mormintele strămoşilor. 

Cînd se adunară din nou, împăcaţi cu gîndul că nu mai au ce căuta 
în locurile pîngărite de duşmani, hotărîră să se pribegească deocamdată, 
pînă la schimbarea semnelor vieţii, unii spre miazănoapte, în ţara 
Costobocilor, alţii către răsărit, la Roxolani. 

O singură treabă îi mai reţinea în ţară: de fapt, era treaba lui Ariort, 
legată de cuvîntul acestuia dat bătrînului sfetnic Diaies de a avea grijă de 
flică-sa, Aya. Dar nu toţi erau de părere să mai zăbovească în ţara cotropită 
de duşmani, în care nu mai era nimic de făcut, nimic de dres. Bituva, 
bunăoară, se puse de-a curmezişul, despărţindu-se de ceată cu încă cîţiva 
grăbiţi să plece cît mai repede. 

Cu ceata-i împuţinată, Ariort porni în căutarea Ayei. în drum, trecură 
foarte aproape de cetatea lui Diaies, priviră cuprinşi de mînie zidurile-i 
înnegrite de incendiu, buciumară îndelung, primind drept răspuns doar 
ecoul. întristaţi de înfăţişarea locului atît de prîmîtor odînîoară, acum 
numai ruină, pe care o vor măcina încet-încet vînturile şi ploile, se 
aştemură din nou la drum prin codrii vrăjiţi şi tainici, ruginii pe alocuri, 
înmărmuriţi în văzduhul limpede al unul început de toamnă. Printre trun¬ 
chiurile fagilor, asemănători coloanelor unul templu uriaş, pe sub bolţile 
frunzişului rărit, prin care ţîşneau orbitor smocurile razelor, cărările 
şerpuiau, se încrucişau, abia zărite sub covorul pestriţ al frunzelor moarte, 
îndemnînd călătorii la drum. Doar că de astă dată călăreţii mergeau cu 
fereală, tăcuţi şi trişti, ascultînd cu luare aminte, căutînd să desluşească 
printre sunetele cunoscute ale codrului pe cele necunoscute. 

Ciudate i se păreau lui Ariort aceste meleaguri. Odinioară nu se putea 
să nu întîlneşti oameni pe aceste cărări. Unde sînt păstorii cu turmele? 
Unde sînt vînătorîî, prisăcarîî, tăietorii? Părea că un vînt năpraznîc, un sorb 

uriaş, îi suflase şi-i înghiţise pe numeroşii locuitori ai acestor ţinuturi. Pe 
unde or fi pribegind? Doar n-au pierit cu toţii în luptă, nici n-au fost luaţi 
cu totii în robie. 

Ariort avea de gînd să se ducă de-a dreptul la Plaiul Mioarelor, un 
munte înalt, pleşuv, bogat în pajişti, ferit de drumul mare prin codri de 
nepătruns, apărat de stînci şi grohotişuri. Acolo nădăjduia s-o găsească pe 
Aya. Alt loc de pribegie nici că se putea. Stăpînul stînii de acolo, un frate de 
lapte al lui Diaies, ar fi primit pe toţi din neamul acestuia ca pe ai lui. 

Trecînd foarte aproape de muntele Cogheonul, care se înălţa în stingă 
drumului, dincolo de un pinten de deal împădurit, Ariort se răzgîndi. Faptul 
că îi apucase înserarea în drum, îl îndemnă să se abată pînă la vechea 
aşezare, unde avea şi el o casă a lui, pe unde trecuse în luna lui Cuptor, 
atunci cînd regele îl trimise să adune cetele pribegite la munte. Dădu atunci 
Ayei sfatul să se adăpostească pe Plaiul Mioarelor, pînă va veni el ori tatăl ei 
s-o ia, s-o scoată peste graniţă. Se simţea ocrotitorul lor, poate singurul şi 
asta îl făcea să-şi umfle pieptul de mîndrie. Numai s-o găsească pe Aya, că 
o va scoate el din ţara cotropită, o va adăposti la Costoboci sau Roxolani, şi 
o va lua de nevastă. 

Nu se pribegea de teama duşmanului, nici pentru a-şi scăpa pielea 
trăind printre străini. Se va reîntoarce el o dată şi nu singur, ci în fruntea 
oştirii, nu degeaba regele Decebal l-a trimis să strîngă cetele. Acesta îi era 
visul cu toate că, deocamdată, viermele îndoielii îi rodea inima. Ştia că, 
obişnuit să lupte cu romanii, cunoscîndu-le părţile slabe, ar fi putut să 
ajungă un mare conducător, dar cu toată înzestrarea sa, simţea că-i 
lipseşte faima. Dovadă, atîta timp cit acţiona în numele lui Decebal şi faima 
acestuia îl ocrotea, oamenii îl urmau cu încredere. O dată regele mort, 
nimeni nu mai credea că ar fi putut să facă ceva. Rămăsese doar un ostaş 
al marelui om şi atît. Se simţea jignit şi umilit. Nu putea să priceapă de ce 
ostaşii săi s-au risipit sub diferite temeiuri, lăsîndu-1 singur, cînd aflaseră 
de moartea conducătorului suprem. însuşi Decebal a avut încredere în el, 1- 
a ales dintre toţi şi i-a pus în deget inelul. Nu de mult, fiecare nou venit în 
ceată, se încredinţa şi jura credinţă, acum, deşi îl mai poartă, nimeni nu 
mai vine să i-1 sărute. Pînă acum, cerculeţul de aur cu chipul regelui avea 
puteri magice, acum nu mai era decît o bucată de metal mort. ,.Nu cumva, 
îi trecu prin gînd, este o părticică a lui Decebal şi a plecat o dată cu acesta 
în grădinile lui Zalmoxis?” Ariort înţelese că faima lui Decebal era atît de 
mare, incit poporul, negăsindu-i pereche, o înmormîntă o dată cu stăpînul 

ei, neîndrăznind să-şi închipuie măcar, că ar fi putut încununa pe 
altcineva. 


■k 

Cînd urcară poteca către străvechea aşezare de la poalele muntelui, 
doar vîrfurile copacilor celor mai înalţi mai ardeau, aprinse de pălălaia 
apusului. Din întunericul ce înghiţise valea, nu răzbătea decît vuietul 
neîntrerupt al urlătoarei. 

De cînd se sfîrşise războiul de două ori a răsărit luna nouă; romanii 
ar fi putut ajunge pînă aici. înaintară deci cu prudenţă şi de la jumătatea 
drumului auziră hămăit de cîini. Aşezarea părea totuşi pustie; nici o şuviţă 
de fum nu se înălţa din hogeaguri. 

Ieşind în plăişor, Ariort îşi opri ceata şi trimise doi oameni în 
recunoaştere. Peste puţin timp aceştia se întoarseră urmaţi de un bătrîn 
înalt, cu pletele şi barba albe, îmbrăcat într-o haină lungă, cenuşie. în 
lumina puţină a înnoptării, părea mai degrabă o arătare, dar cînd veni 
aproape, Ariort îl recunoscu şi se bucură. 

— Bună seara, vraciule Dada, îi zise! 

— Bună să-ţi fie inima! răspunse bătrînul. Cine eşti tu? 

Mai făcînd cîţiva paşi şi punînd mina pe dîrlogii calului, îl recunoscu. 

— Ah! Tu eşti, Ariort? Fii binevenit! 

— Ai rămas singur aici? 

— Da, deocamdată. Sînt prea bătrîn ca să mă pribegesc. 

— Unde sînt ai noştri? 

— Au plecat care încotro. 

— Eşti cam zgîrcit la vorbă, bătrîne, şi nu pari să fii bucuros că am 

venit. 

— Am sălbăticit stînd singur aici. 

— Ştii, cel puţin, ce se petrece pe lume, moş Dada? 

— Ştiu. Vremuri de restrişte, vremuri schimbătoare. Ce a fost, n-o să 
mai fie. Totul va trebui început de la capăt, dar nu va mai dibui vechiul 
drum. Poporul nu mai are conducător, nu mai are cetăţi, floarea lui a fost 
dusă aiurea. Vom aştepta să crească înlocuitorii. 

— Vorbeşti ca-n dodii, zise Ariort plictisit, nerăbdător să afle ce s-a 
întîmplat. 

Descălecă şi apropiindu-se de bătrîn, îl întrebă scurt: 

— Diaies cu fiică-sa unde sînt? 

— Nu sînt în acelaşi loc. 

— Ce-i cu tine Dada, de mă fierbi aşa? Nu-mi pune răbdarea la 
încercare. 

— De acum încolo, ai să ai nevoie de răbdare mai mult ca de orice pe 

lume. 

Ariort îl săgeta cu privirea, strînse pumnii, dar se stăpîni. 

— Unde e Diaies? 

— Pe Plaiul Mioarelor. 

— Dar Aya? 

— Peste şapte mări şi ţări. 

— Au luat-o romanii? întrebă Ariort cu sufletul la gură. 

— Da. 

— Au ajuns pînă aici, blestemaţii? 

— Au ajuns. 

Ariort rămase cîteva clipe ca trăznit, apoi, trezindu-se, strigă 
deznădăjduit: 

— Cum se face că aceste case mai stau în picioare, cum de mai eşti tu 
în viată? 

— Despre romanii care au trecut pe aici am o părere bună; nu ştiu 
cum or fi ceilalţi. 

Uluit de acest răspuns, Ariort amuţi. Faţa i se învineţi, fălcile se 
înţepeniră. 

— Vorbeşte o dată! răcni ca un ieşit din minţi. Bătrînul se încruntă 
măsurîndu-1 din ochi. 

— Iar tu, potoleşte-ţi furia şi nu te răsti la mine. Căci nu-ţi sînt slugă. 
Nu necinsti părul meu alb şi anii mulţi ce-i port în circă. Vei fi tu un viteaz 
fără pereche, dar faţă de mine eşti un copil. 

Datina, adine înrădăcinată în orice dac, fu şi de astă dată mai tare 
decît pornirea nesăbuită a firii. Ariort îşi lăsă capul în piept şi zise încet, ca 
să nu-1 audă oştenii: 

— lartă-mă. Dada! Iată, m-am stăpînit. 

— Bine. Acum dă poruncă de popas oamenilor tăi. Pentru masul lor le 
dau o oaie din acele cîteva pe care le am. Să mergem acum la sălaşul meu 
şi cred că pînă vom păşi pragul lui, te vei linişti de tot. 

După ce îi dădu să se spele, îl pofti în odăiţa sa curată în care mirosea 
a miere, ceară şi ierburi de leac. Aprinse opaiţul şi-l pofti la masă. 

— Eşti flămînd. Gustă din bucatele mele simple şi după aceea vom sta 
de vorbă. 

Supunîndu-se voinţei gazdei, Ariort luă cîteva îmbucături şi bău o 
cănită de lapte. Văzîndu-1 nerăbdător să afle ce s-a întîmplat în timpul 
lipsei sale, bătrînul vorbi cu glasu-i domol, în care nu se simţea nici 
tristeţea, nici bucuria, nici mirarea, ci doar acea înţelegere a tuturor 
lucrurilor la care năzuieşte şi ajunge un înţelept: 

— A trecut pe aici un tînăr comandant roman, cu trei sute de călăreţi. 
Veniseră să cerceteze ţinutul şi să îndemne oamenii să se strămute în 
cîmpie, pe ogoarele mănoase, rămase pustii. 

— Erai singur aici? 

— Nu, era şi Diaies cu cîţiva slujitori. 

— Cum se face că n-aţi fugit din faţa romanilor? 

— Aveau o călăuză şi ne-au luat prin surprindere. Ariort răsuflă 
adine, parcă vroind să se afunde. Vru să întrebe ceva, dar se stăpîni. 
Ghicindu-i întrebarea, bătrînul povesti mai departe: 

— După ce duse pe Aya cu femeile şi copiii lui Costas la Plaiul 
Mioarelor, Diaies se întoarse aici ca să mai ia din avutul său. Avea el bani 
îngropaţi pe undeva. Tocmai atunci au picat şi romanii şi mă aduseră în 
faţa comandantului lor. Aflînd pentru ce au venit, le-am răspuns: „Ca să-i 
faceţi pe cei pribegiţi să creadă în vorbele voastre, trebuie mai întîi să-i 
găsiţi şi să-i încredinţaţi că nu umblaţi cu şiretlicuri, că nu vreţi să-i momiţi 
din ascunzişurile lor, ca să-şi bage singuri gîtul în laţ”. „Nu, cinstite 
pustnic, îmi răspunse romanul, armele au vorbit, timpul furiei a trecut, iar 
porunca semnată de împărat este sfîntă pentru noi. De acum înainte nu-i 
vom judeca decît pe acei care ni se vor împotrivi cu armele, ori ne vor 
ataca”. 

Tăcură un timp amîndoi. 

— Citesc cu uşurinţă în suflete, continuă Dada, şi mi-am dat seama 
că romanul este un om drept, nedat la ticăloşii. Ostaşii săi, cit au stat aici, 
nu au furat, nici nu au stricat nimic, de aceea i-am răspuns cinstit, fără pa¬ 
timă şi ură: „Dacă stăpînirea voastră îi îndeamnă pe ai noştri să se întoarcă 
la vetrele lor, înseamnă că aveţi nevoie de ei, că nu puteţi clădi pacea fără 
temelii. Am înţeles de mult, înaintea altora, că aşa se vor sfîrşi lucrurile, că 
vremurile se vor schimba, că de acum înainte vom trăi unii lîngă alţii. Cu cît 
ne vom înţelege mai bine, cu atît vom fi mai fericiţi, dar pentru asta trebuie 
multă bunăvoinţă, mai ales din partea voastră”. 



















— Chiar aşa i-ai spus? izbucni Ariort. 

— Chiar aşa. 

— Cine te-a pus să vorbeşti în numele tuturor? Crezi că noi ăştilalţi 
ne vom împăca vreodată cu hrăpăreţii năvălitori? 

— N-am vorbit în numele tuturor; eu nu sînt rege şi nici el nu era 
împărat, ca să putem pecetlui sorţile neamului nostru; alţii le vor pecetlui 
fără voia noastră. M-ai întrebat şi-ţi răspund: Da, vă veţi împăca. Dacă veţi 
fi înţelepţi, vă veţi împăca, dacă nu — după ce va mai curge sîngele vostru 
şi al acelora pe care îi veţi primejdui, dar de împăcat vă veţi împăca. 

— Cred că eşti singurul care judeci aşa. Cu greu mă abţin ca să nu-ţi 
spun ... 

— Trădător, nu-i aşa? Nu, tinere, îţi înţelegi greşit datoria şi menirea. 
Dacă te vei încăpăţîna să lupţi acum, îţi vei sorti neamul stîrpirii. Nici nu 
vei putea-o face căci n-ai cu ce. Unde ţi-e oştirea după care te-ai dus? 

Atins în mîndria sa, Ariort strigă în loc de răspuns: 

— Mai bine moartea decît sclavia. 

— Eh! în curgerea nesfîrşită a vremii multe se schimbă, poporul însă 
rămîne acelaşi. 

Ariort sări în picioare. 

— Ajunge! Nu sînt copil. însuşi regele Decebal mi-a dat acest inel, 
socotindu-mă în stare să conduc o oaste întreagă. M-ai năucit cu palavrele 
tale şi asta ai făcut-o ca să amîi răspunsul la întrebarea mea. Unde se află 
Aya? 

Bătrînul rămase nemişcat; îşi întinse doar mîinile, cu palmele lipite de 

masă. 

— După răspunsul meu, un nesăbuit ca tine ar putea să mă omoare, 
dar nu mi-e frică de moarte, am trecut de nouăzeci de ani. Află că romanul 
o luase pe Aya de soţie. O iubea de mult. 

— Cum? Ce-ai spus? Eşti în toate minţile? 

— Nu-ţi face griji cu mintea mea, este cit se poate de limpede. După 
ce l-au adus şi pe Diaies, romanul l-a recunoscut îndată, căci a stat mult 
timp închis în cetatea sa. 

— Lucius Longinus, îngăimă Ariort. Broboane de sudoare îi năpădiră 
fruntea. Blestem pe capul meu! 

— Nu e nici un blestem, Ariort. Aya nu te-a iubit niciodată. Mi-a spus 
că nici tu nu ai iubit-o cu adevărat. Era cea mai frumoasă şi mai bogată 
fată din ţinut, iar tu, dintodeauna, nu ţi-ai dorit decît tot ce e mai bun. 

Ariort îşi izbi fruntea cu pumnul încleştat şi, privindu-1 pe Dada cu 
ochii rătăciţi, strigă: 

— Nu-i adevărat. Minciuni. Nu se poate! 

— Ce să nu se poată? Cînd vine vorba de dragoste, totul se poate. Ei 
s-au iubit şi s-au luat. 

— Cu un roman? Cu un duşman de moarte? 

— Dragostea nu alege. Ea trece peste toate opritorile, biruie ura de 
neam şi nesocoteşte răzbunările părinţilor. De acum încolo multe femei 
dace îşi vor lua soţi romani şi copiii lor vor şterge deosebirea dintre neamuri 
învrăjbite. 

— Şi unde a dus-o vrăjmaşul meu? întrebă Ariort cu glasul stins. 

— Ştiu că v-aţi vrăjmăşit şi că el a fost mai omenos ca tine. A dus fata 
cu el, în depărtata Italie. 

— A înstrăinat-o, ticălosul. 

— O s-o aducă înapoi, după ce se vor aşeza toate la locul lor. Diaies s- 
a împotrivit un timp, dar înţelepciunea bătrînească a biruit. Oare propriul 
său neam nu l-a blestemat? Nu l-a scos, oare, din rîndul oamenilor, pentru 
că fiul său Diza, un copil, s-a înspăimîntat în faţa morţii? Am fost de faţă şi 
m-am îngrozit. Întîia oară cînd străvechea datină mi s-a părut crudă şi 
golită de miez. 

— Cunosc povestea. Nu mi-o mai aminti! Băiatul a fost un laş. 

— Atunci de ce ai vrut să te înrudeşti cu neamul pe care a căzut 
blestemul laşităţii? 

— Diaies, răspunse Ariort cu amărăciune, nu trebuia să-şi dea fata 
după un roman, mai bine o ucidea. 

— Vezi, un tată şi-a înţeles fiica, după cum a înţeles şi chemarea 
vremurilor noi. Nu a omorît-o, dimpotrivă, pînă la urmă, a binecuvîntat-o. 
De bună seamă, tu, dacă erai de faţă, ai fi omorît-o, deşi susţii că o iubeşti. 

Ariort îşi trecu mina pe frunte, ca şi cînd ar fi dorit să gonească un vis 
urît. Era palid şi răvăşit. Vru să spună ceva, dar nu reuşi decît să înghită 
nodul ce i se pusese în gît. 

— Du-te, Ariort! zise bătrînul cu blîndeţe. întoarce-te la vatra ta şi 
apucă-te să ridici din cenuşă casa şi sufletul. Strînge oamenii în jurul tău, 
munceşte şi vei uita... 

Lui Ariort îi reveni glasul, dar nici el nu şi-l recunoscu: 

— Romanii nu-1 vor ierta niciodată pe Ariort Chiorul, care le-a dat 
atîtea lovituri crunte. Mă duc să-mi caut moartea şi dacă nu pot răzbuna 
soarta neamului meu, să-mi răzbun propria mea soartă. 

Cu aceste vorbe Ariort se sculă şi ieşi. De atunci Dada nu-1 mai văzu 
niciodată. 


Ariort îşi petrecu noaptea într-o odăiţă a casei sale dărăpănate. 
Gîndurile amare şi negre făcură strajă în jurul său şi nu lăsară somnul să 
se apropie. Pentru a doua oară în viaţă credea că mintea o să-i ia foc. Întîia 
oară i s-a întîmplat cînd se trezise pe cîmpul de luptă, după bătălia cea 
mare. Atunci ca şi acum pricina chinurilor sale era Longinus — romanul. 
Soarta i-1 scotea mereu în cale, ca pe un blestem; nu în zadar îl urîse din 
prima clipă. Acum îi părea nespus de rău că măciuca sa nu-i crăpase 
romanului ţeasta. Sau poate că ar fi fost mai bine dacă el — Ariort, nu s-ar 
fi grozăvit atunci, în noaptea aceea fatală, cînd romanul intrase în viaţa sa. 
Era ameţit de băutură şi refuzul Ayei de a-şi alege un soţ l-a scos din sărite. 
Făţarnica fată, de pe atunci îl iubea pe prizonier, de aceea s-a sumeţit, s-a 
ridicat împotriva datinei şi şi-a trimis peţitorii la plimbare. De pe atunci şi-a 
făcut socoteala şi iat-o acum în braţele lui Longinus. Gîndul acesta îl 
pîrjolea şi-i părea insuportabil, îi era scîrbă de Aya şi scîrba era mai mare 
decît părerea de rău. îşi dădea seama că faptul de a fi fost respins îl durea 
mai puţin decît acela că Aya a preferat un roman. îşi închipui că lumea a 
devenit prea strimtă pentru amîndoi şi unul din ei trebuie să piară. Bun 
cunoscător în ale războiului, ştia că punînd-o la adăpost pe Aya, ca pe o 
pradă de preţ, Lucius Longinus se va întoarce la unitate. Oştile romane nu 
părăsiseră încă ţara şi pe semne nu vor pleca atît de curind. Atîta timp cît 
vor fi răzbunători, ca el bunăoară, romanii vor sta de veghe şi se vor întări 
în ţara cucerită. Ce-i rămîne atunci de făcut? Un singur lucru — să-l caute 
pe Longinus şi să-l ucidă ca pe un cîine, lipsind-o pe Aya de mulţumirea de 
a-1 fi trădat pe el, de a-şi fi batjocorit neamul şi ţara. 

Aşa hotărise Ariort în noaptea aceea albă. Cum o va face. cum va 
reuşi să se strecoare în preajma duşmanului său nu se gîndea deocamdată. 
Răbdarea şi timpul sînt sfetnici buni. Ştia însă că pentru a reuşi trebuie să- 
şi adune toată voinţa, puterea şi curajul ca într-o măciulie şi, de astă dată, 
să lovească fără milă, cu sînge rece, fără să-i tremure mina. 




43 



















în zori. cînd îşi trezi oamenii, era atît de îngrozitor la chip, încît nici 
măcar Daizus şi Udar, prietenii săi buni nu îndrăzniră să-l întrebe ce a 
păţit. îl cunoşteau prea bine, îi cunoşteau firea năvalnică şi nestăpînită, dar 
pentru că, în acelaşi timp, îl cinsteau pentru isteţimea şi curajul său fără 
margini, îl lăsară în pace, îndeplinindu-i fără crîcnire poruncile. 

Nici atunci cînd el îi duse înapoi pe drumul pe care veniseră, nu 
îndrăzniră să-l întrebe care ar fi fost pricina. 

Pe drum uciseră un cerb. La prînz mîncară în tăcere. Văzînd 
trăsăturile lui Ariort înseninîndu-se, Udar, care nu-1 slăbea din ochi încă 
din zorii zilei, se sculă şi-şi drese glasul. Ghicindu-i gîndul, Ariort se sculă 
şi el. 

— Prieteni, zise cu voce înăbuşită, v-am adus aici, în inima pădurii, 
ca să fug cît mai departe de cuibul trădătorilor de neam şi ţară. De aici 
drumurile noastre se despart. Fiecare îşi va vedea de rostul lui şi-şi va în¬ 
drepta paşii într-acolo unde-1 cheamă inima. 

Văzîndu-le chipurile uimite, urmă: 

— Eu unul, nu mai plec din ţară; m-am răzgîndit. Am nişte socoteli de 
încheiat; numai după aceea, dacă voi scăpa cu zile, mă voi pribegi în ţări 
străine. Din clipa asta nu vă mai sînt conducător şi îi rog pe aceia pe care i- 
am nedreptăţit cu ceva să mă ierte. 

Se lăsă o linişte atît de adîncă, că se auzea lucrarea carilor din 
tulpina bătrînului fag sub care şedeau. O veveriţă, sărind de pe o creangă 
pe alta, rostogoli un con de brad, trezindu-i din înmărmurire. 

Udar cel voinic şi îndesat se apropie de Ariort şi-i zise: 

— Aseară te-ai închis cu Dada şi ai stat la el pînă tîrziu. Cînd te-ai 
întors, obosiţi cum eram, dormeam duşi şi nu puteam afla ce s-a întîmplat. 
îţi sînt prieten nedespărţit şi la bine şi la rău. Spune-mi, ce te face să ză¬ 
boveşti acum, în pragul iernii pe meleagurile care nu mai sînt ale noastre? 

— O treabă ce mă priveşte numai pe mine. Aţi auzit şi voi, aseară, că 
romanii au trecut pe aici? Ei bine, conducătorul lor, Lucius Longinus, cu 
care am de încheiat nişte socoteli, s-a întrecut cu gluma si a luat-o pe Aya 
cu el. 

— Pe Aya? strigă Daizus, sărind în picioare. 

— Fecioara pe care am peţit-o cîndva? adăugă cu mînie Udar. 

— Fiica lui Diaies! exclamară cîţiva oşteni. 

— Şi tu vrei s-o scapi din sclavie? întrebă Udar. 

— Nu! Longînus, cică, a luat-o de soţie şi a dus-o în Italia. 

— Cu voia ei? 

— Aşa se pare. Dada, acest bătrîn smintit, zice că ei s-au iubit încă de 
cînd Longinus era prizonier. 

— Trădătoarea! grohăi Udar. 

— Ticăloasa! strecură printre dinţi Daizus. Ne-a păcălit pe toţi. Am 
vrut s-o mai văd o dată; acum, însă, nimic nu mă mai opreşte. Plec, mă 
pribegesc! 

— Faci cum vrei, răspunse Ariort. De azi încolo nu mai sînt 
conducătorul vostru. 

Un oştean voinic şi spătos se ridică de pe buturugă. 

— Ba, zise scuturîndu-şi pletele arămii, mie-mi eşti. 

— Ascultă, Andena, a mă urma înseamnă să duci o viaţă de cîine, a fi 
fără căpătîi. 

— Eh, răspunse voinicul, şi aşa sînt fără căpătîi. Toţi ai mei au murit 
iar viaţa mea nu face nici cît o ceapă degerată. 

— Gîndeşte-te bine! 

— M-am gîndit, tarabosta. N-am fost mereu în preajma ta? La 
Sarmizegetusa nu te-am urmat în toate isprăvile tale voiniceşti? Te voi urma 
şi de acum încolo. 

— îti mulţumesc, Andena. Cu unul ca tine nu mi-ar fi frică să mă 
avînt chiar în inima oştirii duşmane. 

— Te urmez şi eu, prietene, zise Udar îmbrăţişîndu-1 şi nu căuta să- 
mi muţi gîndul căci te vei strădui în zadar. 

Ariort îl strînse cu drag la piept. 

Se mai ridicară cîţiva oşteni şi trecură în spatele lui Ariort. 

După ce stătu un timp cu capul lăsat în piept. Daizus se ridică şi zise: 

— Ceea ce vreţi să faceţi este moarte curată. Bunicul, mama şi 
surorile mele s-au pribegit la Costoboci şi trebuie să am grijă de ei. De 
altfel, ţin la viaţă, deşi nu sînt laş. 

— Nu eşti, Daizus, o ştim cu toţii. Bine faci că pleci. Eu nu mai am pe 
nimeni, aşa că viaţa-mi aparţine. 

Din mijlocul celor care nu i s-au alăturat, ieşi unul mai vîrstnic. 

— Tarabosta Ariort, ai fost bun cu noi şi ne-ai răsplătit. Te iubim şi te 
cinstim şi-ţi dorim să reuşeşti în ceea ce ţi-ai pus în gînd să faci. E frumos 
că vrei să mori luptînd, căci la ceea ce te duci se cheamă moarte. Noi, ăştia, 
mai avem datorii de îndeplinit faţă de muierile şi copiii noştri. Cu bine, 
tarabosta! 




45 




















— Cu bine, oameni buni şi să aveţi parte de fericire! 

— Fericire? îngăimă oşteanul şi dădu din mină a pagubă. Poate să fie 
cineva fericit într-o ţară cotropită de duşmani? 


Rămas cu un pumn de oameni îndrăzneţi şi căliţi, obişnuiţi cu 
greutăţile unei vieţi de hărţuială, asemănătoare vieţii fiarelor din codru, 
Ariort ţinu un sfat temeinic, hotărînd să se dea prin părţile Sarmizegetusei, 
să iscodească ce se mai întîmplă pe acolo. 

Umblînd cu mare băgare de seamă, tupilîndu-se prin codri, pe cărări 
numai de ei cunoscute, pîndind şi cerce tind, pe la sfîrşitul lui Brumărel 
dădură de un detaşament roman, de vreo sută de oameni, care se întorcea 
dintr-o misiune. Erau prea mulţi ca să încingă o luptă cu ei. Ariort nu vroia 
ca romanii să prindă de veste că sînt urmăriţi şi se mulţumi doar să 
răpească fără zgomot doi ostaşi. 

Înspăimîntaţi, romanii le-au povestit ce ştiau. Printre altele au spus 
că tribunul Longinus a fost plecat dar s-a reîntors curînd şi acum se află la 
Germisara, pe lingă comandamentul împăratului, că adesea pleacă cu 
diferite misiuni spre castrele din jur, iar acum cîteva zile a fost văzut la 
Sarmizegetusa. 

După ce îi ucise şi porunci să fie îngropaţi, Ariort cu ai lui începură să 
dea tîrcoale castrului de la Sarmizegetusa. Se hrăneau cu carnea afumată 
în gropi acoperite cu frunzare, ca să nu-şi trădeze prezenţa. Ca să nu lase 
urme, caii aveau copitele înfăşurate în blănuri. Pînă şi aceste slabe urme le 
încurcau făcînd ocoluri, mergînd prin mijlocul pîraielor. 

Mai prinseră cîţiva romani, dintre acei care lucrau la tăiatul pădurii. 
Unii nu ştiau nimic, alţii confirmau spusele primilor doi. Alarmaţi de 
dispariţia oamenilor, romanii luară măsuri şi unul din detaşamentele călări 
pornite în căutare se întîlni pe neaşteptate cu ceata lui Ariort. Nu mai era 
chip să evite ciocnirea. Pînă ce dacii descălecară ca să scoată încălţările 
cailor, care îngreunau mersul, romanii porniră către ei. Nu erau mulţi, vreo 
douăzeci şi Ariort năpustindu-se asupra lor cu toata furia, îi izbi şi după o 
luptă scurtă îi măcelări. Cîţiva reuşiră să scape cu fuga. Bănuind că 
romanii se vor întoarce cu forte înzecite, iste tul Ariort merse fără fereală 
către munte, lăsînd urme adinei, apoi făcînd un ocol, trecu Rîul Mare către 
asfinţit, coborî din nou, dar cu mare grijă, la şes. Umblînd mai mult 
noaptea, de astă dată ferindu-se de a se încaieră cu romanii întîlniţi, la 

mijlocul lui Brumar ajunse pe culmea dealurilor ce străjuiau valea rîului 
Maris. 

Aici, cercetaşii săi, umblînd ca simpli ţărani, cu armele ascunse sub 
straie, dădură de primele aşezări noi ale dacilor strămutaţi de la munte la 
şes de către romani. Supravegheaţi de ostaşi, ţăranii şi păstorii reuşiseră să 
înjghebeze aşezări trainice şi-şi vedeau liniştiţi de treabă. Unii dintre ostaşii 
lui Ariort, au fost ispitiţi de a se aşeza printre ei, căci era mare lipsă de 
bărbaţi în floarea vîrstei. Pe temeiul că-şi caută rudele, aceştia însă plecau 
mai departe. 

Pe la mijlocul lui Brumar, vremea s-a stricat. Se porni un vînt rece cu 
ploaie şi fulguială. Cei trei oameni trimişi în recunoaştere prin sate nu s-au 
mai întors. Sătui de pribegie, lipsuri şi hărţuială, s-au aciuat în cele din 
urmă pe lîngă vetrele primitoare. 

Cei optsprezece oameni rămaşi cu Ariort nu murmurau, dar sufereau 
cumplit fără hrană şi adăpost. 

Frămîntat de gînduri amare, pentru întîia oară în viaţă, Ariort nu ştia 
ce să mai facă. Flacăra răzbunării, pe care o întreţinea cu atîta grijă, se 
stingea sub năvala necazurilor. Cînd se porniră ploile lungi de toamnă, nu 
se mai gîndea decît la tovarăşii săi, pe care i-a vîrît în această încurcătură. 

Ţinură din nou sfat şi mulţi şi-au spus păsul. Fiecare din ei ar fi vrut 
să lupte, să răzbune nenorocirile ce le aduseră cotropitorii, dar nu erau 
decît un pumn de oameni sfîrşiţi de puteri. Or mai fi cete ca a lor în ţara 
aceasta mare, dar cine să le adune, unde să le caute? 

Hotărîră să plece de zor la munte, să se aşeze pe lîngă vreo stînă, să 
se mai întremeze, să-şi îngrijească trupurile prăpădite şi numai după aceea 
să judece ce-i de făcut. Unii se vor pribegi la primăvară, alţii poate vor 
rămîne pe loc. Deocamdată nu-şi doreau decît un adăpost, şi căldura unei 
vetre. Aşa nu se mai putea. Decît să moară de moarte ticăloasă, de frig, de 
foame şi boli, mai bine să-şi caute sfîrşitul aruncîndu-se în mijlocul 
duşmanilor. Dar gîndul fiecăruia înclina către un adăpost. Pînă şi fiarele 
pădurii au cîte o vizuină. 

Acum, cînd ploile nesflrşite spălau de îndată urmele cailor, nu se mai 
fereau. Dînd tîrcoale unui cătun nou şi văzînd că romanii lipsesc, cîrmiră 
într-acolo şi cerură oamenilor mîncare, îmbrăcăminte şi fin pentru cai. 

Deşi le era milă de ei, bătrînii satului, răspunzători în faţa romanilor, 
îl rugară pe Ariort să-şi urmeze drumul şi să nu-i primejduiască pe 

locuitori. Dacă romanii vor afla că au ajutat o ceată de oşteni daci înarmaţi, 
vor fi minaţi cu totii în robie. 

— Să le spui romanilor tăi, îi răspunse Ariort fruntaşului, că v-am 
luat bunătăţile cu de-a sila şi atunci noii voştri stăpîni vă vor ierta. 

După ce dijmuiră satul şi schimbară cîţiva cai betegiţi cu alţii mai 
zdraveni, porniră către miazăzi. 

A doua zi după întîmplare, trecînd de-a curmezişul unui plai golaş de 
pe un deal întins, bucurîndu-se că ploaia a stat, se pomeniră ca din senin 
înconjuraţi de duşmani, din trei părţi, ieşind din pădurile din jur. 

După cîteva clipe de chibzuială, Ariort porunci oamenilor săi s-o ia 
către apus, singurul lor drum rămas deschis, acolo unde dealul cobora lin 
către pădure. Dar caii lor obosiţi nu mai puteau să alerge ca pe vremuri şi 
urmăritorii îi ajunseră din urmă chiar la marginea codrului. Erau peste o 
sută de mauri tuciurii. 

— S-a zis cu noi, zise Udar trăgînd sabia. 

— Să murim vitejeşte, prieteni! strigă Ariort. Asta ne-am dorit de 
mult. Zalmoxis o să ne primească în grădinîle sale. Faceţi cerc vitejilor! 

îndemnul conducătorului îi înflăcără, dar fu ultimul pe care-1 auziră 
din gura lui, căci o lance aruncată de un duşman se înfipse în pîeptul 
calului. Animalul necheză jalnic, se ridică în două picioare, se răsuci şi 
împiedicîndu-se căzu. Zburînd peste cal, Ariort se lovi cumplit cu capul de 
un trunchi şi-şi pierdu cunoştinţa. Descălecînd, Udar alergă către el dar o 
săgeată i se înfipse în spate, omorîndu-1 pe loc. Vitejii făcură cerc în jurul 
lor şî se apărau cu înverşunare. 

Credinciosul Andena, văzînd ce se petrecuse, ieşi din rînduri, 
descăleca şi-i cercetă pe amîndoi. Dîndu-şi seama că Ariort e numai leşinat, 
îi scoase repede inelul regelui şi-l trecu pe mîina lui Udar. Apoi îi smulse de 
pe cap căciuliţa de dihor, desprinse sabia preţioasă şi le aruncă pe 
amîndouă în tufiş. După asta, voinicul săltă leşul lui Udar în şa şi 
încălecînd se prefăcu că fuge. 

Zărindu-1 ieşind din rînduri, cîţiva mauri se năpustiră după el şi-l 
prinseră îndată cu laţul. 

Numai cinci oameni din ceată fură prinşi de vii. Ceilalţi muşcară 
tărîna. 

Pe jumătate sugrumat de laţ, Andena fu adus în faţa centurionului. 

— Pe cine ai vrut să salvezi, dacule? întrebă acesta prin tălmaci. 

— Pe conducătorul nostru, răspunse voinicul, frecîndu-şi beregata. 

— Cum îl cheamă? 

— Tarabosta Udar. 

— Ce căutati voi aici? 

— Mergeam la munte. Sîntem ostaşi ai regelui Decebal şi vroiam să 
fim liberi. 

Centurionului, pesemne, îi plăcu răspunsul. Cerce tind cadavrul lui 
Udar, zise: 

— Voinic bărbat, dar nu ca tine. 

Rîse şi dinţii săi albi sclipiră pe chipu-i negricios, învineţit de frig. 
Aplecîndu-se, scoase inelul de pe degetul mortului şi întorcîndu-1 pe toate 
feţele, plescăi din limbă. 

— Frumos inel! Al cui este chipul reprezentat aici? 

— Al regelui nostru, răspunse cu mîndrie Andena. 

— O! exclamă ofiţerul. O să-l ofer nobilului Lusius Quietus; o să fie 
foarte mulţumit. Decebal al vostru este mort şi ar fi bine să uitaţi că a 
existat cîndva. 

— Nu vom uita niciodată, romanule! 

— Tu, poate nu-1 vei uita, dar ceilalţi daci, tinerii, copiii, femeile îl vor 

uita. 

— Nu vor uita nici ei. 

— Eşti foarte voinic, dacule. Din tine o să iasă un excelent gladiator. 

încreţindu-şi fruntea, ca să priceapă tălmăcirea traducătorului, 
Andena întrebă: 

— Ce-i aia gladiator? 

Centurionul şi ostaşii săi rîdeau cu poftă. 

— Ai să vezi şi tu. Aşteaptă pînă la primăvară. Cred că o să-ţi placă. 

Ridicînd apoi glasul, centurionul porunci: 

— Cercetaţi leşurile şi luaţi tot ce au de preţ. îi luăm cu noi pe cei 
uşor răniţi. Săltaţi-i pe cai! 

Văzînd că Ariort îşi revine şi caută să-şi salte capul, Andena se rugă 
cu umilinţă: 

— Stăpîne roman, am un frate aici. L-a trîntit calul într-un copac şi 
şi-a pierdut cunoştinţa; dă-mi voie să-l îngrijesc. 

Centurionul învîrtea inelul între degete şi mulţumit de această 
captură şi de felul în care zdrobise ceata înarmată a dacilor, zise binevoitor: 

— Nu pot să te refuz, pentru că-mi placi, dacule. Du-te! 

Andena îngenunchie lîngă Ariort, îi sprijini capul, îi frecă tîmplele, 
grumazul, pieptul şi cînd acesta, deschizînd ochiul, vru să zică ceva, îi puse 
mina pe gură, şoptindu-i la ureche să nu spună vreo prostie. 

Ariort făcu un gest de mînie, încruntîndu-se la tovarăşul său, dar 
Andena astupîndu-1 cu spatele său enorm, de privirile celorlalţi, îi zise: 

— Dacă vor afla cine eşti, te vor duce la Roma în cuşcă, dar aşa, chiar 
sclav fiind, vei putea să-l întîlneşti pe vrăjmaşul tău şi să te răzbuni. 


Ariort şi Andena avură norocul să nimerească în aceeaşi ceată. Erau 
vreo cinci sute de prizonieri şi lucrau la drumul militar între Sarmizegetusa 
şi Germisara. Foşti ostaşi, prinşi după încetarea ostilităţilor, sclavii erau 
vînjoşi, neînfricaţi, căliţi în greutăţile vieţii. Romanii nu-i slăbeau din ochi, 
păzindu-i cu străşnicie. 

Dîndu-şi seama că tactica constrîngerii şi înfricoşării era inaplicabilă 
la poporul dac, au renunţat la ea. De bună seamă, unele cazuri grave, de 
nesupunere, încercări de evadare sau instigare la revoltă, au fost aspru 
judecate. încolo, romanii căutau să pară nişte stăpîni drepţi şi omenoşi. Ei 
nu uitau niciodată străvechea maximă: „Quod servi, tantum hostes” (Cîţi 
sclavi, atîţia duşmani), dar mai ştiau că fără sclavi nu se poate. Metodele 
prea blînde îi făceau pe sclavi obraznici, cele crude îi înrăiau, metoda de 
mijloc, a echităţii, mult discutată în consilii imperiale şi în senat, s-a 
dovedit a fi cea mai înţeleaptă. Pecetluindu-le soarta de fiinţe lipsite de 
libertate, aceleaşi legi le lăsau şi vagi speranţe; punîndu-le condiţii de 
conduită, le arătau portiţele prin care ei s-ar fi putut strecura în lumea 
celor liberi. Important era ca maşina complicată a statului să meargă, iar 
romanii, cu spiritul lor organizatoric, ştiau s-o pună pe roate. 

Orice sclav ştia că îmbunătăţirea condiţiei sale, sau eliberarea, depind 
în primul rînd de jocul orb al norocului, deci legate strîns de speranţa, pe 
care nu trebuia să şi-o piardă niciodată. Metoda aplicată la robii daci s-a 
dovedit eficace. în curînd, aceştia îşi dădură seama că munca neîntreruptă, 
dar de loc istovitoare, era răsplătită cu somn şi mîncare pe săturate, că 
anumite ore din zi le erau hărăzite pentru a se distra, iar cîteva zile din an, 
cele sacre, odihnei totale, că de cele mai multe ori ascultarea şi sîrguinţa 
erau încununate cu mutarea la munci mai uşoare. Toate aceste amăgiri, 
fluturate în faţa mizerabililor lipsiţi pentru totdeauna de libertate şi drep- 

turi, sfîrşiră prin a-i convinge că altfel nu se poate, că trebuie urmărit doar 
ceea ce este cu putinţă în starea lor. 

Ariort, care în viaţa sa nu ştiuse decît să poruncească, la început 
scrîşnea din dinţi, clocotind de mînie. Faptul că era pus să sape, să spargă 
piatra, să bată cu maiul, i se părea peste măsură de umilitor. Adeseori 
răbdarea sa ajungea pe marginea prăpastiei, gata-gata să-l azvîrle în hăul 
nebuniei şi numai gîndul mereu treaz al răzbunării, îl oprea în ultima clipă. 
Adeseori vedea în preajmă ofiţeri superiori veniţi să inspecteze lucrările şi 
nădejdea de a da ochii cu tribunul Longinus nu-1 părăsea niciodată. Atunci 
va şti ce are de făcut, chiar dacă în loc de armă o să aibă în mină o cazma 
sau un par. 

Susţinut de acest gînd, Ariort aştepta, aştepta mereu. Nu-i păsa ce o 
să i se întîmple după ce-şi va ucide vrăjmaşul, după ce-şi va potoli setea 
grozavă de răzbunare. Dar, Longinus nu apărea. De cînd a fost oprit la 
înaltul comandament, avea, pesemne, altceva mai bun de făcut, decît să 
supravegheze lucrările de amenajare a drumurilor. 

Ariort nu avea de unde să ştie ce face Longinus şi aştepta mereu. Ziua 
în care se va întîlni cu acela care cîrmise aiurea cursul firesc al vieţii sale, 
lipsindu-1 de fericirea unei morţi eroice pe cîmpul de luptă şi aruncîndu-1 în 
ticăloşia robiei, va fi o zi mare. Tot gîndindu-se la ea, îşi dădu seama că de 
fapt îi doreşte moartea lui Longinus nu atît ca să-şi răzbune umilinţa şi nici 
infirmitatea, ci ca s-o lipsească pe Aya de omul pe care-1 îndrăgise. îşi dădu 
seama, atunci, că n-o iubeşte şi că bătrînul vraci Dada a avut dreptate cînd 
i-a spus că: „a iubi, înseamnă a ierta”. 

Zilele se scurgeau la fel de triste, la fel de umilitoare. Vremea era 
nestatornică; zilele friguroase se succedau cu cele calde, ceaţa ceda locul 
ploii, aceasta — poleiului sau zloatei. Aşa trecu toată luna decembrie. 

îmbrăcaţi ca vai de lume, sclavii umblau zgribuliţi, se mai încălzeau 
puţin lucrînd, dar după oboseala unei zile de lucru nu aşteptau decît 
strachina cu mîncare ca să se încălzească pe dinăuntru. Unii se mai 
adunau, în ceasurile lor libere, în jurul unui foc, să-şi încălzească şi inima 
cu aduceri aminte, sau cu un cîntec trist. Cei mai mulţi însă nu aşteptau 
decît clipa, cînd, retraşi în corturi şi sălaşe puteau să se cufunde în somnul 
aducător de uitare. 

în zori îi sculau trîmbiţele şi fie că dimineţile erau calde sau reci, 
romanii îi obligau să se spele şi să-şi ardă păduchii, spaima lagărelor şi 
taberelor de pretutindeni, de cînd stă lumea în picioare. La întîia apariţie a 

rîiei omul trebuia să se înfăţişeze paznicului şi acela îl trimetea într-un loc 
despărţit de restul taberei, unde i se dădeau îngrijirile necesare. 

Dormeau îngrămădiţi unul în altul, ca să se încălzească şi vegheau pe 
rînd ca focul de la intrare să nu se stingă. Ariort nu se despărţea de 
Andena, care se dădea drept frate-său. De ceilalţi patru supravieţuitori din 
ceata sa nu ştia nimic. Vijeliosul joc al sorţii îi împrăştiase ca pe frunze 
uscate. 

Andena părea împăcat cu viaţa şi preocuparea sa de căpetenie era 
grija de fostul său comandant. Adeseori Ariort căuta să-şi închipuie cum ar 
fi fost fără Andena şi de fiece dată se înfiora de spaimă. îşi dădea seama că 
fără Andena n-ar fi suportat robia. Tovarăşul său ştia să-i încălzească inima 
cu o vorbă caldă, o snoavă, cu un cîntecel. Ştia să-l potolească cînd îl 
mistuia focul năpraznic al furiei dar, ce-i mai ciudat, în acelaşi timp căuta 
să întreţină nestinsă scînteia răzbunării. Şi, deoarece Ariort, veşnic 
înnegurat, suporta cu greu ceasurile de odihnă, Andena, ca să-l sustragă 
gîndurilor negre, îl învăţă să se îndeletnicească cu cîteva meşteşuguri mă¬ 
runte. Andena nu vroia să-l umilească, ci doar să-i ocupe mîinile cu o 
treabă, abătîndu-i gîndurile, limpezindu-1, odihnindu-1, căci numai odihna 
aduce uitarea. 

El însuşi, meseriaş destoinic, reuşi chiar să vîndă din lucrul său 
romanilor dornici de a duce acasă amintiri din Dacia. începuse cu 
împletitul din paie, răchită, păr de cal, apoi făcîndu-şi rost de o custură, 
cioplea bite, linguri, căuşe. 

Cînd Ariort îi înjura pe romani, Andena adăuga şi el o înjurătură, 
rîzînd. Cînd îi vorbea de Longinus şi de răzbunarea sa, Andena dădea din 
cap cu înţelegere şi-l sfătuia să aibă răbdare. în acelaşi timp Andena nu 
întîrzie să-şi facă prieteni printre romani. Peste tot unde apărea voinicul cu 
plete arămii, ostaşii îl întămpinau cu zîmbete, îl băteau pe umăr, schimbau 
o vorbă cu el. Puţin cîte puţin, Andena învăţă cîteva vorbe, reuşind pînă la 
urmă să încropească mici convorbiri. 

Din pricina zorului, se lucra în două schimburi: cinci zile ziua, cinci 
— noaptea, la lumina torţelor. 

Noaptea, cînd ostaşii strîngeau echipele la treabă, strigînd în latina 
lor: „Lucubrare, lucubrare!” ceea ce însemna a munci noaptea la lumina 
torţelor, el îi îngîna, pocind vorba: 

— Lucrare, hai la lucrare! 

în curînd, toţi robii, mai în glumă mai în serios, ziceau muncii de 
noapte „lucrare”. 

într-o dimineaţă, cînd centurionul le împărţi terenul pe porţiuni, 
pentru săpătură, Andena zise, rîzînd, lui Ariort: 

— Treabă uşoară, mai mult joacă decît treabă. Şi din vorbele lui era 
greu de ghicit dacă le-a rostit în bătaie de joc sau pentru că era pătruns de 
adevărul lor. 

Ariort îl privi lung, fără să-i răspundă, şi scuipînd în palme, apucă 
târnăcopul. îşi dădea bine seama că treaba este uşoară şi că romanii nu le 
cer nimic supraomenesc, ci doar împlinirea sarcinii impuse. îşi dădea 
seama cu ciudă că romanii sînt deştepţi, că din sarcinile acestea uşoare, 
puse cap la cap, se naşte un lucru trainic. Privind operaţiunile succesive ale 
construirii drumului, se minuna fără voia lui de iscusinţa celor care le diri- 
jau. Era convins că astfel de drumuri sînt veşnice. 

Cînd dădură primii nămeţi şi nu se mai putu lucra la drum din 
pricina pămîntului îngheţat bocnă, robilor li se împărţi îmbrăcămintea 
caldă. O parte din ei fură trimişi să deszăpezească drumul, altă parte să 
taie pădurea. Dacă ziua frigul era mai lesne de suportat, nopţile geroase 
păreau înfiorător de lungi. Iarna se nimeri aspră şi cînd nu mai era de 
răbdat, romanii adunară cetele la un loc şi porunciră săparea bordeielor, 
învioraţi de întorsătură, dacii le făcură repede şi bine, ca pentru ei. Pentru 
romani construiseră barăci din bîrne, pe jumătate îngropate, aşa că luna lui 
Făurar îi găsi pe toţi la adăpost sigur. 

Astfel, cu chiu şi vai, trecu iarna. Cîţiva robi bolnavi se prăpădiseră, 
alţi cîţiva reuşiseră să fugă. 

O dată cu primele fire de iarbă, după ce zăpada topită se scurse 
susurînd şi clipocind în pîraie şi rîuri, robii îşi luară corturile în spinare şi 
se duseră să termine drumul către Germisara. 

în zarva plecării, un dac tînăr, scăpînd de supraveghere, fugi. La apel 
nu fu găsit. L-au căutat în bordeie, nu l-au găsit nici acolo. Atunci, dădură 
Clinilor să miroase cîteva lucruri de-ale lui şi, asmuţindu-i pe urmele 
fugarului, l-au prins la o milă de lagăr. Nenorocitul nu putu fugi prea 
departe pentru că-şi scrîntise glezna sărind într-o văiugă. 

Adus în faţa comandantului roman, îşi mărturisi vina fără teamă. Doi 
dintre centurionii lagărului votară pentru pedepsirea cu vergele, ceilalţi trei, 
deşi le era milă de flăcăul curajos, insistară să fie săltat în furci. 

— Primăvara e de vină, trase concluzia comandantul. Şi pentru că noi 
nu putem pedepsi primăvara care-i răzvrăteşte pe toţi, pînă şi pe noi, 
trebuie să-l pedepsim pe acest dac. Să fie pildă pentru toţi! 

Plecarea fu amînată şi la marginea pădurii, în faţa rîndurilor de robi, 
ostaşii romani îndepliniră porunca. Aduseră un trunchi tînăr de arin, 
curăţat de crenguţe şi coajă, cu două crăci sus în chip de furcă şi-l plantară 
în pămîntul jilav, acoperit pe alocuri cu pete de zăpadă grunjoasă, prin care 
îşi scoteau căpşorul nenumăraţi ghiocei. 

între timp flăcăului i se dădu voie să-şi ia rămas bun de la camarazi. 
Se îmbrăţişa mai întîi cu un dac cu părul şi barba sură, care îi spuse încet 
la ureche: 

— N-ai murit cu arma în mină, căci n-ai avut-o, totuşi Zalmoxis te va 
primi în grădinile sale, deoarece te-ai împotrivit pînă la ultima clipă silniciei 
duşmanilor şi nu te-ai împăcat cu viaţa de rob. 

Băiatul zîmbi stînjenit. 

— Am vrut doar să-mi văd logodnica. Cînd a suflat o dată vîntul de 
primăvară, m-a zăpăcit de tot şi am luat-o din loc. 

Vîrstnicul păru să nu înţeleagă uşurătatea celor spuse de flăcău şi 
adăugă tot atît de grav: 

— A-ţi strînge la piept logodnica e tot una cu a-ţi iubi ţara. Prin 
îmbrăţişările tinerilor dăinuie neamul. 

După ce mai îmbrăţişa pe cîţiva şi strînse mina la alţi cîţiva, ostaşii îl 
luară între ei şi-l duseră la locul supliciului. îi legară mîinile la spate, îl 
ridicară sus şi punîndu-i capul între cele două ramuri, îl înţepeniră băgînd 
un băţ între gît şi furcă. 

îl lăsară acolo, spînzurat în fălci, să moară încet, căci nu era vorba de 
o pedeapsă oarecare de sclav şi nu se dădu nici o poruncă să fie scos la 
timpul potrivit. 

— Ticăloşii! şuieră printre dinţi Ariort. 

Andena oftă din rărunchi şi scărpinîndu-se în barbă îi zise încet: 

— îţi aduci aminte, tarabosta, atunci, la Sarmizegetusa, cînd după 
fiece ieşire aduceam romani legaţi în cetate, şi îi dădeam pe mina muierilor? 

Clătină din cap, rîzînd încetişor. 

— Ah, muierile noastre, cum îi mai chinuiau, răzbunîndu-şi morţii! îi 
jupuiau de vii, îi ardeau cu făclii... îţi aduci aminte? 

Ariort îl privi lung. Ca şi alte daţi, nu pricepu ce tîlcuri ascund vorbele 
ciudate ale lui Andena. I se păreau în doi peri, deşi nu avea de ce să se lege. 




















„Nu cumva, îşi zise, vrea să spună că noi am fost mai cruzi ca 
romanii? Şi ce-i în asta? Aşa e în război. Fiecare îşi chinuieşte vrăjmaşul, 
fiecare îşi plînge morţii”. 


După iarna grea, primăvara se nimeri dulce şi blîndă, cu ploi liniştite 
şi la timp, fără furtuni şi vîntoase aducătoare de uscăciune. 

Li se adăugă încă o ceată de cîteva sute de robi. Treaba merse de 
două ori mai repede şi pe la calendele lunii Maius reuşiră să aducă drumul 
la porţile castrului din Germisara. 

Aici, în valea mănoasă şi largă a Marisului se schimbaseră multe. Ca 
prin minune, răsăriseră sate şi cătune noi. Oameni posaci dar harnici, 
aduşi de pe coclauri, din codri şi munţi, lucrau de zor. Zgomotul de topoare 
şi ciocane, tesle şi ferăstraie nu înceta niciodată. Supraveghindu-i fără 
încetare, dar fără a se amesteca în treburile lor, romanii nu pretindeau decît 
dijma aşezată de noua legiuire. 

Văzînd cum se spetesc şi se dărîmă cu lucrul copiii, femeile şi 
moşnegii, prizonierii daci, toţi bărbaţi în floarea vîrstei, oftau cu părere de 
rău. Nu le era dat să-i ajute cu braţele lor vînjoase, să-i scutească de 
istovitoarele munci bărbăteşti. Dar ce puteau face? Erau duşmani prinşi cu 
arma în mină şi în virtutea legilor romane scoşi din rîndul oamenilor. Erau 
puşi în rînd cu lucrurile neînsufleţite şi cu vitele lipsite de grai şi suflet. 

După ce au isprăvit drumul, au fost puşi să scoată şi să care piatra 
pentru înălţarea zidurilor cetăţii de pe malul drept al Marisului. Unii au 
lucrat la făcutul cărămizilor, alţii la adusul şi ascuţitul parilor pentru 
palisade, ori la tăiatul scăndurilor şi despicatul şiţei pentru case. Muncă 
multă, muncă neîncetată, dar tot aşa — fără să scoată sufletul din ei. 

în ajunul idelor lunii Maius, într-o zi caldă, însorită, cînd livezile, 
întîia oară îngrijite după război, înălbiră coastele dealurilor, în loc să fie 
scoşi la muncă, robii fură minaţi către cîmpul de exerciţii al garnizoanei. 
Aici, pe malul apei, la o stadie mai jos de cetate, se adunaseră peste trei mii 
de robi escortaţi de cîteva sute de ostaşi romani. în aşteptarea a ceva, ceea 
ce părea să fie de mare însemnătate, robii vorbeau încet între ei. Din cînd în 
cînd, acolo unde dacii îşi permiteau să ridice glasul peste şoaptă, se auzeau 
strigătele aspre ale ostaşilor de pază: 

— Silentium, servi! (Tăcere, sclavilor!) 

Andena, cel vesel şi nepăsător, îi tot povestea ceva lui Ariort, dar 
acesta, furat de propriile sale gînduri, nu-1 asculta. Cu sosirea primăverii, 
devenise mai ursuz şi mai încruntat şi părea să-şi fi pierdut cu totul 
speranţele şi răbdarea. Privirile i se îndreptau tot mai des către zări. 

Se schimbase mult prin partea locului. Acolo, unde cu un an în urmă 
se afla Germisara, orăşelul dac cu case de lemn, înghesuite în jurul curţii 
marelui tarabosta Vezina, împrejmuită cu zid de piatră, cu odăi aşijderea de 
zid şi cula cu trei caturi de pe care străjerii scrutau zările, acum se întindea 
vastul castru roman. După lupta cea mare, dacii înşişi dărîmaseră şi 
dăduseră foc aşezării în timpul retragerii. Şi iată că pe ruinele străveche! 
Germisara, pe malul drept al Marisului cel cu ape line, acum se înălţau 
zidurile semeţe ale castrului, reşedinţa provizorie a împăratului Traian, 
mare, cu ziduri înalte, cu turnuri şi mai înalte, ieşite în afară şi o poartă 
masivă străjuită de două turnuri, deasupra căreia flutura stindardul 
împărătesc. Pe malul sting un castru de pămînt cu valuri, şanţuri şi 
palisade, se unea cu castrul printr-un pod pe vase. Printre creneluri şi de-a 
lungul valurilor se plimbau străjerii. 

Ordinea, disciplina şi spiritul organizatoric al duşmanilor îl iritau pe 
Ariort. Se simţea mic, neînsemnat şi neputincios în faţa acestei privelişti, 
din care emana atîta forţă şi stabilitate. Dacă, pînă acum, sub spuza 
răbdării, Ariort mai avea o scînteie de speranţă că totul se va îndrepta, că 
norocul le va surîde dacilor şi romanii vor părăsi meleagurile sfinte, acum 
scînteia se stinse într-o ultimă pîlpîire, înăbuşită sub cenuşa rece a 
deznădejdii. 

Cit vedeai cu ochii, la poalele dealurilor, de o parte şi de alta a 
Marisului luceau în soare acoperişurile ţuguiate, din şiţă nouă, a noilor 
aşezări. Fumurile se ridicau din hogeaguri, pe costişe, roboteau oamenii în 
cămăşi albe; turme, încă puţin numeroase, păşteau în lunci; sus pe deal, 
mici bulucuri de oi se mişcau pe păşune. 

Un oftat adine îi clătină pieptul. Privi cu coada ochiului în dreapta şi 
în stingă lui, ruşinat de această slăbiciune a sa. Surprinse privirea 
îngrijorată a lui Andena şi-şi întoarse capul înainte încleştîndu-şi fălcile 
pînă la durere. 

„Nu, îşi zicea, acestea sînt amăgiri, o mreajă în care năvălitorii 
hrăpăreţi îşi atrag prada. Mulţi vor fi momiţi de această privelişte, îşi vor 
lăsa locurile tainice din munţi şi vor coborî la belşugul înşelătorilor. Cînd 

romanii îi vor avea în mină cît mai mulţi, îşi vor arăta adevărata lor faţă de 
asupritori”. 

Aşa îşi zicea, deşi nu prea credea în zisele sale. Aşa îşi zicea şi dorea 
în clipa aceea ca cele spuse de el să se adeverească, nu pentru că ar fi dorit 
rău alor săi, ci pentru că îi ura de moarte pe romani. 

Gîndurile îi zburară pe neaşteptate căci paznicii au început să se agite 
şi să pună ordine în rîndurile prizonierilor. 

Dinspre cetate venea un grup de călăreţi. Erau ofiţeri superiori căci pe 
căştile lor fluturau penaje multicolore. Se apropiară de flancul sting al 
şirului lung de robi şi treceau încet, pe caii lor jucăuşi. Din cînd în cînd 
unul din ei întindea mina şi un sclav ieşind din rînduri rămînea la doi-trei 
paşi în faţa acestora. Ieşeau mereu, unul după altul şi Ariort băgă de seamă 
că sînt cei mai voinici şi bine făcuţi. 

Atunci cînd grupul ofiţerilor se afla la vreo sută de paşi de el, Ariort 
recunoscu într-unul din ei pe Lucius LxDnginus. Mai întîi înmărmuri, apoi 
mintea începu să-i lucreze cu înfrigurare. 

Iată clipa mult aşteptată. Iată-1 pe duşmanul său de moarte. Ce ar fi 
putut face ca să-l pedepsească pentru tot? Romanul era călare şi înarmat. îi 
cunoştea prea bine vitejia şi iscusinţa. Dacă se va repezi înainte şi-l va 
răsturna de pe cal, oare are sorţi să-l sugrume înainte ca ceilalţi să-i sară 
intr-ajutor? Ce ar fi, mai întîi să-i smulgă suliţa ostaşului ce-i păzea? Nu, 
asta ar fi pierdere de timp. Ostaşul era la vreo patru paşi în dreapta. Pînă 
va ajunge la el, ceilalţi romani se vor pune în gardă. Atunci? Ce să facă? Va 
pierde şi prilejul acesta, poate singurul ce-1 avea? 

„O, Zalmoxis, ajută-mă!” strigă în gînd, plin de credinţă. 

Dar din partea zeului nu veni nici un răspuns, nici un semn. Se 
perpeli cîteva clipe, secătuindu-şi mintea în zadar, cînd îl văzu pe Andena 
privindu-1 lung, cercetîndu-i cu băgare de seamă chipul. îl lumină un gînd: 

„Ce ar fi s-o facem amîndoi? Andena mi-e credincios. O să vrea oare? 
în ultima vreme are ciudăţenii, pare prietenos cu romanii”. 

Dar peste o clipă toate s-au destrămat de la sine, căci apropiindu-se, 
ofiţerii îşi schimbau locul. Acum Longinus nu mai era dincoace ci dincolo; 
în fata lui erau alţi doi călăreţi. 

5 5 5 

Pesemne Andena îi ghici gîndul oglindit în trăsăturile schimonosite 
ale feţei, în privirea aţintită asupra grupului de ofiţeri. 

— Vrăjmaşul tău e printre ei, tarabosta, nu-i aşa? 

Ariort nu-i răspunse, dar din felul în care îi jucau muşchii feţei, 
tovarăşul său îşi dădu seama că nu greşise. 

— Acum nu-i poţi face nimic, îi şopti repede, stăpîneşte-te! Orice ai 
încerca va fi în zadar şi vei pieri fără să te răzbuni. Aşteaptă! 

Străjerul se întoarse către ei, şuierînd printre dinţi şi ameninţîndu-i 
cu pumnul: 

— Silentium, exsecrati servi! (Tăcere, sclavi blestemaţi!). 

Tăcură. Ariort schimba feţe-feţe şi părea pierdut. Gîndul de a da ochii 
cu acela care-1 batjocorise şi-i furase pe Aya îl scotea din minţi. Simţi mina 
lui Andena apucîndu-1 de încheietură şi se smuci cu furie, dar încleştarea 
nu slăbi deloc. 

Comandanţii se opriră în faţa lor. Ariort, dîndu-şi seama că Andena 
are dreptate, îşi feri privirea ca să nu se aţîţe mai mult. 

Unul dintre ofiţeri, înalt şi falnic, arătă către Ariort: 

— Frumos bărbat, Lucius, nu-i aşa? 

în clipa aceea, parcă atras de vrajă, Ariort îşi ridică privirea. Nu 
înţelegea ce spun duşmanii, dar ştia că este vorba de el. Privirea i se 
încrucişa cu aceea a lui Lucius Longinus, chiar în clipa cînd acesta îi 
răspundea celuilalt. 

— Nu, Papirius, îi lipseşte un ochi. N-am mai văzut gladiatori cu un 
astfel de beteşug. 

— Eu am văzut, răspunse Papirius Marcellinus. Se bătea ca un 
demon. Dar fie! Avem de unde alege. Iată unul şi mai falnic. 

Paznicul îl apucă pe Andena de braţ şi-l îmbrînci înainte. 

— Bun, zise Longinus, şi după ce Marcellinus dădu afirmativ din cap, 
trecură înainte. 

Ariort simţi că ameţeşte. Chipul i se învineţi de ciudă, ură şi ruşine. 

„Iată, îşi zise, cum a fost întîlnirea mea cu omul pe care-1 urăsc mai 
mult ca pe oricare altul pe lume. Oare merită să mai trăiesc? Dacă mi-1 ia şi 
pe Andena, atunci voi înnebuni”. 

Nu se îndoia o clipă că Longinus îl recunoscuse. Dîn nou se petrecu 
un lucru ciudat, pe care el nu putea să şi-l lămurească, dar care îi şoptea 
că Longinus intervenise ca să nu fie scos din rînduri. Nu ştia pentru ce îi 
scoteau afară pe tovarăşii săi de suferinţă, dar presupunea că vor fi trimişi 
undeva. Din nou umilinţa de a se simţi jucărie în mîna duşmanului său şi 
neputinţa de a pricepe ce-1 îmboldea către ciudăţenii de felul acesta, îi 
pîrjoleau creierii. 




















Gîndurile îl slăbiră doar atunci cînd Andena, făcîndu-i semn cu mina, 

zise: 


— Rămîi cu bine, prietene! Vedea-ne-vom oare în viaţa asta? Fii mai 
chibzuit, tarabosta, şi nu te pierde cu firea. Roagă-te Marelui Zeu să 
pogoare liniştea în sufletul tău! 

Andena era mai vîrstnic şi Ariort nu avea de ce să se supere că îi dă 
sfaturi lui, fostul său comandant. Faptul că se despărţea de acest devotat şi 
priceput tovarăş de ostăşie şi de suferinţă îl durea nespus. 

Toţi, cei scoşi din rînduri, şi erau cîteva sute, fură strînşi la un loc şi 
mînati către cetate. 

î 

De abia seara, în lagăr, după ce frînt sufleteşte, intră în cortul său, 
Ariort află de la cei patru, rămaşi pe loc, că voinicii aleşi vor porni chiar 
mîine la Roma şi că vor fi pregătiţi să lupte în arenă pentru desfătarea 
învingătorilor. 


în vastul patrulater al şcolii de gladiatori din Via Labicana, voinicul 
Andena se simţea la fel de bine ca în orice alt loc. Totul îl interesa aici, după 
cum nimic nu putea să-l scoată din veşnica lui seninătate. 

în această şcoală erau pregătiţi peste trei sute de daci, toţi voinici 
printre voinici. Unii sumbri şi încruntaţi, alţii liniştiţi şi senini, cu toţii îşi 
ziceau: „Aşa vrea Zalmoxis. Toate ne vin de la el, ca să ne încerce tăria 
sufletului”. 

De două zile, freamătul Romei, cuprinsă de beţia distracţiilor, ajungea 
pînă la zidurile înalte, mohorîte ale vestitei şcoli, vestind celor închişi între 
ele că marele oraş sărbătoreşte triumful gloriosului său împărat şi al oştirii 
sale. 

Cit a durat drumul de la Dunaris pînă aci, — şi nu a durat mult, căci 
dacii aleşi pentru a fi gladiatori, socotiţi marfă scumpă, au fost transportaţi 
pe mare la portul cel mai apropiat de Roma. Cit a durat drumul, Andena nu 
scăpa nici un prilej de a învăţa limba stăpînilor săi, aşa că, pînă la urmă, 
înţelegea şi se făcea înţeles de paznicii săi. Pronunţa ciudat şi stîlcit vorbele 
străine şi romanii rîdeau auzindu-1; totuşi, ori de cîte ori aveau nevoie de 
tălmaci, îl foloseau cu plăcere. Avea Andena ceva ce-1 făcea să fie căutat şi 
iubit. 

Dar veni ziua cînd gărzile din escortă predară robii autorităţilor din 
Roma şi prizonierii se pomeniră înconjuraţi de alţi paznici, neîndurători şi 

crunţi, căci regimul unei şcoli de gladiatori era de zeci de ori mai aspru ca 
al unei cazărmi. 

Mîncarea bună, băile, masajul, supravegherea vracilor, le redară în 
curînd vigoarea de odinioară. Gimnastica şi exerciţiile zilnice îi făcură mai 
ageri. Simţurile se ascuţiră, agilitatea trupească crescu mult. Deşi chinui¬ 
toare şi obositoare, toate acestea, pentru foştii ostaşi, îşi aveau farmecul lor. 
Ştiau că vor merge la moarte, dar mai ştiau că vor merge pregătiţi şi 
înarmaţi. Dar, făcînd parte dintr-un alt neam, cu alte deprinderi şi 
obiceiuri, dacii nu puteau pricepe de ce romanii îşi trimit robii să se ucidă 
între ei în loc să-i folosească la munci, la lucruri folositoare. 

De la un timp, însă, se împrăştie printre ei un zvon înfiorător: că 
romanii au de gînd să pună pe daci să se bată şi să se ucidă între ei. Pînă 
acum nu le venea în minte o astfel de blestemăţie. De cîteva zile, dacii au 
început să se agite şi să murmure. Cazarma aducea cu un stup de albine în 
care s-au strecurat nişte viespi. Laniştii, instructorii şi paznicii, ştiind ce 
înseamnă asta, se înrăiră, sporind vigilenţa. Şeful şcolii, Adrius, un libert 
bogat, cu suflet negru, se grăbi să ceară oraşului un manipul de arcaşi. 
Veştile sosite din cazarma vecină şi din alte şcoli, pline de daci, erau 
alarmante. 

Luptele de circ abia începuseră. împăratul promisese romanilor o sută 
de zile de „ludi circenses”, în timpul cărora vor fi minate în arenă nesfărşite 
cohorte de gladiatori, din ce în ce mai bune, din ce în ce mai pregătite. 
Majoritatea dacilor sortiţi sacrificiului, după cum s-a stabilit la consiliul 
imperial, vor lupta împotriva fiarelor sălbatice. Pentru asta, se spunea că au 
fost aduse din provincii şi din ţări îndepărtate peste unsprezece mii de 
sălbăticiuni de tot felul. Dacii meniţi să înfrunte fiarele nu aveau nevoie de 
pregătire specială de luptă, ci doar de tărie sufletească; acei însă care erau 
pregătiţi în şcoli trebuiau să se înfrunte cu luptători de meserie şi se 
îngrozeau la gîndul că vor fi puşi să se măcelărească între fraţi de sînge. 

Acum erau adunaţi în curtea interioară, cu toate porţile zăvorite şi 
cîteva sute de arcaşi erau postaţi în arcadele de sus ale clădirii. însuşi 
lanista Adrius, înconjurat de instructorii săi, foşti gladiatori, crunţi, cu 
inima împietrită, era de faţă. Un murmur surd şi ameninţător plutea în 
văzduh. 


— Gladiatori, strigă Adrius, v-am adunat aici ca să vă întreb: de ce în 
ultima vreme sînteţi neliniştiţi şi încruntaţi? 

Şi după ce tălmaciul traduse ultimul cuvînt, continuă: 

— Nu cumva mîncarea nu e bună ori nu vi se dă îngrijirea necesară? 
Poate instructorii sînt nedrepţi sau răi şi scot sufletul din voi? Alegeţi unul 
din sinul vostru care să răspundă în numele tuturor! 

Şiretul lanista, cu îndelungata-i experienţă, vroia de fapt să pipăie 
instigatorii, căd era convins că sînt dintr-aceştia care îndeamnă pe daci să 
se pună de-a curmezişul. 

Andena ştia asta dar, departe de a se înfricoşa, ieşi din rînduri. 

— Cine e? întrebă încet Adrius pe şeful instructor. 

— E Andena, cel mai capabil dintre toţi, dacă nu şi cel mai voinic. De 
altfel, e un sclav liniştit şi la locul lui. 

— Vorbeşte, Andena! porunci lanista. Răspunde la întrebările mele! 

Auzind un murmur de aprobare în spatele său, Andena zise: 

— Stăpîne, dacii nu murmură pentru că mîncarea şi îngrijirea n-ar fi 
bune. Slavă lui Zalmoxis, de asta nu ne putem plînge. Nici de greutăţi nu ne 
plîngem, căci sîntem obişnuiţi cu ele; războiul şi robia ne-au învăţat să fim 
răbdători. Sîntem sortiţi morţii şi dacă aşa au vrut zeii, o vom primi cum se 
cuvine. Nu degeaba strigăm, atunci cînd ieşim în arenă: „Ave Caesar, 
mo rituri te salutant!” E chiar mai frumos să mori luptînd, decît să tîrîi o 
viaţă ticăloasă de sclav, dar noi am auzit că vreţi să ne puneţi să ne ucidem 
între noi, între fraţi de sînge. Dacă este adevărat ce am auzit, atunci 
socotelile voastre au dat greş. Nici un dac nu va lupta împotriva altui dac. 

Adrius se încruntă şi zise cu asprime: 

— Sîntem stăpînii voştri şi vom face cu voi tot ce socotim de cuviinţă 
să facem. 

Andena se întoarse către ai săi şi văzînd semne de aprobare, auzind 
glasurile ce-1 îndemnau, răspunse: 

— Nici o pedeapsă nu va clătina hotărîrea noastră. Dacă voi, stăpînii 
noştri, ne-aţi ales ca să vă înveselim murind, o vom face cu potrivnici de 
alte neamuri, dar nu ne vom mînji măinile cu sîngele fraţilor noştri. Cred că 
aţi auzit că dacilor nu le e frică de moarte şi dacă pedeapsa pentru 
neascultarea noastră va fi moartea, atunci sîntem gata s-o primim, chiar 
dacă va fi să trecem prin cele mai mari chinuri. Aşa ori altfel, tot moartea ne 
aşteaptă. 

— Vorbeşti prea frumos, tu eşti instigatorul. 

— Nu sînt instigator, căci noi toţi, oricît de mulţi am fi, aici şi aiurea, 
gîndim la fel. 

— Faci pe grozavul, sclav ticălos, răcni Adrius. Vom vedea îndată cit 
eşti de dîrz. 

Bătu din palme şi dădu cîteva porunci. Paznicii scoaseră din rînduri 
un dac voinic, încă tînăr şi minară ceata sclavilor dincolo de grilajul de 
zăbrele care despărţea curtea de cazarmă. 

— Vei lupta cu arme adevărate împotriva unuia dintre ai voştri, zise 
lanista rînjind. Vom face o repetiţie generală înainte de a vă scoate în arenă. 

Celălalt dac se apropie. 

— Eftepir, frăţioare, îl întrebă Andena îmbrăţişîndu-1, ai de gînd să 
mă ucizi? 

— Nu, Andena. 

— Atunci ne vor schingiui, Eftepir. 

— Vom răbda, Andena. 

Un instructor le aduse armele şi zise: 

— Tu, Andena, vei face pe tracul, iar tu, Eftepir, pe samnitul. începeţi! 

Schimbînd o privire plină de duioşie, dacii aruncară armele şi se 
îmbrăţişară din nou. 

— Să fie bătuţi, răcni Adrius. Două sute de vergele de flecare. 

Paznicii se năpustiră asupra celor doi nefericiţi, îi tîrîră la nişte stîlpi 
şi le legară mîinile de inele de fier. 

Dacii ştiau că două sute de vergele înseamnă moarte. Din mulţimea 
robilor se auziră îndemnuri la bărbăţie şi curaj pentru cei doi tovarăşi, 
huiduieli şi blesteme pe capul sbirilor. 

Nici la a cincizecea lovitură, cînd spatele li se umplu de sînge, nici 
unul din ei nu scoase nici cel mai mic geamăt. Scrîşneau din dinţi, se 
cutremurau sub loviturile ce le sfîşiau carnea, însă răbdau voiniceşte. La a 
optzecea izbitură, Eftepir leşină. Andena rezistă şi la o sută. 

Atunci lanista porunci încetarea. 

— Duceţi-i în carceră, strigă el ca să fie auzit de toţi. După ce-şi vor 
reveni, ardeti-i cu fierul! 

Dar, nevroind să piardă doi dintre cei mai capabili gladiatori, Adrius 
dădu poruncă să fie îngrijiţi şi mutaţi în cazarma de alături. 

încă o dată soarta îl ocoli pe Andena, cruţîndu-1, ca şi cînd, dintre 
atîtea vieţi curmate fără milă, în orice clipă, pretutindeni, ar fî avut nevoie 
de viaţa lui pentru un scop numai ei cunoscut. 

A fost o ultimă încercare de a-i obliga pe daci să se bată între ei. După 
asta, îi lăsară în pace şi potrivit ordinului împărătesc, le dădură, în arenă. 

adversari din alte neamuri, avînd grijă ca aceştia din urmă să le fie 
superiori şi să triumfe asupra fiilor unui popor biruit. 


Veni şi ziua cînd Andena apăru în circ. Era ultima decadă a luptelor. 
De nouăzeci de ori se înroşise pînă acum arena circului Colosseum şi 
spectatorii, sătui de sîngele vărsat, obişnuiţi cu fiorii provocaţi de atîtea 
agonii, nu se mai mulţumeau cu lupte banale, spectaculoase, între oameni 
slabi ori nu îndeajuns de pregătiţi. Erau sătui de „andabatae”, călăreţi care 
se bat legaţi la ochi, de „sportula”, luptă rapidă între mai mulţi gladiatori, 
de „munus sine missione”, luptă fără sfîrşit, unde potrivnicul doborît era 
îndată înlocuit. Spectatorii mofturoşi vociferau, cerînd cu insistenţă lupte 
între gladiatori din ce în ce mai buni, mai aprigi şi mai dîrji. 

în dimineaţa aceea luminoasă a lunii septembrie, în timpul paradei 
celor douăzeci de perechi de gladiatori, Andena apăru pentru întîia oară în 
arenă. Alături de el păşea, mîndru şi dispreţuitor, galul Eporix, gladiator de 
meserie, un duşman de temut. Supravieţuise de atîtea ori că era socotit 
nemuritor şi imbatabil. Ca să-i încunune cariera strălucită îi dădură ca 
adversar pe cel mai capabil gladiator dac. La a cincea victorie lui Eporix i se 
oferi bastonul libertăţii, dar dispreţuind libertatea ca ceva searbăd şi 
nefolositor, se vînduse pentru bani mulţi din nou laniştilor şi reuşi să mai 
triumfe de zece ori. Ştia că şi de astă dată i se va oferi libertatea şi încă nu 
ştia dacă o va primi. îşi făcea anumite socoteli. Totul depindea de starea în 
care va părăsi arena. Nu se gîndea la moarte, libitinarii nu-i vor tîrî cada¬ 
vrul în camera mortuară, dar unui gladiator îndrăgostit de meseria lui i se 
poate întîmpla ceva mult mai rău: putea să fie rănit ori schilodit, ceea ce nu 
i-ar mai fi permis apariţia în arenă. Atunci banii şi libertatea îi vor prii de 
minune. Pe dacul de lingă el, deşi voinic şi bine pregătit, nu-1 lua în seamă. 
Era un începător. 

Cu veşnicul lui dor de viaţă, Andena nu se credea un condamnat şi 
era hotărît să nu se lase ucis, nici măcar de acest gal faimos, dar şi 
încrezut. Nu se amăgea şi era pregătit pentru moarte mai mult ca niciodată, 
în ajun se rugase fierbinte lui Zalmoxis, mulţumindu-i pentru cele bune şi 
cele rele, lăsîndu-1 pe marele zeu să hotărască dacă el, neînsemnatul şi 
umilul Andena, merită să fie crutat ori ba. 

Orbit de lumina puternică din imensa incintă, uimit de priveliştea 
nemaivăzută a zecilor de mii de spectatori, de frumuseţea sobră a clădirii. 

de strălucirea şi luxul celor din primele rînduri, se pomeni, fără să bage de 
seamă, în faţa lojei împărăteşti. Privea cu ochii larg deschişi măreţul tablou 
al sutelor de togi albe, al hainelor somptuoase, de diferite culori, brodate în 
tot felul, împodobite cu toate nestematele lumii şi nu ştia care dintre aceşti 
oameni mîndri, cu trăsături energice şi voluntare este împăratul, căci nu-1 
văzuse niciodată. în clipa cînd se opriră în faţa lojei şi tovarăşii săi, ridicînd 
mîna, strigară formula consacrată, zări un bărbat frumos, între două vîrste, 
cu părul scurt, încărunţit, care zîmbea cu bunătate. Cînd îl văzu ridicînd 
mîna ca răspuns la salutul gladiatorilor, singurul dintre toţi, Andena îşi 
dădu seama că era împăratul. Nu-şi închipuia aşa şi zăpăcindu-se îngînă 
odată cu ceilalţi formula învăţată pe de rost. Era dezamăgit. El îşi închipuia 
că numai un căpcăun cu înfăţişarea fioroasă, crunt şi sîngeros, ar fi putut 
să cucerească lumea întreagă, să subjuge popoare şi să trimită oamenii să 
se ucidă între ei, pentru desfătarea sa. Acesta pe care îl vedea era un om 
oarecare, ca înfăţişare nu mai grozav decît ceilalţi din jurul său. Pe 
deasupra, avea un chip atît de blajin şi zîmbitor. Şi cu isteţimea lui de 
totdeauna, Andena bănui că împăratul nu avea cine ştie ce vină în toate 
acestea, că nu el îi trimite la moarte şi dacă şade aici, ridică mîna şi 
zîmbeşte, asta o face pentru că nu poate face altfel. 

După ce ocoliră pista, gladiatorii intrară din nou în încăperea boltită 
unde se înarmară în tăcere şi-şi aşteptară rîndul. 

Cînd păşi în arenă alături de Eporix, sclavii tîrau către subterană un 
cadavru şi Andena recunoscu în chipul alb al mortului pe unul din tovarăşii 
săi. Mormăi o rugăciune şi-l privi pieziş pe învingător, un om cu pielea 
tuciurie, care mergea în urma leşului şchiopătînd. îşi apăsa mîna pe şold şi 
printre degete i se prelingea sîngele. 

— Vivat invincibilul Eporix! izbucni mulţimea aclamîndu-1 pe gal, 
neluîndu-1 în seamă pe Andena. 

— Vivat Eporix, vivat! 

Simpatiile publicului erau de partea adversarului său, şi-l făcură pe 
Andena să se simtă singur şi neajutorat. Nu ştia ce rol important joacă 
„jubilaitores” (suporterii) şi că strigătele lor încurajatoare sînt legate strîns 
de pariurile încheiate între spectatori. 

La un semnal al „monitor”-ului începură lupta şi după cîteva evoluţii, 
Andena simţi că în pofida faimei sale, galul nu e chiar atît de temut. De 
aceea, rugîndu-se în gînd lui Zalmoxis, îl lăsă să atace ca să-şi desvăluie 
felul de a lupta. Apărîndu-se cu mare fereală, în curînd îşi dădu seama că 

potrivnicul său are un picior mai slab. Pesemne o rană mai veche, ce nu se 
lecuise cum trebuie. Liniştindu-se şi neluînd în seamă urletele mulţimii, 
începu să atace la rîndul său, învîrtindu-se în jurul lui Eporix. 

— Laşule! îi strigă galul care pricepu despre ce este vorba. 
Lepădătură, cu mine te pui? Cu neînvinsul Eporix? 

Căuta să-l scoată pe Andena din sărite, să-l facă mai puţin prudent, 
dar nu reuşi. Fără să-i răspundă, dacul îi dădea tîrcoale, răsucindu-1 în 
toate părţile. La o întoarcere, glezna galului îi juca renghiul. Se poticni şi 
descoperindu-se pentru o clipă, primi o lovitură sub apărătoarea umărului, 
în muşchiul pieptului. 

Un strigăt plin de îngrijorare izbucni din mii de guri. 

— Nu te lăsa Eporix! Loveşte-1! Doboară-1! îi strigau din toate părţile. 
Foloseşte-ţi marea lovitură. 

Andena nu cunoştea „marea lovitură” a lui Eporix, iar acesta o păstra 
pentru mai tîrziu. Deocamdată, cu o mişcare dibace îi tăie lui Andena 
cureaua căştii şi acesta a trebuit s-o arunce din cap ca să nu-i cadă peste 
ochi. 

Spectatorii jubilau şi-l grăbeau pe gal. Mulţi dintre acei ce au pariat 
pe el, auzeau de pe acum sesterţii sunîndu-le în pungă. 

Căutînd să-şi protejeze capul cu scutul său mic, tracic, Andena îşi 
descoperea partea de jos a trupului şi de aceea fu nevoit să lupte chircit. 
Ştia că în felul acesta nu va rezista mult, chiar dacă Eporix era rănit şi 
ţinea cu greu scutul mare. 

Atunci dacul recurse la un şiretlic. Ochi bine locul unde zăcea casca 
sa şi făcînd un salt înapoi, îl făcu pe gal să se împiedice de ea. Clipa aceea 
mică de şovăire i-a fost fatală galului căci Andena, cu vîrful săbiei sale uşor 
încovoiată, îi crestă fulgerător beregata. Galul scăpînd scutul căzu întîi în 
genunchi, horcăi un blestem şi se prăvăli pe spate. 

O dată cu sîngele din tăietură, izbucni valul năpraznic al urletelor 
mulţimii. Era ca o vijelie ce se năpusteşte în frunzişul unui codru, 
învălmăşindu-1, scărmănîndu-1, luîndu-1 în răspăr. Strigăte de cruntă 
dezamăgire şi de admiraţie neprefăcută, vaiete, blesteme, huiduieli şi ovaţii 
îl zăpăciră pe Andena, care după încordarea aceea supraomenească sufla 
din greu, simţindu-şi inima bătînd nebuneşte. 

Acei spectatori, şi erau mulţi, cărora Eporix le stricase afacerile, 
înşelîndu-le încrederea, lipsindu-i de un cîştig pe care-1 ştiau sigur, strigau 
cu furie, poruncitor, lui Andena: 

— Jugula, jugula! (înjunghie-1! ). 

Dacul însă nu-şi sprijini piciorul în pieptul celui căzut, căci acesta 
expira horcăind. îşi ridică doar braţul, aşa cum fac învingătorii şi privea 
îngrijorat către loja imperială. Era un novice şi nu ştia ce o să i se întîmple 
după ce îndrăznise să-l omoare pe favoritul mulţimii. Dar locuitorii Romei 
sînt lesne schimbăcioşi. 

Idolul lor doborît era mort, deci nefolositor, şi nu merita să-şi mai 
bată capul cu el. Un alt favorit se ridica şi simpatiile lor se întoarseră către 
acesta. 

— Bravo, dacule! strigau unii. 

— Andena fortis (viteazul Andena), vivat! 

Nu erau puţine nici injuriile şi blestemele celor rău înşelaţi în 
aşteptările lor. 

— Barbarus exsecrabilis! (barbar blestemat). 

— Dacus sordidus! (dac murdar). 

— Bracatus! (cel ce poartă iţari). 

Surprins de această întorsătură, împăratul Traian zise cu jumătate de 

glas: 

— Fors plus quam ratio potest (Soarta e mai presus de raţiune). 

I-l lăudaseră atît de mult pe Eporix, incit nu se îndoise o clipă că 
victoria îi va reveni acestuia. Nu se aşteptase la un atare deznodămînt. De 
fapt, orgoliul său nu fusese atins: nu pariase pe nici unul. Amîndoi gla¬ 
diatorii îi erau deopotrivă de simpatici, după cum îi erau la fel de 
indiferenţi. Licinius Sura, care stătea în dreapta sa, era descumpănit şi 
sufla supărat pe nări. îi părea rău că dacul triumfase, dar era un om drept 
şi nu spuse nimic. Traian îl privi zîmbind şi punîndu-i mina pe genunchi, 
zise: 

— Licinius, ia măsuri ca acest dac să nu mai apară în arenă pînă la 
sfîrsitul jocurilor. Mi-e teamă că o să triumfe peste tot. Expediază-1 la 
Capua şi dă-1 pe mina celui mai bun instructor. Mai tîrziu, după serbările 
triumfului, îl vom readuce. Atunci poate voi paria şi eu pe el. Daţi-i cununa 
de învingător, însă nu-i oferiţi daruri. E prea devreme. 


Luna Maius, cu alaiul ei, trecu pe lingă înneguratul Ariort fără ca 
acesta să-i bage în seamă frumuseţile ademenitoare. De cînd dăduse ochii 
cu duşmanul său, s-a închis în sine şi nu mai vorbea cu nimeni. Pînă şi 

tovarăşii săi de cort au început să-l ocolească; unii credeau chiar că s-a 
ţicnit. Singurul om care-i lipsea era Andena şi Ariort nu găsea de cuviinţă 
să-l înlocuiască. Lucra ca o maşină, mereu mohorît, încruntat şi nimeni nu 
ştia ce e în capul lui. Nu se dădea în lături de la nici o muncă oricît ar fi fost 
ea de grea sau înjositoare şi cei din jur, privindu-1, credeau că voinicul cu 
păr bălai este un nenorocit blestemat care făcuse legămănt de ispăşire a 
unui păcat greu, de nesuportat. 

Trecuse o lună de zile şi romanii, adunîndu-i din nou pe sclavi, îi 
numărară, îi dăscăliră şi-i trimiseră sub o escortă puternică, de-a lungul 
Marisului, către apus. Părăsind apoi valea, apucară peste dealuri şi 
coborîră pe valea rîului Tsierna pînă la Dunaris. 

Aici, Ariort văzu o mare cetate romană — Drobeta. Oraşul din jurul ei, 
forfota şi voioşia îl scoaseră puţin din mohoreala sa, dar locul i se păru 
străin, după cum şi el se simţea străin peste tot unde erau romanii. 

După ce fură puşi să sape şanţuri şi să întindă pe fundul lor nişte ţevi 
de pămînt ars, îi trecură dincolo, în Moesia. Uriaşul pod, peste care îi 
minaseră, îl ului într-atîta că nu putu să-şi vină în fire. După ce-1 trecu, îşi 
tot întorcea capul ca să-l mai vadă o dată. Din clipa aceea nu se mai îndoi 
de imensa superioritate a romanilor faţă de alte neamuri. I se părea chiar 
ciudat că ţărişoara sa îndrăznise să le pună stavilă. în acelaşi timp era 
mîndru că poporul său se încumetă s-o facă şi le dădu mult de furcă 
năvălitorilor. 

Merseră apoi în susul Dunarisului, pe un drum săpat în stîncă, 
deasupra căruia atîrnau ameninţător munţi împăduriţi. în curînd ajunseră 
la locul unde Dunarisul primeşte în sinul său rîul Savus, aproape tot atît de 
larg la vărsare. Pe colţul stîncos, între cele două ape, se înălţa Singidunum, 
oraş prosper, înconjurat de ziduri, cu multe temple şi edificii. 

Aci, escorta militară îi părăsi. în locul ei apăru o ceată de paznici civili 
cruzi şi nemiloşi. Multor sclavi le păru rău de ostaşii care, cu toată 
severitatea lor, îi tratau ca pe nişte duşmani învinşi în luptă. De acum 
încolo, bătăile şi înjurăturile cădeau grindină peste bieţii daci. Dacă pînă 
acum îşi petreceau nopţile în corturi şi mîncau pe săturate, de acum încolo 
dormeau buluciţi ca nişte oi, pe pămîntul gol, după ce-şi astîmpărau 
foamea cu tocătură de boabe fiartă cu oasele şi resturile spurcate, ce se 
aruncă de obicei clinilor. Aceste lături greţoase deveneau cu atît mai puţin 
săţioase, cu cît paznicii şi bucătarii furau bucăţile cele mai bune. 

Cît au stat la Singidunum, negustorul, un libert lacom şi nemilos, 
îmbogăţit din negoţul de sclavi, închiria oricui numărul necesar de oameni 
pentru muncile cele mai grele şi înjositoare. Cu asta se îndeletniceau şi aju¬ 
toarele lui, pînă şi unii paznici, doar că cei mici se simţeau obligaţi să 
aducă plocoane superiorilor lor. 

Sclavii îşi dădură curînd seama că armata îi vînduse unor ticăloşi de 
meserie, pesemne la un preţ mic şi că de acum încolo vor fi vînduţi la 
preţuri ridicate acelor care duceau lipsă de mină de lucru ieftină. De aseme¬ 
nea, aflară că în curînd la Singidunum se va ţine tîrgul anual, la care vin 
cetăţenii din întreaga regiune învecinată cu oraşul ba chiar şi din provinciile 
megieşe. De bună seamă, nu vor lipsi negusitorii de sclavi de peste mări, 
care în ţările lor vindeau cu mare cîştig, ca pe o noutate rară, oamenii cu 
pletele de culoarea spicului de grîu copt sau al arămii lustruite. Un paznic 
mai vorbăreţ, tras de limbă, le spuse că la Singidunum vor fi vîndute toate 
femeile şi copiii, adunaţi de către negustor încă din toamna anului trecut. 
Stăpînul vroia să scape de această marfă, mai gingaşă, care n-ar suporta 
un drum lung. Aflară totodată că localnicii nu cumpără bărbaţi daci, pentru 
că de obicei aceştia fug în patria de care nu-i despărţea decît fluviul 
Danubius. Mulţi au fugit pe vremuri după ce s-au răzbunat crunt pe 
stăpînii lor, ucigîndu-i fără milă şi dîndu-le foc caselor. 

Vreo douăzeci de bărbaţi, printre care şi Ariort, fură trimişi în piaţa 
mare a oraşului, cu scînduri şi unelte ca să încropească în grabă estrade 
pentru sclavi. Cu acest prilej văzură un tîrg de sclavi. Dacii mai vîrstnici 
ştiau prea bine ce este un tîrg de sclavi roman. Acum cincisprezece, 
douăzeci de ani, pe vremea împăratului Domitian, flăcăi fiind, au vîndut ei 
înşişi romanilor sclavi capturaţi în luptele cu seminţiile megieşe. Ariort şi 
ceilalţi tineri îl vedeau pentru întîia oară şi pentru că aici erau vînduţi 
oameni de acelaşi sînge, muierile şi copiii fraţilor lor de neam, mulţi au fost 
zguduiţi de această privelişte. 

Spălaţi, pieptănaţi, unşi cu ulei, sătui de astă dată, despuiaţi, copiii şi 
muierile fură urcaţi pe podiumuri improvizate. Fiecăruia i se atîrnă de gît 
cîte o tăbliţă pe care erau scrise, dedesubtul preţului, ţara de baştină, 
numele, vîrsta, calităţile şi metehnele fiinţei scoase la vînzare. Unor 
exemplare mai frumoase li s-au pus coroane de flori pe cap. Cînd totul fu 
gata, paznicii postaţi în jur se dădură la o parte şi mulţimea năvăli în piaţă. 
Slujbaşii celor cîţiva negustori de sclavi se puseră pe strigat, chemînd, 
îndemnînd, lăudînd marfa stăpînului lor. 

Cumpărătorilor care arătau ca nişte cetăţeni înstăriţi, li se dădea voie 
să cerceteze marfa pe-ndelete, căutînd-o la dinţi, dînd de o parte pînza ce 
ascundea nurii muierilor, apreciindu-le duritatea şi rotunjimea cărnii, 
pipăind frăgezimea pielii copiilor. Celor mai puţin arătoşi nu li se dădea voie 
să pipăie marfa decît dacă dovedeau că au bani în pungă. 

Fel de fel de lume forfotea în piaţă: magistraţi şi patricieni, provinciali, 
nobili rustici, militari din garnizoană, matroane cu slujnicele lor, negustori 
de toate neamurile, liberţi şi sclavi slujbaşi la stat. înscrisurile rudimentare 
se eliberau pe loc, întocmite la repezeală de scribi cu pana iute, pe care nu-i 
încurcau forfota, înghesuiala, zgomotul, tocmitul, certurile, jurămintele ne¬ 
gustorilor şi căpăţînoşenia cumpărătorilor, exclamaţiile de uimire şi 
admiraţie, pocnetul degetelor, plescăitul din limbă. Aceste fiţuici, scrise pe 
pătrăţele de papirus, ori pe fîşii de pergament, de pe care se rîcîise textul 
vechi, erau suficiente ca să-l lege pe cel vîndut pe vecie de noul său stăpîn, 
să-l proclame „inventar grăitor, pe două picioare” spre deosebire de cel 
„mugitor, pe patru picioare”. De acum încolo, în sarcina noului stăpîn cădea 
necazul şi nicidecum datoria de a-1 hrăni, îmbrăca şi a-1 păzi pe rob, iar în 
caz de nesupunere, de a-1 pedepsi, chiar şi cu moartea, deşi după lege, 
stăpînul nu avea voie să-şi omoare sclavul şi era judecat ca şi cînd ar fî 
omorăt sclavul altuia, adică l-ar fî jefuit pe un altul de bunul lui. 

Retraşi la o parte, supraveghiaţi de doi paznici, bărbaţii daci aşteptau 
sfîrşitul tîrgului, ca să desfacă estradele şi să le care înapoi. Uimit de cele 
văzute, Ariort uită de propria-i nevolnicie. Sub năvala impresiilor 
nemaitrăite încă, gîndurile amare se potoliră. Pînă şi amărăciunea ce-1 
cuprinse întîi la vederea acestui tîrg ticălos îl slăbi. Nările încă îi fremătau şi 
ochiul arunca scîntei, căci văzuse o femeie dacă, tînără, cu părul castaniu, 
despletit, curgîndu-i pe umerii goi. Era tînără şi voinică şi se înfiora sub 
degetele hulpave ale unui cumpărător. Boabe de lacrimi, strivite de pleoape, 
îi picurau din ochii mari, trişti. îşi aduse aminte de Aya şi se gîndi cu 
groază că şi ea ar fi putut să ajungă într-o stare asemănătoare. Undeva, 
intr-un ungher tăinuit al minţii sale se înfiripă un gînd rebel că poate e mai 
bine aşa cum e şi că mîndra fată, dăruindu-se unui roman de rang, scăpase 
de murdăria şi înjosirea unui tîrg de sclavi şi unei vieţi de umilinţă. 
Încruntîndu-se, goni gîndul nepoftit, menit să-l lipsească de singurul sprijin 
în viaţă — răzbunarea. Mai mult de mîntuială, decît pentru a se dezvinovăţi, 
strecură printre dinţi: „Mai bine sclavă, decît soţia unui roman. Cel puţin 
nimeni n-ar fî învinuit-o de trădare”. 


69 

























îşi abătu privirea, plimbînd-o de-a lungul edificiilor şi templelor din 
jur. în zori de zi, cînd sosise în piaţă cu sarcina grea în spinare, se oprise 
uimit de frumuseţea, graţia şi zvelteţea clădirilor, dar paznicul nu-i lăsă 
timp de admiraţie croindu-1 cu biciul peste picioare. Era primul oraş roman 
mai de seamă pe care îl vedea şi ar fi minţit dacă ar fi jurat că nu-i place. 
Acum, cînd tot nu aveau ce face iar paznicii sorbeau din ochi muierile goale, 
spunîndu-şi unul altuia obscenităţi şi înjurîndu-i pe grăsunii pricopsiţi oare 
le pipăiau, Ariort putu în sfîrşit să-şi desfete privirea. Era atîta frumuseţe 
calmă în acele coloane, capiteluri, frontoane, atîta sclipire imaculată în 
trupul de marmoră al statuilor. Pe scările înalte ale unui templu, din două 
urne de bronz se ridicau şuviţe de fum albăstrui, ce se topeau în văzduhul 
scînteietor. 

Descoperise frumuseţea şi inima-i aspră de ostaş se înmuie sub vraja 
ei. în clipele acelea uitase de mizeria miilor de oameni vînduţi ca nişte vite, 
uitase de propria sa mizerie, uitase unde se află şi cum nimerise pe 
meleagurile acestea. După podul de la Drobeta, aceasta a fost a doua lui 
uimire. Simţea născîndu-se în el o căldură nouă, vagă şi mîngîietoare, ceva 
asemănător cu un dor de viaţă, pe care l-a avut cîndva şi l-a pierdut într-o 
noapte albă, plină de zbucium năpraznic. 

Vecinul său, un dac de vreo patruzeci de ani, surprinse pe chipul 
veşnic înnegurat al lui Ariort, ceva asemănător unui zîmbet. în clipa aceea 
chipul, pînă acum nesuferit, i se păru atrăgător. Urmărindu-i privirea şi 
ghicind pricina care îi înmuiase trăsăturile, dacul îl atinse cu cotul. Şi cînd 
Ariort, trezit din visare îl privi în ochi, zise: 

— Te minunezi, ai? Eu am mai apucat să văd cîte ceva în viaţa asta — 
cetăţile de pe malul mării, la miazăzi de Dunaris. Paznicul ăsta, care cască 
gura la piaţă, mi-a spus adineaori: „Asta-i o nimica toată. Un orăşel 
oarecare. Să vezi Roma, Capua, Cumae, ce minuni sînt acolo. Merită să 
trăieşti ca să le vezi măcar o daltă”. 

— Cine, zici, că ţi-a spus asta, acela de acolo? 

— Da, acela. 

— Credeam că e un cîine ca şi ceilalţi. 

— Viaţa l-a făcut aşa, căci şi el duce o viaţă de cîine. Rob sau paznic 
de robi, totuna-i. 

Tăcu o clipă, apoi adăugă: 

— Tu cine eşti? Nici nu ştiu cum te cheamă. Poţi să-ţi spui numele 
adevărat, căci am scăpat de ostaşi. Ăstora puţin le pasă cum te numeşti şi 
cine ai fost. Cred că eşti un om de soi, poate chiar un tarabosta. 

— Mă cheamă Ariort. 

— Atunci, tu eşti Ariort Chiorul? Eroul de la Sarmizegetusa? Nu te 
cunosc, căci am apărat cetatea de la Dealul Roşu. 

— Aşa mi se spune. Mai bine zis, asta-i porecla dată mie de către 
romani. 


— Pentru că ai băgat ceva spaimă în ei. 

Chipul blajin al bărbosului, zîmbetul lui bun, cald, îi dădu de veste 
lui Ariort că are lingă el un prieten. îl întrebă la rîndul său: 

— Dar pe tine cum te cheamă? 

— Mă numesc Sola, ostaş de meserie, deşi mie îmi place viaţa tihnită 
şi plină de răgazuri plăcute. O să mai fim un timp împreună. Aici nu 
doreşte nimeni să cumpere sclavi, foşti ostaşi. Dacia este prea aproape. 


După ce scăpă de femei şi copii, umplîndu-şi cufărul cu denari, 
hrăpăreţul negustor îşi mină turma către oraşul Pola, unde în timpul 
sărbătorilor divinului Augustus, la începutul lunii închinate memoriei sale, 
se ţinea un tîrg anual. Evenimentul atrăgea multă lume, nu numai din 
pricina afacerilor dar şi a frumuseţii rare a oraşului de pe ţărmul Mării 
Adriatice. 

Zile şi zile de mers, sub arşiţa soarelui de miez de vară, pe un drum 
prost întreţinut de pe valea rîului Savus, cel cu ape multe şi leneşe. Merseră 
în susul văii largi, mănoase, cînd aproape de rîu, cînd departe, atunci cînd 
drumul ocolea bălţile şi smîrcurile provenite din revărsări. Trecuseră pe 
lingă multe aşezări, mai arătoase şi mai amărîte, iar de la Marsonia, unde 
valea se îngustează sugrumată de dealuri înalte, împădurite, drumul le 
aminti robilor daci de ţara lor dragă, rămasă în urmă, pe care nu o vor mai 
vedea niciodată. Mirosul şi răcoarea codrului le mai înviorară simţurile 
amorţite. Stăpînul le dădea voie să se scalde şi să-şi spele zdrenţele mai la 
orice popas şi asta o făcea nu pentru că era milos de felul său, ci ca să nu- 
şi strice marfa umplînd-o de păduchi şi rîie. 

De la Siscia — oraş de mărimea Singidunumului, părăsiră valea 
Savusului, urcînd de-a lungul unuia dintre afluenţii săi pînă aproape de 

izvoare. De acolo, pe poteci înguste, cu urcuş anevoios, trecură lanţul de 
muncele, dincolo, către ţărmul Adriaticei. 

Cu toată greutatea drumului şi istovirea trupească, Ariort nu putea să 
nu admire frumuseţea acelor meleaguri. Totul aici era altfel decît în ţara lui: 
culoarea şi forma stîncilor, vegetaţia săracă dar de o stranie frumuseţe, dar 
mai ales farmecul de basm al mării de azur, cu horbota albă de spumă, ce 
se sparge neîncetat, unduindu-se de-a lungul ţărmului stîncos, dantelat. în 
zare, o mulţime de insule pluteau în boarea străvezie, ca nişte scoici sidefii. 

Vraja acestei nemaivăzute privelişti îl cuprinse. Dorul de viaţă îl 
copleşi ca niciodată. Sorbea din priviri lumea asta nouă, îmbătat de 
splendoarea ei. Nu mai văzuse tufe ţepoase ca nişte arici sau cu frunze late 
şi ascuţite ca nişte săbii, nici trunchiuri înalte, drepte şi păroase, 
încununate la vîrf cu smocuri de ramuri dinţate ca la ferigă. Şi iarba şi 
florile de aici erau mai altfel, poate nu atît de gingaşe, nici zemoase ca pe 
meleagurile dacice, dar mai colorate şi mai mirositoare. Cerul, zîmbet cald, 
se oglindea în mare şi numai prîvindu-1, omului îi venea să cînte. 

Pînă şi paznicii, răi şi ursuzi, se înviorară. 

— Adria, Adria! striga unul, ridicîndu-şi mina în care avea biciul, de 
astă dată însă, nu ca să lovească, ci ca să salute mărgăritarul rar al tuturor 
mărilor. 

Altul, cuprins de înduioşare, îşi împărtăşea admiraţia robilor daci: 

— Priviţi, servilor, asta e patria mea! Aci m-am născut. Colo pe insula 
aceea lungă. Nu prima, care se numeşte Curicta, ci a doua — Cripsa cea 
binecuvăntată. 

Dar sclavii nu înţelegeau din vorbele lui decît că este foarte bucuros şi 
dacă ar fi priceput de ce este atît de fericit, de bună seamă, l-ar fî întrebat 
de ce a părăsit această gură de rai şi de ce s-a făcut paznic de sclavi hoinar. 

Coborînd către ţărm şi mergînd de-a lungul lui, priveliştea nu mai era 
ca în palmă. Acum mereu o astupa cîte o stîncă, cîte o ieşitură năpădită de 
verdeaţă, dar şi crîmpeiele ce apăreau din cînd în cînd prin spărturi erau 
încîntătoare. 

Pe seară, făcură popas într-un loc unde ţărmul cobora lin şi marea, 
cu veşnica ei răbdare, îşi mina turmele foşnitoare ale valurilor, să-i spele 
bolovănişul, să-i netezească nisipul, să-i arunce în dar scoici frumoase, 
pietricele colorate şi alge mustind de sevă sărată. 

în aşteptarea cinei, sclavii căpătară învoirea de a se scălda şi pentru 
mulţi, atingerea valului cald, sărat-amărui, fu o noutate plăcută, de neuitat. 

Singurul dac care la viaţa lui văzuse marea era Sola, noul tovarăş al lui 
Ariort. Mai tîrziu, cînd întunericul înghiţise depărtările, iar stelele se 
aprinseră pe nesimţite pe bolta de catifea. Sola, cel cu părul cărunt, le 
povesti întîia sa întîlnire cu marea: 

— în timpul primului război cu Traian, cînd marele conducător 
Susagus trecu Dunarisul pe gheaţă cu sarmaţii săi, am venit şi noi de la 
Decebal, cam o mie de călăreţi să-i dăm o mină de ajutor. Atunci am văzut 
şi eu apa cea mare, vecină cu ţara noastră, în care se varsă prin trei guri 
marele Dunaris şi căreia romanii îi zic Pontus Euxinus. Numai că am văzut- 
o iarna şi în loc să mă incinte, m-a înfricoşat. Malurile ei erau îngheţate şi o 
furtună năpraznică arunca cu vuiet şi trosnet sloiurile pe ţărmul acoperit 
de zăpadă. Apa părea neagră, plină de taine şi noi, care am trecut 
Dunarisul pe pod de gheaţă şi mulţi s-au înecat la mijloc, unde firul iute al 
apei l-a subţiat, ne-am cutremurat amintindu-ne că împotriva puterii firii 
omul este neputincios. Atunci am făcut prăpăd în aşezările romane şi 
greceşti. Cetăţile Histria, Tomis şi Callatis şi-au închis în grabă porţile şi nu 
le-am putut lua, în schimb am pîrjolit aşezările din afara zidurilor şi am 
trecut prin ascuţişul săbiei pe locuitorii lor. Nu ne-am ales cu nimic, căci în 
graba noastră nu ne puteam încurca cu robi şi prăzi. Pînă la urmă ni s-a 
înfundat la cetatea Tropaeum, unde romanii, ajutaţi de cohortele sosite în 
grabă de la Durostorum şi Dionysopolis, ne-au bătut crunt şi ne-au 
respins. Dar nu degeaba ne-am ostenit, am îngheţat şi am sîngerat acolo, 
căci l-am silit pe Traian să plece grăbit din Dacia, să coboare pe Dunaris în 
ajutorul Moesiei, iar în primăvară să încheie pace cu regele nostru. 

Sola tăcu iar ceilalţi oftară din rărunchi, cuprinşi de amintirea zilelor 
de luptă şi de vitejie. 

— Acum totul s-a dus pe rîpă, zise unul mai vîrstnic. Ţară nu mai 
avem, rege nu avem, vatră nu avem. Avem doar viaţă şi viaţa asta este mai 
amară decît a clinilor fără stăpîn. 

— Linişteşte-te, rîse un al treilea, în privinţa asta sîntem mai 
norocoşi, căci avem stăpîn şi ce mai stăpîn! 

Alături cîţiva robi începură un cîntec, nu prea tare ca să nu-i zgîndăre 
pe paznici, totuşi deajuns ca să fie auziţi de-ai lor. 

„Vezi tu poala munţilor. 

Pe sub umbra brazilor...” 

Cîntecul se aşternea duios şi lin deasupra ţărmului străin, pipăind 
parcă cu mîini tremurînde întinderile cufundate în beznă, înălţîndu-se cu 






















încredere către stele, singurele lucruri cunoscute aici, blînde şi 
nepărtinitoare, care licăresc deopotrivă şi sclavilor şi stăpînilor. 



în timpul războiului civil, oraşul Pola dăduse găzduire trupelor lui 
Pompei şi drept represalii a fost distrus din temelie. Mai tîrziu, la 
rugăminţile fiicei sale, împăratul Augustus îl reînfiinţează sub denumirea — 
Colonia lulia Pietas. De atunci, an de an, oraşul îşi serba renaşterea din 
ruine şi cenuşă prin grandioase festivităţi şi un tîrg anual de sclavi. 

Ariort rămase uimit de frumuseţea acestui oraş înfloritor, perla Mării 
Adriatice. Nu văzuse pînă acum nimic asemănător şi spera să rămînă aici, 
dar soarta şi stăpînul său hotărîseră altfel. 

Negustorul de sclavi îşi vînduse la Pola tot ce avea mai bun. Dacii 
tineri, cărora abia le-au dat tuleiele, flăcăii cu plete arămii, traşi ca prin 
inel, vînjoşi, îşi urmară noii stăpîni în oraşele învecinate, de pe amîndouă 
ţărmurile Adriaticei. Ceea ce îi rămăsese negustorului, în afară de un cîştig 
gras, erau acei peste o sută de sclavi mai vîrstnici, ori însemnaţi cu un 
beteşug oarecare, buni pentru muncă grea, nicidecum pentru a 
înfrumuseţa casele şi vilele celor bogaţi. Printre aceşti sclavi rămase şi 
ursuzul, veşnic încruntatul Ariort. 

Dîndu-i-se de veste că la carierele din Lunari se caută braţe de 
muncă şi că începerea lucrărilor la noul for, închinat împăratului Traian, 
cere cantităţi mari de marmoră, negustorul îşi mină turma grăitoare, mult 
împuţinată, către acolo. 

Astfel, după un marş istovitor de-a curmezişul Italiei, după grele 
urcuşuri şi coborîşuri, cînd pe drumuri pavate, cînd pe simple drumeaguri 
de ţară, peste munţii sterpi sau împăduriţi, peste poduri azvîrlite semeţ 
deasupra torenţilor vijelioşi, peste cîmpii mlăştinoase, pe arşiţă şi răcoare 
cu vîntul în faţă sau în spate, ceata ajunse la ţărmul Mării Ligurice. 

După două zile de odihnă atît de trebuincioase robilor ca să-şi tragă 
sufletul şi să-şi potolească durerea mădularelor dărîmate de drum, 
trebuincioase şi negustorului ca să-şi aducă „marfa” într-o stare 
mulţumitoare, tîrgul se făcu şi cîinosul negustor predîndu-şi dacii 
patronilor de cariere, se duse într-ale lui. 


11 Antica Luna sau Luni — actuală Carrara. 

Soarta celor aduşi fu pecetluită într-o zi senină şi caldă de 
septembrie, legîndu-i pe viaţă de valea adîncă ce coboară către mare din 
munţii Liguriei. Teribila văgăună, mai rea decît orice închisoare, era 
străjuită de muncele înalte, împădurite, de căldări mari săpate în costişele 
lor, orbitoare acolo unde se dezgoliseră straturile de marmoră albă, 
mohorîte în acelea cu marmoră neagră. 

De acum încolo, din zori pînă-n noapte, albul povărnişurilor, 
pămîntul acoperit cu fărămături sclipitoare, reverberante, izbea, ustura 
ochii dacilor, obişnuiţi cu verdele odihnitor al codrilor şi poienelor, cu 
albastrul depărtărilor. 

După obiceiul statornicit la cariere, izvorît nu din milă omenească ci 
din teamă să nu le orbească robii, stăpînii îi mutau din cînd în cînd la 
scoaterea marmorei negre sau în port, aflat la patru mile depărtare, unde se 
încărcau cu blocuri şi lespezi corăbiile largi, pîntecoase. 

Ca unul care nu cunoştea nici meşteşugul de pietrar, nici acela de 
cioplitor, Ariort nimeri într-o echipă de cărători. Zorii zilei, cînd scripeţii 
începeau să scîrţîie, cînd dălţile muşcau sec în piatră, cînd ferăstraiele 
zbîrnîiau monoton şi neîntrerupt, îl prindeau gata să se opintească la 
pîrghii şi vălătuci, pentru a sălta pietrele grele pe carele-platforme ce se 
apropiau într-un şir neîntrerupt, trase de multe perechi de boi uriaşi. 

în primele ore ale dimineţii, lumina încă puţină şi răcoarea 
binefăcătoare lăsată dinspre codri ori adusă cu vîntul dinspre mare, nu 
erau atît de chinuitoare. Mai tîrziu, pe măsură ce soarele urca către cheia 
bolţii, lumina şi căldura deveneau ucigătoare. în scurtul răgaz de la amiază, 
robii se trînteau în umbra puţină, lipindu-şi cu voluptate trupurile încinse 
de piatra rece. Astfel, cu ochii împăienjeniţi, storşi de voinţă, pînă şi de 
dorul de a trăi, aşteptau doar apropierea serii, aducătoare de odihnă şi 
alinare. 

După trei luni de zile Ariort fu mutat într-o echipă de cărăuşi. Faptul 
îl bucură nespus, deşi îl lipsi de tovărăşia acelor cîţiva daci cu care lucrase 
pînă atunci. Astfel, însoţind carele de-a lungul văii, cunoscu orăşelul Luni, 
construit în întregime din marmoră, de la colibă pînă la palat. Cunoscu mai 
de aproape marea caldă şi mîngîietoare, nemărginirile ei tălăzuitoare, 
culoarea ei de peruzea. Toate acestea i se păreau de vis, de necrezut şi ori 
de cîte ori îşi afunda privirea în zările acelea albastre, uita de chin şi necaz. 

Către sfîrşitul iernii, caldă în acele locuri, băgat în seamă pentru 
isteţimea şi dibăcia sa, Ariort fu oprit în port, la munca cea mai de 

răspundere — încărcarea vaselor. Nici aici nu-i fu dat să aibă în preajmă pe 
vreunul din tovarăşii săi, dar fu mulţumit să aibă mereu în faţa ochilor 
întinderea neţărmurită a mării care nu lăsa să i se şteargă din minte chipul 
amăgiitor al libertăţii. Ţinea atît de mult la această amăgire incit se strădui 
din răsputeri să nu-şi supere stăpănii, să nu le dea vreun prilej să-l mute 
din nou în văgăuna dintre munţi. 

Seara li se îngăduia să-şi spele sudoarea în apa mării. Era singura lor 
plăcere. La atingerea valului, cînd lin şi mîngîietor, cînd puternic şi 
împroşcător, robii se înviorau, prindeau puteri şi o dată cu acestea, 
speranţe nemărturisite în libertate. 

Această ţară a latinilor era nespus de frumoasă şi vraja ei îl cuprindea 
tot mai mult pe Ariort, după cum îi cuprindea pe toţi acei care din vrerea 
sorţii au fost aruncaţi pe ţărmurile ei. 

Se adunaseră acolo la Luna multe neamuri, oameni cu graiuri, 
credinţe şi culoarea pielii diferite. Neamuri din toate ungherele vastului 
imperiu ca şi de pe meleagurile îndepărtate de dincolo de hotarele lui. Erau 
acolo fiinţe răzvrătite de nedreptăţile stăpînirii, precum şi fiii acestora, 
născuţi în robie; erau şi fiinţe care nu făcuseră nimănui nici un rău şi nici 
nu se răzvrătiseră, dar au avut nenorocul să fie prinşi la un loc cu 
răzvrătiţii; erau şi oameni din ţări străine, îndepărtate, răpiţi de tîlharii mă¬ 
rilor sau ai deşerturilor, aduşi şi vînduţi ca sclavi în pieţele romane. 

în masa mare, pestriţă a neamurilor, puţinii daci se topiră cu 
desăvîrşire şi fiecare dintre ei se socotea fericit să nimerească în tovărăşia 
vreunuia dintre ai săi. 

Pentru a se înţelege între ei, dar mai ales pentru ca să priceapă ceea 
ce li se poruncea, sclavii, de voie — de nevoie deprindeau graiul latin, de 
fapt acel grai ciudat, stîlcit şi pocit, vorbit de oropsiţii imperiului, grai care 
se deosebea atît de mult de limba aleasă, elegantă, vorbită de pătura 
conducătoare. Era şi firesc, căci gurile sclavilor nu se descleştau ca să cînte 
frumuseţea naturii, a vieţii, a femeii şi nici ca să recite din Horaţiu şi 
Lucreţiu. Acest grai sărac le era, însă, îndestulător ca să-i înjure printre 
dinţi pe stăpînii hapsîni, pe paznicii cruzi, ca să-i zică „porcărie” polentei 
din boabe mucegăite sau „lături” fierturii greţoase — sorbitio. 

Dar, ca întotdeauna şi peste tot, se mai aflau şi dintre acei care 
foloseau limba latină vulgară pentru a-i linguşi şi a le mulţumi stăpînilor 
pentru o pomană pe lingă care şi un cîine ar fi trecut strîmbînd din nas. 

Gardianul, mai-marele echipei în care lucra Ariort, nu se deosebea de 
ceilalţi gardieni decît prin faptul că era mai deştept şi nu-şi chinuia robii 
fără rost. Biciul său, ca şi al celorlalţi, şuiera în aer, rareori însă muşca 
umerii celor de sub oblăduirea sa. îi îndemna mai mult cu sfatul, strigăte şi 
înjurături în care era mare meşter, înjurături dificile, înzorzonate, pe 
jumătate poeme obscene, pe jumătate sacrilegii. Obişnuindu-se cu aceste 
avalanşe de cuvinte potrivite, rostite ori strigate fără răutate, dintr-o cerinţă 
lăuntrică, sclavii nu-i purtau ranchiună. 

în starea jalnică în care se afla, Ariort se putea numi totuşi un om 
norocos. Toată vara lucră cit doi şi dormi fără vise. A privi depărtările şi a 
nu fi provocat de semenii săi, i se păreau două lucruri temeinice, care, deo¬ 
camdată, îl făceau să nu se gîndească prea mult la vitregia sorţii şi la 
împrejurările care l-au cufundat în ea. Trăia pentru a trăi şi nu-şi făurea 
vise de nici un fel. 

Dar într-o zi de toamnă, în clipa cînd înfipse ranga sub un bloc de 
marmoră, ca să-l salte, auzi ţipetele păsărilor călătoare. Se opri brusc din 
opintirea sa, ridică capul şi văzu un cîrd fîlfîietor de cocori alunecînd către 
miazăzi. Sunetele duioase, pline de dor de ducă, unghiul acela unduios, 
care se îndrepta către o ţintă anumită, de la care nu-1 putea abate nimeni şi 
pentru care drumul libertăţii era tot atît de larg ca şi zările cerului. 

Nici atunci cînd Ariort îşi simţi umerii arşi de bici, nu-şi reveni din 
starea aceea ciudată, vecină cu vraja, cu visul. Pieptul i se săltă năvalnic; 
trupul şi-l simţi uşor ca un fulg şi un dor de ducă nemărginit îl cuprinse. 

Dar asta nu dură decît cîteva clipe. Se dezmetici apoi, dar nu din 
pricina loviturilor şi a grindinii de ocări, ci pentru că privirea îi căzu pe 
spinările încovoiate, încordate la culme ale tovarăşilor săi, înverşunaţi să 
oprească rostogolirea pietrei de pe schelă. Ranga sa se înfipse adînc între 
piatră şi scîndură şi cu o încordare supraomenească restabili echilibrul. 

îndată ce corabia fu încărcată, Ariort fu întins cu faţa în jos, între 
patru ţăruşi, de care i s-au legat mîinile şi picioarele şi-şi primi fără 
murmur cele douăzeci de lovituri. 

Om vechi în meserie, gardianul înţelese pornirea lui Ariort. Nu-i purta 
ranchiună. îl pedepsise nu din răutate, ci pentru că un sclav nu are voie să- 
şi ridice privirea mai sus de lucrul său. Şi pentru că ţinea la sclavul său, 
nu-1 trimise la carieră. 

Dar din ziua aceea Ariont nu mai era acelaşi om. Lucra la fel de bine, 
dar smucit şi cu furie. îşi cunoştea firea; ştia cit de furtunoase ar putea să 

devină izbucnirile ei, de aceea răbda cu fălcile încleştate, tăcea şi ocolea 
privirile celor din preajma sa. Această crispare de suprafaţă nu reuşea 
totuşi să ascundă clocotul lăuntric. Tovarăşii săi, pînă şi paznicii căutau să 
nu-1 provoace în nici un fel. 

De atunci înainte nopţile îi deveniră albe. Gîndurile, care în ultima 
vreme se retrăseseră undeva în cămările afunde ale minţii, ieşiră din nou la 
iveală, sîcîindu-1, nelăsînd somnul să se apropie. Cînd aţipea, către dimi¬ 
neaţă, avea visuri urî te. O visase de cîteva ori pe Aya în braţele vrăjmaşului 
său Longinus şi după astfel de nopţi umbla ziua toată înnegurat şi trist. 

Treptat-treptat se potolea, dîndu-şi seama că toate prin cîte trecuse 
nu erau decît rătăciri, goană după o nălucă. Răbdarea şi amînarea nu 
duseră la nimic. De acum încolo, îngropat în acest mormînt de marmoră, 
nu va putea niciodată să se răzbune. Toate au fost în zadar. Undeva într-un 
colţ ascuns al minţii se înfiripase un gînd firav dar sîcîitor, că nu mai dorea 
să se răzbune pe Longinus, că această răzbunare nu avea temei şi a te 
răscula împotriva mersului firesc al lucrurilor ar fî lipsit de înţelepciune şi 
demnitate. Simţea că altceva nou îl preocupă, altceva îl cheamă. De cînd 
văzuse cocorii ştia că nu va mai putea suporta ticăloşia vieţii de sclav. 
Dorul de ducă, de libertate, măcar pentru o zi, măcar cu preţul vieţii, i se 
părea singurul lucru înţelept în amărîta-i viaţă. Zi după zi, dorul acesta 
devenea tot mai copleşitor. Pentru un brav ca el, a fugi era lucrul cel mai 
uşor. Nu ştia ce este spaima. în viaţa sa făcuse isprăvi mai grozave fără ca 
inima să-i bată mai tare ca de obicei. Nu-i era frică de moarte pentru că 
avea credinţa nestrămutată că pe celălalt tărîm îl aşteaptă fericirea. Era 
însă tînăr şi descoperise în el o fîre cercetătoare şi dornică de frumos. De 
murit era gata să moară oricînd, la nevoie, cînd nu va mai avea încotro; de 
fugit, însă, era hotăr ît să fugă dar nu prosteşte, aşa cum s-a mai întîmplat, 
cum se povestea seara în dormitor, înainte de culcare. Acei ce aveau 
amintiri din vremea libertăţii le povesteau acelora care nu le aveau. Cei 
născuţi în sclavie sau îndobitociţi de ea de mici, nu-şi puteau închipui 
libertatea. Gîndurile lor despre acest cuvînt neasemuit erau simple 
plăsmuiri, visări împrumutate de la alţii. Şi, dacă cei mulţi nu ştiau ce este 
libertatea, ştiau în schimb ce este frica. Era singurul simţămînt statornic şi 
aievea, cuibărit trainic în inimile lor. Zicala: „Soarta îi răsfaţă pe cei cu¬ 
rajoşi” nu li se potrivea şi se dovedea mincinoasă pînă şi cu acei cîţiva 
neînfricaţi care încercaseră să fugă. Unii, prinşi îndată şi fără împotrivire, 
erau înfieraţi pe frunte şi snopiţi în bătăi. Alţii, care se împotriveau şi-i 

ucideau pe hăitaşi, erau crucificaţi. Urletele de spaimă ale celor prinşi de 
cruce, gemetele, suspinele şi blestemele celor ce expirau după două-trei zile 
de neînchipuite chinuri, lungi cufundări în leşin şi treziri într-o înfiorătoare 
lume de nebunie şi coşmar, erau tot atîtea legi scrise cu slove de foc în 
creierul fiecărui sclav, o pravilă de conduită în viaţa lui doldora de obligaţii 
dar lipsită cu desăvîrşire de drepturi. Nu era de mirare că evadările erau 
extrem de rare, iar acei ce se încumetau rămîneau veşnic în amintirea 
celorlalţi ca nişte eroi-nebuni, prezenţi mereu în minţile înfricoşate, ca nişte 
strigoi fără odihnă. 

Seara, înainte de a se culca, la lumina slabă a unui opaiţ, se 
povesteau întîmplări înfricoşătoare, rămase de pomină, intrate în legendă. 

Unul care urcase stînca şi se pierduse în codrii din jurul Lunei, fu 
prins după trei zile de căutări. încolţit de moloşii dalmaţieni, cîini de o 
ferocitate neobişnuită, fugarul se aruncă în prăpastie ca să nu fie sfîşiat de 
ei. Un altul, după ce omorîse doi paznici şi un ostaş străjer, fugi înarmat. 
Ajuns din urmă şi înghesuit într-un cotlon, se apăra cu dîrzenie. 
Urmăritorii, văzînd că nu-1 pot prinde de viu, l-au prefăcut în ţintă pentru 
arcurile lor. îl ciuruiră încet, cu socoteală, fără să-i atingă organele vitale şi, 
după ce-1 aduseră pe targa, îl crucificaseră pe chei. Un al treilea, voinic fără 
pereche, reuşi să omoare cîinii ce i-au călcat pe urme şi zdrenţuit de colţii 
lor, se ascunse printre crengile unui brad înalt. Muri acolo din pricina 
pierderii de sînge. Fu găsit întîmplător, după o lună de zile, uscat ca o 
mumie. 

Unii sclavi povesteau, deoarece erau povestitori din fire, alţii — pentru 
buna pomenire a celor îndrăzneţi, dar mai erau şi dintr-acei care repetau 
povestirile ca să bage groază în robî, să le amintească necontenit soarta ce-i 
aşteaptă dacă nu vor fi supuşi. De ticăloşi lagărul nu ducea lipsă. Pentru 
un os în plus, pentru o pomană de nimic, erau oricînd gata să-şi slujească 
stăpînii. 

Toate acestea nu-1 înfricoşau pe Ariort şi el îşi desfăşura mai departe 
planurile de evadare. 

Aflase că la o sută de mile spre miazăzi se găsea în mare o însulă pe 
nume — Ilva^^ şi tot la atîtea mile spre miazăzi — apus o altă insulă, mult 
mai întinsă — Corsica. Se spunea că ţărmurile stîncoase şi sălbatice ale 
acestora oferă adăpost piraţilor şi sclavilor fugiţi. La ei ar fî vrut să ajungă. 


12 Elba 

Pentru asta trebuia să fure o barcă din satul pescăresc vecin, aflat doar la o 
milă de Luna. Cunoştea bine drumul şi satul, căci fusese trimis acolo cu 
alţi sclavi să aducă peşte. 

Ariort se învioră şi umbla zîmbind sieşi la gîndul că pe mare urma i se 
va pierde, atît pentru hăitaşi, cit şi pentru cîini. Un singur lucru îl opri să 
se avînte îndată ce-i veni în gînd acest plan. Bărcile erau prea grele pentru 
un singur om şi avea nevoie de un tovarăş. încercă să aducă vorba despre 
asta cu cîţiva dintre dacii cu care se întîlnea în lagăr după muncă, dar îşi 
dădu seama îndată că nici unul nu era pe măsura sa. Erau oameni în 
vîrstă, frînţi de soartă, care nu mai aşteptau nimic de la viaţă. Singurul care 
s-ar fi încumetat era Sola, tovarăşul său de drum, cu care se împrietenise la 
Singidunum. Şi el era tomnatic, dar plin de hotărîre. 

Nu-1 văzuse un timp şi căutîndu-1 află că, nu se ştie prin ce minune, a 
fost trecut vîslaş pe o galeră de transport, ceea ce însemna o mare 
îmbunătăţire a condiţiei lui de sclav. Vîslaşii din flota de transport nu erau 
înlănţuiţi ca tîlharii şi ucigaşii de pe galerele de cursă lungă. Cetăţenii liberi 
şi liberţii nu se înghesuiau la această treabă grea şi prost plătită, aşa că, de 
la un timp, aproape toţi vîslaşii, ba uneori şi mateloţii, se recrutau printre 
sclavii mai liniştiţi şi harnici. Viaţa lui Sola luă o întorsătură favorabilă. De 
acum încolo, scăpat din văgăuna blestemată, va pluti către zări, de-a lungul 
ţărmurilor încîntătoare ale Italiei, va pune piciorul pe cheiul multor porturi, 
va mînca şi va bea pe săturate în contul soldei de vîslaş, care nu se plătea 
în banî sclavilor. Sola nu mai avea nevoie să-şi ia lumea în cap evadînd din 
carierele de marmoră. Ariort, deşi se bucură mult, îl invidia pentru acest 
noroc. Nu-i rămînea decît să fugă de unul singur. 

Trecuse un an de cînd se afla la Luna. învăţase ceva din tainele mării, 
din toanele ei legate de vînturi şi anotimp. în curînd vremea se va strica şi 
navigaţia va deveni periculoasă. De aceea se hotărî să fugă în prima noapte 
fără lună. 

Veni şi noaptea mult aşteptată, dar blestemaţilor de paznici le veni 
cheful să joace zaruri pînă la al treilea cîntat al cocoşilor. Cînd se culcară, 
era târziu să maî întreprindă ceva. îi blestemă în gînd şi amînă fuga pentru 
noaptea următoare. Dormise puţin dar nu se simţea obosit. Ceea ce îl 
îngrijora era starea timpului. 

Marea, învăluită în ceaţă, ofta prelung şi-şi spărgea de ţărm valurile 
lungi, uleioase. Pentru întîia oară în acea toamnă senină şi caldă, năluca 
soarelui, abia schiţată deasupra dealurilor, nu mai lumina şi nu mai 

încălzea. Deşi unii dintre tovarăşii săi spuneau că ceaţa pe mare nu 
înseamnă neapărat stricarea vremii, vorbele lor nu reuşiră să-i ia piatra de 
pe inimă. Gîndul amar, că n-are noroc în viaţă, îi cătrăni rău sufletul. 

Dar atunci cînd nu se aştepta, cam la al treilea ceas după răsăritul 
soarelui, vîntul din larg mătură ceţurile, gonindu-le către uscat, 
înghesuindu-le în văi şi vîlcele, zdrenţuindu-le prin ramuri, presărînd totul 
cu o brumă de picături reci. 

După ce umpluseră cala unei galere pîntecoase cu lespezi şi blocuri 
mai mici, sclavii se opinteau la un bloc imens, care urma să fle aşezat pe 
punte. Treaba era grea şi de mare răspundere, primejdioasă atît pentru acei 
care schimbau vălătucii, cît şi pentru acei care împingeau cu pîrghii de la 
spate. Macaraua cu scripeţi, bună pentru pietre mai mici, acum nu le era 
de nici un folos. Două echipe se opinteau din răsputeri, trăgînd aerul adine 
în piept, dîndu-i drumul hîrîit, toţi odată, la strigătele sacadate, ritmice ale 
gardianului. 

Nişte cetăţeni, care de dimineaţa se tot plimbau prin port, conduşi de 
patroni şi însoţiţi de meşterul şef, se opriră la cîţiva paşi. Unul dintre ei, om 
între două vîrste, cu faţa smeadă şi părul sur, cîrlionţat, pe care ceilalţi îl 
tratau cu mare respect, îşi slobozi mina din mantaua cenuşie, în care era 
învelit şi arătînd blocul, zise: 

— Pietrarii marmurari care l-au desprins din stîncă să mi se înfăţişeze 
astă seară. 

— Am înţeles, ilustre! răspunse maestrul şef. 

— Vreau cît mai multe monolite ca acesta, adăugă cetăţeanul, 
întorcănd capul către patroni. 

— Pe Fortuna! exclamă unul mai în vîrstă. Le vei avea Apollodor, dacă 
o să le răsplăteşti iscusinţa. 

— Nu numai eu, răspunse Apollodor cu răceală, mai desfaceţi şi voi 
baierele pungilor, din cînd în cînd. 

— Nici vorbă, ilustre, dar vremurile sînt grele. 

— Da, desigur, asta se poate deduce din toate cîte le-am văzut în 
oraşul vostru de marmoră curată. 

— Dar marmora aici costă o nimica toată. 

— Eu mă refer la ceea ce am văzut între zidurile acestea ieftine. Atîta 
lux n-am văzut nici în casele senatorilor de neam vechi. Ştiu că vouă vă 
convine să vindeţi blocuri mici, pentru că se scot uşor şi preţuiesc relativ 

mai mult. Pe Latona gemellipara^^i q^yi nevoie în toamna aceasta de cel 
puţin încă două blocuri ca acesta. O veţi face pentru cezarul vostru, dacă 
nu pentru mine, sper! 

— Le vei avea, ilustre, le vei avea. Cinstea de a-1 servi pe Cezarul 
nostru este mare. 

— Desigur, căci altfel împăratul va fi nevoit să instituie controlul 
statului asupra carierelor voastre. 

— Me Dius Fidius juvet (aşa să mă ajute zeul)! exclamă patronul 
îngrijorat. Nu va fi nevoie, ilustre Apollodor. 

Arhitectul îşi duse arătătorul la buze şi făcu doi paşi înspre schelă. 
Voia să fie lăsat în pace şi însoţitorii, înţelegîndu-i gestul, au rămas pe loc. 
Participa din plin la dificila operaţie a încărcării blocului uriaş. Cu uşoare 
schimbări ale chipului său expresiv, judeca, aproba, îndrepta tăcut, 
mişcările dibace ori stîngace, sforţarea adevărată sau cea gratuită, isteţimea 
şi imbecilitatea. Pe măsură ce blocul se apropia de buza vasului, ochii săi 
pironiţi au început să-i lăcrimeze, fruntea se acoperi cu broboane de 
sudoare. Trăia evenimentul, intens, încordat, înfiorat. Marmora era pentru 
el mai mult decît o fiinţă vie. Asemăna carnea ei rece, fragedă, albă, cu 
aceea a unei fecioare trecută în nemurire pentru că s-a iubit cu un zeu. 
Tremura pentru acest monolit, atît de perfect ca formă şi culoare; tremura 
pentru fiecare palmă a suprafeţei lui, pentru flecare colţ şi muchie, vulne¬ 
rabile ca şi carnea vie, deşi îi cunoştea prea bine duritatea. 

Oftă uşurat cînd vălătucii se rostogoliră cu zgomot pe bîrnele sonore, 
de stejar uscat, ale punţii iar monitorul, ridicînd mina, strigă triumfător ca 
un spectator de la hipodrom, cînd auriga (conducătorul carului) său prefe¬ 
rat a cîştigat cursa: 

— Erupit et vicit! (A ţîşnit şi a învins). 

Cu mina cealaltă gardianul îşi scoase boneta şi-şi ştergea sudoarea de 
pe faţă şi grumaz. în încordarea lui obosise poate tot atît cit sclavii. 

— Gratulatio! zise Apollodor făcîndu-i un semn prietenesc. 

Nu era însă nici pe departe uşurat. Acest bloc, din care proiecta să 
facă soclul statuiei ecvestre a augustului său protector, va trebui să treacă 
încă prin multe încercări pînă-şi va ocupa locul în mijlocul forului. îl vor 
putea scufunda furtunile pînă să atingă siguranţa radei portului. Va trebui 
să urce Tibrul, fluviu capricios, care peste noapte depune bancuri de nisip 


13 Latona gemellipara = Latona mama gemenilor divini — Diana şiApollo. 

adus cu apele tulburi ale afluenţilor săi vijelioşi. Alte emoţii vor urma pe 
cheiul Romei, apoi la încărcatul şi transportul pe pavajul bolovănos al 
oraşului, la descărcatul lui pe locul construcţiei. Preţul unui asemenea 
monolit se ridica la sume neînchipuit de mari. Nici măcar atunci cînd va fi 
instalat, Apollodor nu va scăpa de griji. Deşi cizelarea blocului va fi 
încredinţată celor mai iscusiţi meşteri din imperiu, o singură lovitură 
greşită a dălţii va putea duce la micşorarea întregului volum, iar acesta va 
influenţa volumele întregului ansamblu. 

Cit era de mare şi de stabilă, corabia se clătina ameninţător sub 
greutatea monolitului, afundîndu-se cu peste un picior în apă, stîrnind 
valuri în jur. Fără voie, Apollodor îşi aminti povestea aducerii pe mare, pînă 
la Ostia, a obeliscului lui Caligula, în urmă cu aproape şaptezeci de ani. 
Corabia uriaşă, construită anume pentru acest scop, îndată după 
descărcarea preţioasei sarcini, fu scufundată în radă ca să servească de 
sprijin pentru un nou dig şi far. 

Se certă în gînd pentru această emotivitate exagerată. Atîţia ani de 
activitate şi experienţă nu reuşiseră s-o tempereze. 

— Eutyches, porunci sclavului său, du-te şi adă-i pe sclavii aceia la 

mine! 


Cînd cei peste douăzeci de sclavi, uzi leoarcă de sudoare, răsuflînd 
greu, se înşirară în faţa lui, îi cercetă cu băgare de seamă. Erau cu toţii 
voinici, unul însă, înalt, blond, cu o legătură murdară petrecută peste 
ochiul drept, îi atrase atenţia în mod deosebit. Trupul său suplu, cu 
muşchii armonios dezvoltaţi, ca la statuile lui Lisipp, mişcările sale pline de 
siguranţă şi forţă, dar mai ales o nobleţe mîndră atît de neobişnuită la 
sclavi, îl cuceriră şi-l încîntară. Adineaori, cînd îl văzuse proiectat pe 
albeaţa marmorei, încremenit pentru o clipă într-o sforţare năpraznică, i se 
păruse un erou din vechime. Pielea aurie, părul şi barba de culoarea 
spicului copt, tunica decolorată, prăfuită, păreau, prin apropierea nuanţelor 
fără contrast, o materie unitară, ca într-un basorelief. Avu atunci revelaţia 
unei opere sculpturale unice în felul ei. Imaginaţia sa de mare artist se 
aprinse; alte idei succedară primei şi o întreagă suită de grupuri statuare se 
născu în mintea sa. 

„O, Natura! murmură cu emoţie, nimic nu există în afara ta. Nebuni 
sînt acei care te socot searbădă şi încearcă să te creeze din nou”. 

— Servilor, zise apoi tare, sînt mulţumit de voi şi de lucrul vostru. 
Restul zilei vă veţi odihni şi veţi primi din partea mea ci te o cană de vin. 

Se auziră mulţumiri urmate de plecăciuni umile. Ariort şi alţi cîţiva 
nu răspunseră, fie că nu înţelegeau latina sa cultă, fie că o făcură anume 
din mîndrie. 

Apollodor se opri în faţa dacului. 

— Cum te cheamă, servule? 

Atîta lucru înţelese tînărul dac. Ştia de acum cine este acest cetăţean, 
atît de diferit de ceilalţi oameni liberi cu care avuse de-a face. îşi aduse 
aminte de podul aruncat semeţ peste Danubius, lucrare pe care, după pă¬ 
rerea sa, numai un zeu ar fi putut-o face. 

— Mă numesc Ariort, răspunse el simplu şi cuviincios. 

— Eşti gal sau german? 

— Sînt dac. 

— O-o-o! făcu Apollodor. Poate ai şi luptat împotriva noastră? 

Ariort însă nu înţelese şi-şi încreţi pielea pe frunte, întrebător. 

— Hermadio! strigă Apollodor. Unde eşti, tabularius? 

— Aici, stăpîne. Eram în spatele tău. 

— Tu eşti pe jumătate dac, tălmăceşte-mi vorbele acestui efeb nordic. 
Ceilalţi sînt liberi să plece. 

Ariort se luă şi el după ceilalţi. 

— Stai, dacule! zise Hermadio, apucîndu-1 de braţ. Ilustrul Apollodor 
binevoieşte să stea de vorbă cu tine. 

Auzindu-şi graiul din gura unui roman, Ariort se opri, zîmbindu-i 
prieteneşte. 

— Ai luptat împotriva noastră? 

— Am luptat. 

— Unde anume? 

— Peste tot. în valea Alutei, în bătălia cea mare, la Sarmizegetusa. 

Răspunzîndu-i, îşi aduse aminte de ostaşul şi tovarăşul său de 
suferinţă — Andena, acela pe care l-au luat ca să-l facă gladiator, să 
distreze poporul ucigînd, sau să fie ucis în arenă. îşi închipui că de astă 
dată îi venise rîndul şi se bucură nespus: „Iată evadarea ce mi-am dorit-o! 
Să-mi dea o armă în mină şi le voi arăta eu. Să se termine odată cu 
înjosirea şi chinul!” 

Fără să mai aştepte o nouă întrebare, spuse tălmaciului, hotărît şi 
sfidător: 

— Spune-i stăpînului tău că sînt Ariort, poreclit Chiorul, spaima 
romanilor. Bunicul, tata şi fraţii mei au căzut luptînd cu voi. Eu cu ceata 

mea de viteji v-am dat mult de furcă în timpul asediului. însuşi regele 
Decebal mi-a pus în deget inelul puterii şi m-a trimis să adun cetele dacilor 
liberi ca să-l despresor. Soarta a vrut însă altfel şi am căzut prizonier. 

— Impresionant, zise Apollodor cu visare în glas, ascultînd tălmăcirea 
lui Hermadio. 

— Spune-i că mi-a plăcut, că-1 cumpăr şi-l iau cu mine la Roma. 
Merită o soartă mai bună. Şi mai spune-i să-şi ţină gura, să nu se laude cu 
isprăvile sale, dacă vrea să scape cu zile şi să ducă o viaţă omenească. 
Ocupă-te tu de el, Hermadio, şi învaţă-1 cit de cit latineşte; pe corabie tot nu 
veţi avea ce face, iar drumul e lung. 


















P AETEA A 



Aquila non capit muscas 
(Vulturul nu prinde muşte) 


C docotul marelui oraş îl zăpăci pe Ariort. în viaţa sa nu văzuse 
ceva asemănător. Cînd debarcară pe cheiul Romei începură 
uimirile. 

Chiar în ziua sosirii, Apollodor fu chemat la un consiliu, iar a doua zi, 
urmat de credinciosul său Eutyches, plecă la Pentelicon şi la Păros pentru a 
alege alte blocuri de marmoră. Abia avu timp să arunce cîteva vorbe lui 
Hermadio, ce să facă cu Ariort şi se mistui în sorbul preocupărilor sale, 
multe şi copleşitoare. 

Cele o sută de zile ale serbării triumfului se scurseră şi gustul lor încă 
nu fusese uitat, cînd toată suflarea Romei află de marile lucrări edilitare 
poruncite de Traian. Se spunea că forul nou va întrece cu mult în 
splendoare pe acela al lui lulius Caesar şi pe acela al lui Augustus. Pentru 

asta, însă, trebuia rasă de pe faţa pămîntului şaua care lega dealul Quirinal 
de cel al Capitoliului. 

Era o lucrare uriaşă, ca şi cînd s-ar fi apucat cineva să mute un 
munte din loc. Trei mii de sclavi daci trudeau la săpături şi la căratul 
pămîntului aiurea. De bună seamă, dacii ştiau că pe locul acesta, stropit 
din belşug cu sudoarea lor, se va înălţa lauda cea mare a învingătorului lor, 
acela oare din oameni liberi îi făcu vite de jug. Dacă nu-i înfricoşa munca 
nesfîrşită ce-1 aştepta, căci le era totuna la ce muncă se vor curăţa, faptul 
că trudesc pentru faima lui Traian şi glorificarea lui veşnică îi făcea să 
sufere cumplit. Cel mai bun dintre împăraţii romani nu era pentru ei decît 
un tiran nemilos, cel mai luminat cap din cîte au purtat vreodată coroana 
imperială, era pentru ei un căpcăun. Lucrau în silă, blestemîndu-şi soarta, 
scrîşnind din dinţi. Li se părea că cioplesc o uriaşă lespede de mormînt 
pentru întregul neam dacic. 

Acest gînd nesuferit dezlănţuia, din cînd în cînd, izbucniri de furie la 
unii mai mîndri, mai neîmpăcaţi. Bicele şi carcera îi potoleau pentru un 
timp, închizînd gura celorlalţi. Cu toată sila şi ura, oamenii totuşi mai 
ţineau la viaţă, acest dar fără de preţ, oferit omului numai o dată. Cit timp 
trăieşte, omul speră şi dacă mai are şi un crez, speră cu atît mai mult. 
Poate tocmai de aceea zeitatea cea mai adorată a sclavilor de pretutindeni 
era Spes (Speranţa), cuvînt care mai înseamnă „şansă” şi „zar tras la sorţi”. 

Dacii nu se închinau la Spes, căci nu o cunoşteau. Speranţa lor nu 
avea nume de zeiţă, dar ea le încălzea sufletele la fel de bine. Peste tot şi 
mereu întrezăreau chipul ei nedesluşit şi ceţos, simţeau mişcarea mîinilor ei 
care bîjbîie după cel norocos. O întrezăreau în căldura şi lumina soarelui, în 
răcoarea vîntului, în foşnetul frunzelor, în şopotul apelor. Femeia, 
întruchiparea căldurii, mîngîierii şi a gingăşiei era şi ea un semn al 
speranţei. O sclavă sau o femeie din popor, oprită în drum ca să privească 
uriaşa şi clocatitoarea sforţare omenească, îi făcea să tresară. Glasul, rîsul, 
zîmbetul, o fîlfîire de tunică în jurul nurilor femeieşti, o lumină ţîşnită din 
priviri, îi turburau pe sclavi, le înviorau simţurile, îi umpleau de speranţă. 

O sumedenie de paznici cruzi şi grosolani şi detaşamente de ostaşi, 
aflate în apropiere, supravegheau mulţimea de sclavi încruntaţi, disperaţi, 
înarmaţi cu unelte. Vorbe grele de ocară, înjurături, îndemnuri, lovituri de 
bici cădeau grindină peste capetele şi spinările încovoiate. Atunci cînd în 
preajmă apărea un cetăţean mai de soi, slujbaş sau demnitar, paznicii 




87 




















Jcxsr.: 









plictisiţi, de obicei adunaţi la vorbă, doi-trei la un loc, se întreceau în zelul 
de a dovedi că nu mănîncă pîînea de pomană. 

Zilele încă senine şl destul de calde ale începutului lunii noiembrie, 
erau prielnice lucrului. Săpătura se adîncea mereu. Sute de care scîrţîlau 
neîncetat, ducînd aiurea pămîntul şl pietrişul. Dacă la început săpătorii 
scoteau la Iveală oase, hîrce, oale şl ulcele, putregai care pe vremuri era 
îmbrăcăminte şl podoabe, acum săpau în pămînt curat, neatins de la 
începutul lumii. 

Hermadlo-tabularlus, sclav împărătesc, avea în grija sa tabelele 
tuturor robilor daci, cam trei mll de suflete, notate cu numele, vîrsta şl 
semnele trupeşti ale flecărula. Treabă grea, încurcată şl de răspundere. 
Supraveghea apelul de dimineaţa şl de seara, ştia rostul cetelor de săpători, 
cărătorl, încărcători, precum şl ale acelora care însoţeau carele şl le 
descărcau pe malul Tlbrulul între Urbe şl Ostia. Tot el ţinea socoteala 
bolnavilor, accidentaţilor şl a morţilor. Orice alt sclav împărătesc, din cel 
învăţaţi, ar fi căutat să scape de o astfel de muncă. Hermadlo, dimpotrivă, 
se zbătu şl se rugă din răsputeri să 1 se încredinţeze Iul această treabă. 
Faptul că putea fi de folos fraţilor săi de sînge îl răsplătea cu prisosinţă 
pentru strădania Iul. îl plăcea să stea în faţa unei cete de pletoşl, să le 
vorbească în limba lor, să-l strige pe nume, să-l împartă la felurite munci, 
după priceperea şl puterea fiecăruia. Deşi sarcina ce o avea nu-1 îngăduia 
să se apropie prea mult de robi, bieţii oameni îl simţeau bunătatea şl 
părtinirea pentru tot ce era dacic. 

Pînă la întoarcerea sa, Apollodor îl porunci Iul Hermadlo să-l pună pe 
Ariort la o muncă mal uşoară şl tabularlus îl duse la un fost centurion — 
lullus Super. Om posac şl aspru, dar un neîntrecut meşter hotarnlc. Super 
ridicase multe castre şl împărţise pămînt veteranilor, mal în toate colţurile 
Imperiului. Aducîndu-1 pe Ariort, Hermadio îi şopti că ilustrul Apollodor ţine 
mult la acest sclav şi-l socoate privilegiat. Super trase, drept răspuns, o 
teribilă înjurătură, dar îl primi pe tînărul dac. 

Zgîrclt la vorbă, centurionul îl lămuri pe Ariort în puţine cuvinte 
despre ce are de făcut şl drept avertisment îl ameninţă cu pumnul. La 
rîndul său, Hermadlo îl explică protejatului său menirea şl rostul fiecărui 
Instrument şl sculă, de care trebuia să albă grijă şl-1 sfătui să nu-1 supere 
cu nimic pe centurion. 

însărcinarea nu i se păru grea lui Ariort şi atît cît învăţase latineşte îi 
era de ajuns ca să se înţeleagă cu noul său şef şi să-i îndeplinească fără 
şovăială poruncile. 

Cînd, fără să-şi ridice privirea, întinzînd doar mina, Super grohăia: 

— Groma! 

— Subito, magister! răspundea Ariort aducîndu-i îndată instrumentul 
de măsurat unghiurile. 

— Sesquipedalia! mormăia Super şi dacul îi aducea prăjina gradată. 

Avea în grija sa colacii de sfoară înnodată din pas în pas, riglele, 
colţarele, ţăruşii, măsuţa pliantă, tăbliţele cernite, sulurile cu planuri, 
stilurile de scris pe tăbliţe. 

Priveliştea uriaşei săpături, în care mii de daci mişunau ca viermii, îl 
întrista nespus pe Ariort, dar nu-i dezlănţui, ca pe vremuri, furia 
neputincioasă. Ştia de la Hermadio că la forul lui Traian lucrau numai 
prizonierii de război. Era măsură pentru măsură, răzbunarea învingătorilor 
pentru sutele de romani care s-au prăpădit ori şi-au şubrezit sănătatea la 
salinele, carierele şi minele din Dacia. A escortat el însuşi cîteva cete de 
captivi romani, în timpul războiului; doar puţini au ţinut piept acelei munci 
ucigătoare. Dar pe atunci, deşi viteaz şi isteţ, Ariort nu se copsese încă la 
focul vieţii, nu ştia că orice lucru pe lume are două feţe, ca monedele, nu 
cunoştea prea bine deosebirea între bine şi rău şi împărţea lumea în 
prieteni şi vrăjmaşi; nu-şi închipuia că printre prieteni adeseori poţi găsi 
mai mulţi duşmani decît printre vrăjmaşi. De abia după ce soarta îl tăvăli 
prin noroiul umilitor al robiei şi-l sili să guste din poamele ei amare, Ariort 
descoperi omul, acea fiinţă care în pofida deosebirilor de neam, ţară, grai, 
credinţă, interes, poate să rămînă ea însăşi, în orice loc, clipă şi 
împrejurare. Astfel de oameni erau Apollodor, Hermadio, Eutyches, pînă şi 
paznicul său de la Luna, şi cîţi or mai fi fost, cîţi îi va mai întîlni în drumul 
vieţii. Omenia acestora se răsfrînse cu putere asupra lui, împăcîndu-1 cu 
lumea şi cu el însuşi. Simţi că viaţa merită să fie trăită, oricît ar fi ea de 
grea, atîta timp cît mai sînt oameni adevăraţi în sînul ei. 

O dată cu asta viaţa îl învăţă să fie răbdător şi îngăduitor. Soarta 
fraţilor săi de neam îl întrista, îl frămînta şi, aşa mic-nimic ce era, nu înceta 
să-şi bată capul cu soarta lor. Deşi el însuşi deocamdată nu vedea nici o 
ieşire, avea o credinţă vagă că oamenii luminaţi din jurul său îl vor învăţa 
ce are de făcut pentru a reuşi sau cel puţin pentru a rămîne cu conştiinţa 
împăcată. 

în timpul călătoriei pe mare, stînd de vorbă cu Hermadio, Ariort 
lămuri multe din întrebările ce-1 frămîntau. Plutind de-a lungul ţărmurilor 
de rară şi nemaivăzută frumuseţe, avînd în jurul său atîtea lucruri noi 
legate de mare şi navigaţie, Ariort se deşteptă din visul urît care era viaţa sa 
timp de doi ani de zile. Viaţa marinărească îl incinta, era pe gustul şi placul 
său, dar ceea ce îl incinta şi mai mult era faptul că Hermadio îi ţinea de urît 
cu plăcere şi din toată inima. 

Hermadio nu văzuse niciodată Dacia, deşi sîngele său amestecat şi 
plin de neastâmpăr îl îndemna cu putere şi-l otrăvea cu dorul de ducă, 
către meleagurile unde se născuse tatăl său. Povestirile lui Ariort îl vrăjeau 
şi-i tăiau răsuflarea. 

Tînărul dac îi vorbea despre munţii, codrii şi rîurile ţării sale, despre 
oamenii, cetăţile şi obiceiurile, datinile şi credinţele lor; despre frumuseţea 
femeilor şi a portului lor; despre belşugul pămîntului şi al apelor; despre 
Dunaris cel larg şi bogat în ape, despre sfîntul locaş de pe muntele 
Cogheonul; despre atîtea altele, multe şi felurite. îi povestea despre lupte şi 
încleştări, hărţuiri şi asedii; despre regele Decebal şi sfetnicii săi; despre 
bătrînul Diaies şi fiică-sa, Aya. Nu-i tăinui nimic, uşurîndu-şi cugetul ca în 
faţa unui părinte sufletesc. îi vorbi despre iubirea sa, despre trădarea fetei 
şi cele trei întîlniri cu vrăjmaşul său, în cetate, pe cîmpul de luptă şi în 
lagărul de prizonieri. îi destăinui frămîntarea ce-1 cuprinsese după aceea, 
nedumerirea şi furia dar şi gîndurile sale dureroase, care, potolindu-se 
treptat, luară o altă înfăţişare, deschizîndu-i ochii în multe privinţe. Numai 
un singur gînd, cel mai ascuns, de care se ruşina, nu i-1 destăinui 
deocamdată. 

Pe corabie aveau răgazuri multe. Retraşi în vreun colţişor mai ascuns, 
mai la adăpost de acei cîţiva cetăţeni liberi şi mîndri, pe care, sclavi fiind, 
nu aveau voie să-i supere cu prezenţa lor, Ariort şi Hermadio nu se mai 
săturau de vorbit. Tabularius cel învăţat îl iniţia pe Ariort în noua lui viaţă, 
ce abia începea. îl învăţa latineşte, îi tălmăcea sensurile atîtor vorbe şi 
lucruri ivite cu orice ocazie în drumul lor sau pe spaţiul restrîns al corăbiei, 
vorbe şi lucruri ciudate şi necunoscute pînă atunci tînărului dac. 

Adeseori, Hermadio se oprea uimit în faţa setei de cunoaştere a lui 
Ariort şi a puterii lui de a învăţa de toate. într-o zi făcu o glumă: 

— Pe cei şapte înţelepţi ai vechimii! Ai tu un nu ştiu ce anume, de le 
prinzi cu atîta uşurinţă. în curînd n-o să am ce te învăţa. 

Şi cînd Ariort îl întrebă plin de nevinovăţie: 

— Cine sînt cei şapte înţelepţi? rîse cu poftă şi trebui să-i înşire. 

Hermadio glumise, căci cu toată condiţia sa de serv, era un om foarte 
învăţat. Bunăoară acum, împăratul îl trimisese la carierele din Luna ca să-i 
facă un raport detaliat despre tot ce se petrece acolo: cum se lucrează, cum 
se trăieşte, ce gînduri ascunse au patronii şi ce spun în gura mare. 

De mic copil fusese dat la şcoala sclavilor capabili şi cînd nu mai avu 
ce învăţa acolo, trecu prin mina altor cîtorva dascăli dintre care ultimul era 
un „magister litterarum’’^^. A luat multă bătaie şi nu pentru faptul că era 
leneş sau prost, ci pentru că şcoală fără bătaie nu se mai pomenise. 

Devenise un om indispensabil. Deşi avea o slujbă la palat, se 
îndeletnicea şi cu altele. întocmea acte, cereri, epistole, dădea sfaturi în 
legătură cu diferite proceduri, corecta ciornele scrise de demnitari. 
Cunoştea toate formulele de adresare către casa imperială, senat, consuli, 
pretorii, questori şi edili. Ştia cum se compune o rugăciune, imprecaţie, 
invocaţie; cărui zeu ori zeiţă este cazul a i se aduce sacrificiul, într-o ocazie 
sau alta. Iar romanii nu duceau lipsă de zei, căci de la străvechile zeităţi 
etrusce şi latine pînă la ultimii zei barbari, la modă, se înşiruia un nesfîrşit 
rînd de zei casnici, rustici, celeşti, acvatici şi subpămînteni, cu tot alaiul lor 
de semizei, genii, demoni, nimfe, naiade, fauni, tritoni, fiecare cu locul şi 
rolul său. Dar cine ştia rostul zeităţilor trebuia să ştie şi sărbătorile care se 
ţineau lanţ. Hermadio le ştia pe de rost, deşi zilele sacre în calendar erau 
mai multe decît cele profane. Ca un bun cunoscător al obiceiurilor, 
datinelor şi legendelor latine, elene, chiar şi ale altor popoare, era adeseori 
împrumutat unor prinţi ori soli, sosiţi din ţări străine, ca să-i plimbe prin 
Roma, să le explice rostul, semnificaţia şi istoricul nenumăratelor edificii, 
temple, monumente şi opere de artă. 

Desigur, din pricina îngustimii zărilor sale, Ariort îşi dădea prea vag 
seama de calităţile protectorului său, mai ales că-1 ştia sclav, o fiinţă fără 
treaptă pe scara societăţii, dar atît cît auzea şi pricepea era de ajuns ca să-i 
insufle un respect fără margini. 

Corabia se balansa pe valuri, alunecînd încet de-a lungul coastei, cînd 
mai aproape, cînd mai departe de ea, ocolind promontorii stîncoase şi 
insule, intrînd în apele mai liniştite ale vreunui golf iar ei îşi povesteau pe 
rînd vieţile şi întîmplările ceasuri în şir, acompaniaţi de şuierul vîntului, de 


14 Doctor în litere. 




91 

























ţipetele păsărilor, de fîşîitul spumei ce se spărgea de bord, de plescăitul 
ritmic al vîslelor. 

Abia în ultima seară, înainte de a acosta în portul Ostia, Ariort 
îndrăzni să-i povestească lui Hermadio ceea ce îi tăinuise pînă acum. 

— Sînt fiu de mare tarabosta şi taică-meu voia să mă vadă demnitar 
şi sfetnic regesc. Ţinea mult să învăţ carte şi graiuri străine. Aveam în casă 
doi greci tocmiţi anume pentru această treabă. Tata ştia greceşte şi îşi 
întocmea el însuşi scrisorile, dar bătrînul fu omorît, împreună cu fratele 
meu mai mare, la Tapae, în timpul primului război cu Traian. Mama s-a 
prăpădit curînd după aceea de inimă rea. Eram flăcăiandru cînd rămă¬ 
sesem singur, stăpîn pe moşie şi mă pusesem pe trai înconjurat de o droaie 
de prieteni. Pe scribii greci, nefolositori mie, i-am trimis la munca cîmpului, 
de unde au fugit curînd. îndemnat şi împins la rele de cei care-mi dădeau 
tîrcoale, lipsit de veghea înţeleaptă a părinţilor, o duceam într-un chef fără 
sfîrşit, întrerupt doar de vînători nebuneşti, în timpul cărora nu ştiu prin ce 
minune nu mi-am frînt gîtul. într-o seară rece de iarnă, întors cu mare 
tărăboi de la vînătoare, m-am legat de servitori că e frig în casă şi pînă s-au 
repezit să mai aducă lemne, am aruncat în foc acele cîteva volume şi suluri 
cu scrieri greceşti, împreună cu tocurile lor de piele, cu tăbliţele cerate, cu 
cele trebuincioase scrisului, cu măsuţa pliantă şi scăunelul din lemn 
preţios, tot ce adusese taică-meu cu mare cheltuială pentru luminarea 
mintii mele. 

î 

Ariort rîse strîmb, dînd din cap cu amărăciune. 

— într-adevăr, m-am luminat pentru cîteva clipe cu vîlvătaia stîrnită 
şi nici nu mi-a părut rău. Unii prieteni m-au certat; mi-au spus că sînt 
nesăbuit, că necinstesc dorinţa răposatului meu părinte, că e treaba mea 
dacă vreau să rămîn neştiutor de carte, dar că trebuia să păstrez cărţile ca 
o amintire scumpă. Pe vremea aceea nu puteam răbda să mi se pună cineva 
de-a curmezişul. Răspundeam cu izbucniri pline de furie. în seara aceea am 
zbierat, am lovit, am spart şi am încheiat cu un chef nebun, cu muieri şi 
linguşitori care nu se dezlipeau de mine niciodată şi încuviinţau tot ce 
făceam eu. Ştii, Hermadio, dacă războiul m-a distrus, în acelaşi timp el m-a 
scăpat din ghearele unui dezmăţ care, fără doar şi poate, m-ar fi adus în 
pragul nebuniei. Şcoala umilinţei şi a răbdării, lipsa vinului şi a femeilor, 
dar mai ales a sfătuitorilor răi, m-au făcut alt om sau, mai bine zis, mi-au 
dat înapoi ceea ce era sădit în mine de fire dar îl pierdusem între timp. 
Crede-mă, bunule Hermadio, nu sînt nici dezmăţat, nici destrăbălat, nici 





















nesimţit la tot ce e bun şi frumos. După ce am văzut podul aruncat semeţ 
peste Dunaris, construit de acela care printr-o minune a devenit stăpînul 
meu, după ce am văzut cîteva oraşe de-ale voastre, dintre care Pola mi s-a 
părut un vis, după ce am cutreierat frumoasa Italie, iar acum îi cunosc 
mările atît de calde şi azurii, dorul de viaţă şi de cunoaştere s-a născut în 
mine şi năzuieşte către împlinire. Mă uit şi sorb priveliştile, ascult şi sorb 
vorbele. Mi se pare atît de minunat să ştiu şi să cunosc. Sînt voinic, am o 
sănătate de fler, puţin îmi pasă de greutăţile vieţii. Aş face orice numai să 
pot învăţa, aşa cum ai învăţat tu, dascăle. Ceea ce mi s-a întîmplat acum 
este o minune. Acolo, la carieră, era să înnebunesc; eram gata să fug şi aş fi 
făcut-o măcar pentru o zi de libertate, dacă Apollodor, binefăcătorul meu, 
nu m-ar fi scos din mormîntul acela de marmoră. 

— Apollodor, spuse Hermadio, punîndu-i mina pe umăr, este un om 
superior, un om de cuvînt. Ceea ce ţi-a promis rămîne sacru, aşa că să nu- 
ţi faci griji. Nu te mai gîndi la greutăţi şi la muncă degradantă. Dar tu nu 
cunoşti Roma. Este ţara tuturor posibilităţilor. Unii sclavi o duc aici mai 
bine decît mulţi cetăţeni liberi. Eu, bunăoară, sînt de fapt un om însemnat, 
deşi nu mi se dă pe faţă cinstirea cuvenită. De fapt n-am nevoie de ea, căci 
o socot deşertăciune. Aş fi putut să devin liber dar la ce bun? Asta ar fi 
însemnat să plec din familia cezarului care ne protejează, să mă descurc de 
unul singur, să-mi caut o slujbă în care orice neghiob să mă în-vîrtească 
după placul lui. Ca sclav imperial sînt intangibil. Tunica ce o port îmi 
permite să nu-mi înclin capul în faţa oricărui nătărău ori găgăuţă, care-şi 
zice „civis romanus”. De altfel, sîntem educaţi şi stilaţi şi nu ne facem de 
ruşine stăpînul, singurul în drept să ne pedepsească, şi-i pedepseşte pe unii 
care întrec măsura ori abuzează de situaţia lor. Dacă nu eram sclav 
imperial n-aş fi putut să fiu de folos neamului meu, căci mă socot dac şi 
singura mea dorinţă fierbinte este să văd măcar o dată, măcar în treacăt, 
patria părintelui meu. 

Văzînd că Ariort tace, cu privirea aţintită în gol, îl întrebă: 

— Tînjeşti după ţara ta, Ariort? 

— Nespus de mult, dar mai întîi vreau să cunosc lumea largă. Pe 
vremuri credeam că tot pămîntul se aseamănă cu ţara mea, de aceea nici 
nu căutam să-l cunosc. Povestirile celor umblaţi mi se păreau poveşti 
scornite de dragul lăudăroşenie! şi nu le ascultam. Aş fi rămas neştiutor 
dacă soarta nu m-ar fî aruncat cu de-a sila dincolo de zările mele. Mulţi 
daci îmi erau asemănători; nu ştiu din ce pricină? Poate din îngîmfare. 

poate din îngustime de minte, poate pentru că sînt într-adevăr nişte 
barbari, aşa cum îi numiţi voi romanii. Vreau să-mi revăd ţara, cum să nu 
vreau? Dar sînt sclav şî cred că n-am s-o văd niciodată, după cum n-am să 
văd nici lumea largă ce se întinde pînă la capătul pămîntului. Aş vrea să 
plutesc pe o astfel de corabie luni şi ani în şir, să pun piciorul pe ţărmuri 
străine, cu oameni ciudaţi, oraşe nemaivăzute. Nu m-ar fi speriat nici 
furtunile, nici piraţii, nici stîncile de sub apă, despre care mi-ai vorbit atîta 
adineaori. 

— Nu dispera, Ariort. Nu se ştie ce zar îţi va arunca soarta. Stăpînul 
tău are o vilă la Roma, dar nu e roman. E un mare călător şi adesea se 
abate în ţara lui de baştină, în Damascul său originar. 

— O, de ar fi să-l însoţesc! Dar el îl are pe credinciosul Eutyches. 


De atunci trecuse o lună de zile. Toate acestea deveniseră amintiri. 
Toamna tîrzie învălui Roma în ceţuri, o stropi din belşug cu ploi reci. 
Lucrările lîncezeau, oamenii zgribuliţi frămîntau noroaiele, îşi încălzeau 
mădularele înţepenite — săpînd, cărînd. 

lulius Super avea mereu de lucru şi se instala cu oamenii şi sculele 
sale ba ici, ba colo. Poruncea să se sape gropi de sondaj, să se lase din loc 
în loc cîte o coloană de pămînt ţelinos, cu cîte o prăjină pe ea. Ochea linii 
închipuite cînd dintr-un loc, cînd dintr-altul şi le trasa pe foile sale de 
papirus, le încrucişa, scria cifre şi cuvinte. Adeseori vorbea cu arhitecţii şi 
constructorii. Aruncînd vorbele cu zgîrcenie, îşi susţinea părerile scurt şi 
hotărît. Cînd se încăpăţînau, îi punea să ochească prin groma şi-i băga cu 
nasul în planuri. Se certa cu unîi, îi contrazicea deşi era un simplu 
centurion, plebeu. Pînă şî unîî nobili, înfăşuraţi în togi tivite cu purpură îşi 
plecau capul în faţa argumentelor sale. 

Arîort era martorul mut al acestor discuţii mai mult ori mai puţin 
vehemente şi mai degrabă simţea decît înţelegea că în această lume de 
meşteri şî învăţaţî domnea spiritul, că acesta era deasupra puterii, a 
obîrşiei ilustre şi era adevărata nobleţe a omului. Această lume de îndrăz¬ 
neţi creatori, care aveau darul de a vedea limpede opera înainte de 
înfăptuirea ei, de a prevedea totul, de a se descurca cu uşurinţă în noianul 
de amănunte, îl vrăjea şi-l atrăgea. 

Trecu o lună de zile şi Super nu-şi schimbă atitudinea ursuză faţă de 
Ariort. Cu toate că de atunci nu-1 certa şi nici nu-1 repezea, într-o zi se răsti 
la el. 


— Ia nu mai repeta ca un papagal: „Subito, magister!” Treabă să faci, 
atîta îti cer. Cine te-a învătat asta? 

î î 

Ariort nu ştia ce înseamnă „papagal”, căci nu văzuse şi nici nu auzise 
de acest lucru, dar nu-i spuse că Hermadio l-a învăţat. Tăcu şi-şi lăsă capul 
în piept. 

într-o dimineaţă ceţoasă. Super îl chemă şi-i zise: 

— Ai ochi ageri, căci eşti tînăr. Ia priveşte dacă cele două fire se 
suprapun cu prăjina aceea de acolo! 

Ariort se înclină în faţa gromei. Inima îi bătea tare. Atinse morişca cu 
patru braţe şi o mişcă uşor către stingă, fără să balanseze greutăţile de 
plumb. Apoi, cu buricul degetului de la cealaltă mină opri oscilaţia uşoară a 
firelor întinse şi spuse: 

— Aşa e drept. 

Super îi urmărea cu luare aminte mişcările şi, minune mare, îl bătu 
pe umăr, apoi fără să verifice, notă cifra de pe gradaţie. 

— Bene, puer! adăugă încet. 

De atunci Ariort nu mai era o unealtă însufleţită printre atîtea 
neînsufleţite, ci mina dreaptă a iscusitului meşter Super. 

într-o zi, cînd făcea o vizare şi pronunţa cu stîngăcie cifrele pe care le 
învăţase să le citească între timp, îl văzu pe Super zîmbind cuiva care se 
afla în spatele său. Se întoarse şi-l zări pe Apollodor. Apropiindu-se pe 
nesimţite, acesta îl privea cu interes. 

— Felicitări, Ariort! Dacă va merge tot aşa, în curînd te vom trimite să 
ridici planuri în ţara ta. 

Ariort însă nu pricepu prea bine ce vrea să spună şi-şi frămînta 
mintea cu tălmăcirea celor spuse. Apollodor, zîmbindu-i cu căldură, adăugă 
rar şi apăsat: 

— Du-te şi-l caută pe Hermadio! 

îl găsi pe tabularius pe rampa de încărcare. Vestea întoarcerii la 
Roma a lui Apollodor îl bucură mult pe acesta. 

Se strecurară printre pîlcuri de robi traşi la faţă, murdari şi 
zdrenţuiţi, ferindu-se din drumul celor care împingeau roabe cu pămînt. 

— Hermadio, se rugă Ariort, mi se sfîşie inima privindu-i pe aceşti 
nenorociţi. O mizerie mai mare nici că se poate. Oare nu s-ar putea face 





















ceva pentru ei? Anotimpul ploios a început; se lasă frigul, iar ei sînt tot goi 
şi flămînzi şi dorm pe paie putrede. 

— Oh! exclamă Hermadio, înălţîndu-şi mîindle la cer. Nu-mi sfîşia 
inima, Ariort! Mă zbat şi aşa să le îndulcesc viaţa. împăratul e drept şi 
omenos, dar e prea sus; e greu să ajungi pînă la el. Nu-mi stă în putinţă 
decît să le şoptesc unora dintre cei mari. Am şi făcut-o, dar ei, cu necazurile 
lor mari, uită de necazul mic al altora. Unii nu uită, dar nu îndrăznesc, 
alţii, avînd de cerut ceva pentru ei nu vor să piardă prilejul bătîndu-şi capul 
cu nişte robi, deşi prizonierii de război nu sînt dispreţuiţi ca ceilalţi sclavi şi 
adeseori sînt iertati, eliberaţi, cîte odată recrutaţi în armată. Numai 
Apollodor şi Plinius s-ar fi putut ţine de cuvînit, să-l implore pe augustul 
cezar. Bunătatea şi spiritul dreptăţii acestora sînt pe măsura geniului lor, 
dar Apollodor de abia a sosit, iar Plinius şi-a zdruncinat sănătatea şi aşa 
şubredă în timpul serbărilor triumfului şi zace în pat. Răbdare şi încredere, 
Ariort! 

Ajunşi la locul unde Apollodor stătea de vorbă cu Super, Hermadio se 
înclină adînc urînd bun sosit arhitectului. 

— Bine te-am găsit, Hermadio. Iată, m-am certat cu onorabilul Super 
pentru Ariort. Nu eu i l-am împrumutat, nu-i aşa? Ai făcut-o tu, de capul 
tău, căci nu te-am rugat decît să-l pui deocamdată pe Aniort la o muncă 
mai uşoară. Acum, topograful nu vrea să mi-1 dea înapoi, îmi eşti martor, 
tabularius, că Ariort este sclavul meu şi l-am cumpărat cu bani grei de la 
unul din proprietarii carierelor din Luna. întăreşte-mi spusa, doar tu ai 
întocmit înscrisul. 

Apollodor dădea din cap în cadenţa vorbelor sale şi rîdea încetişor, iar 
Super, încurcat, îşi freca cu palma părul scurt şi sur. 

— Aş fi putult să fac din el un bun hotarnic. Păcat! 

— Va trebui să-l rupem în două, continua tot în glumă Apollodor. Să- 
ţi las partea cea mai bună, adică mîinile şi capul, căci numai cu ele se poate 
învăţa o meserie, iar mie să-mi opresc picioarele care să mă urmeze. 

Rîdeau cu toţii plini de voie bună. 

— Singurul om grav printre noi este chiar obiectul discuţiei noastre, 
adăugă de astă dată serios Apollodor, pentru că tu Hermadio nu l-ai învăţat 
latineşte. 

— Am făcut tot ce am putut şi pot să zic că este un elev tare capabil, 
dar tu ilustre ai lipsit doar patruzeci de zile. O limbă nu se învaţă într-un 

răstimp atît de scurt. Unde mai pui că eram amîndoi atît de prinşi cu 
treaba, incit seara cădeam jos de oboseală şi nu mai... 

— Hermadio, îl întrerupse Apollodor, eşti prea învăţat şi preţios ca să 
te ocupi cu numărarea căruţelor şi apelul sclavilor. Voi cere să ţi se dea o 
treabă pe măsura ta. 

— Vai, stăpîne, te implor! Ce o să ajungă amărîţii aceştia de daci fără 
mine? Şi aşa sînt goi şi flămînzi, dacă le dăm şi un tabularius cîinos, 
atunci... 

Apollodor deveni grav. îşi privi un timp încălţările scumpe murdărite 
cu noroi, le curaţi distrat cu bastonul său de abanos. Apoi îşi plimbă 
privirea de-a lungul şi de-a latul şantierului, peste gropi şi hîrtoape, peste 
muşuroaie şi maluri încă nesăpate, pline de oameni-furnici. îşi potoli un 
oftat. 

— în timpul absenţei mele vremea s-a stricat şi priveliştea, într- 
adevăr, este tristă. Să lăsăm deocamdată toate acestea. Ar fi de prisos să ne 
apucăm să le dregem aici pe loc. Mîine dimineaţă să vii la mine cu Ariort; 
locul sclavului meu este în casa mea. Trebuie să am grijă de el şi să-l pun la 
treaba pentru care l-am cumpărat. Cu bine! 

Punctînd cu mina pe Super şi pe Hermadio, adăugă: 

— N-am să uit ce m-aţi rugat. 

Se îndreptă către lectica ce-1 aştepta în forul lui Augustus. 


în dimineaţa următoare Hermadio şi Ariort ieşiră pe poarta cazărmii 
îndreptîndu-se spre locuinţa lui Apollodor. 

Zorii acelei zile reci însemnau o cotitură în viata lui Ariort: din sclav 
public devenea sclav privat — „servus domesticus”. Acest lucru putea să 
însemne — bine, dar putea să fie şi — prost. îi părea rău că l-a părăsit pe 
lulius Super tocmai cînd acesta se hotărîse să-l iniţieze în secretele meseriei 
sale. îi părea nespus de rău că-şi părăseşte fraţii de neam şi de suferinţă, 
ducîndu-se la mai bine. 

Ca să nu-i înfăţişeze lui Apollodor un sclav zdrenţăros, Hermadio îi 
împrumută lui Ariort un rînd de haine de-ale sale, cam scurte şi strimte 
pentru un asemenea voinic, dar curate şi întregi. 

Apucară pe străzile înguste şi întortocheate ale cartierului 
negustoresc situat între strada Zarafilor şi poarta Carmentalis. în stînga, 
dominînd imensitatea de acoperişuri, se înălţa Capitoliul. Marele templu al 



















lui lovis Pateric şi edificiile din jurul său sclipeau în razele soarelui abia 
răsărit. Lipite de malul abrupt, dinspre Tibru, al colinei se înălţau 
nenumărate „insulae”, case mohorîte cu mai multe etaje, locuite de 
sărăcime. Sub arcadele catului de jos se înghesuiau dughenele, depozitele 
de mărfuri, ospătăriile, atelierele meseriaşilor. 

Pînă acum, de cînd sosise la Roma, Ariort cunoştea doar şantierul, cu 
tot ce se vedea de pe muşuroaiele lui şi drumul de la acesta pînă la o 
cazarmă veche şi dărăpănată, unde sclavii se înghesuiau cîte zece într-un 
cubicul. 

Era prima sa ieşire, prima atingere cu marea Urbe şi prima sa 
plimbare în libertate de cînd căzuse prizonier. Sorbea cu nesaţ priveliştile, 
mereu noi, ce-i apăreau în cale. La început, se zăpăci, căci în viaţa lui nu 
văzuse şi nici nu auzise despre ceva asemănător. Zarva şi larma erau atît de 
mari în acest loc unic în imperiu, încît nu era de mirare că ameţea pe orice 
nou venit aici. 

Acest du-te-vino neîncetat şi tumultul asurzitor păreau totuşi 
emanaţii fireşti, nedespărţite de viaţa clocotitoare a Romei. 

Sclavi, sclave, cu vase, coşuri, poveri; ţărani greoi şi neîndemănatici, 
meseriaşi de tot felul, ambulanţi, ostaşi, plebei fără ocupaţie, clienţii 
familiilor bogate de patricieni, care umblau mult, cercetau marfa îndelung 
pînă se hotărau să scoată din pungă bănuţul de aramă. Toată sărăcimea 
Romei, pe care necazurile o scoteau din case înaintea revărsatului zorilor, 
mişuna, se îmbrîncea, se îmboldea şi se certa, grăbindu-se, de voie, de 
nevoie către marile pieţe de pe cheiul Tibrului. Negustorii îşi lăudau în fel şi 
chip marfa de tot soiul, scoasă la vedere pe tejghele, în nişe, în tarabe sau 
înşirată de-a dreptul pe pavaj, sub picioarele trecătorilor. 

— Am uitat că azi e zi de piaţă, zise Hermadio, altfel ne duceam pe alt 
drum şi nu ne pierdeam timpul îmbrîncindu-ne. Acum nu ne mai rămîne 
decît să ne lăsăm tîrîţi de puhoi. 

Ariort se ciocni cu un plebeu, gata-gata să-l răstoarne şi fără să-i pese 
de înjurăturile aceluia îşi văzu de drum. Hermadio îl trase repede într-un 
colţ mai liniştit şi-i zise: 

— Fii cu băgare de seamă, Ariort. Nu uita că eşti sclav. Norocul tău că 
ai îmbrîncitt adineaori doar un cetăţean amărît care din teamă şi respect 
pentru tunica mea de sclav imperial, te-a lăsat în pace. în curînd vei umbla 


15 louis Pater — la cei vechi, a devenit Ippiter, apoi lupiter. 

singur şi nimeni nu te va scăpa de pedeapsă dacă nu vei fi cuviincios şi cu 
băgare de seamă. Printre amărîţii aceştia se preumblă adeseori şi cetăţeni 
mai de soi. 

— Dar eu nu-i deosebesc pe sclavi de cetăţenii săraci. 

— Eşti un novice şi de obicei aceştia nu o dată mănîncă bătaie pînă se 
învaţă minte. Fii ascultător şi cu băgare de seamă şi vei scăpa de multe 
neplăceri. Priveşte-1 pe acesta: are un cerc subţire de fier la gît, iar celalt, de 
lingă el, un cercel de fier în ureche. Sînt sclavi de la ţară, veniţi cu stăpînii 
lor ţărani la tîrg. Uită-te acum la nenorociţii aceia! E frig şi mîzgă iar ei 
umblă desculţi pentru că stăpînii lor sînt săraci sau zgîrciţi. Sclavii nu au 
voie să-şi acopere capul decît cu gluga mantalei, dacă o au, cînd plouă sau 
ninge. Tunicile lor nu pot să coboare mai jos de genunchi, culorile sînt 
mohorîte, iar hainele sînt cîrpite şi decolorate. Cel cu fruntea legată cu o 
bandă, sau are dureri de cap sau este înfierat pe frunte cu FUR, adică are 
năravul furtului. Mulţi îşi acoperă stigmatul, căci legile s-au îndulcit. 
Majoritatea sînt slabi, zdrenţăroşi şi umili, dar sînt şi mulţi privilegiaţi care 
nu duc lipsă de nimic. Despre sclavi şi soarta lor s-ar putea vorbi mult. .. 

în firida unei arcade, un medic ambulant cu o tichie ţuguiată pe cap, 
deschidea unui ţăran, în văzul tuturor, un buboi de pe grumaz. Ajutorul 
său trăgea de gîlci pe un altul, strigînd scandat, din timp în timp: 

— Vulnerarius, doctus, eruditus, omnisciens. Cives romani, auditis! 

— Ce strigă acela? întrebă Ariort. 

— îşi laudă maestrul: Chirurg, învăţat, atotştiutor. Cetăţeni romani, 
îndrăzniţi! 

Lumea se oprea, căsca gura, se scărpina. Dintr-o popină, pe a cărei 
firmă scria: „AD TRES AURI GAS” (La trei vizitii), se revărsă o ceată de 
beţivani. Cîntau în gura mare, clătinîndu-se pe picioare şi îmbrîncind 
lumea. Unul dintre bărbaţi ocăra o muiere, cărîndu-i la pumni cu 
nemiluita. 

Ariort se opri o clipă, dînd din cap înveselit. Scena îi amintea de 
propriile lui isprăvi din vremea cînd nu era încă copt la minte. îi ceru lui 
Hermadio să-i tălmăcească ocările şi le găsi foarte asemănătoare cu cele 
dacice. 

O ţărancă cu un coş cu ouă mergea în faţa lor strigînd la răstimpuri: 

— Ova, ova recentissima, intra biduum nata! (Ouă proaspete, de două 
zile ouate). 

Lîngă un mangal cu grătar, o femeie grasă, cu faţa încinsă de foc, 
întorcea în tigaie nişte plăcinte. 

— Placenta, crusta! striga ea. 

Ceva mai departe un om deşirat vindea la tarabă dovleac copt. 
Plimbînd o felie rumenită pe la nasul trecătorilor, repeta monoton, fără nici 
o intonaţie: 

— Cucurbita cocta, cucurbita cocta! 

Vederea acestor bunătăţi şi mirosurile atîtătoare de care strada era 

5 0 5 5 

plină îi aduseră aminte lui Ariort că, după greţoasa „sorbitio” (ciorbă) de 
aseară, nu mai avuse nimic în gură. Un leşin îi venea de la stomac. Băgînd 
de seamă cum înghite mereu în sec, Hermadio se opri şi cumpără două 
plăcinte mari. Frigîndu-se la mîini şi la gură, le mîncară cu poftă, 
strecurîndu-se prin mulţime. 

Scăpînd din labirintul străzilor negustoreşti, se mai opriră la taraba 
unui vînzător de răcoritoare şi băură cîte o căniţă de oxymel (oţet cu miere). 

La colţul străzii, în ultima arcadă a casei, în dosul unei tejghele de 
stejar, şedea un oriental puhav, bărbos, cu un nas de cucuvea. Se uita cu 
ochii mijiţi la o bătrînă în haine cernite, care-1 implora, cu mîinile 
împreunate a rugă. Plictisit, omul îi răspundea, repetînd din cînd în cînd: 

— Vade în pacem, vetula, vade în pacem! Sorbind din căniţă, Ariort 
urmărea cu interes scena. 

— E un samsar sirian, îl lămuri Hermadio. Vetula, adică bătrînica, îl 
roagă să-i dea nişte bani împrumut fără amanet, iar el nu se înduplecă şi o 
trimite acasă. 

Ieşind din incinta zidurilor vechi prin Porta Carmentalis, apucară la 
dreapta. în dreptul unui mic templu, Hermadio se opri. 

— Acesta este locaşul zeiţei Spes. Nici un sclav, care nu şi-a pierdut 
de tot speranţa într-o viaţă mai bună, nu trece pe lîngă el fără să înalţe 
zeiţei o rugă. Tu te închini zeilor tăi, dar nu strică să i te închini şi ei. Vino! 

Luîndu-1 de mină, urcă scările. La ora aceea templul era închis şi 
Hermadio se aşeză în genunchi în faţa dedicaţiei gravate pe fronton. îşi 
împreună mîinile, atinse cu fruntea vîrfurile degetelor şi bolborosi o 
rugăciune. Ariort îl privea cuprins de nelinişte superstiţioasă. 

— îngenunchează, băiete! zise Hermadio sculîndu-se. Şopteşite-i zeiţei 
ce te doare. Poate te va ajuta 

— Dar eu nu ştiu să mă rog latineşte. 

— Nu-ţi face griji. Zeiţa Speranţei pricepe toate graiurile lumii; nu este 
ea nădejdea tuturor pricăjiţilor? 

Convins, Ariort îngenunchie şi se rugă, ca toţi dacii prizonieri de 
război, să se întoarcă în patrie. 

Ocolind teatrul lui Marcellus, ieşiră îndată pe cheiul Tibrului, acolo 
unde în mijlocul rîului se afla o insulă. 

Uimit de privelişte, Ariort se opri în loc. Hermadio îi studia cu interes 
trăsăturile. Insula părea o uriaşă corabie ce despică apele împotriva 
curentului; de fapt şi era, căci ingeniosul arhitect o zidise cu prova curbată 
şi rostru, cu pupa înaltă, decorată cu parapet şi ghirlande de marmoră. în 
mijlocul ei, în chip de catarg se înălţa un obelisc iar pe puntea-i de piatră — 
un templu şi cîteva clădiri. 

— Ce este asta? întrebă Ariort şi o sinceră admiraţie îi vibra în glas. 

— îţi place? Este insula Tiberina cu templul lui Esculap-Tămăduitorul 
şi un spital. Sclavii bătrîni şi neputincioşi oare, goniţi de stăpînii lor cruzi şi 
zgîrciţi, se refugiază aici, sînt socotiţi oameni liberi şi capătă azil pentru 
puţinele zile ce mai au de trăit. 

Arătînd apoi un cerşetor orb, bătrîn şi groaznic mutilat, care şedea 
sprijinit de balustrada podului cu un băiat pirpiriu alături de el, Hermaddo 
zise în şoaptă: 

— Va trebui să mai zăbovim o clipă aici. Iată un personaj pe lingă 
care nimeni nu trece fără să-i dea bună ziua. Este o celebritate. 

Făcînd semn băiatului să tacă, Hermadio puse mina pe umărul 
bătrînului. 

— Ce faci, cinstite Lupulus? 

— Ah, Hermadio-tabularius! se bucură orbul. Fortuna să te 
copleşească cu darurile ei. Mă bucur nespus că-ţi aud glasul. 

Ariort tresări. I se părea cu neputinţă ca un om atît de groaznic la 
chip să aibă o voce atît de sonoră şi melodioasă. 

— Eşti însoţit de cineva, Hermadio, întrebă Lupulus. îi simt căldura şi 
respiraţia. 

— Da, sînt cu un prieten. Un nou sclav al lui Apollodor. 

— Cum îl cheamă? 

— Ariort. 

— Ariort? Nume frumos, deşi ciudat. N-am să-l uit niciodată. Dar 
Eutyches — capadocianul, ce face? 

— Abia a sosit cu stăpînul său din Ellada. Bătrînul îşi dezlipi spatele 
de balustradă, îşi potrivi ţolul pe care şedea şi fără să întoarcă capul îl 
atinse cu mina pe băiat. 

— Myro, scoate din traistă mărul acela frumos, ce mi l-a dăruit 
matrona Laetitia şi dă-1 lui Hermadio! 

— Nu trebuie, cinstite Lupulus. 

— Nu refuza niciodată un dar oferit tie de bună voie, oricît de mic ar 
fi. Ştiu că sînteţi grăbiţi, o simt după bătaia inimilor voastre. Mergeţi 
sănătoşi şi nu mă uitaţi. 

— Vom veni curînd, să-i ghiceşti lui Ariort. 

— Vă aştept, dar nu întîrziaţi. Sînt bătrîn şi pot muri oricînd. Adeseori 
în vis mă cheamă sumbrul Orcus. Mergeţi în pace! 

Rupînd mărul în două şi întinzîndu-i jumătatea, Hermadio îi depănă 
lui Ariort, ca şi lui Eutyches în ziua triumfului, povestea metoposcopului 
Lupulus. 


Printre vilele de la poalele colinei laniculum, cea a lui Apollodor era 
poate cea mai sobră ca înfăţişare. Era în stil campan străvechi, cu ziduri de 
cărămidă roşie, cu acoperişul de olane rotunde, cu pini şi chiparoşi ce-şi 
clătinau crengile deasupra împrejmuirii. 

Hermadio îşi aranja ţinuta ca şi lui Ariort şi numai după aceea ridică 
şi bătu cu ciocanul de bronz în poartă. Le deschise bătrînul portar care, 
recunoscîndu-1, le dădu drumul, zîmbindu-le la amîndoi cu bunătate. 

Intrarea de serviciu, prin care pătrunseră, rezervată domesticilor, 
dădea într-o grădină destul de mare, înconjurată din trei părţi de porticul 
peristilului. Aici, înăuntru totul era altfel — luminos şi rafinat. 

Pentru întîia oară în viaţă Ariort pătrundea într-o casă romană 
bogată. Rămase uluit. La ei, în Dacia, pînă şi cei mai bogaţi tarabosta, 
stăpîni peste vaste moşii, locuiau în case mici, grosolane şi sărăcăcioase, a 
căror înfrumuseţare stătea în piei, velinţe şi arme de tot felul. Zăpăcit şi 
întrucîtva umilit, privea frumuseţile fără număr şi preţ. Mai tîrziu avea să 
afle şi să preţuiască la justa lor valoare toate aceste minunăţii; deocamdată 
le sorbea din ochi şi se minuna. 

Hermadio, care era aici ca acasă, îl trase de mînă şi ocolind piscina de 
marmoră roză de Păros cu nimfe şi naiade de bronz scăldate în jeturi de 
apă, intră pe sub coloanele peristilului decorat cu fresce şi pavat cu mozaic 

fin. Din portic intrară în atriu vast cu altar la mijloc şi traversîndu-1, bătu în 
uşa unui cubicul. Le deschise un sclav oacheş, frumos îmbrăcat. 

— Salve, Seraphis! salută Hermadio. Ţi-am adus un tovarăş nou — 
Ariort, dacul pe care ilustrul Apollodor l-a cumpărat la Luna. Fii bun şi 
vesteşte-1 pe stăpîn că sîntem aici. 

Acest Seraphis nu părea simpatic şi după ce-1 cercetă pe Ariort cu o 
privire ironică şi dispreţuitoare, săltîndu-se pe vîrfuri căci nu era prea înalt, 
zise poruncitor: 

— Aşteptaţi aici! Mă duc să-l vestesc. 

— Nu ai înfăţişare de sclav, zise încet Hermadio lui Ariort. Prea eşti 
falnic. Mîndria îţi strigă prin toţi porii. Fii mai umil, fă-te mai şters dacă poţi 
şi dacă vrei să reuşeşti în viaţa asta. Fă-o măcar de dragul dacilor tăi, 
pentru care te-ai rugat adineaori zeiţei Spes. 

— Voi încerca, prietene, pe cît îmi stă în putinţă, răspunse Ariort fără 
să înceteze să admire comorile din jurul său. Fără să se priceapă cît de cît 
în artă, simţea cu bunul său simt înnăscut, că totul în această casă este 
preţios. 

— Stăpînul vă aşteaptă, zise Seraphis întorcîndu-se. Urmaţi-mă! 

Casa era mult mai vastă decît părea din stradă. Trecură prin cîteva 
odăi şi coridoare lungi, cotiră în dreapta pe lingă tricliniu — odaie de 
ospeţe, şi printr-un mic vestibul pătrunseră în bibliotecă. 

Potrivită ca mărime, îmbrăcată în marmoră verzuie, străjuită de 
coloane-aplice încununate cu aurite capiteluri, biblioteca avea de jur 
împrejur o ieşitură-consolă şi nişe în ziduri, în care stăteau cutii cilindrice 
de piele şi scoarţă de tei, cu şnururi de diferite culori şi tăbliţe explicative. 
Unele cutii erau deschise, lăsînd să se vadă „volumina”, sulurile de 
pergament ori de papyrus. 

Cufundat intr-un jilţ comod, Apollodor scria ceva pe o masă rotundă, 
cu picioare de bronz arcuite. Zărindu-i, maestrul se sculă fără grabă şi se 
apropie de ei, gest neobişnuit în relaţii cu sclavii, care demonstra că nu este 
robul prejudecăţilor. 

îl privi un timp cu plăcere vădită pe Ariort şi zise fără nici o emfază: 

— Va fi greu să fac din tine un sclav. 

Pe urmă adăugă în greceşte, adresîndu-se de astă dată lui Hermadio: 

— Oriunde va apărea acest voinic viteaz, îi va copleşi pe toţi. Nu mă 
simt stăpîn lingă el. 

— Tocmai îi spuneam, răspunse Hermadio, să fie mai docil, mai şters, 
aşa cum se cuvine unui serv şi mi-a promis că se va strădui. Se vede treaba 
însă că are şira spinării prea ţeapănă. 

— Nu e nevoie, tabularius. Am glumit amîndoi, doar nu am de gînd să 
fac din el un imbecil, nici nu am intenţia. Am mulţi duşmani; unii mă urăsc 
de moarte. Ariort o să-i înfricoşeze, o să-i ţină la distanţă. Va fi umbra mea, 
va fi Cerberul meu. Crezi că pot să am încredere în el? 

— Deplină, stăpîne. Te venerează şi te admiră ca pe nimeni altul. 

— Mă bucură, dar pentru asta va trebui să înveţe bine latineşte; 
altfel, cum mă voi înţelege cu el? 

Apoi, întorcîndu-se către Ariort, adăugă rar în latină: 

— Vrei să fii păzitorul meu, Ariort? 

Dacul înţelese şi, înseninîndu-se, răspunse cu bucurie: 

— Da, stăpîne, vreau. 

Apollodor se întoarse la jilţul său şi bătu din palme. Sclavul mic, 
oacheş apăru. 

— Seraphis, să-l duci pe acest serv la Ericius^^, să-l scrie în familia 
domestica şi să-i dea toată îngrijirea necesară. Nu vreau să mă facă de 
ruşine cînd mă va însoţi. Eutyches cum se simte? 

— Prost, stăpîne. Toată noaptea l-au scuturat frigurile iar acum a 

aţipit. 

— Cînd se va trezi, anunţă-mă! Vreau să-l văd. înainte de a ieşi, 
Ariort aruncă o privire lui Hermadio. 

Era plină de îngrijorare. 

— Du-te Ariort, zise tabularius. Voi veni din cînd în cînd să te văd. 

Rămas singur într-o casă în care totul îi era străin şi copleşitor de 
frumos, Ariort se simţi mic şi neajutorat. Cu toate acestea, cînd îşi amintea 
ce întorsătură de necrezut luase soarta sa, inima îi cînta de bucurie. 

Administratorul Ericius era cel mai vechi sclav al casei şi mai-marele 
peste toţi domesticii. înalt, tăcut şi sever, îl cercetă încet şi cu băgare de 
seamă pe Ariort. îi pipăi mîinile bătucite de muncă grea, îi privi unghiile 
tocite şi crăpate, îi scoase legătura murdară de pe ochi, îi ridică tunica şi-i 
privi atent spatele. Făcîndu-i apoi semn să-l urmeze, îl duse într-o cămară 
întunecoasă şi-i alese dintr-un vraf un rînd de haine noi: o tunică de lină, 
pantaloni pînă mai jos de genunchi, o manta cenuşie cu glugă şi nişte 


16 Sclavii aveau de obicei un singur nume, poreclă. Ericius, în latină înseamnă arici. 

coturni simpli din piele groasă; le făcu sul şi dîndu-i-le îl trimise cu un 
sclav la baie. 

Ariort se simţi fericit şi moleşit după ce sclavul-băieş îl frecă cu 
pămînţel, îl spălă cu apă fierbinte şi-l bătu cu şomoiogul de ienupăr. Stătu 
mult în apă, se lăfăi, îşi masă cu grijă muşchii, se şterse cu un prosop 
aspru. Sclavul nu-1 zorea şi avu timp să guste plăcerea pe care n-o mai 
avuse de atîta amar de timp. îşi aminti de băile primitive din Dacia. Nu erau 
mai proaste ca această baie pentru sclavi. Căsuţele acelea mici, întocmite 
din bîrne groase de brad răspîndeau un miros puternic de răşină. După ce- 
şi lepădau hainele într-o tindă strimtă, intrau în încăperea încălzită, unde 
se aflau hîrdaie mari cu apă rece şi caldă şi pietre încinse în vatra ce 
duduia. Uitase unde se află şi se lăsă în voia aducerilor aminte: „Bă-ieşul 
dac scotea cu un cleşte pietroiul înroşit în foc şi-l zvîrlea într-o putinică. Un 
nor de abur se rostogolea în sus, sîsîind, usturînd ochii, înăbuşind, înecînd 
plămînii. Mirosul buruienilor aromitoare se răspîndea în locul strîmit. 
Băieşul, cu labele ca de urs îl frămînta de-i trosneau oasele. Alte pietre şi 
mai încinse se stingeau în apă rece. Aburul pătrundea pînă-n măduvă. 
Apuca o cofă de apă îngheţată şi şi-o răsturna în cap. Se simţea întors pe 
dos, cu toate părticelele trupului înflorate. Băieşul îi aducea apoi o ulcică de 
britos^^ rece, zurliu şi pişcător, urîndu-i sănătate. îl dădea pe gît şi fără să-i 
mai pese de frig, ieşea în tindă să se îmbrace. Oricît de mare ar fi fost 
oboseala după o vînătoare grea, oricît de apăsătoare mahmureala după un 
chef smintit, după o astfel de baie se simţea ca un nou născut”. Şi acum se 
simţea bine, înviorat şi purificat, dar aici e altfel, mai cu dichis, odaie mare 
îmbrăcată cu lespezi, cadă adîncită, abur care iese din pereţi iar apa 
ţîşneşite din zid ca din izvor. Totuşi nu e ca acolo, departe... 

Se îmbrăcă în haine noi şi se lăsă condus din nou la Ericius. Bătrînul 
uimit de schimbarea înfăţişării noului sclav, îi întinse tăcut o legătură nouă 
pentru ochi, pe care o croise între timp. îl încinse apoi cu o curea lată de 
care erau agăţate, în stînga — bursa, în dreapta — un pumnal lung în 
teacă. îl întrebă apoi de nume, locul naşterii, îi măsură înălţimea şi toate 
acestea, împreună cu semnele trupeşti, le însemnă pe o tăbliţă cerată. 

— Du-te de te arată stăpînului, îi zise, dar nu-1 bătu pe spate cum îi 
era obiceiul. Prea era falnic şi maiestuos acest sclav. 


17 Britos — berea la daci, geţi şi traci. 

Trecu şi iarna. în noua sa funcţie, Ariort îşi urma stăpînul peste tot. îl 
aştepta ore întregi, afară, lingă lectică împreună cu Seraphis, care era 
anteambulo^s — şi nomenclatoracelaşi timp. Se împrietenise cu negri¬ 
ciosul şi-şi ţineau unul altuia de urît, în aşteptarea stăpînului. îl însoţise de 
mai multe ori pe Apollodor la Palatin, atunci cînd avea audienţe sau consilii 
la împărat. Acolo, în palatul magnific al cezarilor, sclavii stăteau la adăpost 
de intemperii sub un portic anume al lor, unde în zile friguroase ardeau 
mangaluri, iar între coloane se trăgeau perdele groase ca să nu bată vîntul 
şi ploaia. 

Pentru Ariort, iarna romană era floare la ureche. Ninsese numai de 
două ori şi neaua se topise înainte de a atinge solul. Prin Mărţişor, cînd în 
ţara sa depărtată bîntuie de obicei viscole cumplite şi ninsoarea groasă 
intră curajos în plin Prier, la Roma primăvara era în toi. 

Ariort îşi însoţea stăpînul la toate lucrările din împrejurimile Romei şi 
chiar la cele din afara ei, la săpăturile fundaţiilor pentru noul apeduct, la 
terme, la trasarea canalului între Urbe şi Ostia, la noul port, tot la Ostia, la 
Praeneste şi Beneventum, peste tot unde geniul lui Apollodor proiecta mari 
lucrări, mai urgente sau de lungă durată. 

Nu fără murmur îi lăsase Eutyches cinstea de a-1 însoţi pe stăpîn. La 
început umbla bosumflat, avu ieşiri de gelozie, dar treptat-treptat se linişti, 
îmblănzit de calmul şi bunăvoinţa lui Ariort. Stăpînul îl iubea ca şi înainte, 
poate mai mult, dar Eutyches păşea în cel de-al patruzeci şi cincilea an al 
său şi suferea crunt de friguri. Cîteodată, cînd boala îl mai slăbea, îl însoţea 
şi el pe Apollodor şi cu aceste ocazii se împacă, ba se împrieteni chiar cu 
noul său concurent. 

în fiecare a patra zi, cînd de obicei Apollodor rămînea acasă, 
Hermadio venea să-l înveţe carte pe Ariort. Se închideau în cubicului strimt 
şi petreceau cîteva ore pline de încîntare. învăţătorul era fericit că avea cui 
să-i împărtăşească ştiinţa sa, învăţăcelul — pentru că setea de cunoştinţe îi 
pîrjolea sufletul. După ce Hermadio pleca ori mai zăbovea cu Eutyches şi 
Ericius la un pahar de vin, Ariort se tolănea în pat şi la lumina feştilei citea 
din ce-i adusese dascălul, pînă ce oboseala unei zile lungi îi închidea ochii. 

Cu stăpînul său era deosebit de atent, mereu cu ochii la el, îi ghicea 
orice dorinţă. Ştia că Apollodor era urît şi invidiat de mulţi dintre colegii săi 
şi de unii demnitari de stat. Faptul că el apela numai la ajutorul celor mai 


18 Anteambulo = Sclavul care merge în faţă, care precede stăpînul la plimbare. 

19 Nomenclator = Sclavul însărcinat să spună stăpînului numele cetăţenilor. 

buni realizatori şi nu putea fi în nici un chip înduplecat să dea comenzi 
nulităţilor, îi făcu mulţi duşmani. 

Toate acestea erau cunoscute lui Ariort şi rolul său nu era deloc uşor. 
Adeseori, după o zi de veghe încordată, cădea doborît de oboseală. 

El era acela care cerceta cu cea mai, mare băgare de seamă totul şi 
toate cîte erau în legătură cu stăpînul său. 

Pe lîngă cele învăţate de la Eutyches şi Seraphis, se adaugaseră şi 
altele, descoperite de el însuşi. Ager, isteţ, iute la gînd şi faptă, se obişnui să 
nu-i scape nimic, nici cel mai neînsemnat semn. El era acela care cerceta 
strada înainte de ieşirea stăpînului, lectica înainte de a-1 pofti să urce în ea, 
calul sau catîrul înainte de a-1 ajuta să încalece. El punea primul piciorul 
pe podişca aruncată peste un şanţ, canal sau groapă de temelii. El cel dintîi 
urca pe schele, foişoare şi turnuri. Era mereu atent la scripeţi şi macarale, 
la tot felul de maşini şi scule care ar fi putut să se defecteze tocmai atunci 
cînd stăpînul său se afla sau trecea pe sub ele. Şi stăpînul său nu putea să 
nu se afle, să nu treacă, să nu se urce, căci ochiul său atotcuprinzător, 
mintea sa atotînvăluitoare avea nevoie să cuprindă zările, să învăluie în 
întregime, şi sub un anumit unghi, perspectiva vastă a înfăptuirii, văzută şi 
verificată de ici, de colo, armonizată în ansamblul ei cu mediul înconjurător. 

încrezător în păzitorul său, care-1 scutea de sîcîiala obositoare a 
prudenţei, Apollodor putea să-şi vadă de treabă în linişte. Şi avea ce face. Pe 
unde trecea, făcea sute de observaţii, dădea mii de sfaturi, privea în zeci de 
planuri, discuta cu nenumăraţi oameni. Nimic nu scăpa ochilor săi ageri, 
pînă şi un cui bătut de un lemnar. Săpătorii, zidarii, cioplitorii, tîmplarii, 
cărăuşii, măsurătorii, fierarii, cărămidarii, sculptorii îl stimau, dar îi ştiau şi 
de frică. O cohortă de arhitecţi şi constructori, aleşi pe sprinceană, îi cereau 
sfaturi şi lămuriri; zeci şi zeci de ateliere, împrăştiate pe tot cuprinsul 
Romei, îi solicitau prezenţa. Energia şi puterea de muncă ale acestui om 
deveniseră proverbiale. Mereu calm, atent şi amabil, nu zăpăcea, nu 
înfricoşa pe nimeni, dimpotrivă, după cîteva vorbe schimbate cu el, omul se 
simţea măgulit, încurajat şi se apuca de lucru cu mai mare rîvnă. 

Era asemenea unui împărat şi împărăţia sa, care nu avea limite, era 
împărăţia Frumosului şi Utilului. însuşi Traian i-a spus o dată: 

„Ai grijă de sănătatea ta, Apollodor, căci fără tine nu voi reuşi să-mi 
văd visurile înfăptuite”. 

în patru luni, Ariort învăţase o sumedenie de lucruri. Către începutul 
primăverii cunoştea Roma şi împrejurimile ca un adevărat roman, chiar mai 

bine, căci mulţi romani cu lunile nu-şi părăseau cartierul, în care se afla 
toată lumea lor. Ocupaţia sa îl obliga de asemenea să cunoască o mulţime 
de oameni. Tot ce era mai bătător la ochi, mai ilustru, mai vestit, mai 
suspect i se întipărea în minte, cu numele, titlul, profesia, calităţile şi ne¬ 
ajunsurile lor. Desigur, mai avea încă multe de învăţat şi nu putea să aibă 
cunoştinţele unui Eutyches ori Seraphis, sclavi care de mulţi ani îşi serveau 
stăpănul. 

Una din uimirile lui Ariont au fost femeile Romei. în scurta sa viată de 
barbar nu văzuse decît fetişcane rumene, zdravene şi ruşinoase, nu toate 
frumoase, de pe meleagurile ţării sale. Aya era o raritate. Apoi, în oraşele 
provinciale prin care trecuse, văzuse femei romane cu slujnicele lor, dar pe 
atunci amărîtul rob nu avea timp, nici chef să le soarbă din ochi. Ca la 
Roma, însă, nu văzuse nicăieri atătea femei frumoase şi atrăgătoare la un 
loc. îi plăceau; îi plăcuseră întotdeauna. Nu se fîstîcea sub privirile lor. Era 
un exemplar rar de bărbat, o ştia şi nu-1 mira cînd privirea femeilor, pînă şi 
a unora din societatea înaltă, zăboveau asupra lui. Adeseori băga de seamă 
că femeile cînd îl priveau îşi şopteau una alteia la ureche. Altele, mai 
simple, întîlnite pe drum, îi zîmbeau şi rîdeau provocator. Acele cîteva 
„delicatae”, femei de serviciu din casa stăpînului şi care nu erau prea 
virtuoase, îl săgetau din priviri şi i se adresau cu orice motiv. Hermadio îl 
sfătui să nu aibă de a face cu ele, ca să nu se pomenească îmbrobodit. 

Pe la sfîrşitul lui martie, însoţindu-1 pe stăpînul său de la palat la 
Forul Roman, în dreptul fîntînii Meta Sudans, înainte de a coti în Via Sacra, 
Seraphis, care deschidea calea, se întoarse către lectică şi anunţă cu glasul 
său cîntat: 

— Prea cinstitul meşter Salubrius cu fiica sa. Urmărind mina 
sclavului care arăta către circul Colosseum, Apollodor zări printre trecători 
un om de vreo patruzeci de ani, oacheş, de statură potrivită, însoţit de o 
fată subţirică. 

— Trage la margine şi opreşte! 

La semnul lui Seraphis, cei şase sclavi capadocieni mai făcură un pas 
lung, lăsînd jos lectica, fără s-o zdruncine. 

Ajutat de Ariort, Apollodor ieşi de sub baldachin şi-i făcu semn lui 
Salubrius care se apropia. 

— Ave, maestre! Ai ieşit cu odrasla ta la plimbare? 

— Ah, ilustre Apollodor, nu m-a slăbit pînă nu i-am cumpărat o 
pereche de sandale la modă. Am colindat tot Vicus Sandalarius de cîteva 
ori, în sus şi în jos, pînă s-a hotărît. E dificil să ai copii. 

— Mai ales cînd sînt atît de încîntători, rîse Apollodor. 

— întocmai, ilustre, şi cînd ai atîta treabă acasă. 

— Bine zici, spuse arhitectul lăsînd fata şi întorcîndu-se către tatăl ei. 

— Cum merge cu statuile comandate de augustul? 

— Nu aşa cum aş fi vrut, căci... 

Apollodor duse un deget la buze şi luîndu-1 de braţ, se îndepărtă, 
continuînd să discute încet. 

Ariort, care de obicei stătea în spatele stăpînului, se pomeni singur în 
faţa unei copilite năltuţe, svelte, de o frăgezime rar întîlnită. Ochii mari, 
negri, îl învăluiră o clipă, cu o privire uimită, inocentă, apoi pleoapele cu 
gene lungi bătură ca aripile unui fluture de noapte, se lăsară, stingînd 
lumina. Stingherită, îşi frămînta degetele subţiri ca nişte lujere de flori peste 
panglica cu care era legată cutia din scoarţă de tei. 

Pentru întîia oară rămase descumpănit. Privea pe furiş făptura din 
faţa sa. Nu ştia cu ce s-o asemene. Văzuse multe femei mîndre în ultima 
vreme, femei uimitoare, ca nişte zeiţe, ale căror pieptănături pretenţioase, 
dresuri iscusite, bijuterii sclipitoare, haine preţioase, le prefăceau în 
adevărate opere de artă. Acum însă vedea o făptură firească ca însăşi 
natura, de o puritate nemaiîntălnită. 

Fata îl mai privi o dată pe sub gene şi se întoarse către tatăl ei. 

Văzută din profil, părea şi mai încântătoare. Părul ei negru, bogat, 
legat cu trei benzi aurii, se prelungea la spate cu un conci îngustat, din care 
scăpau, mişcate de adiere, cîteva şuviţe. Ariort n-ar fi putut să descrie tră¬ 
săturile acestui cap, purtat mîndru de un gît înalt şi neted, ca de alabastru, 
dar el ştia că e minunat şi că-1 înduioşează. Trupul ei feciorelnic se topea, 
fără să-şi piardă formele sculpturale, în pliurile tunicii albe, lungă pînă la 
glesne şi a stolei vişinii, strînsă sub sinii mici de un cordon cu ciucuri. Era 
destul de cald şi palia gălbuie, din lină, îi atîrna pe umăr. 

Acum, cînd fata se uita în altă parte, el o dezmierda cu privirea, uitînd 
că un sclav nu are voie să fixeze în felul acesta insistent, o femeie liberă, 
nici măcar atunci cînd aceasta i se adresează. îşi aminti de această lege, ca 
şi de altele de acest fel, numai după ce Seraphis îi dădu un ghiont între 
coaste şi duse sugestiv două degete la ochi. Atunci se întoarse şi el pe 

jumătate, înspre partea unde vorbeau cei doi artişti, dar nu putu să se 
abţină să tragă cu coada ochiului către minunea de lingă el. 

Fata neştiind ce să facă, atinse cu un deget ornamentaţia aurită a 
lecticei, apoi începu să balanseze cutia în mina întinsă. Făcu apoi un pas 
către tatăl ei şi scăpă cutia jos. Aplecîndu-se ca s-o ridice, îşi încrucişa din 
nou privirea cu Ariort, care fu mai iute şi-i ridică cutia. 

Nimeni nu le mulţumea sclavilor; ea, însă, fie că nu ştia că este sclav, 
fie că încălcase această regulă, îşi mişcă buzele tăcut. Colţurile gurii mici, 
ca rodia, se săltară, săpînd două gropiţe pe obrajii împurpuraţi. 

Atras de mişcare, Salubrius îl privi sever pe Ariort şi zise: 

— Viola, vin-aici, fetiţa tatii! Cine e, întrebă apoi pe Apollodor? 

— Noul meu sclav, Ariort. Gardianul meu credincios. 

— De ce neam e? 

— Este un dac, prizonier de război. 

Salubrius păru să ezite între două lucruri. Acest om vînjos, de statură 
mijlocie, cu părul scurtt şi barbă neagră ca smoala, avea un fel foarte viu şi 
sugestiv de a se mişca şi de a gesticula. 

— Ilustre Apollodor, robii daci pe care i-am ales pentru a-mi poza, 
sînt falnici, nimic de zis, dar fioroşi şi ţepeni ca nişte sperietori. Greu să 
scoţi expresie din ei. Acesta îmi pare mai viu, mai plastic. Nu vrei să mi-1 
împrumuţi sau să mi-1 închiriezi pentru un timp? 

— Sînt direct interesat, Salubrius. Vreau ca forul cel nou să fie ornat 
cu opere de artă şi nu cu sperietori, cum zici tu. Dar nu pot să ţi-1 dau 
acum. Eutyches, bătrînul, este chinuit de friguri. Cînd îi va trece şi va putea 
să mă însoţească, ţi-1 împrumut pe Ariort. 

— Eşti generos, ilustre, îţi mulţumesc. Un singur lucru nu-mi place la 
dacul tău: nu seamănă de loc cu un sclav. 

Apollodor rîse cu poftă şi zise tare ca să-l audă toţi: 

— Şi nu e de mirare, căci a fost „cineva” în ţara lui şi e de viţă mult 
mai veche decît a mea şi a ta. Cred că tocmai de aceea ţi-a plăcut şi sînt 
sigur că va fi un model ideal. 

Salubrius, pînă nu de mult, simplu cetăţean, de curînd primit în 
tagma cavalerilor, tuşi în palmă. Fata, auzind acestea se îmbujora şi-l privi 
din nou, pe furiş, pe tînărul dac. 

— o, Mater Matuta (zeiţa dimineţii), ce zori ai revărsat! zise Eutyches 
ieşind pe poartă şi cuprinzînd cerul cu privirea. 

Ariort îl urma tăcut şi îngîndurat. De cîteva zile, capadocianul se 
simţea bine. încă mai era tras la faţă, dar culoarea sîngelui îi reveni în 
obraji. După atîtea accese de friguri palustre bucuria vieţii îl cuprinse din 
nou. Totul îl incinta şi vorbea mai mult decît îi era obiceiul. 

— Tocmai acum, zise el, cuprinzîndu-1 pe Ariort pe după umeri, cînd 
firea toată se reînnoieşte, cînd nimeni nu mai vrea să stea în casă, tu, 
sărmane, vei fi închis în atelier; vei sta nemişcat ca o stană de piatră ca să 
te cioplească tot din piatră. 

Ariort îi zîmbi dar nu răspunse. Paşii lor răsunau tare pe pietrele 
străzii încă pustie la acea oră. Doi vigili de noapte, obosiţi de veghe, trecură 
căscînd. 

— în schimb eu, în decada asta, voi fî zi de zi la palat. Pe Palatin aerul 
e sănătos; să tot şezi, să te încălzeşti la soare, să tragi pe nări mireasma 
grădinilor. Cît va sta stăpînul în consilii, voi visa cu ochii deschişi sau voi 
moţăi dacă mă vor lăsa în pace. Acolo te întîlneşti cu băieţi de viaţă. Mai 
stai la o vorbă, mai azvîrli nişte zaruri, mai... 

— Păzea! zise scurt Ariort, îl apucă de mînă şi-l trase lingă zid. 

Se feriră tocmai la timp, căci, răsărind brusc de după colţ, un car tras 
de doi cai focoşi îi depăşi uruind, hîrşindu-şi asurzitor roţile de marginea 
urmelor săpate de atîtea alte roţi în decursul anilor. Carul era minat de un 
tînăr patrician. 

— Draco iubatus (balaur codat)! înjură Eutyches. Ăsta, pînă nu calcă 
măcar un cîine nu poate dormi liniştit. 

Trezit din gîndurile lui, Ariort întrebă: 

— Nu am băgat de seamă cine era. îl cunoşti? 

— Cum să nu. Era Rufus cel tînăr. Taică-său este cel mai dintr-o 
bucată cetăţean roman; cinstit, că poţi să joci cu el zaruri pe întuneric. De 
cînd lumea cei din familia Rufus au fost consuli, senatori, guvernatori. 
Acesta însă, mezinul familiei, este un neisprăvit, de rea credinţă ca 
fenicienii, nebun de legat şi desfrînat. Pînă la urmă taică-său îl va 
dezmoşteni. Dar, puţin îi pasă acestui catîr fără pereche. îşi face de cap, 
pierde banii la joc, calcă oameni pe străzi, seduce fete frumoase, iar cînd ele 
nu se lasă, le fură. 

Ariort tresări şi-l privi drept în ochi întrebător dar pînă la urmă nu 
zise nimic şi nici nu-i ceru lămuriri. Tot mergînd, Eutyches povestea. 

— o dată, cînd l-am aşteptat! pe stăpîn în vestibulul odăilor 
împărăteşti, Rufus Junior ieşi val-vîrtej de acolo, palid ca un incub, cu 
taică-său pe urmele lui. Bătrînul, cu faţa dogorîndu-i de ruşine, îl opri şi-i 
zise, destul de tare ca să-l pot auzi: „Ut sementem feceris, ita metes” (cum 
vei semăna, aşa vei culege) şi-şi ridică mina ca să-l lovească. Zărindu-ne 
însă pe noi, acei cîţiva sclavi, nu l-a mai pălmuit. Era atît de fioros bătrînul, 
că am şters-o de frică. Vila lor e de partea cealaltă a Tibrului, pe colina 
Coelius. Acum nu venea de acasă, ci de la vreo muiere sau de la vreo orgie, 
împăratul îl rabdă şi-l iartă numai din stimă pentru tatăl său şi pentru fiul 
mai mare al acestuia, Caninius Rufus — poet care a scris versuri de laudă 
pentru victoriile repurtate în război. 

Ariort asculta gîndindu-se că nu de mult el însuşi era un nebun 
înclinat către dezmăţ. „Pesemne, îşi zicea el, asta li se întîmplă unor tineri 
de prea mult bine. Nu i-ar strica lui Rufus să treacă prin şcoala Mizeriei”. 

Trecînd prin insula Tiberina, văzură la capătul podului pe bătrînul 
ghicitor. Şedea în acelaşi loc, cu băiatul lingă el. 

— Salve, Lupulus, Eutyches te salută! zise capadocianul fără să-şi 
încetinească pasul, dar Ariort îl apucă de mină. 

— Stai puţin, prietene! Simt nevoia să-mi ghicească. 

— Ce te-a apucat? Vrei să întîrzii? 

— Cit voi întîrzia? Stăpînul nu i-a spus lui Salubrius ziua şi nici ora 
cînd mă voi înfăţişa acestuia. 

Lupulus, înştiinţat de Myro, le strigă: 

— Pe Quirinus, lupul cel sacru! Zăboviţi o clipă lingă un bătrîn 
singuratic. Am auzit că Ariort vrea să-i ghicesc. Apropiaţi-vă! 

— Nu mi-ai uitat numele? întrebă dacul înseninat la chip. 

— în dauna văzului, mi s-a ascuţit auzul. El este văzul meu. Stai jos 
lingă mine. 

Eutyches nu mai zise nimic. Se rezemă de balustrada podului, 
aşteptînd cu interes ce va urma. 

Lupulus îşi ridică unica mină şi-şi plimbă degetele peste corpul lui 
Ariort, urcă către grumaz şi gît, trecu prin părul mătăsos, coborî la bărbie, 
gură, zăbovi o clipă pe legătura de la ochi şi se opri la frunte. Buricele dege¬ 
telor se plimbară uşor în sus şi în jos, în stingă şi în dreapta. 

încordat şi neliniştit pînă acum, Ariort simţi cum pogoară liniştea în 
el. O vrajă caldă ca adierea vuitului Favonius, cel ce bate dinspre apus şi 

potoleşte furtunile iernii, arzătoare şi înmiresmată ca şuviţa de vin vechi ce 
se scurge prin gîtlejul însetat, dulce şi mătăsoasă ca pielea fecioarei. 

Apoi, bătrînul îşi dădu capul pe spate, fixînd cerul cu găvanele ochilor 
scurşi şi începu să spună vorbe ciudate, scandîndu-le într-o duioasă şi 
tristă cantilenă. 

„Sunt verba et voces... 

Cantando, rumpitur maledictum. 

Fugite, terricula! 

Arbor induit se în florem. 

Marmor maris înfrontem. 

Quo ruis, phrenetica mens? 

Litus arare? 

In horam vivere? 

Ad gloriam tuam? 

Quo ruis, phrenetica mens?” 

(Sînt vorbe şi voci... 

Descîntînd, se rupe blestemul. 

Fugiţi, sperietori! 

Arborele se acoperă cu flori. 

Luciul mării pe frunte. 

Unde fugi, minte nestăpînită? 

Să ari ţărmul? 

f 

Să-ţi trăieşti clipele? 

Către gloria ta? 

Unde fugi, minte nestăpînită?) 

Ariort nu pricepu decît unele cuvinte. Sensul descîntecului nu ajunse 
la conştiinţa sa, dar i se păru că-şi pierde voinţa şi că-i şopteşte bătrînului 
răspunsuri cu gura închisă. Cînd bătrînul îi luă mina, tresări ca trezit din 
vis. 

— Eşti trist şi abătut, spunea Lupulus. întrebări grele îţi sfîşie 
mintea. Sînt multe. Dintre ele, una e a inimii, cealaltă a minţii; amîndouă 
ca pîinea şi apa fără de care nu poţi trăi. Faci bine aşa cum faci, nu coti din 
drumul tău şi vei fi fericit. Te văd departe, dincolo de zări, colindînd uscatul 
şi apele. Te văd liber ca pasărea, zburînd la cuibul mult rîvnit. Vechea 
răzbunare a murit, căci nu mai ai de ce te răzbuna. Floarea din inima ta a 
veştejit, dar a cules-o un grădinar iscusit. O nouă floare, floarea florilor. 

răsare în sufletul tău, s-o îngrijeşti cu gingăşie. Stăpîneşte-ţi furia către 
care eşti înclinat şi ai răbdare! 

— îţi mulţumesc cinstite Lupulus, că mi-ai redat curajul pe care l-am 
pierdut, zise Ariort şi scoţînd din pungă un sesterţ i-1 puse în palmă. 

— Nu, tinere, de la tine nu vreau plată. Eşti prietenul lui Hermadio, 
iar acest om minunat mi-a plătilt pentru voi toţi, o dată pentru totdeauna. 

Ariort puse moneda jos şi sculîndu-se se îndepărtă. Myro ridică 
moneda pe furiş şi şi-o puse în sîn. Bătrînul ghicitor tresări şi bîjbîind 
apucă mina băiatului. 

— Fiinţă încăpăţînată ce eşti, zise cu dojana, să dai moneda ce ai 
ascuns-o primului sclav bătrîn care va trece pe aici. De cînd tot încerc să te 
dezvăţ de nărav şi nu reuşesc. Myro, puer, ţi-am spus de atîtea ori să ai 
încredere în mine. Ţi-am spus să-l cauţi pe Hermadio, îndată ce voi muri. 
De păcălit nu mă poţi păcăli, căci am auzul prea fin, dar inima ştii să mi-o 
sfîşii. 

Myro, sincer mişcat, începu să plîngă. Aplecîndu-se, sărută mina 
bătrînului şi-i ceru iertare. Lupulus îl trase către el şi-l sărută pe obrajii 
săraţi de lacrimi. 


Atelierul lui Salubrius se afla în cartierul Alta Semita2o, pe Quirinal, 
nu departe de Subura^i deocheată, cu viaţa ei ca pe jăratic; nu departe nici 
de şantierul forului lui Traian. 

După ce Eutyches vorbi cu paznicul şi se duse într-ale lui, Ariort fu 
introdus în atelier. Era devreme, nici maestrul nici ajutoarele lui nu 
veniseră încă. 

Rămas singur privi în jur. încăperea era mare, înaltă, luminată de sus 
prin două deschizături acoperite cu pînză albă şi dintr-o parte de ferestre 
mari ce dădeau în grădină. Mai văzuse, însoţindu-1 pe Apollodor, cîteva ate¬ 
liere de artişti, aşa că nu era o noutate pentru el. Totuşi, acesta era mai 
acătării. Operele de artă începute şi terminate erau mai frumoase, mai 
impunătoare. Aici nu erau, ca în alte părţi, nici socluri şi capiteluri, nici 
frize şi borduri, ci numai capete, busturi, figuri de oameni sau zei, lucrate 
măiestrit şi fin, nu dintr-o piatră oarecare, ci din marmore scumpe. Se 


20 Alta Semita = Poteca înaltă. 

21 Subura = Foc mocnit. Verbul suburo-ere înseamnă — arde uşor pe dedesubt. 

înflora recunoscînd marmora de Luna, la care asudase atît, la a cărei 
albeaţă îi lăcrimaseră ochii, pentru care spatele îi fusese sfîşiat de bici. 

Recunoscu în cîteva sculpturi, aproape terminate, pe dacii săi dragi. 
Nu erau chiar aşa cum îi cunoştea. Erau mai mari, mai falnici, mai 
încruntaţi; stăteau ţepeni, cu măinile legate la încheieturi şi capetele lăsate 
în piept. 

Priveliştea mizeriei lor îi răvăşi simţurile şi aşa răvăşite. Le întoarse 
spatele şi privi către alte sculpturi, mai puţin triste. 

Sculptorul părea să fie un mare meşter, atît de vii erau chipurile 
statuilor de bărbaţi şi femei înşiruite de-a lungul pereţilor, pe rafturi solide. 
Unele lucrări erau de abia modelate în pămînt, acoperite cu pînză udă, 
altele erau turnate în bronz de curînd, necurăţate cu pila şi nelustruite, 
într-un colţ umbrit zări un cap de femeie. Se apropie şi privindu-1 mai de 
aproape, inima îi zvîcni. 

„Leită Aya, şopti el. Este chipul ei. oare? O. Zalmoxis, tocmai la ea m- 
am gîndit cel mai puţin în ultima vreme. Aya! Prietenă din copilărie. Dacă 
acesta este chipul tău, înseamnă că ai trecut pe aici, ai stat pe acest scaun. 

Trecu sfios vîrful degetelor peste ovalul feţei, odinioară atît de dragă, 
peste părul acela bogat, atîrnîndu-i într-un conci greu pe grumaz, peste 
gîtul acela mîndru, plinuţ, de zeiţă elenă. Pieptul ei însă era învăluit în pli¬ 
uri străine hainelor în care era obişnuit s-o vadă şi purta un colier roman. 

„Ce mică e lumea, îşi zise. O fi Aya, sau altcineva asemănătoare?”. 

Se uita la ea cu privirea împăienjenită. Amintirile îl copleşeau. Erau 
însă amintiri molcome, pline de pace. Se mira el însuşi de liniştea sa. Ochii 
nu i-au săgetat, pumnii nu s-au încleştat, furia nu l-a cuprins. De ce? 

„Omul se împacă cu toate” îi spunea cîndva Andena cel voios. 

„Omul nu poate să sufere la nesfîrşit; suferinţa se toceşte ca şi 
fericirea” zicea celălalt tovarăş de suferinţă — Sola. 

„Pe unde or fi prietenii mei dragi? Ar trebui să-i caut. Oare nu m-am 
convins acum cîteva clipe că lumea e mică?” 

Oftă şi-şi întoarse privirea de la aceea pe care crezuse că o iubeşte, pe 
care voia s-o ia de soţie. Nu simţea nici o remuşcare, nu se mai mistuia în 
focul năpraznic al geloziei. Dădu din umeri şi privi în grădină. 

„Aya a ales ca soţ un roman, dar eu, oare, nu sînt acum tot un 
roman? Oraşul acesta magnific, oamenii harnici, meşterii iscusiţi, prietenii 
mei buni, stăpînul meu nou, oare nu-mi sînt dragi? Aş fi mincinos să neg 
acest fapt, mai ales că oamenii aceştia, cu care am de a face, sînt de toate 

neamurile pămîntului. Stăpînul este sirian grecizat, Eutyches — 
capadocian, Seraphis — grec, Hermadio — pe jumătate dac, Salubrius 
sculptorul, am aflat de la Eutyches, este dalmaţian. Pînă şi Traian e 
spaniol. Sînt toţi uniţi cu fire invizibile dar foarte tari.” 

Privind magnoliile şi mirţii înfloriţi, iedera ce se lipea drăgăstos de 
tulpinele chiparoşilor, ascultînd freamătul pinilor care străjuiau zidul din 
fundul grădinii, Ariort zîmbi ciudat, nici vesel, nici trist. 

„Pierd legătura cu trecutul. Acum, cînd îi văd chipul peste tot, chipul 
ei neasemuit, am uitat pînă şi jurămîntul sfînt de a-i scoate din robie pe 
fraţii mei de neam. Nu am dreptul să mă bucur de zarul bun ce mi l-a arun¬ 
cat soarta, atîta timp cît ei suferă cumplit. Şi, totuşi... Chipul Violei mă 
urmăreşte, îmi înlocuieşte amintirile. Acum toate curg de acolo, de la colţul 
de stradă unde am întîlnit-o; curg ca dintr-un izvor cu apă neîncepută. Mă 
aflu în casa ei. Trebuie să fie pe aici pe undeva, foarte aproape şi totuşi, ca 
s-o văd, ca să mi-o închipui, mă întorc intr-acolo, la izvorul amintirii, unde 
am văzut-o întîia oară”. 

Auzi paşi pe undeva în casă şi se întoarse cu faţa către uşă. Un dac 
de marmoră îl privea de sus, neguros şi parcă cu dojana. în lumina caldă 
strecurată prin ţesătura din plafon, i se păru că e viu şi încearcă să-şi rupă 
legăturile. Făcu un pas, puse mina pe mîinile-i încrucişate şi-i zise încet: 

— Nu v-am uitat, fraţilor. O să fac tot ce-mi stă în putinţă ca să fiţi 
liberi şi să vă întoarceţi acasă. Sînt mic şi neînsemnat, dar dîrzenia mea e 
mare. Jur pe numele sfînt al lui Zalmoxis că mă voi lupta! 

Uşa se deschise şi în prag apăru Salubrius însoţit de doi meşteri. 
Ariort se înclină respectuos. 

— Ai venit! zise maestrul în treacăt, fără să se mire. 

— Foarte bine. Spune-i ilustrului tău stăpîn că-i mulţumesc că s-a 
tinut de cuvînt. 

Apoi, toţi trei îşi puseră şorţurile de piele şi tichiile de pînză albă. 

— Ştii latineşte, nu-i aşa? întrebă Salubrius. 

— învăţ carte, dar încă nu ştiu tot. Meşterii au rîs. 

— Vrei să devii un „servus eruditus”? 

— De ce nu, maestre? 

— Asta e bine, deşi mai degrabă arăţi ca un oştean. 

— Am citit, nu de mult, că oştenii voştri sînt oameni învăţaţi. 

— Oh, rîse din nou Salubrius. Numai cei mari, conducătorii; 
centurionii abia dacă ştiu să citească, iar ostaşii de rînd nici atît. 

Ariort nu mai zise nimic. Trebuia cu orice preţ să fie cuviincios aşa 
cum i se cuvine unui sclav, mai ales faţă de acela care era tatăl „ei”. 

Se apropiară toţi trei de el. 

— Ei, eruditule, scoate-ţi tunica, să vedem cum eşti făcut. Urcă pe 
acest podium. 

Ariort se dezbrăcă. Toţi trei deveniră gravi şi se traseră înapoi, 
privindu-1. 

— Oho! făcu unul. 

— Splendidus! adăugă altul. 

Salubrius, care nu spuse încă nimic, se apropie şi-şi trecu degetele de 
la gît către muşchiul pieptului. Pe urmă, urmărind linia şoldului şi a 
coapsei, zise cu gravitate: 

— Ad unguem factus homo (om desăvîrşit)22. 

Întorcîndu-se către ceilalţi, adăugă: 

— Pielea aurie, părul de aur, proporţiile perfecte. Nu e păros ca 
meridionalii noştri. îmbracă-te... am uitat cum îţi zice? 

— Ariort. 

— Stai! Pune-ţi haine de dac. Alege ce ţi se potriveşte, acolo în colţ. 

Erau haine făcute la Roma, după chipul celor adevărate, totuşi, Ariort 
le puse cu strîngere de inimă. 

— De ce ţi-ai pus pileus pe cap? întrebă Salubrius. Ştiu că nu eşti un 
simplu comat (pletos), dar asta n-are nici o însemnătate şi păcat să-ţi 
acoperi părul. Noi urmărim frumosul. Sophroninus, leagă-i măinile, să nu 
uite că e sclav! Să stai aşa, dacule, pînă facem cîteva schiţe. Mîine vom 
pregăti totul, ca să te modelăm din pămînt. Cînd vei amorţi, spune şi vom 
întrerupe lucrul. Stai liber, nu te crispa! 

Se aşezară toţi trei în faţa lui, cu foi de papyrus prinse de tăbliţe. 
Mîinile lor iscusite mişcară uşor stylurile de plumb, mîngîind foile. îl 
învăluiră cu privirile lor agere, înflăcărate. 

Ariort stătea uşor şi nemişcat ca un pîndar în război. Privea spre 
grădina scăldată în lumină. De atîta privit i se părea că statuile încep să se 
mişte printre flori şi tufe. Tresărea uşor, iscodind, doar-doar o va vedea pe 
aceea care era mai frumoasă decît toarte statuile din lume. 


22 Literalmente: „Om făcut la unghie”. Statuarii antici încercau cu unghia netezimea statuii. 

Traian se sculă de pe jilţul său. Părea obosit. Consilierii se ridicară şi 



ei. 

— Staţi, vă rog, zise împăratul amabil. Nu am terminat încă. Am vrut 
să mă destind puţin. 

Se apropie de fereastra mare ce dădea înspre hipodrom. Jos, pe pista 
aurită de soare, alergau carele celor care se exersau în vederea 
spectacolului anunţat peste o decadă. De la înălţimea aceea păreau 
inofensive jucării de diferite culori. Tensiunea, emoţia şi efortul oamenilor şi 
al cailor nu puteau fi ghicite de la distanţă. Părea un joc zglobiu. Din cînd 
în cînd, adierea vîntului aducea cîte un strigăt slab, iar atunci cînd se aflau 
în punctul cel mai apropiat de palat — tropotul cailor şi uruitul roţilor. 

Traian îşi trecu mîna peste frunte şi se întoarse cu faţa către masa 
ovală în jurul căreia şedeau sfetnicii săi. îi privi discret, pe rînd, 
supunîndu-i parcă unui examen tăcut. 

„Nepos — pretorul ideal, sever, cinstit, neînduplecat. Fabius şi 
Quadratus, foşti consuli, oameni de nădejde, dar prea bătrîni. Rufus, 
singurul guvernator de care nu s-a plîns nimeni, niciodată. L-am rechemat 
acum un an din Pannonia şi trebuie să-l trimit să pună ordine în Syria. 
Appius, Cerealis, Romanus, senatori vechi, temelia Senatului. Mauricus, 
Rufinus, persecutaţi de Domiţian, îşi depun tot entuziasmul şi ideile lor 
umaniste pentru binele imperiului. Hadrian, ruda mea prin alianţă, erudit, 
cumpătat, dar cu apucături ciudate. Plinius Secundus, prieten drag, savant 
fără pereche. Alt prieten — Apollodor, artist genial. Sura ... Licinius ... 
prefectul, pe ai cărui umeri apasă sarcina grea a siguranţei şi ordinii 
publice. Sura, prietenul cel mai drag. O fi adevărat ce mi s-a şoptit despre 
tine? Tocmai tu? Nu, nu se poate! Ar fi monstruos s-o cred. Ochii aceştia nu 
ştiu să mintă. O, zei, luminaţi-mă! Pe Minerva, nu sînt nici Nero, nici 
Domiţian!”. 

— Iluştri consilieri, zise tare fără să-şi trădeze zbuciumul gîndurilor, 
să recapitulăm: vom depune Senatului spre ratificare proiectul legii 
„peculatum” care o va completa pe aceea de „furtum”, amplificîndu-i sensul 
de furt din averea statului. Cer sancţionarea infractorilor prin interzicerea 
focului şi apei şi confiscarea averii. 

— Opoziţia va fi puternică, auguste, zise Nepos. 

— îmi închipui, dar altfel nu se poate. Nu admit ca un singur om, 
oricît ar fi el de ilustru, să sărăcească o provincie întreagă. Pentru acest 
scop veţi propune instituirea controlului de stat. Corpul curatorilor trebuie 


118 






















înfiinţat. Exemplul nefast al lui Priscus, pedepsit acum un an nu i-a oprit 
pe alţi demnitari să-l urmeze în necinste. Omul care a nesocotit toate 
avertismentele, pînă şi pe ale mele, trebuie pedepsit. Trecem la un alt 
punct. Aveţi în faţa voastră o listă cu toţi demnitarii care s-au îmbogăţit în 
serviciul statului şi au făcut promisiuni de a înfrumuseţa Roma şi alte 
oraşe cu edificii, temple şi monumente. Nici unul nu s-a ţinut de cuvînt şi 
vor fi obligaţi prin lege s-o facă, ei sau copiii lor. Se va întocmi de asemenea 
o lege prin care modestia şi bună-cuviinţa tineretului nostru nobiliar să 
devină obligaţie. Cu asta am încheiat.. Iluştri consilieri, nu vă mai reţin căci 
aveţi treburi, pînă peste cap. Hadrian, Plinius rămîneţi! Ne vom delecta 
ochii cu proiectele lui Apollodor. 

Chipul lui Licinius Sura exprima regret şi reproş. Cu toată 
copleşitoarea sa activitate nu se grăbea niciodată să plece de lingă augustul 
său prieten. Spera să rămînă şi el. 

Traian, urmărindu-i trăsăturile, în timp ce acela îl saluta, îl opri cu 
un gest. 

— Licinius! 


— Poruncă, auguste? 

— Ce faci în seara aceasta, prietene? 

— Nimic deosebit. 

— Ce-ar fi să viu la tine? Să fim numai noi. 

— O-o-o! făcu Sura, împreunîndu-şi mîinile. Voi fi nespus de fericit. 

— Atunci pe seară, Licinius. Trimite-mi lectica ta! Au rămas numai 
patru. Arhitectul îşi desfăşura planurile pe masă. 

— Hadrian, zise Traian întinzîndu-i un sul. — Pînă una-alta, citeşte 
împreună cu Plinius această epistolă. 

Rămase nemişcat în jilţul său, urmărind expresia feţelor lor. 
Conţinutul scrisorii i se întipărise cu litere de foc în minte: 

Augusto imperatori salutem plurissimam! 

„Plin de îngrijorare pentru nepreţuita ta sănătate şi viaţă, eu, umilul 
şi multiubitorul tău supus, te anunţ pe această cale că Lucius Licinius 
Sura, prefectul pretorienilor din Urbe, ţi-a pus de mult gînd rău şi conspiră 
împotriva ta. Infamul aşteaptă doar clipa potrivită, căci, deşi are adunaţi în 
jurul său destui duşmani de-ai tăi, se teme de mînia poporului. Ştiu că tu, 
în marea ta bunătate faţă de supuşi, nu iei în seamă scrisorile nesemnate, 
totuşi din teamă pentru familia mea nu pot s-o iscălesc. Nu-mi rămîne decît 

să vărs lacrimile neputinţei şi să strig laolaltă cu toţi acei care te iubesc: O, 
Cesar, cui îi dăruieşti tu florile prieteniei tale?” 

Chipul măsliniu al lui Hadrian se învineţi. Plinius, de obicei palid, se 
făcu galben. Apollodor îi privea plin de îngrijorare. 

— Ce aveţi de spus? îi întrebă împăratul calm. 

— Sancte Deus! exclamă Hadrian, frămîntîndu-şi barba. — Căile 
destinului sînt de nepătruns. Adineaori, cînd i-ai spus că vrei să petreci o 
seară cu el, părea fericit... vreau să zic — sincer fericit. 

— îl crezi prefăcut? 

— Pînă acum nu l-am crezut ca atare, dar... 

— Dar? 


— Păzeşte-te, auguste! Arestează-1 îndată, pe urmă se va lămuri. 

Traian îl privi ciudat. Cuta între sprîncene i se adinei. 

— Ai vrea să devin peste noapte un nou Domiţian? Nici el n-a fost 
crud şi bănuitor la început. 

— îmi permit să te contrazic, auguste, interveni Plinius. — L-am 
cunoscult prea bine pe Domiţian. Este adevărat că a devenit bănuitor mai 
tîrziu, dar crud a fost din copilărie, ceea ce nu se poate spune despre tine. 

— Şi ai vrea să fiu suspicios, Plinius? 

— Nu ştiu ce să spun. Vestea m-a zdrobit. 

— Tu ce ai face în locul meu? 

— Eu nu pot să fiu în locul tău, dar îndrăznesc să-ţi dau un sfat. Nu 
te duce la Sura. Amină şi urmăreşte-1. 

— Bine Plinius, mă voi gîndi. Arăţi prost, du-te şi odihneşte-te. 

— Permite-mi să rămîn. 

— Rămîi! Privind minunăţiile lui Apollodor, să uităm această scrisoare 
anonimă. Nu este nici prima, nici ultima, după cum autorul ei nu este nici 
primul nici ultimul duşman al lui Sura, al meu, al vostru. Scorpii, şerpi şi 
viermi mişună peste tot; se nasc mereu din miasmele vieţii. 

Peste un timp, înclinaţi asupra planurilor şi desenelor, păreau să fi 
uitat cu desăvîrşire de umbra fără somn a veşnic rătăcitoarei calomnii. 

— Dar asta ce este? întrebă Traian. 

— Este schiţa coloanei ce am imaginat-o pentru a marca locul cel mai 
înalt al şeii dintre colinele Capitoliului şi Quirinalului, mărturia veşnică a 
efortului colosal, depus la construirea forului tău, auguste. Va avea o sută 
de picioare înălţime. 

— Interesant. îmi place ideea. Să-i zicem atunci — Columna 
Centenaria. Eşti isteţ, Apollodor. Cînd mi-ai arătat prima dată planurile, mi 
s-a părut că în ansamblul forului, aici rămîne un loc gol, nejustificat. 

— Da, auguste. Fără să spui o vorbă ai bănuit atunci cu degetul locul 
acesta. Ţi-am ghicit gîndul. 

Încîntat, Traian îi puse mina pe umăr. 

— Şi eu ţi-am citit gîndul, doar te cunosc de atîta timp. Vrei să mă 
rogi ceva şi nu îndrăzneşti, de aceea te tragi mereu de lobul urechii, nu-i 
aşa? Poate crezi că momentul nu este bine ales? 

— Aşa este, auguste, răspunse arhitectul încurcat. 

— Este vorba de ceva personal? întrebă din nou Traian, aruncînd o 
privire fugară către ceilalţi doi. 

— O, nu, auguste! protestă Apollodor. 

— Atunci, spune! 

— Auguste, sclavii daci au dus la bun sfîrşit săpătura uriaşă. Nici 
unul din ei nu mi-e de folos de acum înainte. I-am observat, i-am auzit, sînt 
oameni sfîrşiţi, puşi să sufere cumplit numai că au îndrăznit să-şi apere 
ţara cu mai multă dîrzenie ca oricare alt popor. 

— Nu pricep încotro bate pledoaria ta? întrebă Traian cu uimire. Crezi 
că nu le vom găsi întrebuinţare? Avem atîtea de făcut. 

— Auguste, insistă Apollodor cu glasul sugrumat, nici un popor nu 
este legat de ţara lui ca dacii. Şi în Dacia este mult de făcut; acolo sub cerul 
lor, ar munci cu o rîvnă înzecită. 

Traian nu răspunse îndată. Cuta dintre sprîncene i se adinei din nou. 
Apollodor îl urmărea cu răsuflarea tăiată şi îşi pierdea speranţa. Cu riscul 
de a-1 supăra pe împărat, îşi înclinase urechea către rugăminţile insistente 
ale lui Ariort şi Hermadio. 

„în ce necaz m-au băgat, se gîndi el cu ciudă. Ce am eu cu dacii lor? 
Oare nu am ce face, pentru ce pleda?” 

— Să-l întrebăm pe Plinius, ce părere are în chestiunea aceasta? zise 
în sfîrşit Traian şi în glasul său se simţea o notă de iritare încordată. 

— Auguste, nimic din ce-i omenesc nu mi-e străin. Sînt de părere că 
dacii şi-au răscumpărat cu vîrf şi îndesat cutezanţa. Au fost umiliţi la 
triumful tău, au plătit cu averile lor cheltuielile de război, cu sîngele lor văr¬ 
sat în arene, sîngele romanilor căzuţi în lupte, cu sudoare şi muncă dură, 
chinurile prizonierilor romani. Mărinimia ta proverbială te-a făcut iubit de 

poporul nostru. Ce ar fi să te faci iubit şi de poporul dac învins? Ar fi, poate, 
cea mai frumoasă perlă din diadema ta. 

— Oh, avocatule cu limbă dulce! Vorbele tale sînt în stare să mişte 
munţii din loc. Să ştii, însă, inima unui cezar nu-i aparţine; el nu are voie 
să şi-o înmoaie după propriul său plac. Hadrian, dar tu ce părere ai? 

Hadrian era un filozof pacifist şi nu mai avea nimic cu dacii. Odată 
socotelile încheiate, era înclinat către mărinimie. Pe lingă asta, nu punea 
mare preţ pe munca silnică. Pe moşiile sale sclavii mai mult furau şi 
risipeau decît agoniseau pentru stăpîn. Era şi el de părere că dacii, la ei în 
ţară, ar aduce mult mai real folos, dar... nu-1 putea suferi pe Apollodor. Era 
gelos pe acest geniu înnăscut, nu făcut. Se credea şi el un mare artist, scri¬ 
itor şi filozof, de aceea îl invidia pe Apollodor. Nu-1 ura, n-avea pentru ce, 
dar nu-1 putea suferi. „Cînd nu poţi suferi un om, nu poţi nici în ruptul 
capului să-i dai dreptate”, gîndea el, şi liniştit de această maximă dubioasă, 
răspunse: 

— Nu văd pentru ce dacii ar trebui eliberaţi? Oare ei ar fî procedat la 
fel, dacă ar fi învins? 

Traian îl cunoştea prea bine. Simţea că nu e sincer, de aceea lăsase 
întrebarea lui fără răspuns. 

— Aveţi, sau nu, dreptate, asta se va vedea în viitor. Deocamdată nu 
am de gînd să iau măsuri pripite. Poate cîndva... pînă atunci am planurile 
mele în ce priveşte dacii. Vă las speranţa, ca să nu vă dezamăgesc. 

— îţi mulţumesc, auguste! exclamă Apollodor. îţi mulţumesc din 
partea dacilor, pentru speranţă. 

— Bine, bine, zise Traian mişcat, bătîndu-1 prieteneşte pe spate. Va să 
zică înălţăm Columna Centenaria? Este zveltă şi armonios concepută. Să 
nu uiţi, însă, să gravezi pe soclu, rostul ei de jalon de nivel. îmi place, îmi 
place! 


De multe ori trecuse Ariort pragul atelierului lui Salubrius şi de fiece 
dată, intrînd, ori ieşind, spera s-o zărească măcar, pentru o clipă, măcar de 
la distanţă, pe Viola. Pozînd ceasuri în şir, iscodea grădina cu privirea, 
doar-doar o va vedea. Dar, fie că fata nu avea voie să se plimbe în faţa 
ferestrelor atelierului, fie că era plecată din Roma, el nu-i simţi prezenţa în 
nici un fel. 

Asculta încordat ce vorbesc meşterii între ei, nădăjduind că vor 
pomeni de ea măcar în treacăt, dar printre obişnuitele lor discuţii despre 
artă şi meserie, printre glume, întămplări şi noutăţi, nu se strecură nici un 
cuvînt despre aceea care îi copleşise toate găndurile. Se mira el însuşi cu 
cită tenacitate chipul fetei i se strecoară în simţiri, cu cită încăpăţînare i se 
aşază în faţă, astupînd şi dînd de o parte toate celelalte lucruri. 

Cîteodată, subjugat de imaginea Violei, aşa cum i se întipărise în 
minte acolo, în stradă, se pomenea trezit de glasul meşterului, al aceluia 
care i-a dat viaţă. Se simţea atunci ca un hoţ prins asupra faptului. 

— întoarce-te niţel către stingă, servule! zicea autorul celei mai 
frumoase opere de artă din lume. 

Atunci, tresărind, Ariort îşi dădea seama cu durere ce prăpastie se 
cască între el şi aceea care-1 cucerise. De bună seamă, nimeni nu putea 
interzice unui sclav să viseze la ceea ce nu i se cuvine, mai ales că sclavii 
visează tăcînd şi fără speranţă. Dar, fie că Ariort nu-şi însuşise de ajuns 
legile care guvernau lumea, fie că firea sa mîndră şi îndărătnică se 
împotrivea acestor legi, el nu se dădea bătut. 

Veni luna mai. Valuri de căldură năvăleau de afară. Meşterii, dar mai 
ales Salubrius care era mai în vîrstă, lucrau încet, toropiţi de zăpuşeală. 
Numai Ariort, cu vigoarea şi rezistenţa lui, suporta uşor şi nu părea nici¬ 
odată vlăguit. 

în cea de a zecea zi, Salubrius termina modelajul iar Sophroninus 
ciocănea la un bust de marmoră. Pe la prînzişor, al treilea meşter — Vesper, 
năvăli în atelier, venind din oraş. 

— Ce-mi daţi ca să vă spun o noutate? 

— O cană de apă, ca să-ţi treacă fierbinţeala, bolborosi Salubrius. 

— Dacă o îndoi cu vin, altfel nu v-o spun. Tot oraşul zumzăie ca un 

stup. 

— Me Hercle, baccabunde! (Pe Hercule, vagabondule) se răsti 
Salubrius trezit din toropeală. — După ce ai pierdut toată dimineaţa cu o 
treabă de nimic, mai încerci să mă afumi cu scorneli de prin taberne? 

— Aş! Cui îi arde pe o vreme ca asta să stea sub bolţile afumate, să 
strănute de mirosul vinului acrit şi al usturoiului? Am zăbovit în Forum, 
unde lumea adunată vorbea ca scoasă din minţi. 

— Dar ce s-a întîmplat, Vesper? Ia ulciorul acela cu vin şi drege-ţi 
vocea. 

— Aşa mai merge. Lumea zice, din sursă sigură, că împăratul a primit 
o scrisoare nesemnată prin care i se aduce la cunoştinţă că prefectul Sura 
conspiră împotriva lui. 

— Licinius Sura? strigă Salubrius sărind în sus. N-aş crede-o nici în 
ruptul capului. 

— Ai răbdare, maestre! răspunse Vesper ştergîndu-şi gura. Traian o 
arătă lui Hadrian şi acela l-a sfătuit să-l aresteze imediat pe prefect. O arătă 
lui Plinius şi ăsta îl sfătui să se păzească şi să-l supravegheze pe Sura. 
Apollodor, protectorul nostru, a fost de faţă. Ce credeţi că face împăratul? 

— Spune o dată, imbecilule! 

— Acuşi ai să-ţi iei complimentul înapoi, maestre, împăratul se duce 
singur, fără escortă la Sura şi petrece cu el o noapte întreagă. 

— Vai de mine! De ce a făcut-o 

— De ce? Pentru că îl socoate cel mai bun prieten de-al său şi n-a 
crezut un cuvînt din fiţuica aceea murdară. M-am întîlnit în Forum cu 
Hermadio-tabularius şi acela mi-a povestit de-a fir a păr. Nu numai că s-a 
dus, dar a făcut şi baie, s-a bărbierit şi după ce s-au ospătat în tricliniu, a 
scos scrisoarea şi i-a arătat-o. 

— Lui Licinius Sura? Şi ce a spus acesta? 

— Da, lui. Prefectul cică l-a întrebat: „Şi ai venit totuşi?” Atît şi nimic 
mai mult. Cînd Traian l-a întrebat cine ar fi putut să scrie o astfel de 
calomnie, i-a răspuns: „Unul care ne urăşte pe amîndoi!” 

— Ce răspuns înţelepit. Cine ar fi putut să creadă în asemenea 
scorniri? Doar sînt fraţi de sînge şi şi-au salvat vieţile unul altuia în 
războiul germanic. Şi ce a mai urmat? 

— împăratul s-a reîntors în zori la palat iar Sura şi-a pus în picioare 
cohortele de urbanicianps şi iscoade ca să întoarcă pe dos toată Roma şi să- 
1 prindă pe calomniator. Nu cred să-l găsească, dar va băga spaima în toţi 
şerpii aceştia veninoşi. 

— Ce poveste! exclamă Salubrius, umblînd agitat printre statui. Apoi, 
deodată se duse la uşă, o deschise şi strigă: 

— Viola, Viola! Vin aici, fetiţa tatii! 

Ariort tresări. Inima începu să-i bată cu putere. De cînd a venit 
Vesper, Salubrius îi făcu semn să se dea jos de pe podium. Stătea sprijinit 
de pervazul ferestrei şi aştepta cu sufletul la gură. 


23 Urbaniciani = poliţia militară a Romei. 

— Da, tată! se auzi un răspuns voios şi peste cîteva clipe fata se opri 
în prag. Purta o tunică verde de casă, era îmbujorată şi avea în păr o floare 
galbenă. Privea pe deasupra umărului tatălui ei, ţintă la Ariort şi acesta 
găsi de cuviinţă să-i facă o plecăciune respectuoasă. îi răspunse înclinînd 
uşor capul. 

Salubrius agitat nu băgă de seamă acest schimb de amabilitate. 

— Viola, draga tatii, du-te şi pregăteşte un sacrificiu de mulţumire lui 
lovis Olimpianul. Să fie totul după cuviinţă. Azi e o zi mare pentru mine. 
Viu şi eu îndată. 

înainte de a pleca. Viola îi zîmbi lui Ariort. 


Anotimpul dogoritor căzu peste primăvară ca un zeu înfocat asupra 
unei nimfe încinse de alergătură. Zorile învăpăiate îl întîmpinară pe Ariort 
trecînd podul peste Tibru, în drum spre atelier. Deunăzi, povestirea lui 
Vesper îi răvăşi simţurile la fel ca şi celorlalţi. Ascultase şi tremurase pentru 
viaţa împăratului nu pentru că acesta îi era drag, nici nu putea să-i fie 
după ce doborîse la pămînt neamul său. Cu toate acestea nu-i dorea 
moartea. Bunul simţ îi şoptea că pieirea lui Traian ar fi zguduit din temelii 
soarta prietenilor săi şi laolaltă cu aceasta şi pe a sa. Cauza pentru care se 
zbătea împreună cu Hermadio ar fi fost pierdută împreună cu Apollodor şi 
Plinius, căzuţi în dizgraţie sau cel puţin îndepărtaţi de la conducerea 
treburilor mari. Deznodămîntul fericit al povestirii îl făcu să respire uşurat. 
Se simţea obosit de tensiunea nervoasă creată de Vesper cînd, cu totul pe 
neaşteptate, apăru Viola. Faptul că de atîta timp aşteptase clipa aceasta, că 
pînă acum nu numai că nu o văzuse dar nici măcar nu-i auzise glasul, îl 
pierdu de tot. Din clipa aceea cînd Salubrius îşi chemă fata, gîndurile i s-au 
răvăşit, pornind într-un vîrtej ameţitor, ce nu putea fi oprit, potolit, nici 
cuminţit. Mîndria, orgoliul, înţelepciunea şi nechibzuiinţa se treziră toate 
odată, sfîşiindu-se între ele. îşi dădea seama că starea în care se cufundase 
era un nou fel de furie, întoarsă împotriva lui însuşi. 

„Potoleşte-te, omule!” îşi spunea din cînd în cînd, agăţîndu-se de 
rămăşiţa de gînd sănătos, neangajată încă în acel vîrtej... Potoleşte-te! Nu s- 
a întîmplat nimic prea grav. Atîtea femei îţi zîmbesc deşi eşti un sclav. 
Zîmbetul unei femei nu este neapărat o promisiune. Parcă Aya nu-ţi 
zîmbea, şi totuşi... Viola e şi mai tînără. iar tinereţea zîmbeşte oricînd şi cu 
orice prilej”. 

Pînă la urmă se potoli şi ajuns în faţa porţii reuşi chiar să-şi ţină o 
predică. 

„Eşti prins în mrejele unei fete libere, despre care nu ştii nimic. La ce 
ai putea spera tu — un sclav? Nu te lăsa frămîntat ca un boţ de ceară în 
mina ei, care niciodată nu va fi a ta. Fii demn şi mîndru şi cere-i lui 
Hermadio un sfat prietenesc. E un înţelept şi te va înţelege”. 

Portarul casei îl întîmpină cu voie bună, îl întrebă de sănătatea 
stăpînului şi a lui Eutyches, apoi adăugă: 

—Stăpînul meu a plecat cu noaptea-n cap în port cu meşterii şi toţi 
sclavii, ca să aducă bronzul acela mult aşteptat. Dacă te plictiseşti, poţi să 
stai cu moşul aici, dacă nu, du-te în grădină şi stai la soare. 

— O să mă duc în grădină, căci, nu ştiu de ce, mă doare capul. 

— Ai tras un chef în noaptea asta, năzdăvanule, rîse bătrînul, 
ameninţîndu-1 cu degetul. Atunci, du-te şi moţăie pe o bancă. Cînd vor veni, 
te vei trezi fără să vrei. O să bată în poartă şi vor face tărăboi. 

Ariort nu-1 contrazise, căci nu avea nici un chef să-i asculte 
trăncăneala. Trecu în grădină şi se aşeză nu departe de uşa ce dădea în 
atelier. Mai stătuse aici în pauze între lucru, cînd obosea sau, mai bine zis, 
cînd oboseau meşterii. 

Soarele nu depăşise încă zidul împrejmuitor şi deocamdată 
străpungea cu smocuri de raze coroanele negre ale pinilor. Era linişte şi 
răcoare. Păsările săgetau spaţiul strimt al grădinii, chemîndu-se pe diferite 
glasuri. Trandafirii timpurii îşi întindeau către cer bobocii. Amoraşul de 
bronz, bucălat şi vesel, ţinîndu-şi cu mina penisul minuscul, ţîrîia într-una 
o şuviţă de apă, turburînd oglinda piscinei. 

Departe de a fi atît de calm pe cit îşi dorise, Ariort îşi depăna mai 
departe, fără voia lui, gîndurile dureroase, amestecate cu întîmplări şi 
crîmpeie de amintiri. 

Alaltăieri, în pauză, meşterului Salubrius îi venise cheful să-l întrebe 
cîte ceva despre Dacia şi obiceiurile oamenilor ce o locuiesc. îi răspundea 
cuviincios, cu încîntare, dar amintindu-şi de sfatul lui Apollodor, nu pomeni 
nimic de isprăvile sale ostăşeşti. Văzîndu-1 bine dispus, Ariort îndrăzni la 
rîndul său să-i pună o întrebare. Voia să ştie dacă bustul de femeie, care l-a 
uimit din prima zi, o înfăţişa pe Aya. 

— O cunoşti, întrebă Salubrius? 

— Aduce mult cu o femeie pe care am cunoscut-o. 

— Este Aya Cassia, soţia lui Lucius Cassius Longinus. Nu e de mirare 
că o cunoşti, căci se trage din neamul dacic. Mi-a pozat de cîteva ori, atunci 
cînd au stat la Roma, dar n-a mai venit să vadă cum am dăltuit-o în 
marmoră. De altfel mi-a plătit lucrul şi o priveşte că nu vine să-l ia. Prin 
urmare, i-ai recunoscut chipul? 

— Din prima clipă. Este leită Aya, fiica lui Diaies. Nu mă pricep în 
artă, dar găsesc că este minunat lucrată. 

— Ţi se pare, răspunse Salubrius cu falsă modestie. Pînă şi cei mai 
mari artişti nu reuşesc decît rareori să surprindă farmecul vieţii. Toată viaţa 
noastră alergăm după himere fără să reuşim să le prindem. 

— Dar Aya? 

— Nu are nici un pic de viaţă. Cine n-o cunoaşte vie, nu bagă de 
seamă; cine o cunoaşte, completează lipsa, alăturînd cele două imagini şi 
nu bagă de seamă cu atît mai mult. 

Ciudate i s-au părut lui Ariort aceste vorbe; nu le putea adinei 
tîlcurile, de aceea nu mai întrebă nimic, rămînînd la părerea sa. 

La asta se gîndea Ariort cînd o văzu pe Viola ieşind din umbra 
porticului şi apucînd pe alee către piscină. Tresări la apariţia ei atît de 
neaşteptată şi se înflora cu toată fiinţa. 

Purta un hiton grecesc, lung, galben şi părea scăldată în raze. Cînd se 
apropie şi-i întîlni privirea, Ariort se sculă şi-i făcu o plecăciune. Decenţa sa 
de sclav îl obliga să plece, s-o lase singură. Se întoarse şi dădu să intre în 
atelier. 

— Stai, Ariort! îl opri ea. — Vreau să te întreb ceva. 

— Porunceşte! îi răspunse, mulţumindu-i în gînd că nu-i zisese 
„servule” şi că-1 chemă pe nume. 

Privind-o cum se apropie, uşoară, pură, zîmbitoare, inima îi bătea 
năvalnic, iar mintea se nedumerea: — ce ar fi putut ea să-l întrebe? 

Oprindu-se în faţa lui părea stînjenită şi roşeaţa îi urcă către urechile 

mici. 


— Tu eşti dac, nu-i aşa? îl întrebă. 

— Da. 

— Sînt mulţi aici, în Urbe? 

— Mulţi şi nefericiţi. 

— Şi tu eşti nefericit, se miră fata? 

— Sînt alţii mai nefericiţi. 

Tăcu o clipă uitîndu-se în altă parte. Apoi îl privi şi zise: 

— Ea era fericită. 

— Cine? 

— Matrona Aya Cassia. 

Răspunsul neaşteptat îl făcu să zîmbească. 

— De ce i-ai pomenit numele? 

— Pentru că este de acelaşi neam cu tine şi am auzit de la tata că o 
cunoşti. 

— Am fost prieteni din copilărie. 

— E neasemuit de frumoasă. Am stat de vorbă şi m-am împrietenit cu 
ea. 

„Ah, iată ce o doare!” gîndi Ariort şi adăugă tare: 

— Nu ti-e teamă să te audă cineva stînd de vorbă cu un sclav străin? 

— Sînt plecaţi cu toţii. Portarul e în capătul celălalt al casei, iar 
sclavele la bucătărie. Spune-mi, ai iubit-o pe Aya Cassia? 

— Aşa mi s-a părut pe vremuri. 

— Acum n-o mai iubeşti? 

— Nu. Eram obişnuit cu gîndul că sîntem sortiţi unul altuia. Aceasta 
era dorinţa părinţilor noştri. 

— Aţi fi fost o pereche frumoasă, zise Viola cu un uşor oftat. 

— Ea nu m-a întrebat cînd şi-a ales perechea. 

— Ştii, aseară am intrat în atelier şi v-am privit pe-amîndoi, adică 
sculpturile voastre. Mi s-a părut ciudat că soarta v-a adus în acelaşi loc, v-a 
păstrat imaginile dar nu a vrut să vă întîlniţi. 

— Bona virgine, răspunse Ariort înnegurat, de ce-mi spui toate 
acestea? 

— Să-mi spui Viola; nu mă supăr. 

— Ai un nume frumos, de floare. 

— Aşa s-ar părea. De fapt, mă cheamă Octavia sau, după nume de 
răsfăţ — Octaviola, dar cei apropiaţi îmi spun Viola (viorea). 

— Dar eu nu-ţi sînt apropiat. 

— Nu-i nimic, poţi să-mi zici Viola, răspunse ea. învăluindu-1 cu o 
privire caldă. 

— îl fericeşti prea mult pe un sclav, care nici măcar nu e al tău. Viola. 
Din păcate nu voi mai avea prilej să-ţi zic pe nume. Treaba pentru care am 
fost chemat aici se apropie de sfîrşit şi nu mă vei mai vedea. Chiar dacă te 
voi mai întîlni cîndva, undeva, va trebui să tac cum i se cuvine unui sclav. 

— Nu arăţi de loc ca un serv şi nici nu te socot ca atare. 

— Asta nu schimbă nimic din legile ce domnesc pe pămînt. 

— Cu un stăpîn ca Apollodor poţi spera să redevii liber. Nu dispera, 
Ariort. 


— Sînt rare fiinţele ca tine, Viola. Eşti bunătatea întruchipată. 
Căldura clipelor petrecute în preajma ta îmi va da curaj în viaţă şi încredere 
în zeiţa Spes căreia mă închin de la un timp. 

— Ne vom închina ei amîndoi. Vrei? 

— Oh! făcu el, uluit de propunerea generoasă. 

— în curînd voi pleca la ţară, s-o ajut pe mama. Avem o vilă rustică 
pe malul pinului Almo, pe Via Appia, de la mormîntul Caeciliei Metella în 
stingă. Nu e departe. 

— Cunosc locul. Am trecut de multe ori pe acolo cu stăpînul meu. 

— Dacă se mai întîmplă, convinge-1 pe ilustrul Apollodor să se abată 
pe la noi. De obicei, pe seară, ies cu Pantia, doica mea, să culeg flori şi 
ierburi pe malul pîrîului. Cu bine, Ariort! 

Se îndepărtă încet. Culese o margaretă şi şi-o puse în păr. înainte de 
a se cufunda în umbra porticului, se întoarse şi-i făcu semn cu mina. 


■k 

Noaptea aprinse cîteva candele în cer şi coborî lin peste oraş. 
Deasupra colinei lanicul, acolo unde nu de mult picase soarele, pe geana 
verde, neînghiţită încă de întuneric, scînteia împungînd ochii, neasemuitul 
Vesper. 

„Steaua păstorului, îşi zise Ariort, cuprins de melancolie. Numai că 
păstorul se călăuzeşte după ea întorcîndu-se în satul său, unde îl aşteaptă 
toţi ai săi. Şi eu mă întorc, dar nu acasă şi nu mă aşteaptă nimeni.” 

îşi petrecu seara dînd tîrcoale casei lui Salubrius, ferindu-se cu mare 
băgare de seamă să nu fie văzut. Cînd se întunecă, şi zări doi vigili urcînd 
panta dinspre Subura, se urni şi el din loc. 

Nu se grăbea căci stăpînul îl învoise pînă la miezul nopţii. Nu reuşi s- 
o vadă pe Viola intrînd sau ieşind. Nu-i auzi nici glasul în spatele 
împrejmuirii, deşi desluşi alte glasuri. Inima îi zvîcnea de dor neîmplinit. Nu 
ştia ce să mai creadă. Poate că era joacă? Cochetărie de fetiţă ce nu 
cunoaşte viaţa? Ce temei ar fi putut să aibă toate acestea? în loc să fie mul¬ 
ţumit că viaţa îi oferise lui, unui sclav, clipe de vis, neîncrezător în ceea ce 
socotea nişte amăgiri, se simţea cel mai nenorocit, mai singuratic şi mai 

oropsit om din lume. Locul şi ceasul păreau să-i mărească şi mai mult 
chinurile. 

Era o noapte nebună. O noapte ce ar fi putut să scoată din minţi pe 
cel mai stoic dintre filozofi. în văzduh pluteau efluviile otrăvurilor dulci. 
Chemările tainice răsunau de peste tot. îmbătaţi de vinul vieţii, oamenii 
umblau năuci în căutare de ceva ce nu avea nume, nici chip, ci doar o 
nemărginită putere, căreia nu i se putea împotrivi nici o fiinţă din lume, fie 
ea tînără sau bătrînă, frumoasă ori hîdă, înţeleaptă ori ba. 

îi părea rău că nu-1 are alături pe Hermadio, dar acesta nu mai 
prididea cu treburile. Dimineţile şi le petrecea pe şantierul forului, printre 
sclavii daci, după-amiezile — plimbîndu-i pe nişte ostateci de mare rang, 
aduşi din simplitatea barbariei lor în strălucitoarea Romă, molipsiţi de pe 
acum de splendorile şi viciile ei. 

Ieşind într-o stradă gălăgioasă, plină de lume, Ariort mergea ca un 
somnambul. Îmbrînci din nebăgare de seamă pe un cetăţean care se răsti la 
el, dar pesemne, pe întuneric nu recunoscu în el un sclav. Întîmplarea îl 
trezi pe Ariort. Pentru nimic în lume n-ar fi vrut să-i pricinuiască neplăceri 
stăpînului său, de aceea deveni mai atent. 

Peste bolta limpede, profundă şi catifelată, se revărsase puzderia de 
stele. Scutul imens, de bronz lustruit, al lunii apăru enigmatic deasupra 
palatelor de pe Esquilin. Portarii caselor bogate ieşeau să stingă felinarele, 
să nu ardă uleiul fără trebuinţă. Doar deasupra tabernelor şi lupanarelor 
lanternele de fier şi bronz forjat continuau să ardă, luminînd firmele şi 
atrăgînd muşteriii. 

în faţa intrării la o tabernă era zarvă şi hohot de rîs. Apropiindu-se, 
Ariort privi peste capetele celor adunaţi. Pătat de lumina strecurată prin 
găurile ratunde ale felinarului, tabernarius, mic şi dolofan, se opintea 
împingînd în piept pe un voinic, înjurînd şi zbierînd: 

— Pytisma me facis, impudens? (scuipi vinul meu, neruşinatule). 

Voinicul, nu prea înalt, dar grozav de lat în spate, neclintit ca o 
stîncă, rîdea, răspunzîndu-i într-o latinească pocită: 

— Hem, falsarii! Quid vis, poppysma tibi faciam? (Eh, falsificaterule! 
Ce vrei, să te aplaud?). 

Ariort îşi ciuli urechile. Glasul voinicului i se păru cunoscut. Schimbă 
locul şi-l privi dintr-o parte. I se păru şi mai cunoscut. Cine ar fî putut să 
fie? 

Răspunsul îi veni de la acei ce se amuzau aţîţîndu-i în glumă pe cei 

doi: 

— Strînge-1 de gît, tabernarius şi dă-1 pe mîna vigililor, să-ţi plătească 
„pytisma”. E o insultă adusă cinstei tale. 

— Nu te lăsa, gladiatorule! Nu-i da nici un ban. îi cunoaştem poşirca. 

La cuvîntul „gladiator”, mintea lui Ariort se limpezi. Trăsăturile dragi 
ale unui tovarăş de suferinţă, aşa cum le ştia, apărură printre schimbările 
unui chip nou, bine îngrijit, plin de sănătate. 

— Andena! strigă el, strecurîndu-se printre oameni. Andena, frate! 

Cu o uşoară mişcare a braţului, voinicul zvîrli pe tabernarius în 
braţele celor care stăteau în uşă şi se întoarse brusc. 

— Ariort! răcni ca un ieşit din minţi. — Tarabosta Ariort. Pe Zalmoxis, 
iată o bucurie cu totul neaşteptată! 

Se aruncară unul în braţele celuilalt, rămînd un timp îmbrăţişaţi. 
Singurătatea ce-1 sfîşia pe Ariort zbură într-o clipă, cedînd loc unei 
nestăvilite bucurii. îl trase pe Andena mai la lumină şi îndepărtîndu-1 la 
distanţa mîinilor întinse, îl privi cu încîntare. Arăta bine, chiar prea bine. 
Avea părul şi barba frumos rotunjite, purta o tunică albastră, un pieptar de 
piele galbenă, peste care era încins cu o curea lată, bătută cu ţinte de 
argint; pe braţe — apărători din piele groasă. 

Petrecăreţii şi trecătorii priveau cu plăcere îmbrăţişările şi semnele de 
dragoste ale celor doi voinici. 

— Păcat că vorbesc în limba lor barbară, zise unul. 

— Va să zică acesta e Andena, neînvinsul, adăugă altul. 

— L-am văzut luptînd, dar acum nu l-am recunoscut. 

— Pesemne ai stat prea la cucurigu? 

— Nu, dar pe arenă avea coif şi armură. 

— Eu nu l-am văzut în circ, dar faima sa mi-e cunoscută. Andena! se 
adresă apoi gladiatorului, am să pariez pe tine, viteazule. 

— Cu toţii vom fi de partea ta. Să nu ne dezamăgeşti! 

Abia atunci, Andena păru că se trezeşte şi întorcîndu-şi capul, zise 
scurt celor din preajmă: 

— N-am nici un chef să mă las ucis. Voi lupta. 

— Vivat Andena! strigă o muiere. 

— Vivat dacul neînvins! Vivat, vivat, strigară mai mulţi. 

— înghiţi-v-ar pămîntul, lepădăturilor! zise Andena pe limba sa. — 
Hai, Ariort, să scăpăm de aceşti gură-cască. Dacă voi fi doborît în luptă, tot 
ei, aceste fiare, vor cere potrivnicului meu să-mi taie beregata. 

Se îndepărtară voioşi şi fericiţi, povestindu-şi în grabă, întrerupîndu- 
se unul pe altul, întîmplarile vieţii lor, de cînd nu s-au mai văzut. 

Ariort îl duse la taberna grăsanei Upupa. Se încuiară în cămăruţa din 
fund, băură vin bun, se susţinură sufleteşte pînă aproape de miezul nopţii. 
Erau pînă acum atît de singuratici. La despărţire, se îmbrăţişară lung. 

— Să te ţii tare, Andena! Mă voi ruga lui Zalmoxis pentru tine şi dacă 
stăpînul meu mă va lua cu el la circ, te voi admira cu ochii mei. Luptă, 
gîndindu-te la cauza noastră. 

— îţi mulţumesc, Ariort. Ştiindu-te aproape, îmi va cînta inima, iar 
cînd aceasta cîntă, treaba e pe jumătate făcută. Totuşi, voi avea de 
înfruntat un luptător de temut, pe libianul Amas. Ce noroc că am scuipat 
poşirca aceea şi tabernarius s-a înfipt în mine ca un scai. Altfel ai fi trecut 
fără să mă bagi în seamă. 

— Da. frate. Căile pe care ne mină soarta sînt de necercetat. Noroc, şi 
nu uita să te duci la templul zeiţei Spes. să i te închini. Este zeitatea 
tuturor nefericiţilor, aşa zice bunul Hermadio. 

— Spune-i urări din partea mea, deşi nu-1 cunosc. E dac de-ai noştri, 
adăugă Andena şi cu un ultim semn se cufundă în noapte. 

Era tîrziu şi Ariort se grăbi spre casă. Cînd urca cu paşi mari strada 
ce ducea spre vilă, răsună primul cîntat al cocoşilor. 

— Ce noapte, ce noapte! murmură Ariort, neîndurîndu-se să bată în 
poartă. 

Cuprinse feerica privelişte. Adieri uşoare clătinau vîrfurile 
chiparoşilor. Luna palidă descînta firea şi ţesea farmece deasupra oraşului. 
Zeiţa Selene înţărcase stelele mici de la sinul ei plin de lumină şi doar cele 
mari mai sugeau licoarea fosforescentă, tremurîndu-şi glasurile intr-un cor 
cristalin şi mut. Un cîine bătea prin vecini. Chemării lui obsedante şi 
neînţelese îi răspundeau hămăituri neliniştite de pe amîndouă malurile 
fluviului. 

Ariort îşi rezemă fruntea înfierbîntată de scoaba rece a uşii şi nu 
putea să-şi dea seama ce e cu el. Chipul Violei şi al lui Andena se perindau, 
plecînd şi revenind, chemîndu-1, ademenindu-1. O stranie şi dulce 
înduioşare îl cuprinse. I se părea că aude o cîntare vrăjită, pornită din gîtul 
arcuit pînă-n lună al unei harpe uriaşe şi nu-şi dădea seama dacă cîntă 

stelele de pe cer, cicadele din florile de platan, ori strunele argintii ale 
razelor întinse între lună şi inima sa. 

Undeva, prin apropiere, răsună glasul monoton al unui vigil de 
noapte: 

— Muta Urbs mediae noctis. Dormite in pacem, cives romani! (Mut e 
oraşul în miez de noapte. Dormiţi în linişte, cetăţeni romani). 

Trezit din vrajă. Ariort bătu uşor în poartă. 


— De azi în trei zile, sper să nu mai am nevoie de tine, zise Salubrius, 
crezînd că Ariort va fi bucuros să scape de această treabă plictisitoare. 

Dacul tresări, căci era cu gîndul în altă parte. Cuprinse dintr-o privire 
statuia ce-1 înfăţişa, pe care sculptorul o ciocănea uşor cu dăltiţa de finisaj. 
Dezmeticindu-se, zise fără bucurie: 

— Da, maestre. 

— Stăpînul tău te-a întrebat vreodată cum merge lucrul? 

— Da, în fiecare zi. 

— Şi ce i-ai răspuns? 

— Că-mi place foarte mult, doar că eu, cel înfăţişat, par mai frumos şi 
mai falnic decît sînt. Este primul meu chip cioplit şi asta mă uimeşte. 

— Vorbe, vorbe! răspunse Salubrius vădit măgulit. Nici un sculptor 
nu este în stare să redea viaţa aşa cum este. Se zice că în Ellada a trăit pe 
vremuri un sculptor pe nume Pygmalion care ar fi făcut o statuie atît de 
perfectă, încît aceasta a prins viaţă. Dar legenda nu exprimă decît năzuinţa 
artistului către un ţel imposibil. Eu, bunăoară, de trei ori am încercat să 
redau frumuseţea şi viaţa chipului fiicei mele şi de trei ori am dat greş. Nu 
că n-aş fi reuşit să fac ceva frumos, mai ales pentru ochii unui profan, ci 
pentru că orice chip viu are ceva pe deasupra, ce ne scapă, ceva trecător şi 
insesizabil. 

— Dar poate, îndrăzni Ariort, dacă l-ai fi arătat cuiva, i-ar fi plăcut. 

— Oh, nepriceputule, tot n-ai înţeles nimic? Nu mai am ce arăta, le- 
am spart pe toate trei. 

Discuţia îl indispuse, poate şi căldura ce năvălea în valuri pe ferestre. 
Se sculă şi strigă iritat: 

— Vesper, vin-aici şi termină faldul acesta, pînă la pauză, a doua oară 
n-o să mai cadă atît de favorabil. Să nu te atingi de cap, nici de mîini, că te 

omor! Mă duc să mă destind oleacă. Ariort, mai rezistă puţin şi nu mişca! 
Mult a fost, puţin a rămas. 

— N-avea teamă, maestre, nu sînt obosit. 

în tăcerea ce urmă, Ariort se cufundă din nou în gînduri. Ţăcănitul 
ritmic al ciocanului pe daltă făcea parte şi el din tăcere. Se obişnuise să nu- 
1 audă. 

„Mult a fost, puţin a rămas. Repetă el în gînd cuvintele maestrului. Şi 
pe urmă ce va fi? Va trebui s-o caut pe malurile pîrîului Almo? Ea însăşi o 
vrea, dacă am înţeles bine”. 

Pesemne, între timp venise cineva în vizită la Salubrius, căci se auzi 
poarta scîrţîind, lipăitul picioarelor pe dale, voci în atriu. Ariort îşi încorda 
auzul, dar nu desluşi cuvintele. Sophroninus şi Vesper, curioşi şi ei, înce¬ 
tară cu ciocănitul, trăgînd cu urechea şi făcînd presupuneri. 

Peste un timp, printre vocile confuze, se amestecă şi un glas subţire, 
de femeie. Apoi glasurile se apropiară şi meşterii se porniră din nou pe 
ciocănit. 

Ariort stătea cu spatele la uşă şi nu putea să vadă cine a intrat. „Stai 
aşa şi nu mişca!” îi şopti Vesper şi se ploconi adine. 

— Ave, meşterilor! Vedeţi-vă de treabă, spuse vizitatorul şi adăugă, 
adresîndu-i-se stăpînului: 

— Este o casă de adevărat artist. Cinste meşterului Salubrius. 

— Ah, nobile Rufus..., protestă sculptorul şi Ariort surprinse în glasul 
său o stranie nelinişte. 

— Văd în jurul meu numai capodopere, continuă Rufus. Am auzit 
multe elogii aduse artei tale, dar treburile nu mi-au dat răgaz să mă 
conving eu însumi, pînă acum. 

Pe chipul lui Vesper trecu o umbră de batjocură şi în clipa aceea 
Ariort îşi dădu seama că vizitatorul din spatele său este acel patrician de 
faimă rea, care era să-i calce, pe el şi pe Eutyches, cu carul său. 

— Sînt măgulit de atenţia ta, generosissime24, răspunse Salubrius, 
dar crede-mă, nu sînt nici pe departe atît de valoros. 

— Crezi că nu mă pricep? întrebă glumeţ vizitatorul şi făcînd cîţiva 
paşi se opri alături de Vesper. Ariort nu se înşelase, — era într-adevăr acel 
tînăr palid despre care Eutyches îi povestise atîtea lucruri urî te. 


24 Generosissime — prea nobil, distins. 

Rufus privi mai întîi marmora, plescăi din limbă, în semn de aplaus şi 
se întoarse apoi către Ariort. Intercep-tînd o privire întrebătoare a acestuia 
trimisă lui Salubrius, îl opri cu un gest elegant. 

— Nu te mişca! Se lucrează la pliuri, nu-i aşa? Tu l-ai modelat, îl 
întrebă apoi pe Vesper? 

— Oh, nu! E opera maestrului. Lucram la finisajul hainei. 

— Cine e? întrebă Rufus pe Salubrius. 

— Un dac. Servul ilustrului Apollodor. 

Chipul prelung, palid şi obosit al patricianului împietri într-o 
observaţie atentă, apoi se destinse într-un zîmbet strîmb, enigmatic. 

— Dac? Peste tot numai daci. S-au mutat cu totii la Roma. 

După un rîs scurt, inexpresiv, întrebă: 

— Nu-i aşa, dacule? 

Fulgerător şi cu ascuţime, îi trecu lui Ariort prin minte noaptea aceea 
de pomină, din cetatea lui Diaies, cînd el însuşi, aidoma acestui Rufus, 
pusese întrebări unui captiv roman. Captivul, Longinus, îi era superior 
sufleteşte şi din negura amintirilor îi trimitea o straşnică lecţie, de cum 
trebuie să se poarte un om mîndru. Răspunse deci fără sfială: 

— Aşa e. Dacii au invadat Roma, iar romanii Dacia. Salubrius făcu 
feţe-feţe. Vesper, care se afla în spatele lui Rufus, îi făcea semne disperate 
să tacă. 

Patricianul nu păru supărat, zise doar: 

— Ai uitat să adaugi „nobile”, sclavule. 

— Şi eu sînt nobil de viţă veche, îi trînti Ariort. 

— Aşa? rîse Rufus, dînd din mînă a pagubă. Atunci sîntem între noi? 
Asta se mai poate înghiţi. 

Ca şi cînd nu s-ar fi întîmplat nimic, se îndreptă către ieşire. 

— Sînt încîntat, maestre, că ţi-am văzut casa cu „minunile ei'”, apăsă 
pe ultimele cuvinte. Doresc să-ţi comand un bust de-al meu. Cît va trebui 
să-ţi pozez? Te previn — nu dispun de prea mult timp. 

— O, generosissime, cel mult patru şedinţe a cîte două ore. Voi face 
multe schite ca să te scutesc de oboseală. 

5 

— Prea bine. Atunci, pe curînd! Te rog, nu mă conduce, doar îţi 
cunosc casa. 

— Vai de mine! Se poate, nobile Rufus? E datoria mea de amfitrion. 

Cînd cei doi părăsiră încăperea, meşterii se porniră pe un rîs 
nestăpînit, frîngîndu-se din mijloc de haz. Arătîndu-1 pe Ariort, Vesper reuşi 
să zică printre icnituri: 

— I-a zis-o! Pe Justiţia, zeiţa dreptăţii, i-a zis-o! Ai fost magistral, 
Ariort! 


— Cicero al dacilor! rîdea Sophroninus. Parcă ai vorbit de pe Rostra şi 
nu de pe un podium de sculptor. 

— Ştii cine e ăsta? întrebă Vesper potolindu-se. 

— Am auzit de el, răspunse Ariort. 

— Şi de bune şi de rele? 

— Numai de rele. 

— Atunci pricepi de ce ne veselim? Al naibi sclav. Ai s-o păţeşti într-o 
bună zi, gură-spartă ce eşti! Nu te va ajuta nici Apollodor. Ticălosul de 
Rufus e rău şi ranchiunos. El n-o să uite jignirea ce i-ai adus. 

— Nu-mi pasă. Sînt sclav de nevoie. Ce ar fi zis Rufus în locul meu? 

— Nobilul Rufus! corectă Sophroninus ridicînd arătătorul sentenţios. 

— Trebuie să mă odihnesc, zise Ariort dîndu-se jos de pe podium. Şi 
aşa s-au stricat pliurile. 

Salubrius reveni palid şi neliniştit. Se agită un timp umblînd printre 
statui. Se opri o clipă în faţa luî Ariort, dar nu zise nimic. Apoi, dintr-o dată 
îşi înălţă mîinile, exclamînd: 

— Iove fulgente! Mă simt ca unul care ţine lupul de urechi. 


De sub ultimele arcade de sus ale circului Colosseum. Ariort şi 
Hermadio trăiau intens măiastră şi supraomeneasca încleştare între retîarul 
Amas şî mîrmilonuPs Andena. Cu toată isteţimea şi iuţeala sa, tuciuriul 
libian nu reuşise să-şi arunce plasa peste prudentul dac. Ceea ce era 
uimitor la Andena, era perfecta sa stăpînire de sine. îşi păstra sîngele rece 
pînă şi în clipele cele mai fierbinţi. 

Spectatorii urmăriră cu sufletul la gură evoluţiile celor doi, atît de 
diferiţi ca înfăţişare, apucături şi arme. Amas era o panteră perfidă şi 
feroce, Andena — un urs puternic şi neînfricat. Au fost clipe de mare 
tensiune. Se răniseră unul pe altul şi cînd libianul îi încurcase piciorul 
stîng în plasă, circul încremeni. Andena însă reteză colţul împletiturii cu o 


25 Retiarius = gladiator înarmat cu o plasă şi un trident Mirmillo sau murmillo, gladiator care are coiful 
ornat cu imaginea unui peşte şi e înarmat cu sabie scurtă şi scut rotund. 

lovitură atît de fulgerătoare că puţini din cei cincizeci de mii de spectatori 
avuseră timp să-şi dea seama de asta. Amas care tocmai trăsese de plasă, 
ca să-l răstoarne pe dac, îşi pierduse echilibrul. 

Atunci Andena făcu ceea ce nu făcuse nici un mirmilon înaintea sa. O 
făcuse pentru că era sigur de izbîndă. Aruncă scutul, apucă cu stingă 
tridentul lui Amas şi oprindu-i astfel căderea, îl străpunse pe libian cu 
paloşul său scurt şi lat. 

Deoarece avea obiceiul să-şi ucidă potrivnicii dintr-o singură lovitură, 
mulţimea îl poreclise — „fulmen” (fulgerul). 

în clipa următoare ovaţiile şi blestemele izbucniră cu atîta violenţă, 
incit era peste putinţă a stabili în ce parte se înclină cumpăna. Doar peste 
un timp, cînd vacarmul se potoli, Andena îşi dădu seama că circul se 
împărţise în două tabere, aproape egale, de fericiţi şi dezamăgiţi. 

Andena nu mai era novice şi, învăţat de oameni deştepţi, tocmise 
cîteva sute de jubilatores (susţinători) care pentru o plată modestă se 
prinseră să ceară libertatea pentru el. 

Nu rareori aceste scîntei, aruncate de ici de colo, înflăcărau spiritele a 
mii de spectatori şi cuvîntul magic „libertate” devenea realitate. 

Şi de astă dată el făcu ocolul zidurilor şi se răsfrînse în nenumărate 
ecouri dar nu de ajuns ca să incendieze întreaga asistenţă. Erau prea mulţi 
dezamăgiţi care-şi puseseră speranţele şi banii în Amas şi care nu puteau 
să-i ierte lui Andena, că el, începătorul, întrecuse marea faimă a libianului. 

împăratul Traian, care urmărise cu mare interes lupta, nu era în 
toane bune. Era sigur că libianul va triumfa. Pentru acest scop îl aduse de 
la Alexandria voind să reteze succesul crescînd al dacului. Privi şi ascultă 
cu îngrijorare lumea agitată şi cînd îşi dădu seama că Andena nu are 
majoritatea, oftă uşurat. Nu avea obiceiul să contrazică şi să dezamăgească 
mulţimea. De aceea trimise învingătorului coroana şi un dar în bani din 
partea sa, dar nu-i dădu libertatea. 

Prea multe speranţe îşi puse Andena în această luptă. Dezamăgit 
crunt, lăsă să-i scape printre dinţi un groaznic blestem. Părăsind arena, luă 
o hotărîre de neclintit. Nu ştia dacă Ariort şi Hermadio au fost de faţă, dar 
hotărî să-i caute chiar a doua zi. 

Se bucură mult cînd, părăsind circul, îi găsi aşteptîndu-1 la intrarea 
gladiatorilor. Cu acest prilej îl cunoscu pe tabularius şi era cît p-aci să-i 
frîngă oasele îmbrăţişîndu-1. 

După ce scăpă de admiratorii care-1 aşteptau cu sutele la ieşire, se 
duse cu cei doi prieteni la copa Upupa. Avea o rană superficială, înfăşată cu 
grijă şi purta pe umăr un săculeţ greu. 

— Ce ai acolo, Andena? întrebă Ariort. — Nu vrei să te ajut? Vei fi 
obosit, săracul de tine? 

— Sînt obosit, dar mai mult cătrănit pentru că împăratul vostru rău 
nu mi-a dăruit libertatea. 

— Pesemne n-a putut, îşi dădu părerea Hermadio. El nu face nimic de 
capul lui. 

— Eh, mormăi Andena! Puţin îmi pasă ce urmăreşte, căci nu vreau să 
fiu ucis. Pînă acum am avut un noroc chior, dar nu se ştie dacă nu voi muri 
data viitoare. 

Se însera. Mulţimea de pe străzi îl recunoştea şi-l ovaţiona, iar el, 
ascunzîndu-şi gîndurile, zîmbea şi răspundea voios. Mai mult, îşi jumulea 
coroana, dăruind frunze de laur. 

Mulţi îl urmară la tabernă şi grăsana Upupa nu văzuse niciodată 
atîţia muşterii. Dar cei trei, dorind să rămînă între ei, dădură afară pe cîţiva 
meseriaşi din cămăruţa din fund şi se închiseră în ea. 

După ce băură şi mîncară pe săturate, Andena scoase de sub masă 
săculeţul şi desfăcîndu-i baierele, răsturnă, printre căni şi talgere, o 
grămadă de bănet. 

— Cîştigul meu de azi, zise fără urmă de îngîmfare. — Bani 
blestemaţi, stropiţi cu sînge, totuşi banii. Rotocoale de aur şi argint care 
deschid toate drumurile în acest blestemat imperiu. Acasă, în Dacia, cînd şi 
cînd vedeam cîte un ban şi-l păstram aşa, ca amintire. Ce era să fac cu 
banii? Cînd nu aveam pîine, dădeam o oaie pe o baniţă de grîu. Cînd aveam 
nevoie de unelte, dădeam pe ele vite, piei, brînză. N-aveam nevoie de bani. 
Acum, însă, da. Dar am nevoie şi de ajutorul vostru. 

Văzîndu-le uimirea întrebătoare, adăugă: 

— Număraţi banii, căci eu nu mă pricep. Punînd aurul într-o parte şi 
argintul în alta, numărînd piesele şi punîndu-le în fişicuri, tabularius zise 
cu uimire: 

— Eşti bogat. Aici sînt cincizeci de mii de sesterţi. 

— M-au păcălit ticăloşii de agenţi. înainte de luptă mi-au spus că o 
să-mi iasă pe puţin şaptezeci de mii. Au socotit cică din tăbliţele lor cu 
pariurile încheiate. Dar nu-i nimic, o să mă pomenească lipitorile! 

— Cu suma asta ai putea să te răscumperi, zise Hermadio. 

— Tocmai că nu! trînti un pumn în masă Andena. Vicleanul Adrius, 
lanista, mă descusu într-o zi, întrebîndu-mă ce aş face dacă aş deveni liber, 
iar eu, ca prostul, i-am dezvăluit păsul. 

— Care? 

— Că vreau să mă las de meseria de ucigaş şi să mă fac negustor. 

— Ai comis o greşeală, zise Ariort. 

— Cit mine de mare. Adrius nu vrea să-i scap din mină. 

— Dar, adăugă Hermadio, din cîte ştiu, laniştii sînt lacomi şi... 

— Chiar prea lacomi. Poate că mi-ar fi dat libertatea pentru o sută de 
mii, dar nu sînt sigur. 

— Şi ce vrei să faci, întrebă Hermadio? 

— Să fug. 

— Să nu faci asta. E o prostie. Te vor prinde şi te vor înfiera. Poate nu 
ştii că pe cei înfieraţi nu-i mai eliberează decît moartea. 

— Aşteaptă, adăugă Ariort, poate data viitoare vei căpăta libertatea. 

— Sau o lamă de fier în burtă, rînji Andena. Nu, fraţilor, viaţa ne este 
dată ca s-o trăim. Să nu vă închipuiţi că sînt un ţăran prost. Andena nu a 
fost prost niciodată. Cit costă un sclav ca tine, Ariort? 

— Ştiu eu? răspunse acela scărpinîndu-se în ceafă. — Nu mi-am pus 
niciodată această întrebare. 

— Eu am întocmit înscrisul, lămuri Hermadio. Ariort valorează o mie 
douăsute de denari. 

— O mie douăsute? Bine, pune deoparte o mie cincisute. 

După ce Hermadio îi făcu pe plac, îl mai întrebă: 

— Dar o tidulă ticluită de libert, cit costă? 

— Un act fals? se sperie Hermadio. 

— Da, ce te miri? Am auzit că la voi, cu bani, se poate căpăta orice. 

— Dar legea... 

— Lasă legea în pace. Legea voastră este o tîrfă la îndemîna celor ce 
plătesc. Ştiu că eşti un om cinstit şi slujbaş nepătat, dar nu-ţi cer decît să- 
mi afli cine este dispus să-mi ticluiască o ţidulă de libert. 

— Nu ştiu, Andena. 

— Pentru că nu ţi-ai bătut capul cu de astea, zise gladiatorul 
privindu-şi pumnii uriaşi aşezaţi cuminte pe masă. Apoi, domol, ca şi cînd 
şi-ar fl vorbit sieşi, dînd încetişor din cap: 

— Imperiul roman este uriaş. Cu cit te depărtezi de Roma cu atît te 
pierzi mai mult în el. Iar atunci cînd un cetăţean bine îmbrăcat, cu părul 

scurt şi barba rasă, călăreşte în plină zi pe un bidiviu frumos, cui i-ar veni 
în minte să-l întrebe dacă nu e un sclav fugit? Şi chiar dacă ar îndrăzni, n- 
ar şiti că cetăţeanul onorabil este puternic ca un urs şi că sabia ce o poantă 
la şold ar fi putut doborî fulgerător chiar şi zece potrivnici. Ar fi căzut ca 
trăzniţi fără să aibă timp să judece că armele nu se mînuiesc ca nişte bite şi 
că acela pe care au îndrăznit să-l oprească în drumul lui către libertate, a 
făcut şcoala înaltă de scrimă la Capua. Ca să scape de sîcîială, însă, 
cetăţeanul acesta onorabil are nevoie de cel puţin o zi ca să le-o ia înainte 
urmăritorilor care ar fi pornit din Roma pe urmele lui. Actul de libertate îi 
este trebuincios doar acolo, departe, unde se va aciua, poate în Moesia, 
poate în Dacia, poate mai departe, cine ştie? Spuneţi-mi, voi, care sînteţi 
mult mai umblaţi ca mine, cîte drumuri pornesc din Roma către 
miazănoapte? 

Hermadio numără pe degete: 

— Sînt vreo şase, zise el. 

— Care din ele este mai umblat? 

— Cred că Via Flaminia, dar sper că n-ai să-l alegi tocmai pe acesta? 

— Ba da! Pe un drum cu forfotă te pierzi mai uşor. 

— Este istet Andena al nostru, zise Ariort. 

— Nici vorbă, răspunse Hermadio, dar atîta nu-i de ajuns. Şi 
urmăritorii sînt isteti. Ordinele le iau înainte călătorilor. Ele nu dorm 

î 

noaptea prin hanuri şi nici nu se odihnesc. Ştafetele aleargă iute, 
schimbînd mereu caii şi trec misivele din mină în mină. Nici barba rasă, 
nici travestirea nu-1 vor salva pe fugar dacă la răscruci îl vor aştepta 
oamenii stăpînirii, preveniţi din timp. 

— Atunci ce e de făcut? se întrista Andena. 

— Trebuie să le-o iei înainte cu cel puţin trei zile. 

— Cum aş putea-o face? 

— Ce ar fi, se amestecă Ariort, să simulezi moartea. Să fii mort în 
ochii lumii. Pînă s-or lămuri lucrurile, vei fi departe de Roma. 

— Asta e! strigă Andena, izbind cu pumnul în masă. 

— Pe Mercurius cel isteţ! Ariort, exclamă Hermadio, — eşti un Ulisse 
al dacilor! 

— Eu nu cunosc nici un dac cu numele de Ulisse, zise cu naivitate 
Andena, ştiu însă că Ariort Chiorul a fost cel mai isteţ oştean al regelui 
Decebal. 

Ceilalţi doi rîdeau cu voie bună. Andena tăcu un timp, rumegînd 
parcă un gînd, apoi zise: 

— Prieteni dragi, am toată încrederea în voi şi în ajutorul vostru. 
Trebuie să mă ajutaţi. Jumătate din banii aceştia vor merge pentru 
pregătirea fugii mele, cealaltă jumătate pentru începerea unei cinstite 
negustorii, acolo unde mă voi pripăşi. Deocamdată, nu iau banii cu mine. 
Cazarma de gladiatori nu este un loc bun de păstrare. Vi-i las vouă. 

împinse apoi flşicul de o mie cincisute de denari către Ariort şi-i 
spuse: 

— Banii aceştia sînt ai tăi, ca să te răscumperi. Cînd vei fi liber, poate 
vei veni să mă cauţi, să lucrăm împreună. 

Uluit, Ariort rămase mut şi nemişcat, apoi sculîndu-se brusc, îl 
îmbrăţişa pe Andena. 

— îţi mulţumesc, prietene, spuse cu glasul întretăiat de emoţie. îţi 
mulţumesc şi te binecuvîntez pentru neasemuita ta bunătate. Cu ce aş 
putea să te răsplătesc? 

— Vei afla îndată, răspunse gladiatorul mişcat şi el. De fapt, fără 
ajutorul tău şi al lui Hermadio nu voi putea reuşi. Faţă de ce am aici, arătă 
grămada de bani, acesta e un fleac. Ştiu că Hermadio nu vrea să se răs¬ 
cumpere, căci îi e bine aşa cum e, dar şi lui aş vrea să-i las ceva drept 
amintire. 


— Nu am nevoie decît de prietenia ta, răspunse tabularius. Te voi 
ajuta după puteri. 

— Vă mulţumesc din inimă! Acum să stăm la sfat, să căutăm o 
păcăleală mai boacănă şi să potrivim toate amănuntele la locul lor. 


Ariort care nu tremura atunci cînd se avînta noaptea cu un pumn de 
oameni în lagărul roman, era cu totul pierdut cînd bătuse la uşa bibliotecii. 
Apollodor, văzîndu-1 palid şi răvăşit, întrebă îngrijorat: 

— Ce-i cu tine? Eşti bolnav? 

Dacul se apropie sfios, frămîntîndu-şi mîinile, neştiind cum să 
înceapă. 

Apollodor se sculă şi luîndu-1 de umeri, îl obligă să-l privească în ochi. 

— Ce s-a întîmplat, Ariort? 

— Stăpîne, iartă-mă! Nu te mînia pe vorbele mele, dar eu... am venit 
să te rog ceva... 

— Spune, Ariort! Dacă e în putinţa mea să te ajut, o voi face cu 
plăcere. 

— Nu ştiu... îngăimă dacul şi scoţînd din sîn o pungă, i-o întinse. 

— Ce-i asta? 

— Fii generos, stăpîne, aşa cum ai fost totdeauna şi primeşte banii 
aceştia, — preţul răscumpărării mele. Dacă e puţin, poate voi mai putea 
face rost de ce lipseşte. 

— Ce tot îndrugi, zise Apollodor încruntîndu-se. De tine am nevoie, 
nu de banii tăi. De unde i-ai luat? 

— Mi i-a dat gladiatorul Andena, prietenul şi fostul meu oştean. 

— Nu m-ai întrebat dacă vreau să te eliberez? 

— Te-am rugat adineaori, sităpîne, şi te mai rog cu umilinţă. 

Ariort îşi îndoi genunchiul şi aştepta cu capul plecat. 

— Ce ţi-a venit? strigă Apollodor. Nu te simţi bine sub acoperişul 
meu? Oare te-am tratat eu ca pe un sclav? Nu uita că te-am scos dintr-o 
carieră de piatră unde ţi-ar fi putrezit oasele. Acum vrei să mă părăseşti? 
Nu m-am aşteptat la atîta nerecunoştinţa din partea ta. Credeam că eşti 
dintr-o bucată. 

— Nu! strigă Ariort. Nu mă învinui de nerecunoştinţa. Stăpîn mai bun 
ca tine cred că nici nu există pe lume. Nu am de gînd să te părăsesc. 
Dimpotrivă, voi fi de acum umbra ta, ţi-o jur! Te voi sluji ca şi pînă acum, 
cu rîvnă şi credinţă. Nu am nevoie decît de încrederea ta, de un colţ în casa 
ta şi de puţină mîncare. Dacă ai oferit toate acestea unui sclav, le vei putea 
oferi şi unui libert. Te implor, stăpîne, am nevoie de libertate cum are nevoie 
de aer unul ce se îneacă. Nu mai pot îndura privirile dispreţuitoare, asta mă 
înfurie, mă îmbolnăveşte. Numai eu ştiu cită putere îmi trebuie ca să mă 
potolesc; ţi-am povestit doar ce i-am răspuns nobilului Rufus, atunci, în 
atelierul meşterului Salubrius. 

Apollodor, care pînă acum se plimba nervos prin odaie, se opri şi-l 
privi. Capul acela frumos şi mîndru, aplecat, îl înduioşa. Voinicul mai ţinea 
în mina întinsă punga, ca pe o ofrandă. 

Se apropie, i-o smulse şi o aruncă cit colo. 

— Crezi că am nevoie de banii tăi? Pentru mine eşti nepreţuit. Admir 
gestul prietenului tău generos. Nu se potriveşte unui gladiator. De obicei 
aceştia sînt brute nesăbuite, dar cine-mi poate chezăşui că peste un timp 
nu mă vei părăsi? Că nu vei fugi împreună cu dacii tăi, pentru care m-am 
zbătut atît? 

Ariort îşi dădea seama că temerile stăpînului sînt întemeiate. I-a şi 
spus într-o zi că visul său era să plece în patrie. Ţinea prea mult la acest 
om ca să-l dezamăgească. Dar mai era ceva, ceva copleşitor de important — 
Viola. De fapt, în faţa acestei pasiuni toate lucrurile din lume păleau şi se 
retrăgeau. Ca sclav, nu avea nici o nădejde s-o cucerească, aşa că nu-i 
rămînea decît să lupte. Avea dreptate stăpînul: trebuia să aleagă, să 
hotărască, să jure şi să se ţină de cuvînt. Era o a doua sclavie, sclavie în 
libertate. 

îl privi în ochi pe Apollodor şi zise plin de hotărîre nestrămutată: 

— îţi jur, stăpîne, pe numele sfînt al marelui Zalmoxis, să nu te 
părăsesc decît atunci cînd tu însuţi o vei dori, cînd tu însuţi îmi vei da 
dezlegarea. Jur pe numele străbunilor mei că te stimez şi te venerez, că-mi 
voi da şi viaţa ca să te apăr. Să mă urmărească blestemul dacă nu mă voi 
tine de cuvînt. 

— Mi-e de ajuns, Ariort. Te cred. 

Se apropie şi-i puse mina pe cap, apoi pe umăr, zicînd solemn: 

— Te declar om liber şi te înscriu printre clienţii mei. Mîine ne vom 
duce la pretor să încheiem forma legală. Vei avea nevoie de un prenume 
roman, ţi-1 dau pe acela de Aelius. Scoală-te, Aelius Ariortus şi dă-mi săru¬ 
tarea cuvenită! 

Ariort, fericit cum n-a fost niciodată, se sculă, făcu o plecăciune 
adîncă şi-l sărută pe umăr pe fostul său stăpîn. acum — patron. 

Apollodor ridică punga cu cei o mie cincisute de denari şi dîndu-i-o, 
adăugă: 

— Suma ce am cheltuit-o, cumpărîndu-te, mi-ai întors-o cu prisosinţă 
prin grija şi devotamentul tău, aşa că nu-mi datorezi nimic. Restituie banii 
aceştia generosului tău prieten. 


în ajunul calendarelor lunii lui lulius, la apusul soarelui, locuitorii 
cartierului din jurul teatrului lui Pompei, ca şi trecătorii întîmplători avură 
prilejul să admire o scenă bahică. 

O ceată de petrecăreţi gălăgioşi în frunte cu un voinic, beat turtă, 
susţinut în mersul său şovăitor de alţi beţivi, se îndrepta urlînd şi cîntînd 
către Cîmpul lui Marte. Aveau cu ei amfore te cu vin şi sugeau din ele 
trecîndu-şi-le din mină în mină. 

Voinicul semăna însă mai mult cu Hercule decît cu Bacchus. 

Cîteva hetaire dezmăţate, cu flori veştede în părul ciufulit, cu sinii 
revărsaţi din tunici descheiate, dădeau tonul acestei procesiuni numeroase, 
cîntînd cu voci răguşite, ţopăind, sîcîind bărbaţii înflerbîntaţi de băutură. 

Era greu de înţeles ceva din vacarmul acela şi doar din cînd în cînd 
cîte o voce mai puternică, ori mai ascuţită răzbătea afară: 

— Slavă lui Bacchus al nostru, zeul vinului şi al veseliei! 

— Trăiască Andena, neînvinsul mirmilon! 

— Vivat Andena mărinimosul! 

Din cînd în cînd gladiatorul Andena se oprea, cerînd de băut şi, cînd 
ducea vasul la gură, vărsînd vinul pe barbă şi haine, toată ceata scanda, 
încurajîndu-l: 

— Uva, uva !26 

— Bibe, vivas multos annos! (Bea, ca să trăieşti mulţi ani.) 

Romanii erau obişnuiţi cu astfel de spectacole în aer liber. Gladiatorii, 
care dispreţuiau banii la fel ca şi viaţa, petreceau adesea hoinărind pe străzi 
în compania a doi-trei beţivani şi a cîtorva tîrfe. Andena, însă, îi uimi prin 
popularitatea lui. Pesemne, zvîrlea banii cu nemiluita, dacă reuşise să 
strîngă în jurul său zeci de cheflii. 

— Unde ne duci, viteazule? întrebă careva zbierînd ca să fie auzit. — 
Nu mai sînt popine în drumul nostru. 

— Aşa e, ţipă o muiere, desfăcînd braţele şi oprind lumea în loc. — Să 
ne întoarcem! 

— Unde mergem? Unde mergem? 

Andena se opri clipind cu pleoapele grele şi zise printre icnituri: 

— Gura... blestemaţilor, beţivanilor... Mă duc... vreau să fac o 
plimbare la... la Tibru. 

— O-o-o-o! La Tibru? 


— De ce la Tibru? 

— Brrr! Ce să facem la rîu? Doar n-o să bem apă tulbure după atîta 
vin bun? 

— Pe toţi incubii! Nu sîntem broaşte. 

— Mergem la... la scăldat, răspunse Andena mişcîndu-şi anevoie 
picioarele îngreunate. — Vreau să... să fac o baie. Care nu mă iubeşte, să... 
să plece acasă, zicea el, dînd din cap ca un taur. 

— Dar, după aceea mergem din nou la popină? 


26 Uva = urare latină (uva = struguri). 

— Mergem... sînt liber pînă dimineaţă. Lanista Adrius e ... e o 
bomboană de om. 

— Ullala! 

— Vivat! 

— înainte! 

Nişte vigili le tăiară drumul, poruncindu-le să se potolească şi să nu 
facă atîta gălăgie, dar Andena cu ai săi se uitară atît de urît la ei, femeile se 
zborşiră atît de violent, că păzitorii ordinii publice se îndepărtară, dînd din 
mîini a pagubă. 

Li se alătură şi o trupă de saltimbanci vagabonzi, cu fluiere, sistre şi 
chimvale. Veselia atinse paroxismul. Andena zvîrlea în aer pumni de 
monedă măruntă. Saltimbancii jucau, cîntau, făceau tumbe şi aşa ajunseră 
la malul rîului. 

Se lăsase o seară caldă şi dulce. Cerul îşi revărsase mierea aurie în 
asfinţit. Pesemne plouase la munte, căci Tibrul crescut îşi mina apele 
tulburi pe sub arcadele podului Aelius. Cotind apoi la stingă, le învîrtejea 
sub stîlpii unui alt pod, construit pe vremea lui Nero. Dincolo de rîu casele 
erau rare şi se pierdeau în vastele grădini ale colinei Vaticanus. 

Rarii trecători se opreau să vadă petrecerea. Andena, la mijloc, trăgea 
o bătută dacică, saltimbancii, în jurul lui, făceau nebunii, cîntau, se 
scălîmbăiau; ceilalţi, în cerc, zbierau, băteau în palme, îi încurajau. 

Soarele apusese şi doar o geană de lumină roşie tivea cerul la soare- 
apune. O ceaţă uşoară fumega deasupra rîului. 

Andena se opri din joc, zvîrli în lături pe cei ce îi stăteau în drum, se 
apropie cu paşi şovăitori de balustrada podului şi privi pînza rîului. Capul i 
se bălăbănea ciudat. Se întoarse apoi şi porunci: 

— Du-te, unul, şi vezi dacă apa e caldă! 

— Nu te-ai răzgîndit, întrebă unul? 

— Renunţă, Andena, adăugă altul. 

— Cu atîta vin în burtă ai să te duci la fund. 

— Eu, lepădătură, mugi Andena? Eu să... să mă înec? îneca-te-ar 
mama în Cloaca Maxima. 

— Apa e rece, raportă flăcăul, urcîndu-se pe taluz. 

— Nu-i nimic. E tocmai ce-mi trebuie. 

Şi începu să se dezbrace. Muierile rîdeau subţire, acoperindu-şi feţele 
cu palma, ca şi cînd le-ar fi fost ruşine. Era bine făcut Andena, leit statuia 
zeului Hercule din templul de lingă mahalaua Velabrum. Gol cum l-a făcut 

mama, doar cu braţul drept strîns înfăşat sub umăr, acolo unde îl rănise 
Amas cu tridentul, Andena, răcni: 

— Hei, prieteni împuţiţi, care vă temeţi de apă, ajutaţl-mă să mă urc! 

în rîsul tuturor, cîţlva mal zdraveni îl aburcară pe balustrada podului. 
Andena făcu cîţlva paşi şovăitori cumpănlndu-se cu mîlnlle şl întorcîndu-se 
către mulţimea ce-1 privea amuzată, apoi îşi pierdu echilibrul şl căzu ca un 
sac în rîu. 

Cu strigăte de spaimă şl uimire, petrecăreţii se repeziră la parapetul 
celălalt al podului, să vadă cum îl duce apa la vale pe gladiator. îl văzură 
dînd de cîteva ori voiniceşte din mîlnl, apoi înmulndu-se, dus de curent 
către firul apel. 

Trezlndu-se din beţie, cîţlva ocoliră podul şl alergară la vale de-a 
lungul malului. Simţeau că vremea glumelor trecuse şl-1 strigau s-o la către 
mal. Alţii se repeziră în susul apel, unde, dincolo de pod se vedeau nişte 
bărci. Nici unul însă nu se încumetă să sară în apă în acel loc, unde la 
cotitură curentul era puternic, la acea oră tîrzle cînd totul se cufunda în 
întuneric. Cîtorva le veni în cap să aprindă făclii din crengi de pin şl le 
trecură celor care dezlegaseră şl daseră la apă două bărci. 

în timp ce la capătul podului Aellus oamenii alergau şl strigau ca 
bezmeticii, Andena scoase mina din apă şl strigă după ajutor. Făcu aşa de 
cîteva ori şl se duse la fund. înotă un timp sub apă, îndreptîndu-se către 
capătul de dincolo al podului Iul Nero. 

Pe urmă capul îl apăru deasupra apel. Aruncă o privire înapoi şl rise 
cu poftă. Cotitura, întunericul şl ceaţa uşoară îl apărau prea bine de 
privirile celor rămaşi pe mal. 

înotă puţin pînă dădu cu picioarele de fund. Se opri şl fluieră. Un alt 
fluierat îl veni ca răspuns de sub ultima arcadă a podului. Ieşi din rîu şl 
şiroind de apă îl îmbrăţişa pe Arlort. 

— Totul a mers bine, nu-1 aşa? întrebă acesta. 

— Ca în poveşti. 

— N-au băgat nimic de seamă? 

— Cine, el? Mă faci să rid; eram doar singurul treaz printre atîţla beţi. 
Nu degeaba am cheltuit cu el două sute de sesterţi. 

— Atunci, în ochii lumii eşti mort? 

— A fost ca la teatru. M-am dus, şl eu o dată să văd cum e la teatru. 
Andena al tău nu este numai gladiator, dar şl un mare comediant. Am avut 
peste treizeci de spectatori. Cred că ajunge ca să împrăştie vestea? 

— Ajunge, răspunse Ariort ştergîndu-l cu un prosop. îmbracă-te 
repede, pînă nu s-au apropiat. Priveşte! Au apărut nişte bărci cu făciii. 

— Tîmpiţii plebei! mormăi Andena. — Făcliile mai mult îi orbesc 
decît... 

— Taci! Repede, îţi spun! Pune această manta cu glugă. Pînă la mine 
nu e departe. Ne vom strecura în umbra grădinilor Agrippinei, apoi, pe nişte 
ulicioare strimte, liniştite, vom ajunge acasă. Hermadio ne aşteaptă cu tot 
ce-ti trebuie. 

— Mîine în zori, adăugă Ariort, un negustor bogat va părăsi călare 
Roma. De aici, din Janicul, nu ai nici o poartă de trecut. Sîntem în afara 
zidurilor. 

— Eşti băiat de treabă, Ariort. 

— Am trăit şi eu clipe frumoase, ca în război. 



147 

















PARTEA 



Et quasi cursores 
Vitae lampada tradunt 
(Şi asemenea alergătorilor 
îşi trec făclia vieţii) 
LUCRETIU 

5 

S ub povara călătorilor, dobitoacelor şi a lucrurilor, platforma 
modului umblător afundase adine cele două luntri mari pe care 
se sprijinea. Cîrmaciul cu ajutoarele sale ţineau din greu cîrma, 
aproape culcaţi pe ea, tăind pieziş curentul puternic. 

Strînse între malurile stîncoase, valurile Danubiului, neliniştite şi 
bolborositoare, se înghesuiau îmbrîncindu-se, grăbindu-se parcă să scape 
prin poarta săpată în munţi. 

La acea oră a dimineţii cerul era pîclos, iar văzduhul cald. Apa lovea 
puternic, zguduind ambarcaţiunea, clipocind domolită în partea ei dinspre 
vale. 

Călătorii, — colonişti peregrini şi negustori, unii cu femei, copii şi 
sclavi, erau gravi şi îngînduraţi. Cei mai mulţi priveau ţărmul ce se 
îndepărta implacabil. Unii îşi ştergeau pe furiş lacrimile, alţii oftau. Doar 
vreo doi-trei negustori, obişnuiţi cu schimbarea locului, erau calmi şi 

nepăsători. Unul singur, bărbat tînăr, foarte voinic, bine îmbrăcat, nu 
aruncă nici măcar o singură privire înapoi. Stătea rezemat de parapet, cu 
mîinile încrucişate pe piept, privind nemişcat ţărmul ce se apropia. 

La mijlocul podului, într-un ţarc împrejmuit cu drugi groşi de lemn, 
nechezau neliniştiţi caii şi catîrii, supravegheaţi de sclavi. 

Cită vreme pe uscat văzduhul era neclintit, deasupra pînzei de ape 
zburdau adieri reci de aer umed, răcorind frunţile, jucîndu-se în păr şi în 
coame, lipind şi dezlipind straiele de trup. 

Malul se apropia. Tot mai multe lucruri se desluşeau dincolo. Dealuri 
înalte, valea sinilie ce se afunda în desişul codrilor, cîteva case răzleţe, 
oameni pe chei. 

Cînd podarii traseră la mal şi podul se izbi de bîrnele cheiului, omul 
singuratic se mişcă nerăbdător către podişca aruncată de la ţărm. Făcînd 
semn unui sclav oacheş, încă tînăr şi vînjos, care ţinea de căpăstru un cal 
şi o catîrcă, îi zise în treacăt: 

— Te aştept pe mal Timon. Fii cu băgare de seamă la dobitoace, să 
nu-şi rupă vreun picior tocmai acum. 

— N-avea grijă, stăpîne, răspunse acela şi chiar în clipa aceea se feri 
de copitele calului care, nărăvaş şi de soi, tropoti neliniştit de zguduitura 
vasului. 

Sărind pe mal, omul se opri lingă bariera trasă de-a curmezişul ieşirii. 
Patru ostaşi romani şi doi sclavi vameşi aşteptau în spatele ei. Cînd toată 
lumea coborî, bulucindu-se în faţa opreliştii, soldaţii traseră bîrna la o 
parte. Şeful lor ridică mîna şi strigă cu asprime: 

— Linişte şi ordine, cetăţeni! Unde vă grăbiţi aşa? Vreţi pînă seara să 
ajungeţi la Apulum? E depărtişor, vă asigur! Pînă atunci vor trece încă 
multe zile. Veţi aştepta aici la Dierna, pînă veţi fi destul de mulţi ca să vă 
dăm o escortă militară. Drumurile nu sînt sigure; tălharii mişună în codrii 
aceştia floroşi, încheie el, cuprinzînd cu un gest valea şi dealurile ce o 
străjuiau. 

Rînji mulţumit la vederea atîtor chipuri răvăşite de teamă şi nelinişte, 
apoi adăugă mai domol: 

— Nu vă pierdeţi cu firea, sînteţi doar sub protecţia armatei romane. 

Şi din nou poruncitor, bătînd din palme: 

— Hei! Acum, unul cîte unul; capul familiei în faţă, să plătim dările 
cuvenite. Mai întîi cei cu femei şi copii! 

Cît timp a durat plata vămii la acele cîteva familii de peregrini, 
cetăţeanul cel voinic privea în zare. Un surîs misterios îi juca pe buze. Nu 
putea să-şi ia ochii de la codrii cei sinilii şi tainici, în care, după spusa 
oşteanului, mişunau tîlharii. Părea singurul pe care nu-1 speriase acest 
avertisment. 

— Cine eşti? îl întrebă ostaşul cînd îi veni rîndul. 

— Flavius Fortunatus, negustor. 

— Vrei să te stabileşti în Dacia? 

— Da, dacă îmi va place aici, la voi. 

— Libert, după nume? 

— Da, libert. 

— De unde vii? 

— De la Roma. 

— Cine te însoţeşte? 

— Un sclav, un cal şi o catîrcă. 

— Ce marfă duci în Dacia? 

— Nu vreau să vînd, vreau să cumpăr. 

— Oho, eşti bogat? Păzeşte-ţi punga bine! Crezi că aici e ca la Roma? 

— în zeiţa Spes mi-e nădejdea. 

— Bine zici! Treci şi plăteşte vameşilor ce li se cuvine. 

Cînd terminară cu cetăţenii, veni rîndul sclavilor să coboare cu 
animalele şi poverile. 

— îţi place aici? îl întrebă Fortunatus pe Timon, cînd acesta i se 
alăturase. 

— Locul sclavului este lingă stăpînul său, răspunse acela în doi peri. 

încălecară şi porniră de vale, către oraşul deocamdată ascuns 
privirilor. Acolo unde drumul se îngusta, înghesuit între apă şi costişă, 
Fortunatus descăleca şi-i porunci lui Timon să-l aştepte. Urcînd apoi cu 
vioiciune un tăpşan povîrnit, intră în pădure. Merse un timp printre 
trunchiurile groase, mîngîindu-le în treacăt coaja aspră şi, după ce nu mai 
văzu rîul din vale, se opri. 

Pieptul i se sălta năvalnic, nările fremătau trăgînd mirosurile 
codrului, ochii i se umeziră de duioşie. Pe urmă picioarele i se înmuiară, 
făcîndu-l să cadă în genunchi. Se aplecă pînă la pămînt, sărutînd iarba şi 
florile. Luă cu grijă în căuşul mîinii o gîză, o privi de aproape, cu dragoste, 
cum se caţără în vîrful unui deget, cum îşi scoate aripioarele străvezii de 

sub elitrele smălţuite, cum îşi ia zborul nebun şi beat. O urmări dînd din 
cap cu încîntare. 

Rostogolindu-se apoi pe o rină, ca un copil, rămase culcat pe spate, 
rîzînd sieşi, copacilor, crîmpeiului de cer printre frunze. Ascultă tăcerea 
codrului, tăcerea ţesută din mii de sunete discrete ca însăşi respiraţia firii, 
ca respiraţia reţinută şi bătăile inimii încetinite a credincioşilor într-un 
templu, înălţînd rugile mai mult gîndite decît şoptite, zeităţii care a creat 
toate minunăţiile lumii. 

5 

Trăgea cu urechea, întorcînd doar ochii către sursa tăinuită ori făţişă 
a sunetului, conflrmănd presupunerea printr-o clipire şireată. Orice foşnet, 
fîlfîire, bîzîit, calcătură, fluierat sau ciripit îi aminteau de o vietate, furişată 
în iarbă, frunze, lăstăriş, ascunsă în crengi, în desişul tulpinelor. 

Vazîndu-1 nemişcat, veveriţele roşcovane se încumetară să apară, să 
coboare mai jos, ciulindu-şi urechile moţate, înfoindu-şi coada, sfredelindu- 
1 cu ochişorii lor rotunzi, lucitori. îl descoperiră şi coţofenele. Zburînd din 
cracă în cracă, strigau la răstimpuri, vestind vieţuitoarele pădurii. Şopîrlele 
foşneau prin iarbă în jurul său, zvîcnind ca nişte fulgere verzi. Albinele 
zumzăiau subţire, bondarii gros. 

Cerul se limpezise, se făcu cald. Omul din iarbă părea fericit. Nu-i 
venea să se scoale deşi îi era milă de sclavul care-1 aştepta cu dobitoacele în 
drum. 

„Oamenii se pribegesc cu bruma de avere, medita el, căci oamenii nu 
sînt melci să-şi care casa după ei. Nu sînt în stare să tîrîie după ei nici 
măcar cele trebuincioase, dar ei cară pretutindeni graiul, cîntecele, 
credinţele, obiceiurile şi datinile. Sînt atît de uşoare şi încap cu toatele aici 
sub frunte, într-un colţişor. Nu trag deloc la cîntar şi totuşi sînt cu 
greutate. Ţara a rămas aceeaşi şi nu a omorît-o, nici nu a schilodit-o noua 
stăpînire, căci pe lingă lucrările firii omul poate atît de puţin. Ţara e mare şi 
întinsă, într-un an nu i-ai putea face ocolul. Poftească cineva să-i mute 
munţii din loc, să-i care aiurea codrii nesfîrşiţi, să-i sece rîurile şi izvoarele 
nenumărate! Mai uşor ar fî reuşit să stingă stelele din cer”. 

Se sculă apoi cu părere de rău şi coborî încet tăpşanul. Pe drum 
culese un pumn de fragi şi ieşind în drum, zise sclavului său: 

— Tu te-ai născut pe alte meleaguri, nu cunoşti ţara asta frumoasă şi 
bogată. Mănîncă din primele ei daruri. 

îi turnă în palmă fragile şi adăugă ca pentru sine: 

— Eu am mai fost pe aici. Cunosc bine toate rosturile. 

încalecă apoi şi pînă la porţile oraşului nu mai scoase nici un cuvînt. 

Traseră în gazdă la un localnic nevoiaş, de la marginea tîrgului. 
Acesta cînd îl auzi pe roman vorbind limba dacică, nu ştiu ce să mai facă ca 
să le fie bine. Le dădu odaia curată din două cîte avea, adăposti dobitoacele 
sub şopron, vărsîndu-le în iesle tainul. Primind o arvună, se grăbi apoi în 
oraş să facă rost de mîncare şi vin mai acătării. Oaspetele îl rugă, de 
asemenea, să afle cînd pleacă convoiul de coloni către inima ţării. 

în curînd gazda se întoarse cu o veste mare: un curier sosit în grabă 
din Drobeta, anunţase autorităţile că în două-trei zile prin Dierna va trece 
guvernatorul provinciei Dacia, — Decius Terentius Scaurianus, cu suita sa 
şi o mare escortă militară. Acesta, cică, călătoreşte încet, căci este urmat de 
cîţiva demnitari civili cu familiile lor şi pesemne va îngădui convoiului de 
colonişti să i se alăture. 

Auzind acestea, negustorul roman îşi trecu mina prin barba crescută 
pe drum şi-şi zise în gînd: 

„Trebuie să mă rad. Scaurianus cu trepăduşii săi vine din Roma. Să 
nu-şi aducă cumva aminte de gladiatorul dac! Andena a murit, trăiască 
Flavius Fortunatus!” 

Cortegiul guvernatorului făcu popasuri în mai toate localităţile 
întîlnite în drum. La Ad Mediam au rămas peste noapte şi Scaurianus, 
însoţit doar de un pilc de nobili şi ostaşi, se abătu pînă la Aquae Herculis, 
să vadă izvoarele tămăduitoare, loc binecunoscut de localnici din cele mai 
vechi timpuri. După război, romanii, descoperind băile, le vizitau în număr 
mare; le făcuseră şi cîteva amenajări. Lăudate cu entuziasm guvernatorului, 
acesta dori să se convingă el însuşi, să le vadă cu propriii săi ochi, înainte 
de a dispune să li se dea atenţia cuvenită. Băile se aflau la o milă şi ceva de 
drumul mare, acolo unde acesta părăsind valea îngustă a Diernei, şerpuia 
prin pasul muntos pînă la valea Tibiscului. 

Trecură apoi prin localitatea întărită Praetorium şi prin satele Ad 
Pannonios, Gaganae, Masclinae. De la orăşelul Tibiscum, unde li se făcu o 
primire pe cît de spontană, pe atît de sărăcăcioasă, drumul imperial, cotind 
brusc către răsărit îi purtă prin Acmonia, Pons Augusti, de-a lungul unei 
văi strimte, săpată de un rîu iute, un fel de trecătoare gîtuită de munţi şi 
înăbuşită de codri. Valea se numea Tapae şi timp de un secol romanii în¬ 
cercaseră să pătrundă prin ea în inima Daciei. Mult sînge a curs aici, 
încleştări năprasnice au avut loc, cu izbînzi schimbătoare, codrii şi stîncile 
din jur au răsunat de chemări la luptă, strigăte de izbîndă şi deznădejde. 

Multe oase au înălbit malurile rîului şi viroagele pîraielor ce se prăbuşesc 
cu vuiet de sus. La ieşire din trecătoare, unde locul mai larg îngăduia 
desfăşurarea de trupe, se dăduseră bătălii mari şi înverşunate. 

Poposind aici, călătorii s-au închinat în faţa altarului înălţat din 
porunca lui Traian în cinstea romanilor căzuţi în luptă. 

De aici, drumul imperial apuca din nou către miazănoapte, de astă 
dată peste un podiş vălurit, deschis larg vederii către dealurile şi muncelele 
din jur. Locurile acestea li s-au părut încântătoare. Livezi şi crînguri se 
succedau cu holde şi păşuni. Adăpostită de înălţimi, valea ce cobora treptat 
spre Maris era ferită de vînturi reci. Cerul deasupră-i era limpede, dar şi 
ades aducător de ploi binefăcătoare. Acum doi ani, cînd împăratul Traian 
poposise aici la întoarcerea sa în Italia, se îndrăgostise de acest meleag şi 
punînd semne de piatră la cele patru colţuri ale locului de popas, porunci 
să se înfiinţeze acolo o colonie care să-i poarte numele. 

Dorinţa împăratului era sacră şi guvernatorul porunci în locul acela 
un popas de trei zile. îndată, pe malul unui pîrîu cu ape limpezi, în jurul 
cortului mare şi luxos al lui Scaurianus răsări un orăşel de corturi al 
demnitarilor, al militarilor şi al unor colonişti cu stare. Ceilalţi peregrini se 
adăpostiră mai la o parte, sub poala unei dumbrăvi, în sălaşe de crengi şi 
frunzare. 

Prima zi trecu în recunoaşterea locului şi culegerea informaţiilor 
despre teritoriul înconjurător, cu satele băştinaşilor şi colonilor. Apoi fu 
găsit şi adus un bloc de piatră pentru altarul votiv, iar centurionii pricepuţi 
în hotărnicie măsurară locul incintei viitorului oraş şi al principalelor 
edificii plănuite înăuntrul şi în afara lui. Locul vast de jur împrejur urma să 
fie împărţit mai tîrziu colonilor ce se vor aşeza aici. 

De bună seamă, lucrările definitive aveau să se desfăşoare în viitor, 
după ce guvernatorul îşi va fi stabilit reşedinţa într-una din aşezările mari 
ale Daciei şi de unde îşi va putea îndrepta poruncile într-acolo unde va fi 
nevoie de ele. 

Odată cu aceste măsuri o mulţime de curieri fură trimişi în aşezările 
apropiate ca să vestească evenimentul înfiinţării coloniei şi să atragă cît mai 
multă lume la solemnitate. 


Andena, zis Fortunatus, cunoştea bine aceste meleaguri şi era 
mulţumit să le revadă. Dacă în fuga sa prin imperiu nu a zăbovit nicăieri, 

aici ar fi tot stat. Cîteva zile în această gură de rai îi potoli întrucîtva setea 
mistuitoare de patrie. Dacă n-ar fi şi socoteala banilor cheltuiţi fără folos 
pentru el, sclav şi dobitoace, ar fi fost mulţumit pe deplin, dar sesterţii se 
duceau ca pe gîrlă. îşi pipăia cu grijă cureaua lată în care, printre două 
rînduri de piele, erau cusuţi aureii imperiali, curea de care nu se despărţea 
nici în somn. Era temelia vieţii viitoare pe care şi-o dorea frumoasă şi plină, 
îşi dorea o muiere sănătoasă şi harnică, îşi dorea copii, îşi dorea casă cu un 
petic de pămînt. 

Era ademenitor locul acesta mănos. Ar fi putut să rămînă aici, dar 
prea era pustiu. Totul aici era în viitor, iar el nu voia să aştepte. Astfel de 
locuri priesc ostaşilor veterani, sătui de pribegie, de umblet şi muştruluială. 
Obişnuiţi cu corvezi, pricepuţi în săpat, zidit, cioplit, ei îşi vor înălţa cămine 
lucrînd în clacă, unul pentru toţi şi toţi pentru unul. Ei vor fi cei mulţi aici, 
dar printre militari Andena n-avea ce căuta. Era şi departe de locul lui de 
baştină. 

Stătea pe o ridicătură la umbra unor fagi. Frunza suna, izbită în 
dungă, de un vîntuleţ cald. Privea, laolaltă cu ceilalţi tovarăşi de drum, la 
ceremonia ce se desfăşura pe plaiul întins, plin de flori. 

Alături, doi colonişti stăteau de vorbă: 

— A plouat bine aici. Ai băgat de seamă ce verde este iarba? Mai că n- 
am văzut aşa ceva aiurea. 

— în tot cazul nu veştedă şi mică ca la noi în Liburnia. 

— Păi, de aceea am venit aici, deşi mi se sfîşîie inima după locurile 
natale. Sînt sătul de secete, de pămînt pietros. 

— Ah, parcă mie nu-mi era dragă Liburnia? Dar vreau să scap o dată 
de sărăcie. Bunicul s-a zbătut, tata s-a zbătut, mă voi zbate şi eu, dar vreau 
cel puţin copiii mei să ştie că a trăi înseamnă a te bucura de viaţă. 

Andena zîmbea mulţumiit: „De bună seamă, unde o să găsiţi voi o 
ţară mai bogată?”. 

în stingă sa, la vreo două aruncături de băţ, sclavul său păştea calul 
şi catîrca, neslăbind din ochi nici ceremonia. 

Pe latura cealaltă a plaiului erau aliniaţi cei două sute de călăreţi ai 
escortei, în haine de paradă, cu semnele centuriilor înălţate. în faţa lor un 
stegar falnic ţinea vexilum dar fără ciucurii împărăteşti auriţi, semn că 
numai forţele armate din provincia nouă îi sînt supuse guvernatorului. 

Pe celelalte două laturi se adunară cîteva sute de oameni sosiţi din 
aşezările aflătoare cale de o zi. 

Pînă acum se oficie un serviciu divin, cu sacrificii şi libaţii. în lipsa 
preoţilor de meserie, oficierea îi reveni guvernatorului secondat de mina sa 
dreaptă, Varenius Sabinianus. Cei doi bărbaţi, îmbrăcaţi cu simplitatea 
unor Quiriţi din vechime, în tunica manicata (cămaşă cu mîneci) şi toga 
pura din lină albă, îndepliniră toate cele după datină şi cuviinţă. 

După aceea, Scaurianus, punînd o mină pe piatră şi ridicînd cealaltă 
către cer, zise solemn şi tare ca să fie auzit de toţi: 

— Fie ca această piatră votivă să amintească celor ce vor urma, că 
prin voinţa împăratului nostru se întemeiază în acest loc, în mijlocul 
acestor roditoare plaiuri. Colonia Ulpia Traiana Dacica. în sarcina noastră 
cade s-o înălţăm, s-o întărim şi să-i dăm strălucirea cuvenită unei aşezări 
care va fi în fruntea tuturor cetăţilor din Dacia. Cetăţenii care se vor aşeza 
aici vor fi înscrişi în tribul Papiria, din care face parte şi împăratul nostru. 
Ei vor fî scutiţi de dări pe viaţă şi vor avea îndatorirea să facă să prospere 
colonia şi s-o apere la nevoie. 

La un semn al său se apropie un sclav cu cele trebuincioase scrisului. 
Aşezîndu-se într-un genunchi, acesta scrise pe partea netezită a pietrei: 

„Din ordinul imperatorului şi cezarului nostru, al lui Traian Augustul, 
fiul divinului Nerva, s-a întemeiat Colonia Dacica, prin grija lui Terentius 
Scaurianus, guvernator imperial cu rang de pretor”. 

Piatra pe care sclavul scrisese cu litere frumoase dedicaţia votivă 
urma mai tîrziu să fîe cizelată cu dalta de către meşteri iscusiţi. 

După aceea, în sunetul trîmbiţelor, guvernatorul se îndreptă către 
marginea plaiului, unde sclavi îmbrăcaţi în alb ţineau de căpăstru un bou 
şi o vacă, amîndoi albi ca laptele, înjugaţi la un plug. Animalele frumos 
împodobite cu ghirlande şi panglici, aveau coarnele aurite, cu clopoţei în 
vîrf. 


Unul din sclavi îndemnă animalele să meargă, celălalt apăsa vîrtos pe 
coarnele plugului. Guvernatorul păşind alături de acesta, în partea 
dinăuntru a locului ţăruşat, ţinea şi el o mînă pe cornul plugului. 

în urma lor se răsturna o brazdă de pămînt gras şi jilav, simbolizînd 
incinte noului oraş. în dreptul presupuselor porţi, sclavul ridica brăzdarul 
lăsînd iarba neatinsă. Astfel, în sunete de trîmbiţe, urale şi cîntece sacre, 
făcură ocolul, trasînd un vast patrulater cu patru întreruperi — porţi. 

Ajunşi acolo de unde au plecat, sclavii traseră plugul la o parte, iar 
guvernatorul, rămas singur pe teritoriul cetăţii înfiinţate, merse încet pînă 

la altarul votiv din mijlocul ei şi pronunţă formula sacră, de la Romulus 
rămasă neschimbată: 

— De azi încolo, zidurile Coloniei Ulpia Traiana Dacica sînt socotite 
sacre şi toţi acei care vor încerca să le treacă cu gînd rău vor fi socotiţi 
duşmani ai poporului roman. Acei însă ce se vor apropia cu respect şi vor 
bate la porţi cerînd găzduire, li se va deschide ca unor prieteni. Aşa să fie şi 
nu altfel! 

— Vivat, vivat! răsună de peste tot. Ostaşii îşi loveau scuturile cu 
garda paloşelor, trîmbiţaşii sunau. Văzduhul clar al acelei zile senine vibra 
de aceste manifestări voioase; părea că nici un nor nu umbreşte bucuria şi 
pacea de pe acest meleag. 

între timp, Andena se apropie de grupul augustanilor şi-i privea cu 
interes. întrebă chiar pe un colonist cu care mai stătuse de vorbă în timpul 
călătoriei: 

— Rogu-te, cetăţene, cunoşti cumva pe aceşti nobili din suita 
guvernatorului? 

— Pe unii din ei, da. Am aflat şi eu de curînd. Acela care poartă haine 
de Quirit şi stă de vorbă cu guvernatorul este cavalerul Varenius 
Sabinianus. Grăsanul acela stacojiu este Antipater. Una dintre cele trei 
matroane este soţia sa, dar nu ştiu care anume. 

— Dar cine este doamna aceea frumoasă cu părul castaniu? 

— Ah, asta nu este romană. E fiica unui demnitar dac, soţia lui 
Lucius Longinus care se distinsese în război. 

Andena tresări. „Va să zică asta e perechea?, şi fără să-l mai asculte 
pe colon care îi numea şi pe alţii, mai făcu cîţiva paşi ca să-i vadă mai de 
aproape. 

„Va să zică ăsta-i Longinus pe care Ariort îl ura atît de mult şî pe care 
nu reuşise să se răzbune. L-aş fî răzbunat eu, deşi e păcat să omori aşa o 
mîndreţe de om, care, pe deasupra, luase o fată din neamul nostru”. 

îşi aminti ziua cînd Ariort şi Hermadio îl conduseseră pînă la Vîa 
Flaminîa, cînd el fugea dîn Roma. L-a întrebat atunci pe Ariort dacă-1 mai 
urăşte pe Longinus şi acela întorcîndu-şi privirea în altă parte, răspunse- 
cu un tremur ciudat în glas, că nu-1 mal urăşte şî că dorul de răzbunare s-a 
stins în el. 

Andena mal privi un timp perechea, găsind-o foarte potrivită şi pe 
placul său. Bucuros că ceremonia luase sfîrşit şi că mîine îşi va continua 
drumul către meleaguri dragi, se îndreptă înspre locul unde se afla Tîmon 

cu dobitoacele. îi era foame şi se grăbi să ajungă la sălaşul său din 
dumbrava de fagi. 

Cînd ultimele cuvinte sacrale din gura lui Scaurianus se topiră în 
văzduh, Lucius Longinus cuprinse umerii soţiei sale şi văzînd bucuria în 
ochii ei, zise cu duioşie, doar un singur cuvînt: 

— Oculissima (lumina ochilor mei)! 

Aya Cassia, emoţionată, îi căută mina şi o strînse cu drag. 

— Ce-o fi făcînd acum Gaius, băiatul nostru scump, întrebă cu un 

oftat? 

— Acum e pe malul mării cu bătrînul Senio. Clădeşte cetăţi imaginare 
din nisip. 

— Şi asta, zise Aya rîzînd, este deocamdată o cetate imaginară. 

— Deocamdată! La anul, aici vor fi ziduri, temple şi edificii. în jurul 
incintei, canabele colonilor vor răsări ca ciupercile după ploaie. Romanii nu 
sînt nici lăudăroşi, nici leneşi. Vara viitoare, în drum spre Apulum, nu vei 
mai recunoaşte acest loc şi vei dormi sub un acoperiş, la adăpostul zidurilor 
cetătii. 

5 

— Poate vom regreta că am înălţat casa noastră la Apulum? 

— Nu, oculissima, tu nu cunoşti acel loc minunat de pe malul rîului 
Maris, bogat în ape. De pe zidurile castrului vom admira valea largă şi 
crestele sinilii ale munţilor. Asdus şi Sama ne aşteaptă cu nerăbdare, iar 
bătrînul Caliga va fi mîndru să-mi raporteze cum merge construcţia vilei şi 
plantarea livezii din jurul ei. 

— Pe Sama o cunosc bine; ne-am şi împrietenit cît am stat cu ea la 
Bassus în Drobeta, dar sînt nerăbdătoare să-î cunosc pe ceî doî oştenî aî 
tăi. 


La Apulum nu era atît de simplu să-ţi găseşti un adăpost şi Andena 
umblă mult întrebînd de un colţîşor pentru el şî sclavul său. Locuitorii 
prosperi nu aveau nevoie să-şi închirieze odăile peregrinilor şi astfel Andena 
fu nevoit să-şi petreacă noaptea în cîmp. 

A doua zl află că la miazănoapte de castru se mai află vechea aşezare 
dacică, unde erau destui nevoiaşi dornici să cîştige un ban. încălecară deci 
şi se duseră cale de patru mile, unde într-adevăr găsiră adăpost. Şi aici, ca 
la Dierna, limba dacică vorbită atît de bine de un presupus roman îi 
deschise acestuia porţile şi inimile. 

Aşa stînd lucrurile, Andena putu să se ocupe în linişte de treburile 
sale şi a treia zi după sosire se şi afla în oraşul de jos, situat între castru şi 
rîu. Desigur, Apulum nu mai era tîrguşorul de dinainte de război. Castrul 
uriaş construit pe deal era sediul unei legiuni şi sub protecţia acestei forţe 
cele două oraşe, de civili şi de veterani, unul la poalele dealului, celălalt pe 
malul Marisului, se dezvoltau şi înfloreau neîncetat. Mai ales cel de-al 
doilea, cu portul, pieţele şi nenumăratele ateliere de meseriaşi îl uimi pe 
Andena. Belşugul şi ieftinătatea îl încîntară. Ştia că de orice s-ar fl apucat 
ar fi cîştigat destul ca să trăiască fără griji. 

Ochiului său ager nu-i scăpă nimic. în drum spre oraşul de jos, trecu 
pe un podeţ pîrîul care izvora din creierul munţilor auriferi şi care se vărsa 
în Maris. Apele puţine ale acestuia cărau la vale nisipul şi grăunţii de aur şi 
de-a lungul malurilor, cît vedeai cu ochii, sclavii particulari ai unor cetăţeni, 
supravegheaţi de înşişi stăpînii ori de supraveghetori ai acestora, spălau 
prundişul şi nisipul. Munca aceasta, pe care lăcomia nu o curma niciodată, 
era dură. Chirciţi în umezeală, sărmanii sclavi, zoriţi într-una, nu aveau 
timp nici să răsufle. Din zori pînă-n noapte, pe ploaie şi vînt, pe căldură şi 
frig, sufereau nu numai din pricina urgisitei lor sorţi, dar şi din pricina 
faptului că din bogăţiile scoase cu mîinile lor nu le rămînea nici o fărîmă. 
Dar pîrîul aducea puţin metal preţios şi pentru a strînge un degetar de praf 
trebuia răscolit şi spălat în albii o mulţime de pietriş. Sclavul, care la 
sfîrşitul zilei nu aducea nimic sau prea puţin, era aspru pedepsit. La munca 
aceasta erau folosiţi copiii şi bătrînii, adică sclavii nefolositori în alte dome¬ 
nii. 


Văzînd cum stau lucrurile cu aurul, Andena plecă dezgustat. I-ar fl 
fost uşor să mai cumpere vreo trei sclavi amărîţi şi să le sugă măduva, dar 
nu voia să atragă asupra capului său mînia zeilor. 

Se duse deci mai departe, coborînd către cheiurile rîului Maris, să 
vadă meseriile şi negoţul legate de acesta. Privi cum se ostenesc dendroforii 
(pădurarii) cu căratul şi legatul în plute al buştenilor, cum se spetesc 
pescarii vîslind la bărci pline cu peşte, cum îl descarcă în coşuri. Văzu o 
sumedenie de ambarcaţiuni, bărci şi corabioare înghesuite lingă chei, 
încărcate şi descărcate de către sclavii cocoşaţi sub greutatea amforelor cu 
ulei şi vin, miere şi sacîz, sub legături de piei, baloturi cu lină, ciubere cu 
brînză, saci cu sare şi grîu. Mărfurile sosite din imperiu — lucruri scumpe 
şi uşoare: ţesături fine, podoabe, vase de preţ, vinuri alese, uleiuri aromate, 
răşini orientale binemirositoare, obiecte meşteşugit lucrate din bronz. 

aramă, alamă şi argint pentru împodobirea caselor înstărite, unelte şi arme 
de fier şi oţel. Pînă în porturile Danubiului soseau blocuri de marmoră luate 
de corăbieri ca să cumpănească bine în apă vasele prea uşor încărcate cu 
mărfuri scumpe. De acolo se aduceau cu plutele trase pe Maris. 

Din port, Andena se duse să vadă atelierele împrăştiate pe o mare 
întindere dintre oraş şi rîu. Văzu în treacăt cum se ţes pături din lînă 
colorată, foarte căutate în imperiu. Treaba cerea multe parale şi nu era de 
nasul lui. Trecu şi pe lîngă tăbăcării, unde oamenii liberi de-a valma cu 
sclavii frămîntau în putini piei rău mirositoare, rîcîindu-le apoi de mucoase. 
Stătu mai mult să-i vadă lucrînd pe cherestegii, lemnari şi dulgheri, trăgînd 
pe nări mirosul lemnului proaspăt tăiat, strunjit, rindeluit. Se pricepea şi-i 
plăcea mult meseria asta curată şi atrăgătoare. 

îi văzu şi pe amărîţii cărămidari frămîntînd lutul cu picioarele. Era o 
meserie prost plătită. Dar, trecînd pe lîngă olari, acolo îi rămase inima. 
Privea cu încîntare cum pe roata olarului, sub mîinile lui dibace, din 
pămîntul care îi era atît de drag, se umflau rotindu-se ulcioare, străchini, 
amfore. Mai ales acolo, unde se făcea olărie mai bună, pictată şi 
ornamentată, stătu mai mult să privească mîinile meşterilor modelînd lutul 
ascultător, dîndu-i după dorinţă orice formă cu o uşoară apăsare a palmei 
sau a degetului, lipind toartele, aplicele în relief, trăgînd cu un beţişor linii 
adîncite, drepte sau şerpuitoare. 

Era olărie simplă, pentru poporul de jos, multă şi ieftină. Cu sutele se 
aşezau vasele în cuptor, cu sutele se încărcau în căruţe pentru a fi duse 
prin tîrguri şi sate. Meşterii olari, daci şi romani, stabiliţi aici după război, 
nu-şi băteau capul ori nu se încumetau să facă ceva mai acătării, aşa cum 
văzuse Andena prin oraşele înfloritoare din Italia, Moesia şi Pannonia. 

Un singur olar, grec de origine dar căsătorit cu o femeie băştinaşă, 
ajutat de doi tineri, pesemne rudele soţiei, se îndeletnicea cu lucrul mai 
subţire. 

îl privi cam urît pe străinul oare intră nepoftit în ograda lui, dar 
văzîndu-1 aşa falnic şi bine îmbrăcat nu îndrăzni să-l poftească afară. Mai 
mult, crezîndu-1 de la stăpînire, îi dădu cam în silă şi unele lămuriri. Apu¬ 
case să înveţe cîte ceva acolo de unde venea, de la meşterul său din Argos, 
dar nici pămîntul, nici flrnisul, nici sculele ce le avea nu erau ca acelea din 
patria lui. 

Făcea lucruri simple: puşculiţe, jucării, statuiete grosolane, boluri, 
tipsii, strecurători, toate acestea aveau căutare, dar fiind ieftine trebuia să 




159 



















vîndă mult ca să cîştige cît de cît. De aceea se cocoşa din zori pînă-n noapte 
în faţa roţii de olărie, ori îndesind pămîntul frămîntat cu grijă în forme. 

Andena îl întrebă dacă poate să facă şi lucruri de preţ, mai frumoase 
şi mai fine şi cu toate că olarul nu-i răspunse, din felul în care îi străluciră 
ochii, pricepu că ar fi putut. 

— Atunci, de ce nu faci? 

— Ah, oftă grecul. Pentru asta îmi trebuie bani, dar cu toată strădania 
mea nu reuşesc niciodată să-i pun deoparte. Aducerea pămîntului de la 
zece mile depărtare costă bani. Am nevoie de alte scule, material pentru 
forme, glazură bună şi un alt cuptor. 

— Mă duc în oraş, zise Andena zîmbind, şi mă întorc pe la prînz. Pînă 
atunci, socoteşte de cîţi sesterţi ai nevoie, poate te împrumut eu. 

— Mi-i împrumuţi? întrebă olarul încîntat, dar se răci îndată: — Vrei 
să mă bagi în jugul datornicilor? 

— Nu, omule. Cheltuiala va fi a mea, dar tot ce vei face îmi vei vinde 
numai mie. Vom face un înscris după lege. 

— Du-te în oraş, zise olarul scărpinîndu-se în ceafă. 

— Cum te cheamă? îl întrebă Andena. 

— Menander, dar pe tine? 

— Flavius Fortunatus. Gîndeşte-te Menander pînă mă întorc. Poate îţi 
voi aduce noroc? 


în piaţa mare, printre nenumărate dughene şi tarabe, Andena zări o 
tăblie pe care scria „LUCERNA”27. Nu ştia să citească dar văzînd un opaiţ 
zugrăvit mai jos îşi închipui ceea ce trebuia. 

Intrînd, Andena nu ştia la ce să se uite mai întîi. Erau acolo, ce-i 
drept nu prea multe, lămpi de ulei cu trei, patru şi chiar şase focuri, de 
toate formele şi mărimile, cu ornamente, figuri şi scene în relief. Unele erau 
date cu firnis, altele nu, făcute din pămînt albăstrui, roşu, galben. 

Negustorul îi ieşi înainte, frecîndu-şi mîinile: 

— Cu ce te pot servi, cetăţene? Doreşti o lampă ori un opaiţ? Toate 
sînt de calitate, aduse pe Danubiu de la Vindobona din ţara Noricum. Iată o 
lucerna de calitate fină făcută din pămînt presat, dacă te pricepi, priveşte 


27 Lucerna — lampă, opaiţ. 

aici semnătura meşterului. Nici în Italia, nici în Ellada nu găseşti ceva 
asemănător. Uite aici scrie CRINUS, ăl mai mare olar din lume. 

— Chiar aşa? rîse Andena prefăcîndu-se că citeşte. 

— Jur pe Apollo! Uite şi CURCIMA, tot atît de vestit. Marfa aceasta nu 
e numai frumoasă dar şi rezistentă. După ani şi ani de folosinţă nu se crapă 
şi nici nu se jupoaie. Alege care vrei! Asta cu frunze de acant îţi place? Sau 
asta cu păsări, cu scenă de vînătoare, cu acvile sau cocoşi luptînd. 

— Cum merge vînzarea? 

— Cum să meargă? Bine, doar că lumea de aici e prea grosolană, nu 
se pricepe la frumos şi trainic. Aici nu prea sînt oameni care să scrie sau să 
citească noaptea. Ei se culcă cu găinile ori aprind surcele de brad ca să nu- 
şi spargă capul pe întuneric. 

— Nu arunca vina pe grosolănia cetăţenilor, cinstite negustor. 
Pesemne marfa e prea scumpă. Asta, bunăoară, cît face? 

— Asta cu trei ciocuri? Numai trei arginţi. 

— Oho! Atunci cît face asta cu şase? De două ori pe atît? 

— Nu, asta costă numai cinci sesterţi. 

— Ai mai lăsat-o. Uite ce, negustorule, am nevoie de multe lămpi şi 
opaiţe. Din flecare cîte una. Ar fi cam douăzeci, nu-i aşa? 

— O-o-o, ilustrissime! Pesemne că ai o vilă cu odăi nenumărate. 
Pofteşte, pofteşte şi alege ce-ţi place! 

— N-am să aleg nimic, căci preţurile tale sînt umflate peste măsură. 

— Să mănînc tot restul vieţii mele fîn dacă pot să le scad. Nu uita că 
am adus marfa cu mari sacrificii tocmai din Noricum, că multe s-au spart 
în drum, că ... 

— Mie-mi spui? Şi eu sînt negustor. în preţ intră toate cheltuielile şi 
cîştigul gras pe deasupra. 

După multe tocmeli, Andena reuşi să scadă preţul cu o treime şi luînd 
legătura cu opaiţele învelite în cîlţi, se opri în prag. 

— La anul, cînd vei mai veni în Dacia, să nu mai tragi la Apulum. 

— Dar de ce, onorabile? 

— Trage la Colonia Ulpia Traiana. Aici vei rămîne cu marfa nevîndută. 

— De ce? Lămureşte-mă! 

Dar Andena plecă fără să-i răspundă. 

Cînd olarul Menander văzu opaiţele ce i le puse Andena pe masă, 
rămase înmărmurit. încrederea sa în străin crescu nemăsurat. 

— Ai putea să le imiţi? 

— Pe Diana, zeiţa farmecelor, desigur! 

— De cîţi bani ai nevoie ca să-ţi faci un atelier ca lumea şi să aduci 
pămînt bun? 

— Mi-e şi frică să-ţi spun, cinstite Fortunatus. 

— Curaj! 

— Pe puţin două mii de sesterţi. 

— Bine Menander, bate palma şi hai cu mine să căutăm un scrib. 


Asemenea unui drum drept, larg, umbrit de copaci maiestuoşi se 
desfăşura viaţa lui Ariort de cînd devenise om liber. îi datora totul 
binefăcătorului său şi gestul mărinimos al acestuia îl înduioşa şi-l legă de el 
pentru totdeauna, ca pe o a doua umbră. Şi pentru că treburile patronului 
luaseră în ultimul timp un ritm îndrăcit, pentru el însuşi nu-i mai rămînea 
nici o clipă. Doar gîndul zbura cîteodată slobod către aceea care îi lipsea cel 
mai mult, aceea pe care n-o putea uita pentru nimic în lume. 

Trecuseră două decade de cînd Viola se afla la ţară, atît de aproape de 
Roma dar şi atît de departe totodată. în zadar încerca să nu se gîndească la 
ea, i-ar fi fost mai uşor să poruncească soarelui să nu apună ori timpului — 
să se oprească în loc. 

Acum, cînd era om liber, ar fi putut să i se înfăţişeze fără acel 
sentiment înăbuşitor de inferioritate şi fără teamă s-o jignească, să se 
încredinţeze dacă ea simte pentru el ceva mai mult decît o simplă simpatie. 
Oricare ar fi fost gîndul eî cu el, voîa s-o vadă şi dorul acesta era copleşitor. 
S-o vadă cu orice preţ, apoi — ce o fi o fi. 

Cu toate acestea, undeva într-un cotlon al minţii stătea pitit un pui de 
teamă care amîna mereu clipa hotărîtoare. 

O călătorie neaşteptată întreprinsă grabnic de către Apollodor, la 
Capua şi Beneventum, puse capăt tuturor îndoielilor. 

Pentru uşurinţă şi libertate în mîşcări, arhîtectul călătorea în lectică 
legată de doi catîri zdraveni şi afară de gărzile sale — Ariort şi Eutyches, 
amîndoi călări, îl urmau şi doi sclavi grăjdari, pe catîri cu samare. 

La Minturnae, de unde trebuiau s-o ia în stingă, către Capua, se 
întîlniră întîmplător cu Plinius. Foarte obosit, ilustrul învăţat se lăsa dus în 
lectică la Cumae, la vila sa. Bucuria revederii a fost mare. 

— Nu te las, zise Plinius, să pleci la Capua decît după ce vei sta la 
mine cîteva zile. Prea te osteneşti la vîrsta ta. Nu uita că sîntem în plină 
caniculă şi că aerul şi apa mării sînt binefăcătoare. Pînă şi neobositul 
nostru cezar a plecat la Tusculum, în munţii Albani, să mai uite de muncă 
şi necazuri. 

— Este prea îmbietor ceea ce-mi propui, răspunse Apollodor, dar un 
artist nu are niciodată timp pentru el însuşi. Pe lingă asta, nu am decît un 
schimb de haine de drum şi nu pot să mă arăt aşa în lumea bună din 
Cumae. 

— La mine ai să găseşti de toate. Fă-mi plăcerea şi mă urmează. în 
starea în care mă aflu nu-mi doresc altă companie decît a ta. 

— Vecinătatea ta mi-a fost totdeauna dragă, iar propunerea mă 
onorează. M-ai convins. Mă voi duce la Capua şi de acolo, la Beneventum, 
prin Cumae. 

— Zeii mi te-au trimis. Urcă în lectica mea! 

Văzîndu-i pe Ariort şi Eutyches salutîndu-1 cu respect, Plinius le 
adresă vorbe calde, prietenoase şi dădu semnalul de plecare. 

Numai drumul pitoresc de-a lungul ţărmului mării îi răsplăti pentru 
toate ostenelile de pînă atunci. La prînz se odihniră la Suessula iar către 
seară ajunseră la Cumae. 

Rar i-a fost dat lui Ariort să vadă un loc mai încîntător, unde 
frumuseţea naturii primitive să se îmbine atît de armonios cu înfăptuirile 
geniului omenesc. Dacă-şi închipuia într-un fel oarecare Parnasul, acum 
ştia că lăcaşul zeului Apollo şi al Muzelor trebuie să se asemene oraşului 
Cumae. 

La căderea nopţii, lăsîndu-şi stăpînul pe terasa vilei, în compania 
gazdei, se duse să-l caute pe Eutyches, să facă cu el o plimbare. Acesta însă 
nu se simţea prea bine şi voia să se culce. 

Coborî de unul singur scările şi ieşi în drum. Se opri la cotitură şi 
privi de sus întinderea curgătoare, schimbătoare, străvezie, luminată parcă 
din străfunduri. Zadarnic pipăia cu privirea locul unde ar fi trebuit să fie 
zarea. îşi dădu seama într-o clipă cit de necesar este omului să vadă 
marginea vizibilă a pămîntului pe care calcă, a apelor pe care pluteşte. Nu i 
se mai întîmplase, şi o nelinişte vagă îl cuprinse. Marea se pierdea în cer. 

cerul se topea în ape şi totul de la ţărm şi pînă-n cheia bolţii părea o licoare 
sidefie revărsată din nu se ştie ce. Stătea în neştire admirînd acest miracol, 
privind cum totul în faţă-i se afumă şi se întunecă pe măsură ce vălul negru 
al nopţii se lasă peste fire. 

Adieri mai uşoare decît funigeii călători, coborau de pe culmi către 
ţărm, culegînd în alunecarea lor arome suave şi necunoscute de pe florile 
ascunse în întuneric. în crîngul de măslini noduroşi, din dreapta sa, 
privighetorile se chemau pătimaş cu triluri măiestrite, cicadele ţîrîiau 
pretutindeni în ritm etern, ca şi clipirea stelelor, ca şi oftatul prelung al 
valurilor ce se lovesc leneş de stînci. 

Aduceri aminte, vagi şi lesne pieritoare, ca în vis, se perindau în 
mintea sa îmbătată de frumuseţe. îşi aminti de prima sa noapte pe malul 
mării cînd, rob fiind, asculta cîntecele pline de dor de ţară ale tovarăşilor săi 
de robie. Era de partea cealaltă a întinsei Italii, pe ţărmul unei alte mări, nu 
mai puţin vrăjite. îşi aminti de clipele scurte între munci istovitoare şi 
somnul greu, pe ţărmul îndepărtat, din Luni, locaşul blestemat al marmorei 
şi suferinţei omeneşti. Aici, în Cumae, domeniul plăcerii, suferinţa părea 
izgonită, ca să nu turbure voluptatea clipelor celor puternici şi avuţi. Aşa 
era oare? Sau e numai o părere? Oare aceste splendori, această tihnă şi 
armonie, păzite cu gelozie de profanarea mizeriei, nu erau preţul unor mari 
şi continue sforţări? 

Negăsind răspuns la întrebare, gîndul neastîmpărat alergă înapoi pe 
Via Appia, pe lingă toate aşezările acelea superbe, de-a lungul pinilor 
foşnitori, pătrunse prin poarta Urbei şi se năpusti către cazarma 
dărăpănată, în care, înghesuiţi ca nişte vite, îşi odihneau trupurile frînte 
dacii prizonieri. Gîndul îndurerat poposi o clipă la căpătîiul fraţilor de sînge, 
unii cufundaţi în plumbul somnului fără vise, alţii chemînd somnul izgonit 
de gînduri amare. 

în noaptea de vrajă ce-1 învăluia, această aducere aminte îl ardea ca 
fierul înroşit şi nu putu s-o suporte. îşi rechemă de zor gîndul, fugărindu-l 
îndărăt pe străvechiul drum, grăbindu-1 să-l ajungă din urmă, aici la 
Cumae. Dar gîndul rebel poposi lingă sepulcrul Caeciliei Metella, 
adulmecînd în stingă lui o vilă rustică de pe malul unui pîrîiaş. Acolo se 
aplecă la căpătîiul unei fecioare legănată de visele celui dinţii somn. Oare ce 
visează fata? Gîndul nu putu afla şi culegînd doar suflarea gurii mici, i-o 
aduse caldă ca să-i potolească chinul singurătăţii. 

în clipa aceea toate aducerile aminte pieriră înghiţite de depărtarea 
întunecoasă a mării contopită cu cerul, în oftatul prelung al valurilor, în 
foşnetul dumbrăvilor de mirţi şi oleandri, în tăcuta dar îmbătătoarea 
exalare a florilor rare. Rămase doar singurătatea unui tînăr despărţit prin 
timp şi depărtare de iubita lui. 

Lumina zorilor risipise vrăjile nopţii. Soarele nu răsărise încă, cînd 
Ariort coborî în fugă drumul pînă la mare. Aruncînd haina de pe el, înotă cu 
plăcere în micul golf. Apa era caldă şi netedă ca luciul marmorei. Cînd 
primele raze ţîşniră de după deal, se îmbrăcă şi se întoarse acasă. Apollodor 
mai dormea iar Eutyches îi curăţa hainele. 

Neavînd poruncă de la maestru ca să-l trezească, Ariort se duse la 
palestră şi ceru voie îngrijitorului să exerseze cu lancea. Primind 
încuviinţarea amabilă, îşi alese din rastel o lance mai potrivită. I se părea că 
pierduse abilitatea, căci de la război încoace nu avusese prilej să facă 
exerciţii, decît de scrimă şi rareori, cu Eutyches. Se miră el însuşi cit de 
bine nimereşte ţinta. Încîntat de această constatare, mărea mereu distanţa, 
ochea lung, arunca scurt, cu zvîcnet, în tăblia cu cercuri. 

Nu ştia nici el de cît timp se îndeletnicise cu această treabă, cînd 
dinspre porticul casei se auzi un glas: 

— Felicitări Ariort! De cînd stau aici şi te privesc, nu ai greşit o 
singură dată ţinta. 

Se întoarse şi-l văzu pe Plinius. 

— îţi mulţumesc pentru laudă, ilustre, răspunse făcîndu-i o 
plecăciune adîncă. Era jenat de faptul că maestrul îl observa de atîta timp. 

— Ştii să tragi şi cu arcul? întrebă Plinius ieşind de sub umbra 
porticului şi apropiindu-se. 

— Am ştiut, dar de atîta timp n-am mai tras. 

— încearcă! îmi face plăcere să văd tineri viguroşi mînuind armele. 

Ariort alese din panoplie un arc, îi scoase învelitoarea, îi încercă 

coarda cu degetul şi potrivi o săgeată. 

— Fac prinsoare că vei nimeri cercul alb din mijlocul ţintei, zise cu 
amabilitate gazda. 

— Şi dacă pierd, ce va trebui să-ţi dau, ilustre? 

— Să-mi povesteşti despre ţara ta îndepărtată, pe care n-am avut 
norocul s-o văd si nici n-o să-l am vreodată. 

— Asta o voi face în orice caz şi fără prinsoare. 

— Ştiu Ariort; am glumit doar. 

Ariort se duse în capătul cel mai îndepărtat al terenului şi încordînd 
arcul ţeapăn trimise săgeata drept în ţintă. 

Plinius plescăi din limbă, lovindu-şi genunchii cu palmele. 

— Am mai admirat eu un voinic din neamul tău, pe gladiatorul 
Andena, îl cunoşti? Din păcate, beat fiind s-a înecat în Tibru. 

Ariort tresări. I se păru că Plinius îl încearcă, dar nu era decît o 
părere. 

— Aseară, continuă Plinius, Apollodor mi-a vorbit mult despre tine. 
Am aflat că regretatul Andena ţi-a dat bani ca să te răscumperi. M-a 
întristat mult faptul că un om atît de generos şi cu un suflet atît de nobil, s- 
a prăpădit atît de stupid. 

— A fost o lovitură grea pentru noi, dacii, minţi Ariort ca să nu-şi 
trădeze prietenul. Nu era beţivan de felul lui. S-a îmbătat de necaz că 
împăratul nu i-a oferit libertatea. După zece victorii i se cuvenea. 

Plinius tăcu un timp. Părea grav şi îngîndurat. 

— Voi nu cunoaşteţi pe augustul, zise în sfîrşit, şi nici nu aveţi de 
unde, căci pentru voi el este doar distrugătorul neamului vostru. Aceste 
lucruri depăşesc însă judecata voastră şi a noastră chiar. Singurul fapt de 
care pot să te asigur este că istoria n-a cunoscut pînă acum un principe 
mai bun şi mai generos. 

Ariort asculta cu luare aminte. 

— Au trecut numai doi ani de la război. Nici dacii, nici romanii n-au 
avut timp să uite urgia acelei încleştări, dar va veni vremea cînd totul va fi 
dat uitării. Dacii ne-au provocat timp de o sută cincizeci de ani, iar noi i-am 
învins în cinci. Ca învinşi, dacii vor trebui să facă primul pas, dar 
deocamdată se încăpăţînează. Roma i-a stimat întotdeauna pe prizonierii de 
război; nu o dată i-a iertat şi adesea i-a înrolat în armatele sale. Dar tot 
după legile romane, prizonierilor trebuie să li se îndoaie cerbicia, care, din 
păcate, la daci este prea ţeapănă. Ei sînt încăpăţînaţi, îndărătnici, ursuzi şi 
par a trăi numai în amintiri. Tot ce e al nostru îi dezgustă şi îi lasă reci; nici 
măcar limba n-o învaţă. De ce, Ariort? 

— Dar, ce le-ar fi putut aduce supunerea şi înţelegerea? 

— Multe, chiar totul. în primul rînd, ceea ce le este absolut necesar: 
convingerea noastră că nu mai nutresc gînduri vrăjmaşe de răzbunare. Tu, 
bunăoară, te simţi nedreptăţit şi străin printre noi? 

Ariort nu răspunse îndată. Potrivi încet o săgeată în arc, ochi lung 
ţinta luminată din plin de soare, dar se răzgîndi, lăsîndu-şi mîinile în jos. Se 

gîndi la Apollodor, la Hermadio, la bătrînul ghicitor Lupulus, la Salubrius, 
Vesper şi Sophroninus, la atîţia alţii cu care a avut de a face, dar mai ales 
la Viola, la căldura sufletului ei. „Nu! îşi spuse cu hotărîre. Nu am ce le im¬ 
puta. S-au purtat cu mine omeneşte chiar şi atunci cînd eram un mizerabil 
sclav.” 

— Nu! zise tare. Nu mă simt străin printre romani; ar fi păcat să mint. 
Dimpotrivă, cîteodată uit că sunt dac. în clipa de faţă, tu, un ilustru învăţat 
şi mare demnitar, îmi vorbeşti mie, unui simplu libert, de curînd eliberat, ca 
unui prieten. Recunoştinţa mea pentru omenia ce mi-o arăţi este mare. 

Chipul lui Plinius se însenină. Se vedea cit colo cită plăcere îi fac 
vorbele drepte, din inimă, ale tînărului dac. 

— Mai trage o dată în ţintă Aelius Ariortus. Am auzit de la Apollodor 
că eşti un oştean de seamă, intrat în legendă. 

Privi cu încîntare cum porneşte zbîrnîind săgeata, cum se înfige cu 
zgomot înfundat în ţintă, vibrînd mai întîi larg, apoi, din ce în ce mai 
mărunt. 

— Un astfel de oştean, adăugă Plinius, este oricînd binevenit în 
rîndurile armatei romane. 

Văzînd uimirea pe chipul dacului, Plinius lămuri: 

— La ultimul consiliu, l-am auzit pe augustul spunînd că în Arab ia, 
Parţia şi Britannia se simte nevoia de completări în oaste. Niscaiva şefi 
pripiţi şi necopţi la minte seamănă ură în triburile lor, îi înverşunează îm¬ 
potriva noastră, deşi nu i-am ameninţat şi i-am lăsat să trăiască cum vor 
printre graniţele lor. Aceste triburi, de obicei, se hărţuiesc şi se mănîncă 
între ele şi se înţeleg doar atunci cînd au de gînd să prade înfloritoarele 
oraşe şi sate romane. Atunci cînd aceste hoarde se dezlănţuie, vieţile şi 
avutul cetăţenilor sînt primejduite, ordinea şi bunăstarea provinciilor puse 
la încercare grea. 

Ariort îl asculta cu capul plecat, apoi îl privi ţintă şi zise: 

— Toate acestea nu mă privesc, căci nu pot să-mi părăsesc stăpînul. 
I-am jurat că-1 voi urma mereu şi pretutindeni pînă ce el însuşi va voi să mă 
îndepărteze de lingă el. 

— Aşa? rîse Plinius. Te înţeleg. Tu îi datorezi totul, iar el ţie viaţa. Mi- 
a povestit cum în precedenta lui călătorie prin ţară, undeva pe lingă 
Alliphae, pe malul rîului Volturnus, l-ai salvat, luptîndu-te singur cu o 
ceată de fioroşi tîlhari. Nu te-ai lăudat nimănui cu isprava asta; nici măcar 
lui Hermadio, dascălul tău, nu i-ai spus. 

— Nu era cine ştie ce faptă, să pui pe fugă nişte păstori sălbatici, 
înarmaţi cu bite. 

— Nu fii atît de modest. Cunosc multe cazuri, cînd aceşti sălbatici 
aruncînd bîtele cu dibăcie, crapă capul călătorilor şi numeroşilor lor 
însoţitori. Anul trecut doi prieteni de-ai mei — Proculus şi Minucianus, foşti 
ostaşi, au fost omorîţi în acest fel. 

— Cînd pornesc la drum, lămuri Ariort, nu uit niciodată să-mi pun un 
pieptar şi un coif din piele groasă. 

— Nu asta te-a făcut să-i învingi, ci curajul şi dibăcia ta. 

— Mă bucur că am putut să-i fiu de folos binefăcătorului meu. Atîta 
timp cit vor fi tîlhari şi atîta timp cît maestrul va călători, va avea nevoie de 
mine. 

— Şi dacă, bunăoară, peste un an sau doi, ţi se va încredinţa 
comanda unei cohorte de daci, ca să aperi, să zicem, graniţa de nord a 
provinciei Britannia împotriva năvălirii triburilor prădalnice, ce ai face? 

Ariort nu răspunse. Ca să nu-şi trădeze turburarea se apropie de 
panoplie şi băgă arcul în învelitoarea lui. Ce ar fi putut să-i răspundă, cînd 
avea atîtea întrebări de pus? Prea seamănă totul a vis. El şi cu dacii lui. 
Oho! 

Văzînd că răspunsul nu-i vine, Plinius continuă: 

— Avem cîteva mii de prizonieri de război, dar nu toţi vor putea fi 
înrolaţi. Mulţi dintre ei n-or să vrea; mulţi sînt bătrîni şi suferinzi. Rămîn 
cei tineri, vînjoşi şi dornici de a-şi schimba soarta în bine. Poate s-ar găsi 
printre ei destui pentru o „cohors milliaria”28 de călăreţi? 

— E hotărît acest lucru, ilustre? 

— Augustul nu aruncă vorbele în van. Ceea ce îl preocupă nu este atît 
cohorta, cît conducătorul ei. „Dacii nu pot fi conduşi decît de un dac, a zis 
el. Dar acel dac trebuie să fie de bună-credinţă şi cu un cap mai mare ca 
ceilalţi în toate privinţele”. După cum vezi, noi i-am găsit omul. Ideea mi-a 
venit mie şi lui Apollodor aseară, cînd tu nu erai de găsit nicăieri. Te-ai 
plimbat pesemne? în seama ta cade sarcina de a vorbi şi de a-i convinge pe 
fraţii tăi de neam. Va fi greu, ţi-o spun. Vei avea nevoie de timp, răbdare şi 
iscusinţă. Vei fi poate batjocorit şi blestemat, dar fără asta nu se poate. 
Acum, viitorule comandant, zise Plinius luîndu-1 de braţ, să mergem să 


28 Cohors milliaria = o cohortă de o mie de oameni. 

luăm o gustare frugală. S-a sculat şi Apollodor; îi aud glasul. După aceea 
vom face o plimbare cu barca de-a lungul acestor ţărmuri. 


Întorcîndu-se din călătorie, Apollodor cu ai săi avea să sosească la 
Roma către amiază. Nu-i surîdea gîndul de a intra în Urbe pe cea mai mare 
căldură. 

Via Appia, străvechiul drum umbrit de pini şi chiparoşi, emana 
răcoare plăcută. Pînă şi vîntul fierbinte, încărcat cu mirosurile îmbăitătoare 
ale cîmpiei, părea că zăboveşte sub umbrare, lipindu-se de lespezile reci, to¬ 
cite de atîtea nenumărate picioare, roţi, copite. 

Chemîndu-1 pe Ariort să se apropie de lectică, Apollodor îi zise: 

— Ce ar fî să facem un popas pînă se potoleşte pîrjolul acesta 
nemilos? Astăzi tot nu am ce face la Roma. 

— Maestre, răspunse dacul tărăgănînd ciudat vorbele, aici, în dreptul 
mormîntului Caeciliei Metella, undeva pe malul pinului Almo se află vila 
sculptorului Salubrius. 

— Bine zici! Am şi uitat. Iată în sfîrşit prilejul de a-i vizita reşedinţa 
rustică. M-a invitat de atîtea ori. 

Ariort răsuflă cu atîta uşurare că maestrul îl privi lung şi cercetător. 
Nu-1 întrebă de ce, adăugă doar: 

— Atunci condu-mă într-acolo! Ştii drumul. 

— îl ştiu din spusele... lui Salubrius, se descurcă Ariort şi nici 
poticneala asta nu-i scăpă lui Apollodor. 

Apucară pe primul drumeag din preajma celebrului mormînt şi 
părăsind umbra binefăcătoare, se cufundară în aerul fierbinte şi 
reverberant al cîmpiei. 

Copacii rari punctau din loc în loc drumul. Ierburile înalte, date în 
spic, se vălureau în bătaia vîntului. Văzduhul plin de mireasma fîneţei şi a 
florilor, plin de polen, gîdila nările. 

în curînd, printre boschete de verdeaţă apărură acoperişurile de olane 
ale unei aşezări. Aici, în preajma apei, verdeaţa era mai crudă, mai 
suculentă. în stingă, o păşune cosită, cu căpiţe de fîn, înconjuraltă cu un 
gard de spini. Cîţiva dulăi le ieşiră înainte, mari, galopînd ca nişte cai, 
hămăind. 

La poartă, sclavul de pază, aflînd cine sînt, îşi înălţă mîinile a minune 
şi se duse fuga să-i anunţe. Administratorul sosi gîfîind, poftindu-i cu 
plecăciuni adinei să intre. 

Ariort era emoţionat. Ajutîndu-1 pe Apollodor să coboare din lectică, 
arunca priviri neliniştite în jur. 

Dezmorţindu-şi picioarele după atîta stat în lectică, Apollodor făcu 
ocolul curţii plescăind din limbă de plăcere. 

— Ce înseamnă să fii artist, îi zise lui Ariort. Iată o vilă rustică, dar 
cum e construită! Totul aici este echilibrat, utilul nu contrazice frumosul. 
După ultima vilă, unde ne-am petrecut noaptea, asta îmi pare o revelaţie. Şi 
cînd te gîndeşti că stăpînul celeilalte este de zece ori mai bogat ca 
Salubrius. Din păcate nu cred să-l găsim pe stăpîn aici, el... 

Nu termină, căci în umbra porticului se ivi silueta sveltă a unei femei. 
Ariort tresări. 

— O-o-o! exclamă Apollodor, întinzînd mîinile. lat-o pe tînăra stăpînă. 

Smulsă din umbră de lumina crudă a zilei. Viola se apropie zîmbind şi 
înclinîndu-se graţios, ură: 

— Fii binevenit, magister! Cărei împrejurări bine-cuvîntate datorăm 
această cinste? 

Ultimele cuvinte le spuse, aruneînd o privire scurtă dar grăitoare 
către Ariort, ştiind cine era călăuza. 

După ce strînse părinteşte mîinile fetei, Apollodor o luă de bărbie şi 
săltîndu-i capul, adăugă: 

— Ai înflorit ca un trandafir. Ferice de acela pe care îl vei îndrăgi. 

Şi peste o clipă: 

— îl cunoşti pe Aelius Ariortus, geniul meu păzitor, care nu de mult 
mi-a salvat viaţa, luptîndu-se ajutat doar de credinciosul meu Eutyehes, 
împotriva unei cete de tîlhari floroşi? 

— Ne-am cunoscut, zise simplu Viola. — Aflînd cele ce mi-ai spus, 
adaug şi eu admiraţia mea pentru curajul său. 

Gîndindu-se la cuvintele „Aelius Ariortus” şi văzîndu-1 pe fostul sclav 
îmbrăcat ca un om liber, fata îşi dădu seama de întorsătura neaşteptată a 
sorţii acestuia. Ochii îi străluciră de bucurie, iar zîmbetul care îi săpa 
gropiţe pe obraji, nu-i mai părăsi chipul. 

— Fiţi bineveniţi cu totii în modesta noastră casă. Tot ce este în ea vă 

î î î 

aparţine. Tata e la Roma, lipsit de fericirea de a vă primi şi a vă găzdui el 

însuşi, iar mama vă roagă s-o iertaţi pînă ce-şi schimbă straiul, căci în clipa 
cînd aţi sosit supraveghia lucrul sclavelor la bucătărie. 


■k 

— Nu te-ai culcat, Ariort? întrebă Viola apropiindu-se. 

— Nu mi-e somn. Viola. Maestrul şi Eutyches s-au culcat pînă se va 
potoli arşiţa. în grădina voastră frumoasă se respiră atît de uşor, iar 
gîndurile se deapănă atît de lesne. 

— Iar eu am venit să ti le turbur. 

— O, nu! Şi tu faci parte din ele. 

îl privi ciudat, cufundîndu-se în tîlcul vorbelor lui. 

— Sînt bucuroasă că ai venit. Tu l-ai adus pe maestru, nu-i aşa? 

— Da! 

— Mă bucur că nu m-ai uitalt. Te aşteptam mereu. 

— De ce. Viola? 

— Pentru că mă simt bine cu tine. 

— Care e pricina, că şi eu simt acelaşi lucru? 

— Poate pentru că sîntem tineri. 

îl privi drept în faţă şi ochii ei păreau să zică: 

„Nu numai din pricina asta”. 

Urmată de el, porni încet către malul gîrlei. în umbra sălciilor 
stufoase, apa împuţinată de secetă curgea leneş, fărîmiţînd lumina şi 
reflectînd-o în jur. Alături, dintr-un jgheab de lemn susura un izvor. 
Dincolo, o livadă întinsă îşi îndoia crengile sub belşug de roade. 

— Şezi, Ariort! Aelius ... adăugă rîzînd încetişor... frumos nume, îmi 
place. Eşti om liber, nu-i aşa? Trebuie să fii tare fericit? 

— Sînt, Viola, dar nu chiar atît de tare. în timp ce soarta mă răsfaţă, 
fraţii mei de neam se zbat în cruntă mizerie şi asta mă lipseşte de bucurie. 

Pesemne Viola se aştepta la un alt răspuns, căci deveni gravă. 

— Ce vină porţi tu? îi poţi ajuta cu ceva? 

— Am încercat. Am şi speranţe deşi sînt foarte ceţoase. 

— Totuşi sînt? 

— Da. 

O privea şi nu se mai sătura. Se întreba, de ce îi este atît de dragă: 
pentru că e atît de frumoasă sau poate îi pare frumoasă pentru că o 
iubeşte? „Nu, îşi zicea, chiar dacă ai fi mai puţin frumoasă, te-aş fi iubit 
deoarece eşti bună şi te-ai apropiat de sufletul meu”. Ceva înălţător şi sacru 




171 




























îi cuprindea fiinţa, o dulceaţă neasemuită i se prelingea în inimă. Ar fi vrut 
să i se închine ca unei zeiţe, s-o adore, s-o binecuvînteze, să-i ceară un 
semn de bunăvoinţă. 

Şi totuşi semne erau destule. Fata îi zîmbea şi părea bine dispusă în 
preajma lui. îl rugă să-i vorbească despre patria lui depărtată, găsind că 
toate acolo sînt întocmite ca şi în Italia. De unele lucruri se mira şi nu-i 
venea să creadă. Cînd îi povestise cîteva întîmplări hazlii din copilăria lui, 
rîse cu poftă. 

Timpul trecu repede. Aruncînd o privire către soare. Viola zise cu 
părere de rău: 

— Trebuie să ne întoarcem acasă. Cred că s-au sculat cu toţii şi or să 
ne caute. Am vrut şi eu să-ţi povestesc viaţa mea, dar n-am apucat. Ţi-o 
povestesc data viitoare. 

— Data viitoare? repetă Ariort şi întrebarea sună ca un ecou în 
sufletul său. — Cînd va fi acea dată? 

— Cînd vrei tu. Eu rămîn la ţară pînă la sfîrşitul lunii octombrie. Tata 
e grăbit şi vrea să lucreze în linişte la Roma. 

Tăcu un timp evitîndu-i privirea. 

— Ştii? Tata vrea să mă mărite. Vrea să mă dea după un patrician, 
oricare ar fi, — patrician să fie. Credeam că mă iubeşte... Au şi venit cîţiva 
să mă vadă discret; n-au spus-o dar am înţeles. Sînt bătrîni, urîţi şi 
scăpătaţi şi Pantia, doică-mea, mi-a şoptit că umblă după zestre. Pe tata 
nu-i chip să-l îndupleci... Zice că dragostea este de scurtă durată, 
amăgitoare şi că fericirea vine mai tîrziu. Cum, în ce fel, nu m-a lămurit. 

Văzîndu-1 întristat. Viola urmă pe un ton vioi: 

— Dar eu nu mă las, să ştii! E groaznic să te pui de-a curmezişul 
voinţei unui tată, căci e stăpîn pe soarta mea, dar am să înfrunt şi soarta la 
nevoie. De ce taci, Ariort? Nu-mi spui nimic? 

— Ce să-ţi spun. Viola? Dacă ar fi în puterea mea să te ajut... să-l iei 
pe acela care ţi-e drag... aş face-o fără şovăială. 

Ea rîse zglobiu şi sărind în picioare se îndreptă încet către casă. 

— Să nu ne mai gîndim la toate acestea. Pînă una alta viaţa e 
frumoasă, iar taică-meu nu are destui bani ca să ademenească un 
patrician. 

Cînd trecură gardul în grădina casei. Viola se opri. 

— Te las! Nu e bine să fim văzuţi împreună. Mai rămîi un timp aici şi 
pe urmă întoarce-te în casă. Dacă vrei să mă vezi, să mai stăm de vorbă. 

vino din cînd în cînd aici, înainte de a se însera. Zi de zi ies cu Pantia la 
plimbare. Apucă pe drumeagul următor, cu o stadie mai sus de mormîntul 
Caeciliei Metella. Acolo nu te va vedea nimeni şi mă vei găsi pe malul gîrlei. 
Cu bine, Ariort! 

— Cu bine. Viola! Voi veni neapărat. 


Traian se îmbrăca pentru consiliu şi sclavii îi aranjau pliurile togii, 
cînd fu anunţat că împărăteasa Plotina îl pofteşte în odăile ei pentru o 
chestiune importantă. 

Augusta ducea o viaţă aparte, departe de zbuciumul politic al 
imperiului. Virtuoasă în viaţa ei privată şi publică, nu se amesteca aşa cum 
o făcuseră alte împărătese, de la August încoace, în intrigile ţesute în jurul 
tronului. Treburile ce-i apăsau umerii erau şi aşa copleşitoare. Avea în grija 
şi supravegherea sa atentă tot palatul, domeniile, conducerea chestiunilor 
de cult, comitetele de binefacere, supravegherea moralei, audienţele cu 
femeile Romei şi atîtea alte lucruri cu care dezlega mîinile augustului său 
soţ, lăsîndu-1 să se preocupe în linişte de vasta administraţie a imperiului. 

Nu se luaseră din dragoste şi de la un timp, după ce îşi dădură seama 
că din cuplul lor nu se nasc copii, convieţuiau doar ca nişte buni prieteni. 
Dintr-o înţelegere tacită nu se amestecau în viaţa privată a celuilalt. De 
fapt, numai el avea o viaţă privată, cu plăcerile şi neplăcerile ei, numai el 
avea anumite înclinaţii şi chiar patimi de care nu se putea lipsi. Ea era o 
sfîntă şi-şi căuta plăcerea în a face bine şi în a împărţi dreptatea. Atunci 
cînd în calitate de împărăteasă, a urcat întîia oară scările Palatinului, s-a 
oprit pe treapta de sus şi a spus: „Aşa cum urc aceste scări, aşa vreau să le 
cobor”. Cunoscîndu-i viaţa exemplară, ca a matroanelor din vechime, 
nimeni nu se îndoia că în palat intră virtutea personificată, dar nimeni n-ar 
fi pus mîna în foc că noua şi uriaşa ei demnitate nu o va corupe precum a 
corupt atîtea alte împărătese. Cu timpul însă, amintindu-şi de acele 
memorabile cuvinte, flecare cetăţean roman se cuprinse de marele lor 
adevăr. Punîndu-şi viaţa şi forţele în serviciul dreptăţii, Traian binecuvînta 
mereu Soarta că îi dăruise o astfel de soţie. Stima şi încrederea în ea erau 
nemăsurate. 

Augusta nu-1 chema prea des şi niciodată pentru nimicuri, de aceea 
se grăbi la chemarea ei. 

Plotina nu era frumoasă şi doar zîmbetu-i luminos şi bun îi înviora 
chipul inexpresiv. Cînd Traian intră în odaia ei de lucru, sobră şi rafinată în 
acelaşi timp, o găsi brodind împreună cu cîteva doamne de onoare. Care 
împărăteasă de la Popeea, soţia lui Nero, şi-a pierdut timpul cu o astfel de 
îndeletnicire? 

Rugind doamnele s-o lase singură, primi sărutarea pe frunte a soţului 
său şi fără să lase lucrul din mină, îl pofti să şadă. 

— Cum se simte augusta mea soţie? întrebă el cu amabilitate. 

— Mulţumesc pentru grijă, bine, auguste soţ, şi îndată după aceea, 
zîmbindu-i, adăugă familiar: 

— lartă-mă Ulpius, că te-am smuls treburilor tale, atît de multe şi 
copleşitoare, dar nu se putea altfel. Adineaori mă vizitase scumpa noastră 
Sabina. Venise din partea soţului, deşi n-o spusese. Hadrian este din ce în 
ce mai neliniştit că tu tot amîi cu înfierea lui. 

— De Matidia n-a pomenit nimic? 

— Nu, căci nepoata ta, ca orice soacră, nu-1 poate suferi pe Hadrian. 

— Dar nu am decît cincizeci şi cinci de ani. îşi închipuie oare Hadrian 
că aş fi putut să mor la această vîrstă, înzestrat cu robusteţea mea? 

— Sabina îşi aminteşte că la marele ospăţ dat în ziua triumfului dacic 
ai spus convivilor de lingă tricliniul tău că ai de gînd să-l înfîezi pe Hadrian 
şi să-l faci cezar. 

— Am băut atunci un vin cum nu am băut niciodată şi vorba mi-a 
scăpat din gură fără voia mea. în orice caz, nu doresc încă să-mi aleg 
urmaş la domnie. 

— Te înţeleg Ulpius. Istoria ne învaţă că nu putem avea încredere în 
nimeni. 

— N-am spus că n-aş avea-o în Hadrian. Vreau doar să-l pun la cîteva 
încercări. Mediul viciat al Urbei nu-i prieşte. O să-l trimit să administreze o 
provincie, să-i apere hotarele, să conducă o armată în luptă. Vreau să-l văd 
bun, drept şi milos cu ai săi, neobosit, neînduplecat şi hotărît cu duşmanii. 
Dînd la o parte bănuiala că devenind cezar va complota împotriva mea, căci 
a bănui aşa ceva ar fi monstruos, vreau să-mi aleg un urmaş destoinic, 
inteligent, generos, dar mai ales un bun ostaş. 

— Şi, după părerea ta, el n-are aceste calităţi? 

— Chiar dacă le are, nu le dă în vileag. Este un om lunecos, ciudat şi 
ceea ce nu-mi place deloc, este concepţia sa pacifistă faţă de provinciile noi 
şi popoarele barbare care, nesăbuite, sălbatice şi lacome, năzuiesc către 

Roma ca norii de lăcuste către un lan de grîu. El nu poate să priceapă un 
simplu adevăr, că Roma, cu toată puterea şi strălucirea ei, nu face decît să 
se apere, să-şi apere cu înverşunare ordinea şi bunăstarea, cultura şi 
civilizaţia. Cu cît vor trece anii, îi va veni tot mai greu să facă faţă puzderiei 
de barbari generată de nesfărşitele pustietăţi boreale şi orientale, 
necercetate încă de nimeni. El pare să nu înţeleagă, ca un cetăţean de rînd 
oarecare, că a apăra pacea înseamnă a veghea, a preveni şi a izbi cu toată 
ascuţimea minţii şi forţa noastră. Duşmanii primitivi dar şireţi, abia 
aşteaptă un principe slab, nehotărît sau leneş ca să ne dea lovitura de 
graţie. Şi mie îmi place pacea cu toate deliciile ei, dar ceea ce mă deosebeşte 
de Hadrian este că am priceput de mult că pacea se cîştigă cu armele în 
mină şi că duşmanul nu mişcă cît timp ne ştie puternici. Atîta vreme cît Ha¬ 
drian nu-şi va însuşi acest adevăr şi nu se va cuprinde de el, nu-1 voi face 
cezar. Ceea ce am clădit cu atîta trudă nu vreau să se dărîme după moartea 
mea. 


— Sînt sigură că ai dreptate, Ulpius. Pesemne Hadrian şi-a pierdut 
speranţa dacă recurge la ajutorul femeilor. 

— Acestea sînt căile ocolite ale unui orgolios. L-aş fi vrut dintr-o 
bucată. 

— Atunci ce să-i spun Sabinei dacă mai vine? 

— Să aibă răbdare, căci nu i-am refuzat încă nimic. Ţi-am spus doar 
că vreau să-l pun la încercare 

— Aşa voi face, iubite soţ, dar, rogu-te înainte de a pleca, lămureşte- 
mă în ce constă ciudăţenia lui Hadrian, căci eu una nu pot confunda 
ciudăţenia firii cu concepţia filozofică. 

— Exemple ar fi multe dar nu-ţi voi aminti decît de unul singur, cel 
mai recent. Atunci cînd cu scrisoarea anonimă, cu pretinsul complot al lui 
Licinius Sura, ţi-am povestit eu? 

— Da. Hadrian te-a sfătuit să-l arestezi. 

— Ei, vezi? Pe bunul meu Licinius, ca şi cînd nu l-aş cunoaşte? Dacă 
va proceda aşa cînd va fi împărat, unde va ajunge? Noi, cezarii, avem prea 
puţini prieteni adevăraţi ca să scoatem la mezat încrederea în ei. Licinius 
aflase, desigur, şi a trebuit să recurg la întreaga mea elocinţă ca să-l 
conving să se împace cu Hadrian. De formă s-a supus, dar între ei de acum 
s-a aşternut sinistra umbră a suspiciunii. Hadrian nu-1 iubeşte nici pe 
Apollodor. Bănuiesc că-1 invidiază pentru că e geniu şi că e al doilea meu 
prieten adevărat. 

— Vai! exclamă Plotina, oprindu-şi pentru o clipă lucrul, semn că era 
turburată. — Nu cumva îi este teamă că vei alege ca urmaş pe unul din ei? 

— Este destul de inteligent ca să-şi dea seama că acest lucru este 
imposibil. Dacă-mi sînt buni prieteni asta nu înseamnă că-mi vor fi şi buni 
urmaşi. Apollodor este un artist visător şi un grec sirian pe deasupra. Lui 
Licinius Sura îi lipseşte privirea de ansamblu şi e prea bătrîn. Dacă ar fi să- 
1 judecăm pe al treilea meu prieten drag — Plinius, acesta are o sănătate 
prea şubredă. în ceilalţi, deocamdată nu am încredere. 

— Te înţeleg Ulpius. Nu prea ai de unde alege. Amînîndu-1 pe 
Hadrian, îi dai posibilitatea să-şi limpezească firea; e încă tînăr. Nu te mai 
reţin. Sărută-mă! 

5 


La consiliu, Plinius îl încunoştiinţă pe împărat că omul potrivit pentru 
încercarea de a înfiripa o cohortă de daci a fost găsit. 

Traian nu-şi exprimă dorinţa de a-1 vedea pe Ariort, lăsîndu-1 să 
creadă pe sfetnicul său că nu are prea mare încredere în reuşita acestei 
întreprinderi. Totuşi, îşi dădu încuviinţarea, trecînd îndată la subiectul 
următor. 

Hermadio, tabularius. primise poruncă să-şi dea toata silinţa în 
această chestiune. După sfatul lui Ariort, opri la cazarmă zece din cei mai 
deştepţi şi mai arătoşi dintre daci, mai toţi fii de tarabosta. 

Deşi îl cunoşteau pe Ariort, unii de la Sarmizegetusa, alţii din auzite, 
dacii îl primiră cu răceală. Sprijiniţi de zidul coşcovit îl aşteptau cu mîinile 
încrucişate. 

Băgînd de seamă că sînt porniţi împotriva lui, Ariort cumpăni încet şi 
cu socoteală sorţile sale de izbîndă, gîndindu-se cum să-i ia cu binişorul. 
Hermadio, ţinîndu-se de o parte, hotărî să nu se amestece deocamdată. 
Dacii nu ştiau despre ce este vorba, căci oprindu-i, tabularius nu le suflă 
nici o vorbă. 

Oamenii erau tăcuţi şi încruntaţi. Unora le părea rău că nu se duseră 
la muncă. Cu toţii se gîndeau: Ce ar putea să fie? Ce vrea de la ei acest 
Ariort, odinioară erou slăvit în cîntece pentru vitejia şi isteţimea sa, acum 
un vîndut stăpînirii, om liber, bine hrănit, bine îmbrăcat şi tot atît de falnic 
ca şi pe vremea regelui Decebal. 

Ariort fu primul care descleştă gura. îi venea greu să vorbească 
acestor oameni încruntaţi, de aceea hotărî să nu se gudure şi nici să caute 
să-i cîştige într-un fel. Nu le spuse nici „fraţi” nici „tovarăşi”, ci le zise scurt: 

— Am venit la voi cu o treabă. Dacă vă va plăcea, o puteţi primi, dacă 
nu, rămîneti cu ce aveţi. 

Unul, mai vîrstnic, pe nume Mucatra, pe care Ariort îl cunoştea din 
timpul asediului, zise printre dinţi, cu un iz de batjocură în glas: 

— Dă-i drumul! Să vedem ce treabă ai cu noi? 

— Nu am încotro, căci nu am venit aici de capul meu. Eu am vrut 
pentru voi cu totul altceva. 

— Mă mir că-ţi mai pasă de noi, zise un altul, cînd ţie-ţi merge de 
minune. 

— Nu se ştie cum îmi merge şi ce e în sufletul meu. 

— Atunci cum trebuie să tălmăcim faptul că dintre toţi prizonierii tu 
singur te plimbi în libertate şi te lăfăieşti? 

— Am fost şi eu rob, răspunse în silă Ariort. Am muncit într-o 
văgăună blestemată de unde numai moartea îl scoate pe om. Ştiu ce e 
foamea, setea, frigul, căldura şi bicele. Tocmai de aceea nu vreau să mai 
suferiţi şi voi. Faptul că sînt aşa cum sînt acum se datorează întîmplării. 
Hermadio a fost de faţă şi cunoaşte toată povestea. Mai mult, scăparea mi-a 
venit atunci cînd, disperat, am hotărît să evadez. Nu mă gîndeam ce va fi; o 
singură zi de libertate m-ar fi răsplătit pentru tot chinul ce l-am suferit. 

Dacii simţeau că nu minte. Chezăşia lui Hermadio, pe care îl iubeau 
cu toţii, îi întărea în acest simţămînt. Nu se îndoiau o clipă că pe nebunul 
de Ariort nu l-ar fi oprit nimic să fugă din robie, nici măcar moartea. îi 
atinse în locul cel mai dureros, căci cu toată înverşunarea şi chinul, nici 
unul din ei nu încercase să fugă pentru o zi de libertate. 

Băgînd de seamă că reuşise să-i atingă la rîndul său, Ariort urmă: 

— Aflaţi că nu sînt singurul dac care şi-a schimbat soarta în mai 
bine. Au mai fost şi alţii. Andena, bunăoară, care a devenit un faimos 
gladiator şi nu a avut potrivnic pe măsură-i. Apoi Sola, care pentru hărnicia 
şi cuminţenia sa, a fost trecut marinar pe o corabie; şi cîţi or mai fi, pe care 
nu-i cunoaştem? 

— Dar Andena s-a înecat, zise unul. — Trei zile la rînd numai de asta 
am vorbit. 

— Se întîmplă. A fost beat şi nu şi-a dat seama ce face, dar timp de 
aproape doi ani a dovedit romanilor ce poate un dac. 




177 



















— Dar tu ce ai dovedit? întrebă Mucatra, strîmbînd gura a dispreţ. 

— Visul meu nu s-a împlinit încă. De un an de zile mă lupt ca să vi se 
dea drumul în patrie. Care din voi n-ar vrea să muncească oricît de greu 
acolo, în loc să se prăpădească de dor aici? 

— Tu ai făcut asta? rîse Mucatra. — Cine poate să ne jure că nu 
minţi? 

î 

— Eu! zise cu asprime Hermadio, apropiindu-se şi săgetîndu-1 pe 
îndărătnicul dac cu privirea. Cel puţin pe mine mă cunoaşteţi, nu-i aşa? 
Tu, Mucatra, ai o gură spartă şi rea, şi-ţi place să vorbeşti în numele 
tuturor. 

Se auziră mai multe glasuri: 

— Pe Hermadio îl cunoaştem. 

— E un om inimos. E de-ai noştri. 

— Se zbate mereu pentru noi. 

— Hermadio nu minte. 

Mucatra îşi plecă capul, muşcîndu-şi buzele. 

— Şi Ariort se zbate, zise Hermadio cu tărie. — Zi de zi îmi vorbeşte de 
voi şi-mi aminteşte de soarta voastră. El îndrăzneşte să-i vorbească 
ilustrului Apollodor şi lui Plinius, care amîndoi sînt sfetnici împărăteşti. 
Dacă aveţi o zdreanţă mai caldă pe voi şi dacă mîncaţi pe săturate, asta 
numai lui i-o datoraţi. Sînteţi nişte nerecunoscători, asta sînteţi! Decît să 
zeflemisiţi şi să-l priviţi duşmăneşte, mai bine ascultaţi ce vrea să vă 
propună. 

Luaţi în răspăr de Hermadio, dacii schimbară feţe-feţe. Dojana îi 
ardea ca flerul roşu. 

— Dacă-i aşa, să vorbească, zise unul şi ceilalţi îi ţinură isonul. 

— După sfatul lui Hermadio, zise Ariort, v-am ales tocmai pe voi, cei 
mai deştepţi, viguroşi şi tineri în acelaşi timp. Cine-i deştept din tinereţe, 
este de două ori deştept şi nu-şi iroseşte anii căutînd deşteptăciunea la 
alţii. Dacă veţi găsi că treaba cu care am venit vă convine, îi veţi convinge şi 
pe ceilalţi tineri ori mai vîrstnici s-o primească. 

Dacii se priviră nedumeriţi. Se auzi îndemnul: 

— Spune! 

— Te ascultăm! 

— Nu ştim despre ce e vorba. 

— Roma ne-a învins şi ne-a umilit, după cum şi noi am fi făcut-o dacă 
am fi putut. Dar învingătorii uită mai repede ce a fost decît învinşii. Ei nu 

au nevoie de turme de sclavi îndărătnici, nenorociţi şi ursuzi. Ei au nevoie 
de oşteni. 

— Cum? Ce? Asta-i bună! E o glumă? se auzi printre daci. 

— Nu e nici o glumă. Ceea ce am vrut să capăt pentru voi mi-a fost 
refuzat. Rămîne ceea ce propun ei. Nu va fi nici o supărare dacă respingeţi 
îndemnul lor. 

— împotriva cui vor să ne trimită să luptăm? întrebă Mucatra. 

— Deocamdată nu este vorba de nici o luptă. Roma nu are cu nimeni 
război, dar graniţa dinspre Soare-Răsare este primejduită de seminţii 
prădalnice. Sînt neamuri sălbatice şi neastîmpărate, care apar şi dispar, 
pustiesc, pradă, dau foc, siluesc... 

— Pe cine, pe romani? rîse unul. — Ce ne pasă nouă de ei? 

— în provincii sînt puţini romani adevăraţi, născuţi aici în Italia. Cei 
mulţi sînt greci, sirieni, capadocieni şi alte neamuri harnice, paşnice, care 
au înălţat oraşe şi tîrguri înfloritoare. Dacă voi, bunăoară, v-aţi afla acolo, 
nu aţi avea, oare, de apărat un petic de pămînt, o casă, poate şi o muiere 
luată de pe acolo, pe copiii care i-aţi face cu ea? 

La auzul vorbei „muiere”, ochii unora străluciră. Un murmur voios se 
împrăştie în jur. 

— Aţi avea soldă, cai, arme, pămîntul vostru, continuă Ariort aidoma 
unui fierar care bate fierul pînă e cald. — Aţi fi ostaşi de hotar şi aţi apăra 
lumea paşnică împotriva unor seminţii rătăcitoare şi fără căpătîi. Aţi 
construi cetăţi şi aţi înălţa valuri, în spatele cărora v-aţi apăra la nevoie. 

Băgînd de seamă că murmurul nu încetează şi că tinerii se sfătuiesc 
în şoaptă, ridică mina şi zise cu hotărîre: 

— Asta e tot ce am avut să vă spun. Eu am fost ales conducătorul 
vostru, dar vorbele vor zbura în vînt dacă dacii se vor încăpăţîna să rămînă 
sclavi. Romanii îi cinstesc pe prizonierii de război şi nu o dată i-au iertat şi 
i-au primit în oaste. Se face o încercare şi deocamdată am nevoie de o mie 
de ostaşi, pe cît se poate tineri şi vînjoşi. în clipa în care voi aduce lista cu 
numele celor dornici de a se înrola, veţi deveni oameni liberi. Deşi nu e nici 
o grabă, de voi depinde să scăpaţi cît mai repede din robie. Voi, cei zece, 
aleşi de Hermadio, veţi fî ajutoarele mele, adică centurioni, mai mari peste o 
sută de oşteni. Gîndiţi-vă şi dacă nu veţi avea nimic împotrivă, apucaţi-vă 
de treabă. Voi, sau dacă cineva nu doreşte această cinste, alţi tineri vor 
trebui să-mi găsească pe acei o mie de ostaşi. 

— Hermadio, continuă Ariort după o scurtă tăcere, mi-a dat o listă. 
Vă voi striga acum pe flecare după nume. Acela care nu va răspunde, 
înseamnă că nu primeşte şi vom căuta să-l înlocuim: 

— Denzi? 

— Aici! răspunse unul. după ce se codi puţin. 

— Mucasenus? 

— Eu sînt! 

— Mucatra? 

Acesta, mai vîrstnic ca ceilalţi, tăcea cu înverşunare, întorcîndu-şi 
faţa într-o parte. Ariont aruncă o privire lui Hermadio. Acela încuviinţă cu o 
mişcare a capului şi-i întinse un styl cu care Ariont şterse numele celui ce 
tăcea. 


Ceilalţi: Brasus, Mucapor, Soia, Eptala, Tzinto, Drigiza şi Reb, 
răspunseră la apeP^. 

— Socot răspunsul vostru drept chezăşie a reuşitei noastre. Cu bine, 
ostaşi! 

Cu aceste cuvinte, Ariort plecă împreună cu Hermadio, lăsîndu-i 
pradă unui zbucium ce nu le-a încercat încă niciodată inimile. 


Cînd Ariort şi Hermadio au intrat în cazarmă, curtea imensă arăta ca 
un stup de albine în care s-a strecurat o viespe. Seara caldă, senină, aurie 
se oprise parcă la porţile dărăpănatei clădiri. înăuntru totul era sumbru, 
dezolant şi melancolic. Ziduri cenuşii, zdrenţele murdare ale robilor, 
mirosul greu al corpurilor nespălate. 

Mulţimea dacilor, înghesuită în careul interior se tălăzuia şi se agita 
cuprinsă de nelinişte. Se buluceau în grupuri mari în jurul cîtorva mai 
vîrstnici, încruntaţi şi pătimaşi. Unii, ieşiţi parcă din minţi, vorbeau cu spu¬ 
me la gură. 

Comandantul, înştiinţat de Hermadio despre scopul venirii lor, socoti 
că n-are de ce să se amestece în treburile poruncite de stăpînire şi-i lăsă pe 
cei doi singuri în mijlocul mulţimii de prizonieri. Se opriră pe treapta de sus 
a unei intrări ce dădea în porticul cu arcade al catului de jos. Stăteau 
nemişcaţi şi muţi, ascultînd cu inima strănsă de nelinişte zumzetul acela 
gros şi neîncetat. Atmosfera aceea grea, duşmănoasă, încărcată ca înainte 


29 N. A. — Deoarece înşir deodată zece nume de daci, ţin să subliniez că între scoarţele celor două volume 
nici un nume n-a fost inventat. Toate figurează în documentele epigrafice ale vremii. 

de furtună, nu li se părea de bun augur şi simţămîntul de singurătate îi 
copleşi treptat-treptat. 

Regulamentul sever al cazărmii nu îngăduia robilor să ridice glasul 
peste poate şi puţinii vorbitori pătimaşi nu erau auziţi decît de cei din 
preajma lor. Oamenii se strecurau mai aproape, îşi lungeau gîturile, se 
săltau în vîrfuri. Ochii larg deschişi, gurile căscate, trădau tulburare, 
nelinişte, dorinţa de a căpăta răspuns la întrebări chinuitoare. 

Se vedea bine că scînteile aruncate de cei zece tineri aleşi, deunăzi, 
atîţaseră focuri, deocamdată mocnite, dar din care puteau să ţîşnească 
năpraznice vîlvătăi. 

Au fost zăriţi şi treptat privirile tuturor se aţintiră asupra lor. 
Deocamdată îi cercetau din depărtare. în ochii unora străfulgera ura, în ai 
altora — speranţa, dar în ochii celor mulţi nu se vedea decît nehotărîrea. 

Apoi, împinşi parcă de vrajă, dacii se apropiară, pas cu pas, 
înghesuindu-se des, umăr la umăr. 

Nepăsător la chip, Ariort era tare tulburat. Sîngele îi zvîcnea în tîmple 
odată cu gîndul: „Voi reuşi? Nu voi reuşi?” Cu totul altfel îşi închipuise el 
întîlnirea cu dacii. Ştia că va fi greu, că se va lovi de căpăţoşenia multora, 
dar toate cîte i-au trecut prin minte, erau mai simple, mai calde, mai 
omeneşti. Adevărul, însă, era rece, bănuitor şi duşmănos. Cînd Plinius îi 
transmise încuviinţarea împărătească, nu-i tăinui faptul că Traian o dădu 
fără însufleţire, ca unul ce se îndoieşte de reuşită. Văzînd ce se petrece, 
Ariort nu putu să-şi ascundă încîntarea pentru ascuţimea de minte şi 
cunoaşterea firii omeneşti de care a dat dovadă împăratul. 

Oştenii din posturi priveau agitaţia barbarilor cu un soi de şagă 
batjocoritoare. Erau nepăsători la păsurile lor, nu puteau să priceapă de ce 
se codesc lăţoşii, iar durerea care ţipa fără glas din toţi porii acestor chipuri 
asudate, care se scurgea din toţi ochii aceştia larg deschişi, din toţi muşchii 
încordaţi, le era cu totul de neînţeles. 

între timp dispăruse pînă şi ultima pată de lumină, agăţată acum 
cîteva clipe de colţul răsăritean al clădirii. Soarele apusese. 

Cuprins de milă profundă pentru aceşti oameni care-şi puneau 
principiile mai sus de căpătuială, de interese meschine, poate chiar de 
viaţă, care nu voiau să primească un dar pînă nu erau convinşi că acesta le 
este oferit din toată inima, că acela care-1 aduce nu le va cere preţul 
trădării, Ariort îi compătimea, suferind pentru ei. 

între timp, o dată cu lumina, se domoli şi larma. Oamenii au început 
să-şi vorbească la ureche, sfătuindu-se în şoaptă. Se vedea prea bine că le 
era greu să ia o hotărîre. Folosindu-se de acalmie, Ariort ridică mina în 
semn că vrea să vorbească. Glasul său puternic răsuftă nefiresc între 
ziduri: 

— Ostaşi, cred că e de prisos să vă spun cu ce am venit la voi, asta se 
vede după tulburarea de pe chipurile voastre. Ce răspuns îmi daţi? 

El însuşi simţi îndată că nu a vorbit cum ar fi trebuit. Ar fi vrut să fie 
mai puţin sec, mai puţin scurt, să-i ia de departe, cu binişorul, să-i mîngîie 
cu o vorbă bună. Dar era tîrziu, vorbele scăpate nu se mai întorc. Se sperie 
el însuşi de ecoul stîrnit de cuvintele sale. 

Sute de braţe se agitară, sute de pumni se înălţară ameninţător şi în 
pofida regulamentului sever, oamenii au început să zbiere. Se înghesuiră 
pînă la refuz, înaintînd pînă la baza scării. Vacarmul deveni atît de mare că 
nici o vorbă nu se mai desluşea. 

în zadar Ariort ridică braţul în semn că vrea să vorbească. Strigătul 
său se topea în zgomotul asurzitor. Cîţiva daci mai voinici, azvîrlindu-şi 
vecinii în lături, ieşiră în faţă fioroşi şi ameninţători, iar un voinic fără 
pereche strigă cu o voce de tunet: 

— Tăceţi o dată, nărăvaşilor! Să auzim ce vrea să ne mai spună ăsta! 

împunse aerul cu degetul, arătîndu-1 pe Ariort. După un murmur 
confuz, mulţimea se potoli. Ici-colo glasuri răzleţe aruncau cu furie şi 
asprime: 

— Haide, salvatorule, dă-i drumul! 

— Să vedem ce va ciripi pasărea asta măiastră? 

— Vor să ni-1 bage pe gît pe vîndutul acesta. 

— Trădătorule! 

— Coadă de topor a duşmanilor! 

— Cine ţi-a dat voie să momeşti tineretul? 

— De ce nu ne laşi în pace? 

Insultele îl şfichiuiau ca nişte lovituri de bici. Nu se aşteptase la aşa 
ceva. Asculta cu amărăciune. El, trădător? El, coadă de topor? Atunci la ce 
bun să se mai zbată pentru nerecunoscătorii aceştia? Era gata să izbuc¬ 
nească furiosul din el. Sîngele îi clocotea în vine. Hermadio îi strînse braţul 
la încheietură, şoptindu-i să-şi păstreze calmul. 

Se potoli cu greu. Ceea ce îl desmetici şi-l linişti întrucîtva era 
constatarea că printre cei ce-1 ocărau nu se afla nici un tînăr. Simţea 

înlăuntrul său că nu totul era pierdut. Surprinse chiar privirile neliniştite 
ale cîtorva tineri ce se ţineau deoparte. Schimbă o privire fugară cu 
Hermadio şi acesta, clipindu-i cu înţeles, ieşi în faţă, agitîndu-şi braţele în 
semn că vrea să vorbească. 

Dacii nu se potoliră atît de repede şi în clipele acelea de grea 
cumpănă, Ariort privea şi vedea limpede fiecare chip, flecare gest. 
Amănuntele cele mai neînsemnate îi săreau în ochi, se mira el însuşi, de 
ce? 


Era în primele rînduri un prizonier deşirat, de vîrstă coaptă, care 
îndepărta într-una un smoc de păr ce-i cădea pe frunte şi în gestul inutil, 
repetat inconştient, părea că se consumă tot zbuciumul omului. Gura i se 
deschidea din cînd în cînd, dar sunetul nu răzbătea prin perdeaua groasă a 
vacarmului. Un altul îşi freca cu furie pieptul prin despicătura cămeşoiului 
slinos, vrînd parcă să scape de o mîncărime de nesuportat. Cei nehotărîţi se 
scărpinau în cap şi-n barbă, aruncînd priviri în jur, căutînd pesemne 
sprijin şi dezlegare la vecinii lor mai hotărîţi. în masa de chipuri încinse de 
patimă se zăreau şi feţe liniştite, cel mult încruntate, ale celor ce doreau să 
cumpănească şi să aşeze toate la locul lor, să cearnă vorbele adevărate din 
cele nesăbuite, vînturate de vijelia patimilor omeneşti. Pe unele chipuri se 
oglindea neîncrederea, pe altele — dojana arzătoare ca fierul înroşit. 

Nu era greu de constatat că tinerii se ţineau în pilcuri osebite şi nu 
erau atît de agitaţi. Pesemne ţineau piept celorlalţi, mai bătrăni, slăbănogi, 
roşi de boli ori măcinaţi de deznădejde. Şi printre tineri erau chipuri 
încruntate şi Ariort nu ştia la ce se încruntă: la el, ca la un duh ispititor şi 
viclean, ori la ceilalţi, care din neputinţă şi pizmă caută să le strice 
socotelile, să stingă în ei dorul de viaţă mai bună. 

Zarva era atît de mare că ostaşii romani au început să iasă cu zecile 
din corpul de gardă, împrăştiindu-se prin porticul ce înconjura curtea. Un 
centurion se apropie grăbit de Hermadio şi-i zise: 

— Comandantul porunceşte să se pună capăt acestei vociferări. Nu se 
cade şi nu e permis. Cazarma se află în incinta oraşului şi lumea a început 
să se strîngă în preajma ei. Nu vrem să provocăm nelinişte în sinul popu¬ 
laţiei. Dacă nu puneţi capăt acestei gălăgii, vom lua măsuri! 

— Vom încerca, centurioane, îi răspunse Hermadio. Pînă atunci, fii 
gata să intervii. Te rog, însă, deocamdată să ne laşi singuri. 

După ce se îndepărtă centurionul, Hermadio ieşi în faţă şi-şi agită 
braţele cu atîta stăruinţă, încît vacarmul scăzu simţitor, iar pe urmă încetă 
aproape cu totul. 

— Oameni buni, fraţilor, strigă el! Potoliţi-vă! Nu e bine ce faceţi. Aşa 
nu ne vom înţelege niciodată. 

— Staţi, nu vă pripiţi! strigă din nou după o altă izbucnire. — Dacă 
mă socotiţi trădător, vă dau voie să mă rupeţi în bucăţi. Oare nu v-aţi dat 
pînă acum seama că vă iubesc şi sînt mereu alături de voi? Sînt un om 
învăţat şi aş fi găsit ce să fac în loc să vă dădăcesc, dar... 

Din murmurul de glasuri se înălţară strigăte răzleţe, întrerupîndu-1 pe 
tabularius: 

— N-avem nimic cu tine. 

— Eşti un om dintr-o bucată. 

— Ne-ai fost ca un tată la toti. 

— Eşti de-ai noştri. Ai sînge de dac în tine. 

— Atunci, ce vreţi? strigă el şi mai tare. De ce îl ponegriţi pe Ariort? 
Oare el nu e de-ai noştri şi nu e de acelaşi sînge cu voi? Am venit cu el şi 
răspund pentru gîndurile lui bune. El v-a întrebat ce răspuns îi daţi şi nu i- 
aţi dat nici unul. L-aţi făcut trădător şi vîndut şi nu ştiu pentru ce ar fi? Ar 
fi putut să-şi vadă de ale lui, fără să-şi bată capul cu soarta voastră. 
Potoliţi-vă şi ascultaţi-1, căci nu vă doreşte decît binele. E adevărat că 
deocamdată nu toţi se vor bucura de propunerea lui, dar voi, oare, nu veţi fi 
bucuroşi dacă măcar jumătate din prizonierii daci îşi vor schimba soarta în 
bine? Oare voi, cei vîrstnici, nu vă veţi bucura aflînd că mlăditele tinere vor 
gusta din viaţă în libertate, aşa cum aţi gustat-o şi voi la timpul vostru? 
încercăm şi ne zbatem pentru toţi, dar nu e atît de uşor. Vorbeşte-le, Ariort. 

— Adineaori, zise acesta, împroşcat cu ocări şi blesteme, de ruşine 
nu-mi doream decît moartea. Dacă aţi fi tăbărît asupra mea, n-aş fi mişcat 
un deget ca să mă apăr, n-aş fi făcut un pas ca să scap. Acum însă, cînd 
mi-a trecut supărarea, îmi dau seama că am judecat, greşit. Trebuia să vă 
întorc spatele şi să plec fără să mai dau ochii vreodată cu voi. Cei zece tineri 
aleşi, cu care am stat de vorbă deunăzi, v-au spus de bună seamă despre ce 
este vorba? Nu mai e nevoie să repet. Drumul ce se deschide în faţa voastră 
nu vă îmbie neapărat să mergeţi pe el, căci drumul nu ştie de nimic, nu ştie 
să vorbească şi nu poate porunci. Drumul în sine nu este un ţel, este doar 
un mijloc de a ajunge la acel ţel. Acei care doresc să fie liberi, pot să-l 
aleagă, acei însă care socot că ţelul către care duce acest drum nu merită 

osteneala, sau că nu e demn de ei, n-au decît să rămînă pe loc, fără nici o 
supărare. Drumul libertăţii însă este un drum al cinstei şi nu poate fi 
drumul trădării, de aceea socot că nimeni nu are dreptul să oprească pe un 
altul să-l aleagă... Celor, însă, care vor să pornească pe acest drum, li se 
cere să dorească acest lucru, să fie sănătoşi şi puternici. Ei vor fi ostaşi şi 
flecare din voi ştie ce înseamnă a fi ostaş, căci aţi fost cu toţii; dacă n-aţi fi 
fost, n-aţi fi ajuns prizonieri de război, ci simpli sclavi cu care nimeni nu-şi 
bate capul. Romanii dispreţuiesc popoarele laşe şi slabe, de aceea ei ne 
preţuiesc pe noi, care am fost viteji şi dîrji. Războiul s-a terminat de mult. 
Ei şi-au încheiat socotelile cu noi şi socotindu-ne ostaşi de soi, vor să ne 
aibă în rîndurile oştilor lor. Nu veţi fi trimişi să luptaţi împotriva fraţilor 
voştri, nu este în obiceiul romanilor să facă astfel de nesăbuinţe. Ei vor să 
ne trimită să apărăm hotarele îndepărtate împotriva neamurilor viclene şi 
prădalnice, cu totul străine obiceiurilor şi credinţei noastre. 

Se opri din vorbit şi neauzind nici un murmuri, adăugă: 

— De aceea, scurt, ostăşeşte şi fără supărare, alegeţi! Acei care se 
simt încă tineri şi cred că vor putea face faţă unei vieţi de oşteni, să treacă 
în dreapta mea. Dacă vor fi mai mulţi de o mie, vom alege din ei, trăgînd la 
sorţi, dacă însă, vor fi mai puţini, nu vom putea înjgheba o cohortă şi toată 
treaba se va nărui. începeţi! 

De astă dată liniştea era atît de profundă că se auziră zgomotele 
obişnuite ale străzilor. Se întunecase de-a binelea şi în partea răsăriteană a 
cerului licăriră cîteva stele. Se auzi clar cîntatul cocoşului din corpul de 
gardă. Ostaşii de strajă aprindeau torţele. în aerul cald şi stătut se răspîndi 
mirosul înţepător de ceapă prăjită pentru minestra de cină. 

Din nou un murmur confuz, foiala printre rînduri, şoapte. Ariort 
aştepta cu sufletul la gură, deşi nimic din atitudinea lui falnică şi dîrză nu 
trăda această slăbiciune. Fruntea i se acoperi cu broboane de sudoare iar 
gura îi era de iască. 

Dacii se mişcară de colo pînă colo, trecînd unii printre alţii, o parte 
din ei au rămas neclintiţi pe locurile lor, altă parte se dădu către stingă. 

Ariort nu-şi dădea seama cît timp trecuse de cînd le spuse: „începeţi!” 
Tresări de bucurie cînd îşi dădu seama că mulţimea se împărţise de acum 
în două cete. încă mai treceau cîţiva, dincolo şi dincoace, dar socotind din 
ochi, Ariort îşi dădu seama că învinsese eăpăţoşenia celor de acelaşi sînge 
cu el. în dreapta se strînse o grămadă de voinici viguroşi, cu spete largi, ori 
traşi ca prin inel, drepţi ca brazii, sau noduroşi ca gorunii. Lumina torţelor 

aprindea în pletele lor luciri de aur şi de aramă şi doar ici-colo se zărea cîte 
o sclipire argintie pe la tîmple şi în bărbi. Erau aspri şi tăcuţi, dar în ochii 
multora licărea mulţumirea. 

— Cei zece şutaşi să vină la mine, porunci Ariort! Cînd se înşirară în 
faţa sa, le zise: 

— Număraţi-i şi alegeţi-vă sutele. Pe cit se poate, nu-i despărţiţi pe 
acei care vor să fie împreună. Pe acei însă pe care-i ştiţi suferind de vreo 
vătămătură, să nu-i socotiţi, căci nu vor putea face faţă greutăţilor ce-i aş¬ 
teaptă. Voi veni mîine să-mi daţi socoteala. 

Nu mai adăugă nimic. Nu strigă nici o urare, nici un cuvînt de rămas 
bun, din pricina celorlalţi — bătrîni, bolnavi ori îndărătnici. 


Atunci cînd a fugit din Roma, Andena n-a putut să-şi închipuie cît de 
greu îi va fi să se prefacă şi să se dea drept altcineva. El, care era un 
neînfricat, se surprindea cu gîndul că-i era teamă să nu fie recunoscut. 
Frica asta nu-i venea de la altceva decît de la dorul încă neîmplinit de a 
avea pămîntul lui, o casă şi o familie. Pînă atunci însă trebuia să 
muncească, să cîştige bani. 

Două lucruri ar fi putut să-l trădeze: barba şi glasul. Se bărbierea în 
silă cam la vreo trei zile o dată, oftînd după bănuţii lăsaţi bărbierului, bani 
aruncaţi pe gîrlă după părerea lui. 

A treia zi după bărbierit, cînd miriştea arămie îi năpădea obrazul, se 
privea în oglinda de bronz lustruit, cumpărată anume pentru asta, scuipa 
cu scîrbă şi se ducea în silă la dugheana de după colţ. Mai scuipa o dată 
privind firma pictată cu stîngăcie pe care un nătîng cu privire crucişă şi o 
gură pînă la urechi, cufunda într-un lighean mutra unui alt nătîng. Pe 
cîmpul liber în jurul lor scria cu litere mari, strîmbe: TONSOR. 

Cu cită plăcere şi-ar fi lăsat barba, care îi creştea atît de frumos, mai 
ales că în provincie lumea nu se prea bărbierea, în afară de cîţiva oameni de 
seamă, militari sau magistraţi. 

Totuşi, dacă Andena putea să-şi schimbe înfăţişarea dînd barba jos şi 
scurtîndu-şi chica, el n-avea ce-i face glasului, mai ales atunci cînd vorbea 
limba sa de baştină. 

Dugheana pe care o înălţase arătoasă şi trainică era foarte căutată de 
lumea din oraş. Chiar dacă nu toţi aveau bani pentru marfa sa de soi, 
fiecăruia îi plăcea s-o privească. Ce-i drept, lămpile şi opaiţele lui Menander 

nu erau chiar atît de fine ca modelele pe care le imita şi asta nu atît din 
pricina nedibăciei cît din pricina materialului mai prost, dar lumea le căuta 
pentru că erau mai acătării şi mai ieftine ca ale negustorilor venetici. Olarul 
grec mai adăugase la cele douăzeci de modele, procurate lui de Andena, alte 
cîteva noi, ale lui, destul de bine scornite şi mai potrivite gustului local. 

Treburile mergeau bine, chiar prea bine pentru început. Andena era 
mulţumit. Nu-i era teamă de negustorii sosiţi de departe, căci marfa lor era 
de trei ori mai scumpă, se temea însă că pilda sa va fi urmată de alţi 
localnici. Era mereu cu ochii în patru şi se gîndea de pe acum, cu ce ar fi 
putut înlocui opaiţele dacă n-ar mai merge. 

Dugheana şi-o făcuse cu două odăiţe în fund, una pentru el, cealaltă 
pentru Timon, ursuz, tăcut, dar om de treabă. Ca orice sclav, acesta, deşi 
trecuse de treizeci de ani, tot mai visa să se răscumpere. Pesemne avea ceva 
bani pe care numai el ştia pe unde-i ascundea. Andena bănuia acest lucru, 
cu toate că nici prin gînd nu-i trecea să-l prade, dimpotrivă, bun la suflet, 
închidea ochii la socotelile ce i le dădea sclavul. De fapt, Timon nu-1 înşela 
atunci cînd reuşea să cumpere mai ieftin ceea ce i se poruncea ori atunci 
cînd, ţinîndu-i locul în dugheană, reuşea să vîndă marfa mai scump decît i 
s-a pus preţul. 

Andena zis Fortunatus îi înţelegea păsul, care nu de mult era propriul 
său păs. Tot omul rîvneşte la mai bine şi a fi liber e mai bine decît să fii 
sclav. 

în mai puţin de un an, Andena reuşi să se pună bine cu autorităţile 
oferindu-le din cînd în cînd daruri. Numai cu unul singur nu-i mersese, cu 
centurionul Valerius Asdus, însărcinat cu paza oraşului. De fapt, acesta nu 
avea de ce să se lege. Andena însuşi era un voinic fără pereche, dar om 
falnic ca Asdus nu mai văzuse. Avea şi o soţie pe măsura lui. Cînd apărea 
în tîrg însoţit de Sama, lumea căsca ochii ca la o minune. O întrupare mai 
vie a zeului Hercule şi a divinei sale consoarte — Hebe, nici că se putea. 
Ostaşii din garnizoană, la o ulcică de vin, povesteau fel de fel de minuni 
despre Asdus, fost cărăuş din Thracia, care cu toată vîrsta lui mică reuşise 
să ajungă centurion. Se spunea că primise „corona muralis”, cea mai mare 
decoraţie oferită vreunui militar în războiul dacic, că-1 însoţise pe generalul 
Longinus în solie la Decebal şi că reuşise să fugă după ce regele îi arestă pe 
toţi. Se spunea că se închină zeului Mithra şi că dintre zeii latini îl 
preţuieşte doar pe Hercule şi chiar are o statuie a acestuia în casa sa. Se 
spunea că a fost la Roma la triumf şi a mers în primele rînduri ale cohortei 

de onoare. Cu atît mai strălucitoare era aureola acestui erou, cu cit el 
însuşi nu vorbea niciodată despre isprăvile sale. 

Valerius Asdus avea în grija sa ordinea publică în Apulum şi regiunea 
care ţinea de oraş. Hoţii, tîlharii şi escrocii tremurau la auzul numelui său. 
Ordinele sosite din Colonia Ulpia Traiana şi din imperiu, privitoare la 
urmărirea celor care se ascundeau de pedeapsă în Dacia, în mina lui 
ajungeau şi cînd era vorba să pună mina pe unul certat cu legea, nu greşea 
mai niciodată. El descurcase urîta treabă cu uciderea şi jefuirea a şapte 
peregrini care călătoreau la Apulum. Tot el prinsese şi-i răstignise pe tîlharii 
care omorîseră un patrician cu membrii familiei sale, cînd se încumetase să 
meargă la Ampelum fără escortă. Tot el zdrobi într-o luptă un pilc de daci, 
foşti oşteni, care minaţi de răzbunare îi ucideau pe romani. în această 
încăierare Asdus fu rănit la un picior şi de atunci şchiopăta. Se mai zvonea 
că Asdus se opuse hotărîrii consiliului militar de a-i crucifica pe dacii luaţi 
prizonieri, susţinînd sus şi tare că aceştia nu erau tîlhari ci luptători şi nu 
meritau o moarte atît de ticăloasă. Pînă la urmă au murit săgetaţi. 

Ştiind toate acestea, nu era de mirare că pînă şi neînfricatul Andena 
se ferea de el, ca unul ce se simţea cu musca pe căciulă. 

Întîia oară, cînd Valerius Asdus veni să-l cunoască şi să-i pună cîteva 
întrebări, Andena zis Fabius Fortunatus încercă să-i ofere plocon cîteva 
lămpi mai frumoase, dar Asdus nu le primi. 

Cu toate acestea, centurionul trecînd prin piaţă nu uita niciodată să 
treacă pe la Andena, să-i dea bineţe şi să-l întrebe de sănătate. Negustorul 
era nedumerit şi nu putea să-şi explice în nici un fel această bunăvoinţă. 
Poate că-1 atrăgea bărbăţia sa, poate că Asdus simţea înlăuntrul său că are 
de a face cu un om deosebit? 

De la un timp Andena se linişti, mai ales că nimeni nu s-a plîns 
vreodată de el. îşi plătea dările la timp şi vărsa din cînd în cînd sume mici 
în folosul breslei olarilor. Dar o ştia prea bine că imperiul roman, cu ordinea 
şi meticulozitatea sa, nu iartă niciodată pe acei ce-i calcă legile. Mai ştia că 
atîta timp cît va sta aici, în văzul tuturor, nu va avea linişte deplină. Chiar 
dacă toată lumea din Roma era convinsă că Andena gladiatorul s-a înecat 
în Tibru, sînt destui oameni aici în Dacia care l-au cunoscut prea bine şi ar 
fi putut să-l recunoască. Dacă se va afla că onorabilul cetăţean roman 
Fabius Fortunatus este un dac pe nume Andena, atunci legătura cu tre¬ 
cutul va fi uşor de stabilit, iar el îşi va pierde libertatea, agoniseala şi visele 
cîştigate cu riscul vieţii. 

De fapt, rareori treceau feţe cunoscute pe lingă dugheana sa; şi mai 
rar se opreau privindu-1 cu insistenţă, surprinşi pesemne de ceva numai lor 
cunoscut la acest negustor cu chip de venetic. „O fi, n-o fi!?” păreau să 
spună privirile lor cercetătoare. 

Cîteodata îi venea să-l îmbrăţişeze pe dacul oprit în faţa sa, să-i zică: 

„Nu te mai chiori atîta! Eu sînt, Andena, dar te rog, frăţioare, ţine-ţi 
gura dacă mă iubeşti!” 

Cu toată ispita, se oprea la itimp. Bunul simţ îi şoptea că tainele ies 
pînă la urmă la iveală. Ceea ce ţine în el un om treaz, scapă la beţie. Orice 
om are o muiere, un prieten bun căruia i se destăinuieşte. O dată încăpută 
în gura altuia, taina nu mai e taină. Fără să vrea, prietenul, prietena, un 
copil nevinovat, devin o pacoste pentru semenul lor. 

Cîteodata îi venea să rîdă de aceste spaime. „Să-ţi fie ruşine, îşi zicea! 
De cînd ai devenit atît de sperios, tu care ai înfruntat de atîtea ori moartea 
pe cîmpul de luptă şi în arenă?” 

Dovada că spaimele acestea aveau temei, îi veni pe neaşteptate. 

într-o zi, un dac bătrîn şi ştirb, mergînd cu două păsări sub braţ şi o 
traistă cu verdeaţă pe umăr, se opri lingă dugheana sa. 

Andena tocmai vînduse o lampă unei femei romane, şi vorbea cu ea 
latineşte. Moşul, pesemne, întîia oară în oraş, asculta cu băgare de seamă 
graiul străin. După ce femeia plecă, întrebă cu sfială: 

— Spune-mi, cinstite negustor, cum trebuie să strig ca să-mi vînd 
marfa? Că eu, de, nu ştiu limba voastră. 

Lui Andena moşul i se păru ciudat de cunoscut. Tare ar fi vrut să stea 
de vorbă cu el în limba lui, dar n-o făcu. îi zîmbi totuşi cu bunăvoinţă şi 
arătînd cu degetul pasărea, zise: 

— Calina, galina! 

— Ah, găina, găina? Am înţeles, să-mi trăieşti! Cercetînd ce fel de 
verdeaţă avea în traistă, Andena adăugă: 

— Urtica, urtica! 

— Urzica! repetă moşul. E cît se poate de lesne. Zalmoxis să-ţi dea 
viaţă lungă! Dacă n-ai fi roman, aş zice că eşti mai degrabă Andena, fiul 
vecinului meu Dula, mort acum vreo zece ani. Va să zică, găina şi urzica? 
Cîte limbi ştii, de atîtea ori eşti om. 

Şi moşul se îndepărtă, fără să-şi bată capul dacă romanul pricepuse 
ceva din ceea ce el îi spusese. Se apucă pe loc să strige cît îl ţinea gura sa 
ştirbă': 

— Hai la găina, hai la urzica! Ieftin le dau. Găina, urzica, pentru 
ciorbă! 

Moşul nu greşise, aşa era ... Andena îşi aminti bine pe vecinul lor, 
doar că-i uitase numele. Mîine ar putea să apară unul mai nătîng, ori mai 
ramolit care în văzul şi auzul tuturor o să caute să-l convingă că nu e 
Fabius Fortunatus, cetăţean roman, ci Andena fiul lui Dula, luptător de 
frunte în oastea lui Decebal. Rămase pe gînduri. îşi frecă obrajii neraşi de 
trei zile şi strigă: 

— Timon, Timon! 

Cînd sclavul apăru, ştergîndu-şi mîinile de şorţ, îi porunci: 

— Rămîi la tejghea pînă mă întorc. 

— Dar mi se arde mîncarea, stăpîne. 

— Dă-o încolo de mîncare! Poţi s-o pui de o parte, mă întorc îndată. 

Se duse fuga după colţ, la bărbier. Privi tîmpiţii pictaţi pe firmă, 
scuipă cu scîrbă şi intrînd zise: 

— Hei ilustre tonsor, rade-mi iute faţa şi ţeasta! 

— Dar ce eşti eunuc ori preot, Fortunatus, ca să te razi pe cap? 

— Nici una nici alta, dar mi-e cald de nu mai pot. 


Zilele din ce în ce mai scurte ale sfîrşitului lui octombrie şi aşteptarea 
înfrigurată a celei mai triste dintre ele, cînd Viola se va reîntoarce la Roma, 
îl cufundau pe Ariort într-o melancolie tot atît de copleşitoare ca şi dorul ce- 
1 mina mereu în preajma iubitei. 

Adeseori graba lui de a o revedea se poticnea în dezamăgirea unui 
bileţel lăsat în scorbura sălciei bătrîne. Cîteva cuvinte îl vesteau că iubita 
nu a putut veni la întîlnire. A doua zi afla chiar din gura ei pricina: „Tata 
venise să-i vadă; oaspeţi neaşteptaţi picaseră ca din senin”. Atunci însă, 
cînd o zărea aşteptîndu-1 se înăbuşea de fericire şi nu găsea vorbe de 
gratitudine pentru soartă şi zeii binevoitori. 

Din după-amiaza aceea binecuvîntată, cînd venise cu maestrul 
Apollodor în vila de pe malul pinului Almo, dorul nemărturisit, abia încolţit 
se prefăcu treptat-treptat într-o mîndră floare. 

Impetuos şi nerăbdător pe vremuri, Ariort se mira el însuşi de cîtă 
gingăşie este în stare faţă de fiinţa care îi dăruise pentru întîia oară 
dragostea ei pură. Scurte cum erau, întîlnirile îl umpleau de încîntare, 
încredere şi fericire. Plenitudinea sentimentului, căruia doar tinerii 

îndrăgostiţi sînt în măsură să-i încerce profunzimea, îl copleşea într-atîta 
încît, revenind la preocupările lui obişnuite, trebuia să-şi încordeze toată 
voinţa ca să-şi adune gîndurile risipite în visări. 

Cînd după multe şi încîntătoare întrevederi veni ziua destăinuirii, 
cînd orice fereală dispăruse cedînd locul unei efuziuni depline. Viola îi 
spuse: 

„Chiar dacă de acum încolo va fi să rămînă doar amintirea acestor 
clipe, voi binecuvînta zeii că mi-au dat să gust fericirea”. 

Ariort care nu se gîndise la asta, tresări de spaimă, dar ea îl linişti, 
adăugind că va face totul, va trece peste toate opreliştile, atît cit este 
îngăduit unei fete, ca să-şi apere această fericire. 

El îi destăinui presupunerile şi temerile lui Apollodor, confidentul şi 
binefăcătorul său şi ea tăcea întristată, căci ceea ce maestrul spusese 
despre tatăl ei era adevărat. 

Se înţeleseră ca, după reîntoarcerea ei la Roma, cînd le va fi cu 
neputinţă să se întîlnească, să lase unul pentru altul răvaşe la bătrînul 
ghicitor orb Lupulus. Cine ştie poate zeiţa Spes îi va ajuta să se vadă din 
cînd în cînd în timpul iernii lungi şi vitrege. 

Prezentul picura clipă cu clipă în trecut. Fiece ţăcănitură de copită pe 
lespezile Viei Appia îi amintea de cîte un crîmpei din trecutul nu prea 
depărtat, îl făcea să prevadă clipele unui viitor imediat. 

Mai erau trei ore pînă la apusul soarelui. Ştia că întîrziase, căci 
însoţindu-1 pe maestru prin oraş se întorsese mai tîrziu ca de obicei. De 
bună seamă, dacă i-ar fi spus că este aşteptat de iubita sa şi că este ultima 
oară cînd se vor întîlni la adăpost de priviri curioase pînă-n vara viitoare, 
Apollodor i-ar fi dat voie să plece. Dar pînă la urmă nu îndrăzni să-l roage. 
Prea multe rugăminţi îi adresase în ultima vreme. 

în drum spre casă trecuseră pe lingă un şir trist de prizonieri daci, 
care se întorceau de la lucru. Priveliştea mizeriei îl lovi ca niciodată. Era 
aidoma unei izbituri de măciucă. Atîta timp cît el se gîndea la plăceri, fraţii 
săi de neam, frînţi de muncă, se tîrau pe drumul lor fără speranţă, fără 
viitor. într-o singură clipă pricepu tîlcul sclaviei, oribila şi deznădăjduita ei 
lege: „Să dai totul, fără să ai dreptul să ceri nimic”. 

Cîţiva robi mai tineri îl zăriră trecînd, îl recunoscură şi-i zîmbiră ca 
unui prieten. Cîţiva îndrăzniră chiar să-i facă semn cu mina. Atunci Ariort, 
muncit doar de gîndurile proprii îşi aminti cu bucurie că nu toţi prizonierii 
aceştia se tîrăsc pe un drum fără speranţă, că el însuşi le-a insuflat-o de 

atîtea ori, îşi dădu seama că ei speră şi au încredere în el. Alţi cîţiva, bătrîni 
şi slăbănogi nu vedeau în el întruchiparea destinului şi i se supuneau celui 
vechi care pentru ei era tot atît de neînduplecat, pustiu şi îngheţat ca însăşi 
moartea. 

Se simţi, nu ştia nici el de ce, vinovat de mizeria acestora. Neputinţa 
de a-i ajuta cu ceva îl chinuia cumplit. 

Acum, cînd galopa pe Via Appia, fiecare săritură a calului îl făcea mai 
nerăbdător, iar balanţa gîndurilor înclina tot mai mult către talgerul 
celălalt, în care bulgăraşul dragostei precumpănea toate celelalte la un loc. 

Pesemne Viola îl aştepta de mult şi, simţindu-se vinovat, gonea 
nebuneşte. 

Acum patru zile, într-o după-amiază aurie, ea îl aştepta şezînd pe 
mal, desculţă, mişcîndu-şi picioruşele în unda clipocitoare. Zărindu-1, 
sclava Pantia se îndepărtă ca să-i lase singuri. După ce se salutară cu 
voioşie, el se aşeză alături pe iarba îngălbenită. Viola părea neliniştită şi 
plină de neastîmpăr. Sărea de la un gînd la altul, îl privea ciudat, părea că 
aşteaptă ceva. Pe urmă îi ceru de băut, zicînd că o pîrjoleşte setea. 

Alături, dintr-un cotlon de mal, susura un izvoraş. Ariort sări în 
picioare, îşi clăti mîinile cu grijă şi-i aduse apă în căuşul palmelor. Fata 
sorbi încet, cu plăcere, atingîndu-i palma cu buzele. Un firicel de păr rebel, 
desprins din pieptănătura ei îi gîdilă mina la încheietură. Fără să ştie cum, 
se aplecă şi-i sărută cărarea ce-i despărţea părul pe creştet. 

„lartă-mă, zise îndată, stînjenit! Nu ştiu ce mi-a venit”. 

îmbujorîndu-se, ea îi răspunse fără supărare: „Nu-i nimic. Răcoreşte- 
mi obrajii!”. Bucuros, îşi puse palmele ude pe obrajii ei, înfrigurat de 
frăgezimea lor. Şi pentru că ea zîmbea fericită şi rîdea încetişor, se aplecă şi 
o sărută. 

Freamătul buzelor gingaşe avea în el atîta chemare, că nu-şi mai 
dezlipi gura de a ei, aşezîndu-se alături, o cuprinse de mijloc. 

Au stat aşa un timp ce li se păru o veşnicie, apoi, dezmeticindu-se, 
fata îl îndepărtă uşor şî-î zîse ruşînată: „Mî se pare că am întrecut măsura”. 
„Vîola, strigă el cu glasul sugrumat de emoţie, — Viola, de al şti cît de mult 
te Iubesc! Tu, fiinţă neasemuită şl cea mal dragă mie, al putea să mă 
Iubeşti... cît de cît?” 

„Te-am Iubit din prima clipă, Ariort, răspunse ea trecîndu-şl degetele 
prin părul Iul, prlvlndu-1 ţintă. — Locul acela de lingă Colosseum, unde te- 
am zărit întîla oară a devenit pentru mine sacru”. 

„Viola, îngînă el, nici nu ştii cît mă fericeşti. Sînt clipe pentru care 
merită să şi mori. Dacă ai şti cît am suferit, prin cîte îndoieli am trecut. 
Pozînd tatălui tău, fle-i numele binecuvîntat, te chemam în gînd, neîncetat 
şi cu disperare. îmi încordam auzul, doar-doar îţi voi auzi glasul. Privirea mi 
se înceţoşa pîndind mereu umbra ta în grădină. Acum, cînd miracolul s-a 
săvîrşit, nu-mi vine să cred că e aievea. Dacă toate acestea nu sînt decît un 
vis, n-aş vrea să mă trezesc niciodată”. 

„Ştiu, dragul meu, îi răspunse duios. Inima mi-a şoptit cît eşti de 
nefericit. De aceea am venit atunci în grădină, cînd erai singur. Aş fi venit 
din prima zi, să te văd, să-ţi vorbesc, dar nu s-a putut. Te-aş fi iubit şi ca 
sclav şi nu ştiu ce n-aş fi putut face ca să fii fericit”. 

De atunci o văzu o singură dată, ca să audă trista veste a reîntoarcerii 
ei la Roma. De acum încolo, pînă la vara viitoare, nu puteau să se vadă 
decît poate cu o ocazie rară şi cu cea mai mare prudenţă. Ştiind că taică- 
său vrea s-o mărite şi ca să nu grăbească acea clipă nefastă. Viola trebuia 
să nu-i dea nimic de bănuit. Dacă îl va lua cu binişorul, va putea să mai 
amine, deşi nu mai putea invoca motivul că este încă copilă; avea şai¬ 
sprezece ani împliniţi, iar fetele se măritau chiar de la treisprezece. 

Muncit de gînduri, Ariort ajunse în dreptul mormîntului Caeciliei 
Metella. Se întîlneau la vreo două stadii în susul pinului, unde lunca era 
străjuită de un crîng, aşa că Ariort o luă la stingă pe drumeagul următor. 

Aproape îndată se întîlni cu un car cu coviltir ce se hurducăia pe 
drumul strimt. îl mina un sclav cocoţat pe unul din cei doi catîri, iar prin 
deschizătura coviltirului se mai zăreau oameni. 

Dîndu-se la o parte ca să-i lase să treacă, Ariort porni grăbit înainte. 
Ajuns în apropierea pîriului, descăleca şi merse cu băgare de seamă, 
trăgînd cu urechea la zgomotele din jur. Nu-i mai rămăsese decît să treacă 
prin nişte tufişuri, cînd auzi un fel de muget înăbuşit. Tulburat, desfăcu 
încet crengile şi privi către malul gîrlei umbrit de sălcii stufoase. Ceea ce 
văzu îl lăsă trăznit. Viola nu se vedea nicăieri, iar Pantia, sclava ei, legată 
fedeleş, cu gura astupată, se zvîrcolea în iarbă. Dezmeticindu-se după clipa 
de înmărmurire, Ariort se repezi către ea şi, tăindu-i legăturile, o ridică în 
picioare. Văzîndu-1, sclava se porni pe un plîns disperat. 

Un vîrtej de gînduri înfiorătoare trecu prin capul lui Ariort, ameţindu- 
1, tăindu-i răsuflarea. 

— Ce s-a întîmplat, strigă el, zgîlţîind-o cu putere? 

Femeia tremura ca varga şi-i clănţăneau dinţii în gură. 

— Vorbeşte, femeie! 

— Au răpit-o... au răpit comoara mea...! 

— Cine? Nu mă înnebuni! Vorbeşte, nu avem timp de pierdut. 
Vorbeşte, n-auzi! 

— I-am spus... i-am spus de atîtea ori să nu vină în locul acesta 
pustiu, dar ... 

— Vorbeşte, femeie nesăbuită, se înfurie Ariort. Destul cu văicăreala! 
Cine a răpit-o? Cîţi au fost? încotro au apucat? 

— Parcă ştiu? M-am pomenit trîntită şi legată. Doi, trei, poate patru 
au fost, ştiu eu? Au înfăşurat-o într-o manta şi duşi au fost. 

— încotro au luat-o? 

— încolo! De unde ai venit tu. 

— Ai auzit cumva tropot de copite sau scîrţîit de roţi? Adu-ţi aminte, 
nu mă chinui! 

— Nu ştiu. Eram înfricoşată. Mi-am pierdut minţile de groază. Parcă 
am auzit ceva, dar poate că mi s-a năzărit ... O podidi din nou plînsul. — 
Zeiţa Proserpina, ocroteşte-mă de mînia stăpînului; nu am nici o vină! 

Dîndu-i drumul, Ariort alergă către calul său. Se opri o clipă în faţa 
tufişului şi-i strigă peste umăr: 

— întoarce-te acasă, Pantia, şi spune-i stăpînei tale să nu se 
prăpădească cu firea; asta nu ajută la nimic. Voi întoarce Roma pe dos ca s- 
o salvez pe Viola, 

Nici el nu credea în spusele sale. O greaţă amară i se urca către gîtlej 
şi teama rece şi vîscoasă îl cuprinse pentru întîia oară în viaţă. 

Cercetă totul în jur pas cu pas, mulţumind providenţei că plouase în 
ajun, căci în curînd dădu de locul unde o căruţă a fost întoarsă. Urmele 
roţilor şi ale copitelor se imprimară în pămîntul moale. 

Atunci îşi aduse aminte că adineaori se întălnise cu un car şi chiar se 
dăduse la o parte ca să-l lase să treacă. Cine ştie dacă nu chiar acesta o 
ducea pe Viola către o soartă crudă? Se dezvinovăţi în gînd, zicîndu-şi că ni¬ 
mănui nu i-ar fi putut trece prin cap că la doi paşi de Roma, lingă un drum 
mare, supravegheat şi păzit, cineva ar fi îndrăznit să răpească o femeie 
romană. 

Alte indicii nu avea şi ajungănd la drumul mare, porni în galop către 
Roma. în faţă, cit vedea cu ochii, nu se zărea nici un car cu coviltir. Trecu 
în goană pe lingă cîteva plausitre ţărăneşti pe două roţi. Ajunse din urmă şi 
întrecu cîţiva călăreţi. La Poarta Appia întrebă ostaşii postaţi sub bolţi dar 

aceştia se jurară că de vreo patru ore nu trecu nici un car ca acela descris 
de el. 

Dîndu-şi seama că-şi pierduse timpul apucînd pe o pistă greşită, 
îngrijorat la culme, o luă înapoi, întrebînd toţi călătorii şi drumeţii, 
cercetînd cu cea mai mare băgare de seamă toate intrările în Via Appia. 
Goana şi zbuciumul îi ascuţiră simţurile. Se simţea din nou oştean şi 
întîmpina pericolul cu aceeaşi hotărîre ca pe vremuri, dar nu şi cu sînge 
rece, căci de astă dată nu el, ci iubita era în primejdie. 

Abia după ce ajunse din nou la răscrucea cu pricina, îşi dădu seama 
că în graba sa nu băgase de seamă urmele slabe de noroi lăsate de roţi pe 
pavajul drumului mare, care arătau că vehiculul o luă în direcţia opusă 
Romei. 

Nu-i rămînea decît acest slab indiciu, dar nu avea încotro şi porni 
înapoi, cercetînd toate drumurile laterale din dreapta şi din stingă Viei 
Appia. Cînd trecu de piatra-bornă care indica a treia milă de la Roma, zări 
la capătul primului drumeag din dreapta sa urme de roţi şi de copite 
imprimate în pămîntul jilav şi presărate cu bălegar proaspăt. 

Descălecînd şi cercetîndu-le mai de aproape, se întări în credinţa că 
sînt aceleaşi urme pe care le-a văzut lingă locul unde s-a comis răpirea. 
Apucă fără zăbavă pe acel drumeag lăturalnic, croindu-şi trecerea la 
adăpostul copacilor ca să nu fie zărit. 

Văzu în curînd zidurile de cărămidă ale unei vile, înconjurată de o 
livadă neîngrijită, cu pomi sălbăticiţi. Locul părea cu totul pustiu; nici 
măcar un cîine nu-şi făcu apariţia ca să-l latre pe intrus. 

De aproape vila părea părăsită, în orice caz nelocuită de multă vreme, 
în jur domnea o linişte deplină. Nici o şuviţă de fum nu ieşea pe hornuri. 
Poarta masivă, cu vopseaua jupuită, era închisă. Totuşi urmele roţilor se 
opreau în faţa intrării. 

Soarele apusese. Răcind ocolul aşezării, Ariort alese un loc dosnic, 
către care nu era îndreptată nici o fereastră. Parcurse cu prudenţă locul 
deschis dintre livadă şi vilă. îşi legă calul de o tufă lingă zid şi săltîndu-se în 
mîini, privi peste creasta împrejmuirii. 

înăuntru, aşijderea, — totul părea pustiu şi învăluit în tăcere. Atuncî, 
fără să-şi piardă timpul, escaladă zidul şi sări în curte. 

Chiar în clîpa aceea auzî o exclamaţîe înăbuşîtă. Întorcîndu-se brusc, 
zări un om care se strecura pe o uşă. în două salturi îl ajunse, îzbi uşa ce 
se închidea şî dînd-o de perete, îl prăvăli pe om. într-o clipită îi puse genun- 

chiul în piept şi atingîndu-i gîtul cu vîrful jungherului, îi porunci să nu facă 
gălăgie. Recunoscu îndată în omul de sub el pe sclavul care mina catîrii. 

Tocmai voia să-l descoase pe sclav, cînd prin capătul celălalt al 
coridorului năvăli un om voinic, cu o sabie în mină. 

Fără să mai stea pe gînduri, Ariort îl ameţi pe sclav cu minerul 
jungherului şi sări în picioare. 

— Aruncă jucăria şi predă-te! grohăi omul ameninţîndu-1 cu arma. 

Ariort nu-i răspunse, pîndindu-i mişcările. Cînd omul îl atacă, îşi 
dădu seama că e doar voinic şi curajos, dar nu se pricepe în mînuirea 
armelor. Ferindu-se cu dibăcie de loviturile furioase ale aceluia, chiar din 
primele clipe reuşi să-l rănească şi-i porunci să arunce sabia. Dar omul nu- 
1 ascultă şi-l atacă din nou cu nesăbuinţă. Ariort îl prinse de încheietura 
mîinii care ţinea arma şi-i împlîntă jungherul în piept. 

Spre marea uimire şi bucurie a lui Ariort, nimeni nu sări în ajutorul 
celor doi. Casa părea pustie. 

Legă sclavul cu ajutorul curelelor luate de la amîndoi şi ridicînd sabia 
celui ucis porni prin casa cufundată în semiobscuritaite. Gîndul îl zorea 
către Viola, dar îi era teamă să nu facă vreo nesăbuinţă, să nu cadă în vreo 
capcană. Cercetă casa cu prudenţă, odaie cu odaie. Nici o uşă nu era 
închisă. Trecînd prin atrium şi impluvium, ieşi în nimpheum, apoi pe sub 
portic ajunse în curtea din dos. Sub şopron văzu carul cu coviltir alături de 
o carruca luxoasă şi o litieră, în grajd însă era un singur catîr şi asta îl 
nelinişti. Se întoarse fără zăbavă la locul încăierării şi scotocindu-1 pe cel 
ucis găsi la el o legătură de chei. Sclavul trezit din ameţeală, dîrdîia de 
spaimă. Ariort îl înşfacă ca pe un sac, îl tîrî în impluvium şi-l aruncă pe 
marginea bazinului umplut cu apă de ploaie. 

— Dacă nu-mi răspunzi la întrebări, te înec, îi zise ameninţător. 

— îţi spun tot, îngînă acela, galben la chip. 

— Unde e fata? 

— E sus, în bibliotecă. Prin portic, la dreapta ... Prima uşă, sus pe 

scări. 

— Care este cheia? 

— Uşa nu e încuiată... zăvorită doar din afară. 

— Cheia de la poartă? 

— Asta mare. 

— Mai e cineva în casa asta în afară de tine? 

— Nu. 

— Nu minţi! şuieră Ariort printre dinţi. Aţi fost trei cînd v-am întâlnit 
pe drum. 

— N-am minţit. Tovarăşul meu a plecat la Roma. 

— Pentru ce? 

Sclavul deschise de cîteva ori gura, dar nu scoase nici un cuvînt. O 
teamă fără margini îi schimonosi trăsăturile. 

Ariort îl apucă de păr şi-i cufundă cu violenţă capul în apă. Cînd omul 
a început să se zbată, îl scoase şi privindu-i chipul învineţit, zise cu 
asprime: 

— Nu cumva crezi că-mi arde de glumă? Pentru ce s-a dus acela la 
Roma? 

— Să-l anunţe pe stăpîn. 

— Numele acestuia! 

— îndurare, nobile ... Dacă spun, stăpînul mă omoară. 

— Pînă atunci te omor eu, răcni Ariort şi-l apucă din nou de păr, gata 
să repete tortura. 

— Stai, ţipă acela animalic! Oh, ce vină am eu? Sînt un amărît de 
sclav şi... 

— Numele! 

— Rufus... Rufus cel tînăr, şopti nenorocitul. 

Ariort tresări. într-o frîntură de clipă îşi aminti de patricianul cel 
palid, cu faimă rea, risipitorul, descreieratul, răpitorul de fecioare, fiul 
senatorului Rufus. O mare nelinişte şi o nerăbdare febrilă îl cuprinseră. 

Lăsîndu-1 pe sclav, alergă într-un suflet să-şi elibereze iubita. Găsi 
uşa, urcă bîjbîind o scară în spirală. Sus, dădu de o uşă masivă. Trase 
zăvorul şi o deschise. 

Lumina slabă a crepusculului lumina fantomatic odaia mare prin 
două ferestre zăbrelite. în colţul opus uşii zări o umbră albă. 

— Viola, zise cu voce înăbuşită. Sînt eu, Ariort. 

— O-o-oh! strigă ea şi i se aruncă la piept, plîngînd şi rîzînd totodată. 
— Ai venit? M-ai găsit? Nu visez, iubitule? 

— Nu visezi, iubito, scumpo! E aievea, o linişti el, mîngîindu-i obrajii 
uzi de lacrimi. 

— Ai găsit biletele ce le-am aruncat pe fereastră, nu-i aşa? 

— Care bilete, iubito? 

— Am scos un sul de pergament din toc, lămuri ea arătînd cutiile şi 
tocurile de pe rafturi, — l-am rupt în două şi am scris pe spatele lor unde 
sînt şi în ce nevoie mă aflu. Credeam ... 

— Nu le-am văzut. Viola. Eram disperat şi nu mă gîndeam decît cum 
să sar mai repede zidul. O, Zalmoxis mare şi bun, şi tu zeiţa Spes, vă 
mulţumesc că m-aţi ajutat! Să mergem, iubito! Să plecăm din locul acesta 
blestemat, pînă nu e tîrziu! 

O luă de mină şi o ajută să coboare scara. Alergară sub portic, apoi 
prin curte pînă la poartă. Alegînd cheia din legătură, zise neliniştit: 

— Am lăsat calul în spatele vilei. Să nu se fi dezlegat? 

în clipa cînd pipăia broasca, dinspre drum se auzi tropotul înfundat 
al copitelor şi aproape îndată printre crăpăturile porţii licări o lumină. 

Fără să scoată o vorbă, Ariort o trase pe Viola către portic. Se 
ascunseră în umbra ultimei arcade sprijinită de zidul împrejmuitor. Strînse 
fata la piept şi auzindu-i bătăile precipitate ale inimii, îi şopti să nu aibă 
teamă. De afară se auziră glasuri înăbuşite. Cineva descălecă. Poarta se 
deschise scîrţîind şi în curte intră un călăreţ învelit într-o manta cu glugă, 
în urma lui pătrunse un sclav care ţinea o torţă şi trăgea de căpăstrul un 
catîr. Călăreţul descălecă şi bătu din palme. Sclavul băgă torţa în locaş şi 
închizînd poarta, trase dobitoacele către grajd. 

— Hei, strigă cu asprime călăreţul! Aţi adormit, puturoşilor? Adormi- 
v-ar Libitina la sinul ei! 

Recunoscînd vocea lui Rufus, Ariort îşi pierdu stăpînirea de sine. 
Sîngele îi clocoti în vine de ură. Ştia că poate face o nesăbuinţă, dar nu se 
putu înfrîna. 

— Stai aici şi nu te mişca pentru nimic în lume, şopti el Violei. 

— Ce vrei să faci? 

— Ceea ce îmi dictează onoarea. Aşteaptă şi ai încredere! 

în clipa următoare ieşi din umbră şi apropiindu-se de Rufus, zise: 

— îţi strici bojocii de pomană, incub impur, răpitor de fecioare 
blestemat. Oamenii tăi n-o să te audă, căci au adormit pe vecie. 

— Tu! exclamă Rufus tresărind şi se dădu cu un pas înapoi. Ruşinat 
de gestul său involuntar, adăugă, sumeţindu-se: 

— Sclav nemernic, cum ai îndrăznit să pătrunzi aici? 

— Nu mai sînt sclav. Nemernic eşti tu şi de astă dată nu vei scăpa 
nepedepsit. 

— Ha-ha-ha! rîse sfidător patricianul, mascîndu-şi teama. Ai căzut în 
capcană. Te voi ucide şi mă voi înfrupta din trupul fecioarei tale. 

— Dacă eşti atît de curajos şi priceput, atunci sînt gata să mor, dar 
fata n-o vei mai avea, căci de o oră nu mai este aici. 

— Minţi vierme! răcni Rufus scos din fire. 

— Ehe, stîrpitură, ce crezi că am făcut între tîmp? Crezî poate că am 
privit la stele? Dacă fata era aici nu te provocam la luptă, ca să nu-i 
primejduiesc viaţa şi cinstea. 

Viola, căreia îi era teamă nebună pentru Ariort, îşi dădu seama că 
prin vorbele acestea iubitul o previne să nu se dea de gol. Tăcea, apăsîndu- 
şi mîinile pe inimă şi implorînd zeii să-l ajute pe Ariort al ei. 

— Pregăteşte-te să mori, zise dacul, fulgerîndu-şi paloşul. 

Rufus îl atacă cu furie. Se pricepea. Ariort îşi dădu seama de asta din 
primele clipe, dar braţul vrăjmaşului nu era tare, nici mişcările prea 
sprintene. 

Luptînd, Ariort îşi aduse aminte de duelul său cu Longinus, după 
lupta cea mare. Atunci dreptatea era de partea romanului şi acela a biruit. 
Acum, însă, ea este de partea sa şi romanul va trebui să piardă. 

Păstrîndu-şi calmul şi puterile, îl sîcîia pe Rufus, sucindu-1 în toate 
părţile, ameţindu-1, obosindu-1. 

Torţa lumina slab cu flacăra ei jucăuşă. Fiecare dintre luptători se 
străduia să se aşeze cu spatele la ea ca să-l aibă pe potrivnic în plină 
lumină, dar năzuind către asta, Rufus obosise şi fu rănit la braţul drept. 
Trecîndu-şi sabia în mîna stîngă, ştîa că nu mai are nici o şansă. 

O întîmplare neprevăzută grăbi deznodămîntul. Sclavul, deşi laş şi 
nehotărît, ştia că datoria lui era să-şi ajute stăpînul. După ce se codi un 
timp, ieşi tiptil din umbră, înarmat cu o bîtă. 

Rufus îl zări, se bucură şi prinse curaj. Ariort, care la îneput se gîndi 
la sclav şi era cu băgare de seamă, văzînd că nu apare, se linişti şi uită de 
el. Viola, însă, văzînd pericolul din ascunzătoarea ei, nu putu să nu strige. 

— Ariort... sclavul în spate ... păzeşte-te! 

Toţi trei tresăriră. Sclavul se dădu speriat înapoi. Rufus înmărmuri 
descumpănit. Ariort, singurul neluat prin surprindere, sări în lături ca să-i 
aibă sub priviri pe amîndoi duşmanii. 

— Mişelule, strigă apoi lui Rufus! — Asta-i onoarea ta de patrician? 

De astă dată se năpusti cu furie şi în cîteva clipe îl doborî pe roman. 
Rufus icnî, apucă aerul cu gura larg deschisă şi se prăvăli tăcut pe lespezi. 

Sclavul se mistui în noapte, urlînd de spaimă, iar Ariort fără să mai 
cerceteze pe cel căzut, apucă mina Violei, smulse torţa din locaşul ei şi se 
repezi către poartă. 

Alergînd către locul unde era legat calul, fata se opri la colţul casei, 
sub cele două ferestre ale catului de sus. 

— Zăboveşte puţin, iubitule, şi-mi luminează aici. Aş vrea să găsesc 
epistolele. Le-am aruncat din disperare, negăsind altceva mai bun de făcut. 
N-aş vrea să le găsească cineva şi să afle ce s-a petrecut aici. 

Cuvintele iubitei i se părură înţelepte. în graba sa de a pleca de acolo, 
uitase cu desăvîrşire de acest amănunt. Le căutară destul de mult dar pînă 
la urmă găsiră cele două cocoloaşe de pergament mototolit. Viola le culese 
şi le puse în sîn. 

Încălecînd, Ariort săltă fata, aşezînd-o în faţa sa şi se grăbi să iasă în 
drumul mare. 


De bună seamă, Pantia făcuse un mare tărăboi, căci atunci cînd 
tinerii ajunseră pe malul pinului Almo, găsiră casa întoarsă pe dos şi 
luminată de zeci de torte. 

Chemat în grabă, sculptorul Salubrius sosise cu puţin înaintea lor. 
Cuprinşi de disperare, stăpînii şi sclavii se agitau pradă unei 
nemaipomenite tulburări, neştiind ce să întreprindă. Mama îşi ieşise din 
minţi, îşi smulgea părul din cap, îşi sfîşia hainele. Tatăl nu găsi altceva mai 
bun de făcut şi-şi vărsa amarul bătînd-o crunt pe doica Pantia. 

Apariţia celor doi tineri li se păru un vis neînchipuit de frumos. Ariort 
se retrase modest de o parte, privind înduioşat îmbrăţişările, sărutările, 
ascultînd binecuvîntările înălţate zeilor. Sclavii se înghesuiau să-i sărute 
poala tinerei stăpîne. 

Abia după ce se potoli emoţia primelor uimiri. Viola îl luă pe Ariort de 
mină şi intrînd cu părinţii în casă, zise: 

— Iată-1 pe salvatorul meu. Fără el aţi fi pus cu toţii doliu după mine, 
căci n-aş fi supravieţuit necinstei. N-am vrut să vorbesc de faţă cu 
servitorii. Acum, aflaţi că am fost răpită din porunca lui Rufus Junior, dar 
ca să nu atragem mînia şi răzbunarea Rufllor, totul trebuie să rămînă între 
noi. 

Salubrius se lovi cu palma peste frunte: 

— Cum de nu m-am gîndit la asta. Eram doar atît de îngrijorat după 
vizita descreieratului în atelierul meu. Un astfel de aristrooat nu se 
osteneşte să vină la un amărît ca mine fără un anumit scop. 

După asta îl privi ciudat pe Ariort şi-l întrebă: 

— Cum se face că tocmai tu eşti salvatorul fiicei mele? 

Văzîndu-1 încurcat. Viola îşi luă inima în dinţi şi răspunse în locul lui. 

— Tată şi tu mamă, aflaţi că noi ne iubim. Sînt mîndră de dragostea 
lui Aelius Ariortus, are un suflet mare şi nobil. 

— De ce ai tăcut pînă acum, o întrebă mustrător Salubrius, evitînd 
să-l privească pe Ariort? 

— Pentru că ştiam că nu vei consimţi la alegerea mea. 

Salubrius se încruntă. Zise scurt, voind parcă să scape de o povară: 

— Tinere dac, te cunosc de cînd ai fost sclav şi mă bucur că eşti acum 
liber. îţi mulţumesc că mi-ai smuls fiica din ghiarele destrăbălatului. Acum 
să ne odihnim şi să căutăm să uităm acest vis urît. 

Asta a fost tot. Nu-i întinse mina, nu-i spuse nici un cuvînt cald. Se 
vedea cît de colo că bucuria salvării odorului său nu se răsfrînge cît de cît 
asupra salvatorului. 

Cînd Viola se apropie de Ariort ca să-şi ia rămas bun, Salubrius o luă 
de mină şi zise apăsat: 

— Du-te scumpa mea la culcare şi lasă-1 şi pe el să se întoarcă acasă! 
E tărziu. 

Doar mama Violei se apropie de Ariort şi punîndu-i mîinile pe umeri, 
îl privi cu multă duioşie. 


în după-amiaza zilei următoare, puţin timp după ce Apollodor se 
întoarse cu ai săi din oraş, se auziră bătăi în poartă. Portarul veni gîfîind 
să-l anunţe pe stăpîn că în atriu îl aşteaptă un centurion cu patru ostaşi. 
Nedumerit, maestrul ieşi. 

— Ah, tu eşti, centurioane Calpurnius? Cu ce-ţi pot fi folositor? 

— Sînt măgulit, maestre, că nu mi-ai uitat numele. Cu atît mai rău 
îmi pare că am venit la tine cu o veste neplăcută. 

— Dar, pe lovis, ce s-a întîmplait? 

— Tu ai un sclav înalt, blond, care poartă barbă şi o legătură neagră 
pe ochi? 

— Nu-i cunoşti numele? 

— Nu, dar asta nu are nici o importanţă. Poate fi recunoscut şi aşa. 

Apollodor nu-i răspunse îndată. Se gîndea intens ce ar fi putut să fie. 
îl cuprinse teama pentru Ariort. 

— Te-am întrebat, maestre, şi încă nu mi-ai dat răspuns, repetă 
oşteanul vădit jenat. 

— Nu posed aşa un sclav, dar am în serviciul meu un om liber care 
seamănă cu cel descris de tine. 

— Am aflat că acesta locuieşte în casa ta şi te rog să-l chemi aici. 

Apollodor bătu din palme şi-i porunci lui Seraphis să-l aducă pe 
Ariort. Centurionul, între timp, şopti ceva unui ostaş şi acela ieşind din 
atriu se întoarse curînd cu un sclav amărît, palid, cu capul legat. 

Cînd apăru Ariort, sclavul se dădu speriat înapoi. Mina îi tremura 
cînd îl arătă pe dac. 

— El este ucigaşul lui Salvus. îl recunosc prea bine. Apollodor tresări 
şi apropiindu-se de Ariort, îl apucă de braţ. 

— Ce ai făcut, băiete? O fi adevăralt? 

Ariort îl privi adine în ochi şi spuse grav: 

— Nu te-am dezonorat, binefăcătorul meu. Am omorît în legitimă 
apărare. Omul care m-a atacat era înarmat cu un gladius, iar eu nu aveam 
decît jungherul acesta. 

— Ai fost beat? 

— N-am luat nici un strop de vin în gură de cînd mi s-a dat 
însărcinarea de a-i convinge pe daci. 

Centurionul îl privea cu admiraţie, dar şi cu părere de rău în acelaşi 
timp. Adresîndu-se apoi stăpînului casei, zise: 

— Nu am încotro, maestre. Omul a săvîrşit un omor. Judecătorii să-şi 
bată capul dacă este ori nu vinovat. Trebuie să-mi fac datoria şi să-l duc. 

Cu aceste cuvinte se apropie de Ariort şi-i puse mina pe umăr: 

— Eşti arestat! Arătînd jungherul, adăugă: — Dă-mi arma! 

— Din ordinul cui a fost arestat, întrebă Apollodor? 

— Al prefectului Urbei, Licinius Sura însuşi. 

— Şi cine l-a pîrît? 

— Senatorul Rufus. 

— Sempronius? ... Îngînă Apollodor şi teama pentru Ariort îl cuprinse. 
Cel mai incoruptibil dintre senatori se bucura de o trecere fără margini pe 
lingă împărat. Tînărul dac era pierdut. 

— Ariort, zise el şi glasul îi tremura, ştiu că nu minţi niciodată; 
pentru binele tău, jură-mi că ai ucis apărîndu-te, că n-ai premeditat crima 
şi că n-ai avut nimic de împărţit cu victima! 

Ariort, care între timp se gîndise intens la faptul că nimeni din cei 
prezenţi nu a pomenit numele lui Rufus Junior, îşi dădu seama că acela a 
scăpat cu viaţa şi pesemne voia să se răzbune fără să-şi dea în vileag 
ticăloşia. Nu ştia adevărul. Era doar o presupunere. Nu avea timp să judece 
şi să cîntărească toate. Un singur lucru ştia bine, că nu trebuie să sufle o 
vorbă despre Viola. 

Cinstea fecioarei nu trebuia pătată chiar dacă asta l-ar fi costat viaţa. 
Era convins că Rufus nu va vorbi căci asta nu putea să intre în socotelile 
lui. 

— îţi jur pe numele veşnic al lui Zalmoxis, zise grav, zeiţa Spes să-şi 
întoarcă privirea de la mine pentru totdeauna dacă mint. L-am văzut pentru 
întîia oară pe libertul Salvus şi l-am ucis apărîndu-mă. Nu se pricepea în 
mînuirea armelor şi i-am spus să arunce sabia, dar nu m-a ascultat şi s-a 
năpustit din nou asupra mea. N-am avut încotro şi l-am ucis. 

— Dar de ce te-a atacat şi unde? întrebă Apollodor. — Trebuia să fie o 
pricină? 

Ariort se gîndi o clipă cu capul plecat, apoi hotărîndu-se zise cu o 
ciudată resemnare în glas: 

— Asta n-are nici o importanţă. Undeva pe lingă Via Appia... Asta e 
tot ce pot să-ţi spun. 

Apollodor îl privi ciudat. Pricepu îndată că Ariort are temeiuri tari să 
nu vorbească şi-l lăsă în pace. îl rugă pe centurion să zăbovească cîteva 
clipe pînă îi va scrie lui Licinius Sura. Se duse în bibliotecă şi scrise: 

Nobilis Licinio salutem plurimamP'^ 

Aelius Ariortus, libertul meu, învinuit de uciderea unui oarecare libert 
Salvus, se bucură de stima şi încrederea mea deplină, precum şi de a lui 
Plinius. Susnumitul a fost desemnat de către augustul să fie tribun al 
primei cohorte de daci şi urma să plece în Orient. El nu neagă fapta, pe care 
zice că a săvîrşit-o în legitimă apărare. Faptul că victima a fost clientul lui 
Sempronius Rufus nu este o chezăşie că a foat un om dintr-o bucată, iar în 
ceea ce îl priveşte pe Aelius Ariortus, ştiu că noua lui demnitate, de care s-a 
apropiat cu ardoare şi conştiinciozitate, nu i-ar fi permis să-şi facă de cap. 


30 Nobilului Licinius cel mai drag saluţi” (Adresare latinească). 

Fără el toată treaba se va împotmoli. Este un om preţios şi socot că trebuie 
judecat cu o prudentă nepărtinire. 

Fii sănătos! 

Apollodor. 

— Scrisoarea, zise apoi centurionului, o vei înmîna prefectului însuşi. 

Apropiindu-se de Ariort, îi puse mîinile pe umeri: 

— Aelius Ariortus, fii demn de încrederea ce o am în tine. Voi urmări 
deaproape această chestiune. Cu bine! 

Ariort îi sărută umărul şi după ce strînse mina lui Eutyches, a lui 
Seraphis şi la cîţiva domestici, care se adunaseră la intrare, plecă escortat 
de ostaşi. 

— Eutyches, porunci Apollodor! Pune-ţi sandalele înaripate ale lui 
Mercurius şi zboară în oraş. Anunţă-1 pe nobilul Plinius să mă aştepte la 
cină. Caută-1 pe Hermadio şi spune-i să se repeadă la mine neîntîrziat. Să 
nu vii să-mi spui că nu ai găsit pe nici unul, căci nu voi mai crede că ai 
tinut cit de cît la Ariort. 


Trecură nouă zile de la arestarea lui Ariort. Temnicerul, ştiind că are 
în paza sa un oarecare libert de neam străin, se mira mult la vederea atîtor 
vizitatori, dintre care unii de mare rang. 

Soarta capricioasă îi întoarse din nou spatele lui Ariort. De altfel era 
obişnuit cu toanele ei. în scurta sa viaţă văzuse înălţări şi prăbuşiri, 
gustase din dulceaţa şi amărăciunea lor. Nu era unul care să-şi facă sînge 
rău din asta. Dacă era un simplu sclav, chiar şi libert, fără îndatoriri, vise şi 
viitor, nu şi-ar fi bătut capul; ar fi dormit liniştit în aşteptarea sentinţei, ori¬ 
care ar fi fost ea. Era însă legat de o mulţime de fiinţe care-1 iubeau, îi 
doreau binele şi aveau nevoie de ajutorul şi sfatul său. 

Avînd răgaz, de cînd se afla în închisoare, înnoda şi deznoda mereu 
gîndurile ce-1 frămîntau şi pe măsură ce timpul trecea, iar el nu le mai 
putea descurca, îşi dădu seama că de fapt nimerise într-un cerc vicios din 
care numai vrăjile l-ar fi putut scoate. 

Era bucuros că putuse smulge iubita din ghearele neîndemînaticilor 
răpitori şi că o făcuse repede şi fără multă bătaie de cap. De acum înainte 
trebuia să tacă, să desăvîrşească ceea ce îi reuşise atît de bine. Blestema 
ziua care îi scoase în calea fericirii pe destrăbălatul Rufus, gîndindu-se cu 
amărăciune că în lumea asta mare se găsesc destui descreieraţi, care 

oriunde ar apărea, orice ar face, întorc pe dos legile omeneşti. Gîndul că 
Viola ar fi putut cădea victimă poftelor ticălosului, îl îngheţa. Desigur, dacă 
puternica familie a Rufilor îi doreşte capul, este mai mult decît posibil că îl 
va avea. Durerea iubitei sale va fi mare; poate că rana din sufletul ei nu se 
va lecui niciodată, dar ea însăşi îl sfătuise să nu sufle nici un cuvînt despre 
împrejurările în care a fost răpită. Dorinţa ei este sacră; îndeplinind-o îi va 
plăti măcar o parte din fericirea ce-i dăruise. 

Aşa judeca Ariort şi nimeni n-ar fi putut să-l abată de la această 
hotărîre. E adevărat că mai erau şi dacii, cărora le zgîndărise dorinţa de a fi 
liberi, dar pînă la urmă, odată ce treaba a fost pusă pe roate, li se va găsi 
un conducător. 

Hermadio, căruia pînă acum îi împărtăşea toate gîndurile sale, de 
astă dată nu reuşi să smulgă nici un cuvînt lui Ariort. Nu au fost de folos 
nici rugăminţile, nici apelul la prietenie, nici dojana, nici supărarea. De 
fapt, Hermadio bănuia ceva, dar lui Ariort nu-i era teamă căci îşi dădea 
seama că presupunerile şi bănuielile acestuia sînt greşite. Apollodor care 
venise a doua zi, păru mai perspicace, însă Ariort îl imploră să nu insiste, 
căci nu va spune nimic. 

Dar dorinţa prietenilor de a-1 salva era mare. Apollodor reveni, însoţitt 
de un cunoscut avocat şi se supără foc pe Ariort, cînd nici acest legist abil 
nu reuşi să-l convingă să vorbească. Toate argumentele se dovediră 
neputincioase, deşi prizonierul era nespus de mişcat de dragostea şi 
devotamentul binefăcătorului său. Mintea sa nu putea să priceapă de ce 
judecătorii nu l-ar crede pe cuvînt atunci cînd va depune solemn cel mai 
sacru jurămînt. Se ştia nevinovat şi credea că toată lumea ar fi trebuit să 
creadă la fel. Avocatul consternat în faţa acestei menitalităţi aparte, „de 
barbar”, îl lămuri că legile romane cer dovezi şi că nu pun nici un temei pe 
jurămînt; că acesta nu este decît o formalitate şi este cerut doar martorilor 
care depun mărturii şi care nu-i opreşte pe unii din ei să mintă cu 
neruşinare. 

Noiembrie bătea la poarta vremii. Primele zile, senine, potrivit de 
calde, erau o desfătare. Lumea celor bogaţi se întorcea în Urbe după o 
caniculă prelungită. Forul roman era plin de forfotă, culori, zumzet de gla¬ 
suri. Templele deschise larg erau vizitate de mii de credincioşi. Serile 
răcoroase minau lumea în taberne şi popine, unde spumega mustul şi vinul 
nou, pişcător. Un an nemaipomenit de roditor umpluse pieţele cu bunătăţi. 
Sub semnul belşugului, nunţile se ţineau lanţ. 

Tumultul vieţii nu răzbătea prin zidurile groase ale Mamertinei, 
totuşi, prin ferestruicile mici, plasate prea sus ca să poţi privi prin ele, se 
strecurau destule momeli ale vieţii clocotitoare, ca să-i facă pe cei întemni¬ 
ţaţi să sufere cumplit. 

în seara zilei a zecea, Hermadio se strecură în celula lui Ariort, îl 
îmbrăţişa şi învăluindu-1 cu o privire îndurerată, zise cu dojana: 

— Ariort, de ce ne-ai ascuns adevărul? Credeai poate că nu se va afla? 

— Care adevăr? întrebă dacul surprins. 

— Ai răbdare, ajung şi la asta! Văzînd că nu te putem îndupleca să 
vorbeşti, noi, prietenii tăi, am căutat alte căi, mai ocolite. Am mituit un 
tabularius de la tribunal şi am aflat că cei doi martori ai acuzării, sclavii lui 
Rufus, au fost eliberaţi de către acesta. Fiind oameni liberi, ei vor putea 
depune mărturii legale, cu greutate, pe care nu le va putea contesta nimeni. 
Nu ştiam ce are senatorul cu tine; ştiam doar că el îţi vrea capul. Acum însă 
ştiu. 

— Ce ştii? întrebă Ariort. Încordîndu-se. 

— Am un prieten în casa lui Rufus, un sclav bătrîn şi acesta, după 
multe codeli, după ce mă puse să jur, îmi destăinui că senatorul e hotărî t 
să-şi răzbune mezinul. 

Ariort tresări dar se struni îndată. în întunecimea celulei, Hermadio 
nu băgă de seamă acest amănunt. 

— Bătrînul ştie, continuă Hermadio, că fiul său este o secătură şi asta 
îl doare. Dar secătura aceea este sînge din sîngele său, roman de viţă veche. 
Părintele nu şi-a pierdut speranţa că secătura de fl-su cu timpul se va 
coace la minte, se va potoli, va deveni cetăţean util şi poate chiar onorabil. 
Rufus este prea mîndru de obîrşia sa străveche ca să se împace cu gîndul 
că un barbar, un venetic, un fost sclav, a îndrăznit să ridice braţu-i nemer¬ 
nic asupra odraslei sale. 

Ariort asculta, păstrîndu-şi cu greu calmul. 

— Bătrînul Rufus, continuă Hermadio, a jurat în plin consiliu al 
familiei şi i-a pus să jure pe fiii, nepoţii, cumnaţii şi ginerii săi că o să facă 
tot ce le stă în putinţă ca să te osîndească la moarte. Sub un alt împărat nu 
le-ar fi fost deloc greu, dar vezi tu, augustul Traian a pus ordine în justiţia 
noastră şi nici un cap nu poate cădea fără dovezi certe de vinovăţie. Capul 
tău însă va cădea pentru că refuzi să te aperi! Tăcerea este mărturisirea 
crimei. Bătrînul smintit ştie că te apără Apollodor şi Plinius şi cu atît mai 
plină o să-i pară victoria dacă va reuşi. Totuşi, în actul de acuzare el nu 

suflă nici o vorbă despre mezinul său, care rănit grav, zace între viaţă şi 
moarte. Cam asta am aflat de la prietenul meu, iar noi, prietenii tăi, aflarăm 
stupefiaţi, că tu ai omorît nu unul, ci doi cetăţeni. Chiar dacă, din anumite 
motive, eşti acuzat doar pentru uciderea unuia, va trebui să plăteşti pentru 
amîndoi. 

Tăcură un timp şi tăcerea aceasta i se păru lui Ariort de nesuportat, 
în sfîrşit, Hermadio rupse această tăcere: 

— De ce taci, Ariort? Ce ai avut de împărţit cu ticălosul? Ce căutai 
acolo unde s-a petrecut crima? Ce relaţii aveai cu cele două victime? Ce 
taină ascunzi? Vorbeşte! Doar nu vrei să mori cu tot înadinsul. Ar fi stupid 
să cred acest lucru. Dacă nu te gîndeşti la tine, gîndeşte-te la Viola. I-am 
trimis vorbă prin sclava ei Pantia şi am primit răspuns. Mîine dimineaţă mă 
aşteaptă în mare taină, ca să nu afle ceva părinţii ei. Ce să-i spun, Ariort? 

Ariort îl privi o clipă ţintă în ochi, apoi îşi pironi din nou privirea 
asupra ferestruicii prin care mijea lumina. Suferea enorm. Cu greu îşi potoli 
furia neputinţei. Doar după pumnii strînşi şi fălcile încleştate se vedea ce 
luptă dădea cu el însuşi. 

— Pierzînd orice speranţă, vorbi iar Hermadio, noi prietenii tăi am 
încercat să punem la cale evadarea ta. Ce nu se poate face cu bani mulţi? 
Dar isteţul Rufus ne-a prevenit, punînd o droaie de clienţi de-ai săi să 
păzească zi şi noapte închisoarea. Nu mai este nimic de făcut. 

Hermadio se sculă, dînd din cap cu amărăciune. 

— Ţi-am adus un ulcioraş cu vin. Nu e voie, dar paznicul nu m-a 
căutat sub manta. Bea şi uită. N-are nici un rost să te chinuieşti gîndind. 
Mai sînt trei zile pînă la judecată, apoi... 

îl îmbrăţişa pe Ariort dînd să plece, dar se opri iar: 

— Apollodor crede că în toată povestea aceasta este amestecată o 
femeie, ca în toate poveştile de altfel. Tu ce crezi? Taci? Atunci rămîi cu 
bine, Ariort! 

în zori, Hermadio bătu uşor în poarta casei lui Salubrius. îi deschise 
Pantia şi-l conduse în tăcere prin porticul cufundat în întuneric, pînă la 
cubicului ei. Viola îl aştepta acolo. Era palidă şi abătută. Văzîndu-1 pe 
tabularius se ridică grăbită şi-i întinse amîndouă mîinile. 

— Şezi, Hermadio! Sînt atît de neliniştită. Povesteşte-mi tot ce ştii! 

Pantia aduse o cupă de vin încălzit şi o pîinică şi-l pofti să mănînce. 
Rupînd bucăţi din pîine şi muindu-le în vin, Hermadio îi povesti încet, 
printre îmbucături, tot ce văzuse şi auzise în legătură cu arestarea lui 

Ariort. Nu-i tăinui nimic, nici măcar părerea lui Apollodor că în toate 
acestea trebuie căutat amestecul unei femei. 

— lartă-mă, nobilă Octavia, că ţi-am spus-o şi pe asta. Nu înseamnă 
că aşa şi este, dar tu care îi eşti atît de apropiată ai fi putut şti sau bănui 
ceva, ne-ai fi putut ajuta intr-un fel. 

— Nu ştiu nimic, Hermadio. Bine că mi-ai spus-o şi să nu crezi că 
sînt geloasă, sînt însă nespus de îngrijorată de soarta lui. 

Tăcură un timp, trişti, cu capetele plecate, cu privirea pierdută în gol. 
O cută apăru între sprîncenele fetei. Neliniştită, îşi frămînta mîinile aşezate 
în poală, apoi zise încet, dar cu o neaşteptată hotărîre: 

— îţi mulţumesc, Hermadio, că ai venit şi pentru faptul că eşti un 
prieten credincios al lui Ariort. Du-te şi încearcă ce mai poţi încerca şi 
spune-i cînd îl vei vedea că îl iubesc nespus de mult. Spune-i că are un 
suflet mare şi generos. Să nu-şi piardă speranţa şi să se roage zeiţei Spes, 
căreia şi eu mă rog zi de zi. Ceva îmi şopteşte că totul se va sfîrşi cu bine şi 
duşmanii nu-i vor vedea capul însîngerat. Aşa să-i spui, cuvînt cu cuvînt. 
N-ai să uiţi, bunule Hermadio? 

După plecarea lui tabularius. Viola îşi dădu drumul disperării şi 
plînse mult la pieptul Pantiei. Doica îi era mai apropiată sufleteşte decît 
mama. Le iubea pe amîndouă dar păsurile dragostei numai Pantiei i le 
destăinuia. Părinţilor ei, faptul că a fost salvată de la dezonoare le era 
deajuns. Se mulţumeau să-şi păzească de acum înainte odrasla. De altfel, 
după o spaimă ca aceea, o credeau şi pe ea cuminţită şi prudentă. Faptul 
că dragostea ei nu a fost împinsă pînă la ireparabil, îi liniştea pe deplin. Era 
prea tînără şi socoteau amorul ei un moft trecător. De fapt, mama nu privea 
cu ochi răi această primă dragoste a fiicei sale. îl luase pe Salubrius fără 
să-l iubească, din voinţa părinţilor săi. Rămăsese şi ea cu amintirea unui 
amor neîmplinit şi acest nobil dac, frumos şi impunător îi plăcu din capul 
locului. îi era însă frică de soţul ei, om dur, care-şi impunea cu uşurinţă 
voinţa în toate cazurile. Ştia că nici în ruptul capului nu şi-ar fi dat fiica 
după un străin fără căpătîi, oricît de nobil ar fi fost acesta cîndva în ţara lui 
barbară. Se înţeleseră deci să nu mai pomenesacă nimic de Ariort şi să-i 
caute Violei un soţ de care să nu le fie ruşine. Astfel se face că nu aflaseră 
nimic despre soarta tristă a dacului viteaz şi generos şi nici nu aveau de 
unde afla, căci prin muţenia acestuia au fost scoşi chiar de la început din 
cauză. 

După ce se mai potoli, Viola o rugă pe doica sa să se ducă în oraş, la 
Palatin, şi să afle, cum va putea, în ce zile şi ore primeşte în audienţă 
împărăteasa Plotina. Gîndul de a se duce la palat o înfricoşa. Era o fată 
crescută departe de lume, neumblată şi sfioasă. Palatul augustal i se părea 
un loc sacru, în care nu puteau pătrunde decît cei mai aleşi şi cei mai 
iluştri cetăţeni. Totuşi, auzise o dată din gura mamei sale şi nu o dată de la 
musafiri, despre bunătatea proverbială a împărătesei şi de faptul că nici o 
femeie necăjită nu pleca de la ea nemîngîiată. 

Cu toată frica ce-i insufla palatul, hotărî să se ducă, să cadă la 
picioarele augustei şi s-o implore să-l ierte pe Ariort al ei. 

„Oricît de teamă mi-ar fi, îşi zise, trebuie să mă duc. Tunica e mai 
aproape de piele decît mantaua”. 

Nu avea încotro. Trebuia să înşele vigilenţa părinţilor şi să aibă 
curajul necesar să meargă pînă la capăt. în joc era capul iubitului şi 
salvatorului ei. Nu va fi tocmai ea ucigaşa lui. 

Luînd hotărîrea, se gîndi mult la ce ar fi putut să spună şi să 
răspundă împărătesei. Presupunea că toate ar fi putut lua o întorsătură 
neaşteptată, dar în acelaşi timp ştia că altfel nu se poate. 

Întîia întrebare ce şi-a pus-o era şi cea mai înfricoşătoare. Ce va fi 
dacă strînsă cu uşa, va trebui să dezvăluie ticăloşia lui Rufus. Cîndul de a 
arunca vina asupra unui membru al familiei Rufilor o înspăimînta. Este 
adevărat că ticăloşia tînărului Rufus era cunoscută Romei întregi, că însuşi 
împăratul l-a ameninţat cu exilul, dar oare augustul va sta să aleagă între 
viaţa unui amărît libert dac şi renumele marelui demnitar? Dar, oare ea 
însăşi nu trebuia să aleagă între viaţa iubitului şi riscul de a se lua la trîntă 
cu puternicii aristocraţi? Oare, dacă îl va pierde pe Ariort viaţa o să-i 
folosească la ceva? Poate numai ca să se răzbune. Aşa ori altfel, trebuia să 
le declare război acelora care vor să-l piardă pe Ariort. 


Cînd, urmată de Pantia, intră în Palatin era încă devreme şi a trebuit 
să aştepte mult printre alte femei. Văzînd atîta lume credea de acum că în 
ziua aceea nu-i va veni rîndul. Asta o îngrozea. Ştia că a doua zi, părinţii nu 
se vor mai lăsa păcăliţi şi o vor închide. O vor pedepsi cu străşnicie şi pe 
Pantia, sărmana. Acestui necaz i se adăuga şi cruda constatare că pînă la 
judecata lui Ariort nu mai rămăseseră decît două zile pline. 

Stătea ca pe jăratic şi începu să-şi piardă speranţa, cînd sclavul 
împărătesc anunţă că augusta doreşte să rezolve întîi cazurile grave şi abia 
după aceea, dacă va mai rămîne timp, şi cererile de ajutor bănesc. Atunci, 
Viola, cu îndrăzneala disperării se apropie de sclav şi-l imploră s-o 
introducă. Sclavul stilat, binevoitor, văzîndu-i chipul răvăşit sub voalul pe 
care ea şi-l ridicase, o rugă să-i expună pe scurt nevoia cu care a venit. Pe 
semne cazul i se păru grav şi o pofti îndată să-l urmeze pe un coridor 
nesfîrşit, cu pardosele de mozaic, cu o mulţime de statui, vase şi obiecte 
rare înşirate de-a lungul pereţilor acoperiţi cu fresce. 

Deşi succesul neaşteptat îi învioră simţurile, era foarte emoţionată şi 
inima îi bătea cu putere pe măsură ce se apropia de odaia împărătesei. 

Aşteptară un timp în faţa uşii mari din lemn roşu preţios, acoperit cu 
intarsie de aur. Asculta fără să priceapă ceea ce îi şoptea sclavul în legătură 
cu eticheta şi tresări puternic cînd uşa se deschise şi o matroană îndoliată 
ieşi. Scoţînd capul pe uşă, o doamnă de onoare zise: 

„Următoarea!” 

Mare îi fu uimirea, şi asta o linişti, cînd nu văzu nimic din ceea ce îşi 
închipuise ea despre camera de primire a împărătesei. Augusta şedea pe un 
jilţ simplu şi broda ceva, nu avea diademă pe cap şi nici mantie aurită, 
bătută cu nestemate, pe umeri; în jurul ei nu era aliniată o gardă de 
onoare. Mulţumi în gînd zeilor că în acest loc sacru prin menirea lui totul 
revărsa liniştea şi pacea. 

Se apropie cu sfială, îndoi genunchiul şi sărută mîna întinsă. Această 
mînă nu i se păru nici frumoasă nici moale ca de puf, dimpotrivă era aspră 
din pricina lucrului necontenit şi nu purta decît un singur inel, un simplu 
inel de logodnă. 

Reluîndu-şi lucrul, augusta o privi atent, cu un zîmbet şters pe faţa-i 
inexpresivă, şi o întrebă aşa cum ar fi întrebat-o mama: 

— Ce te aduce la mine, fetiţo? 

Văzînd cum îi tremură fetei buzele negăsind cuvintele, o luă de 
bărbie, îi săltă capul şi adăugă cu un zîmbet care o făcu deodată plăcută şi 
apropiată. 

— Rar am văzut fete atît de frumoase ca tine. Care ti-e numele? 

î 

— Sînt Viola... adică Octavia, fiica sculptorului Salubrius, îngînă fata. 

— De Salubrius am auzit. Este un mare artist şi ne face cinste. Dacă 
nu mă înşel, el modelase statuia augustului meu soţ, menită să 
înfrumuseţeze forul, din Minturnae? Ridică-te şi şezi pe scaunul acela! 

— Nu mă scol de la picioarele tale, augustă stăpînă, pînă nu-mi vei 
asculta ruga. 

— Te ascult! zise cu blîndeţe. Dar fii calmă şi spune-mi totul, fără 
teamă. 

— Logodnicul meu a fost arestat, învinuit de omor, deşi nu omorîse 
decît în legitimă apărare şi pentru a mă salva pe mine. 

— Dar ce ai păţit? Spune tot, nu te sfii! 

— Am fost răpită de un nobil destrăbălat care voia să mă 
necinstească. 

— Ah! exclamă împărăteasa. — Continuă! 

— Logodnicul meu i-a dat de urmă, a pătruns în vila unde eram 
închisă şi, fiind atacat, l-a ucis pe libertul care era pus să mă păzească. 

— Vae mihi! exclamă împărăteasa, punînd deoparte lucrul cu care se 
îndeletnicea. Punîndu-şi mîinile pe umerii fetei, adăugă: 

— Dar, ceea ce-mi spui este înfiorător. Nu ştiam că în Roma paşnică 
şi păzită cu străşnicie se mai comit astfel de fărădelegi. 

— Dar nu numai atît, augustă stăpînă. Cînd logodnicul meu mă 
scosese din odaia unde am fost închisă şi alergam către poartă, sosise 
stăpînul casei, autorul răpirii, anunţat de un sclav că prada îl aştepta. 
Atunci logodnicul meu a trebuit să lupte şi cu el şi-l rănise grav. 

— Dar cine e logodnicul acesta curajos? 

— Numele său este Aelius Ariortus. A fost prizonier dac şi este libertul 
maestrului Apollodor. 

— Al lui Apollodor? Parcă am auzit ceva despre acest Ariortus, dar 
nu-mi aduc aminte. 

— Poate ai auzit, stăpînă, că augustul cezar l-a numit comandant al 
cohortei de daci care urmează să plece în Orient. 

— Asta e! Mi-am adus aminte. Chiar soţul meu mi-a spus-o, aşa, ca o 
curiozitate. Nu prea credea că Ariortus va reuşi să-i convingă pe daci. Era 
foarte mirat cînd i se raportă reuşita. Va să zică, iubitul tău trebuia să fie 
tribun militar în oastea auxiliară? Ar fi fost o carieră frumoasă. Acum, 
spune-mi numele celui care te-a răpit. 

Văzîndu-i chipul răvăşit de spaimă, împărăteasa o încuraja: 

— Spune fără teamă. Totul va rămîne între noi. 

— Rufus Junior ... Îngînă Viola atît de încet că abia o auzise. 

— Rufus? repetă împărăteasa cu gravitate. — Din nou acest tînăr 
descreierat, ruşinea nobilimii vechi? 

După cîteva clipe de gîndire, împărăteasa zise: 

— Aici lucrurile se complică. Va fi greu de dovedit... vor avea grijă 
ceilalţi Rufus să-l scoată cu fata curată. Trebuiesc dovezi. 

î î 

Inima fetei zvîcni dureros. Descurajarea o cuprinse şi abia la un nou 
îndemn al împărătesei, reuşi să-şi recapete stăpînirea de sine. 

— Sînt cîteva dovezi. în toiul verii, Rufus Junior l-a vizitat pe tata în 
atelier şi văzîndu-mă m-a privit lung, zicînd: „Nu ştiam că printre aceste 
ziduri este ascunsă aşa o comoară? Meştere Salubrius ar fi trebuit să-ţi 
scoţi din cînd în cînd fiica din casă. E păcat să n-o admire lumea”. 

— Acesta nu este decît un indiciu, o frază de curtoazie, nicidecum o 
dovadă. 

— Dar cei trei slujitori care m-au răpit şi faptul că Rufus este rănit 
grav? Sau faptul că pot să arăt casa în care am fost închisă? 

— Nu vreau să te dezamăgesc, dar şi acestea îmi par şubrede. Li s-ar 
putea oricînd găsi o explicaţie. îmi închipui că sclavii făptaşi vor tăcea de 
frica stăpînului lor. 

— Senatorul Rufus, îngînă fata cu glasul stins, i-a eliberat de curînd 
ca să poată depune mărturii împotriva logodnicului meu. 

— Ei, vezi, zise împărăteasa. Ce necaz! 

— Atunci poate asta e o dovadă, exclamă Viola în culmea disperării, 
scoţînd din sîn cele două jumătăţi ale scrisorii. 

— Ce este asta, întrebă augusta? 

— Este o scrisoare ce o scosesem dintr-un toc, cînd am fost închisă în 
biblioteca lui Rufus. Simţeam nevoia să fac ceva, să dau de veste celor din 
afară. în disperarea mea trebuia să încerc toate mijloacele. Am rupt-o în 
două şi am scris cîte un apel pe spatele fiecărei jumătăţi. Mototolindu-le le- 
am aruncat cit mai departe, printre gratiile ferestrelor. 

— Cită naivitate, zise împărăteasa cu tristeţe. Faptul că ai scris cu 
mina ta nu e o dovadă. Puteai să scrii şi mai tîrziu. Nu te întrista copilă. Eu 
una te cred. O fiinţă cu ochii tăi nu poate minţi. Sînt cu totul de partea ta şi 
voi căuta să... 

— Atunci, strigă disperată Viola, poate scrisoarea... Dacă e scrisă de 
mina lui Rufus, nu poate să fie o dovadă? Binevoieşte s-o citeşti, augustă 
stăpînă. Doar n-o să lăsăm să cadă capul unui viteaz generos care tace ca 
să nu mă amestece în povestea asta. 

Lacrimi mari se rostogoleau pe obrajii fragezi, înmuind inima 
împărătesei mai bine decît orice argument. 

— Nu te pierde cu firea, copilă. Voi face totul ca să te ajut. Făcu semn 
doamnei de onoare şi aceasta, ridicînd-o pe Viola, o aşeză grijuliu în scaun. 

— Favonia, adăugă împărăteasa, citeşte-mi scrisoarea! 

Doamna de onoare alătură cele două jumătăţi ale scrisorii, descifrînd 
anevoie scrisul grăbit, împestriţat de ştersături şi adăugiri. 

Augusto imperatori salutem plurissiman, 

„îngrijorat (şters)... Plin de îngrijorare pentru nepreţuita ta viaţă 
(şters)... sănătate şi viaţă, eu, umilul şi multiubitorul (adăugat) tău supus, 
te anunţ pe această cale că Licinius Sura, prefectul pretorienilor din Urbe, 
complotează (şters)... ţi-a pus de mult gînd rău şi conspiră ...” 

— Dă-mi-o! porunci împărăteasa schimbată la chip. O citi singură în 
tăcere şi rămase un timp îngîndurată, cu scrisoarea pe genunchi. 

— E grav, zise. Cine ştie, copilă, poate că într-adevăr norocul e de 
partea ta? Aşteaptă în anticameră pînă te voi chema! 

După ce Viola ieşi, împărăteasa Plotina chemă un sclav şi-i porunci: 

— Caută-1 pe Sura, prefectul Urbei şi spune-i că-1 aştept neîntîrziat! 
Ştiu că se află în palat. 


■k 

După o jumătate de oră întrevederea între împărăteasă şi prefect luă 
sfîrşit. Licinius Sura ieşi val-vîrtej din încăperea augustei şi încălecînd porni 
la Castrul Pretorian. 

Viola fu chemată din nou la împărăteasă. 

— Copilă, îi zise cu bunătate augusta, eşti pe cît de încîntătoare, pe 
atît de bravă. Tenacitatea şi devotamentul tău au biruit. Cred că 
nevinovăţia logodnicului tău va fi dovedită. Pînă una-alta, voi doi aţi căpătat 
un prieten şi susţinător în persoana prefectului Sura; dar, în interesul 
vostru este să păstraţi în cea mai mare taină toate cîte vi s-au întîmplat. 
întoarce-te acasă şi aşteaptă cu răbdare şi încredere! 

Plotina n-o lăsă să-i cadă la picioare. O susţinu şi o sărută pe 
amîndoi obrajii. 


Tricliniul intim, luminat sărbătoreşte, predispunea la voie bună. 
Aromele suave ale uleiurilor din lampadare şi ale rozelor tărzii, pluteau prin 
încăpere. De undeva, estompat de draperii, sosea un tril gingaş de flaut, 
împletit în acorduri molcome de harpă. 

Servitorii abili şi tăcuţi strînseră masa, lăsînd doar fructele şi vinul. 
Comesenii au rămas între ei. Pe patul mare din capul mesei şedeau, 
sprijinindu-se în perne moi, Traian şi amfitrionul — Licinius Sura; în 
dreapta şi în stingă lor, pe paturi mai mici — Plinius şi Apollodor. Haine 
albe, imaculate, coroane de flori pe cap, cupe preţioase în mîini. Armonie, 
posibilă numai între prieteni, domnea în încăpere. 

Vorbeau de toate: despre întîmplări ciudate şi fapte ieşite din comun, 
despre vise cu semnificaţia lor ceţoasă; depănau amintiri mai vechi, 
rotunjite la colţuri de curgerea vremii şi despre încă proaspete impresii de 
caniculă. Vorbeau despre artă, ştiinţă, fapte ostăşeşti; despre prietenie şi 
ură, despre bine şi rău, despre viaţă şi moarte. Şi, după cum sclavul — 
„analecta” strînge cu grijă, după ospăţ, resturile mîncărurilor rămase pe 
tăvi, ducîndu-le alor săi, să-i bucure cu bucate mai alese, la fel şi cei patru 
comeseni gustau din bunurile înţelepciunii, alese ori ciugulite de ici de colo, 
delicii ale spiritului uman, chintesenţa gîndirii oglindită în maxime şi pilde, 
străfulgerări ale minţii care în astfel de ocazii vin şi pogoară atît de uşor, ca 
să piară apoi tot atît de repede, ascunzîndu-se în tainiţele afunde ale 
memoriei. 

Gustînd vinul şi mijindu-şi ochii de plăcere, Traian zise deodată, fără 
legătură cu cele vorbite pînă atunci: 

— Ştiţi cine este adevăratul sărbătorit la acest ospăţ minunat? 

— Tu, Ulpius (în intimitate Sura îi spunea împăratului pe nume), cine 
să fie? Nu am închinat noi, chiar de la început, în sănătatea ta? Nu ţi-am 
spus eu că seara aceasta este cea mai frumoasă din viaţa mea, căci tu au¬ 
guste prieten nu te mai mulţumeşti să mă crezi pe cuvînt, ci ai dovada 
fidelităţii mele? 

— Nu sînt eu sărbătoritul şi nici unul din cei prezenţi, stărui Traian. 

Era bine dispus şi rîdea cu voie bună. Avea un fel al său de a rîde, 
fără zgomot, doar cu zîmbetul, descoperindu-şi dinţii frumoşi. 

— Cine ar fi putut să fie? întrebă Licinius consternat. — Nici nu vreau 
să fie un altul. 

Plinius rîdea amuzat. Ştia că este o glumă. 

— Sînt tare curios să aflu, zise Apollodor bănuind ceva. 

Traian tăcu un timp, zîmbind mereu, studiind efectul vorbelor sale, 
apoi se îndură: 

— Răspunsul mi l-ai dat adineaori chiar tu Licinius. Cine este acela 
sau acei care ţi-au procurat dovada fidelităţii tale faţă de mine? Doar nu 
sînt eu, o ştii bine. 

Licinius îşi mişca buzele, nehotărît. 

— Zi-i pe nume, nu te sfii! 

— Ariort să fie? 

— Dar cine altul? El şi logodnica sa... i-am uitat numele. 

— Octavia, fiica lui Salubrius. 

— Aşa! Ariort şi Octavia ar fi trebuit să fie oaspeţii tăi. 

— O-o-o! Nu sînt o companie potrivită, Ulpius. Ce ar zice lumea dacă 
ai sta la masă cu oameni de rînd, oricît ar fi ei de oneşti şi cumsecade? 

— Desigur, lumea ar zice fel de fel, de aceea e lume. Unii romani de 
gintă străveche şi din care au rămas atît de puţini, ar fi putut strîmba din 
nas văzîndu-mă pe mine alături de ei. Eu nu mă trag nici din Aeneas, nici 
din Latinus. Faptul că sînt cezar nu mă înnobilează ci tuşi de puţin. Nu te 
necăji, Licinius, era doar o glumă, iar opinia publică trebuie respectată. 

— Uf, făcu amfitrionul, credeam că vorbeşti serios! 

— De acum înainte am s-o fac. Am auzit că i-ai răsplătit cu 
generozitate pe cei doi tineri; poate chiar ai întrecut măsura. Le-ai dăruit o 
casă pe dealul Vaticanus. Nu crezi că darul putea fi mai modest? 

— Eu, Ulpius, am făcut-o din toată inima şi nu-mi pare rău de gestul 
meu. Graţie lor am scăpat de insomnie şi am îndepărtat din Roma pe 
descreieratul Rufus. îndată ce se va pune pe picioare, va pleca la Byrsa, aşa 
cum ai poruncit tu; să mai mediteze pe ruinele Carthaginei. Avînd dovada 
ticăloşiei lui, pînă şi bătrînul Rufus s-a dat bătut. Nu era puţin lucru să 
pun mina pe defăimătorul numelui meu, pe care nu mi l-am pătat nicio¬ 
dată. 

— Bine că eşti mulţumit, zise Traian. Dar şi fără dovadă n-aş fi 
pierdut niciodată încrederea în tine. 

Indică cu un gest larg pe ceilalţi doi, adăugind: 

— Nici în a lor, căci îi cunosc. 

Toţi trei îşi înclinară capetele, fericiţi. 

— Toate acestea sînt prea grave, Licinius, şi singurul lucru care mă 
amuză şi mă incintă este că, ceea ce nu au fost în stare să descopere miile 
tale de vigili şi iscoade, a descoperit o fecioară, aproape copilă. 

— Asta înseamnă, replică Plinius, că peştele nu se prinde la orice 
momeală. După pilda prea învăţatului meu părinte, ar fi trebuit să notez pe 

loc, ca să nu uit, că nu e de ajuns ca momeala să fie gustoasă, ea trebuie să 
fie şi frumoasă. Zbirii lui Licinius, urîţi cum sînt, gonesc prada de la şapte 
mile. 


— Aşa e, rîse Traian! Va trebui să dezbatem în consiliu utilitatea lor. 
Plotina mi-a povestit cu încîntare de apariţia bravei fecioare şi mi-a spus că 
în rutina preocupărilor ei obositoare, această întîmplare a fost ca o mi¬ 
reasmă rară. 

— Un singur amănunt este trist, preciza Apollodor, că tatăl fetei nu 
priveşte cu ochi buni legătura ei cu Ariort. 

— Fii sigur, răspunse Traian dînd din mină, că după cele întîmplate 
îşi va schimba părerea. De altfel, omul judecă sănătos, cînd nu-şi doreşte 
ginere barbar şi fost sclav. Dar tu, Apollodor, care-1 cunoşti prea bine pe 
Ariort, poţi să-mi spui ce fel de om e? 

— Este un om dintr-o bucată, auguste. Faptul că a suferit mult, dar 
nu s-a înrăit, că a fost un nesăbuit şi furios şi a ştiut să se stăpînească şi 
să-şi îmblînzească firea, îi face cinste. El îşi iubeşte nespus de mult patria 
şi poporul, dar nu e surd la chemarea spiritului latin. Cred că va fi cel mai 
fervent propagator al culturii romane printre ai săi. Păcat că trebuie să 
plece atît de departe de ţara sa după care tînjeşte atît. 

— Altfel nu se poate, spuse Traian. Este o perioadă de încercare doar. 
Dacă va reuşi, dacă integrarea dacilor în oastea auxiliară va fi deplină, 
atunci îl vom trimite să organizeze alte unităţi chiar în ţara lui. Să fiu drept, 
odiseea acestui tînăr îmi pare uimitoare şi mă emoţionează. Ceea ce nu pot 
uita este că tocmai el e acel Ariort Chiorul, eroul Sarmizegetusei. Nu vreau 
să dau ochii cu el şi presupun că nici lui nu i-ar face plăcere să mă vadă. 
Să cern binele de rău şi să fiu nepărtinitor, acesta este principiul meu 
călăuzitor. 

— O, exclamă Plinius cu visare, dacă toti cezarii din citi i-a avut Roma 
ar fi fost ca tine! 

— Sper că nu mă linguşeşti? 

— Nu, auguste, filozofez! 

— Ulpius, întrebă amfitrionul, dacă tot am vorbit de Ariort, vreau să-ţi 
cer sfatul, unde să instruim cohorta de daci? Cred că în preajma Romei ar fi 
cam bătător la ochi. 

— Desigur. M-am gîndit şi eu la asta. Trimite-1 pe Ariort cu ai lui la 
Alba Fucentia. Locul este nefast din pricina închisorii şi nimănui nu i-ar 

face plăcere să se plimbe pe acolo. Sînt şaizeci de mile şi încă cîteva de la 
Via Valeria; este tocmai ce ne trebuie. 

— Pe Hercule, exclamă Apollodor. Cunosc meleagul acela Rar mi-a 
fost dat să văd un loc mai încîntător ca Alba. De o parte muntele semeţ, de 
cealaltă — lacul întins. 

— Vorba augustului, adăugă Plinius. dacă n-ar fi închisoarea aceea 
sinistră, care nu de mult. sub Domiţian, gemea de condamnaţi politici, ne¬ 
am fi construit cu toţii vile prin părţile acelea. 

— Aşa să fie, încheie Traian! Să nu mai vorbim de ostăşie, exerciţii, 
închisori. Războiul s-a terminat. Pacea romană domneşte peste tot. Nu 
pentru asta ne-am adunat aici. Licinius, cupa mea e din nou goală, doar 
mirosul acestui vin neasemuit mai dăinuieşte pe fundul ei. Ospăţul a fost 
minunat şi acum nu vreau decît să sorb încet din licoarea divină şi să 
ascult acel cor din Epidaur, cu care tu te-ai lăudat atît. 

Ciudată înfăţişare avea prefectul Sura, acest bărbat impunător şi 
temut, în clipe de adevărată intimitate. Un zîmbet naiv de copil inocent îi 
înflori pe buze cînd bătu grăbit din palme. 

Făcu semn libertului apărut în uşă şi aproape îndată după aceea, 
peretele din faţa lui Traian se desfăcu ca prin farmec, alunecînd fără zgomot 
în dreapta şi în stingă. Spaţiul de dincolo era o scenă, iar decorul înfăţişa 
un templu antic pe scările căruia, înmărmuriţi ca intr-un tablou, stăteau 
coriştii şi instrumentiştii. Bărbaţii în tunici azurii, femeile în hitoane albe. 
Mesochorus, şeful de cor, singurul îmbrăcat cu o hlamidă stacojie, făcu un 
semn şi toţi odată se înclinară într-o plecăciune adîncă. După aceea, acei 
cu instrumentele se aşezară pe treptele podiului, coriştii rămînînd în 
picioare la mijloc, iar mesochorus îşi puse o mască tragică cu chip de tînăr 
pătimaş. Prezentînd subiectul, vocea sa bărbătească dădea fiori, se înălţa, 
se lăsa, în cadenţa şi ritmul recitativului: 

„Auguste cezar şi voi străluciţi sfetnici, ascultaţi! Cînta-vă-vom despre 
puterea Destinului care singur hotărăşte soarta muritorilor, chiar şi a celor 
născuţi din sămînţă divină. Despre Orion vînătorul vă vom cînta, care prin 
patima sa fără margini căpătă nemurirea şi despre cele şase fecioare — 
Pleiade^i, născute de oceanida Pleiona falnicului său soţ, titanul Atlant. Vă 
vom cînta despre îndrăzneala muritorului şi mînia lui Zeus; despre căderea 
în păcat a mezinei Meropa şi înălţarea la cer a fecioarelor porumbiţe; despre 


31 Pleiadele = constelaţia „Cloşca-cu-pui”. 

Orion cel falnic şi strălucitor, ţintuit de cleştar, bîjbîind cu braţele-i ridicate 
după fecioarele mult dorite. Veşnic vor arde făcliile speranţei, veşnic dorul 
lui Orion va rămîne neîmplinit!” 

Chipurile oaspeţilor exprimară dezamăgirea. Subiectul învechit nu le 
inspira încrederea şi numai amfitrionul, evitîndu-le privirile, zîmbea 
enigmatic. 

Dar degetele abile atinseră coardele. Lyra, pektis, magadis înflorară 
spaţiul vibrînd cu ropot prelung, ca o ploaie de aur, preluate, înainte de a se 
stinge, de barbitos şi trigonon; apoi toate odată, întîmpinate din zbor de 
simonikon şi forminx, căpătară avînt. Şi porni atunci un joc zglobiu, ca o 
horă de nimfe într-un luminiş brăzdat de umbre ale unei dumbrăvi de mirt. 
Dar, în tainica vrajă născută de freamătul strunelor, se strecurară, 
întîmplător parcă, apoi din ce în ce mai stăruitor, din ce în ce mai săltăreţ şi 
mai învîrtejit, instrumentele de suflat. La început kanon cu sunetu-i 
prelung, obsedant, apoi auios care-i ţinea isonul, pe un altfel de timbru, şi 
treptat-treptat vărsîndu-se în torentul de sunete, săltăreţul sirinx, urmărit 
de salpinx, încălecat de keras. 

Oameni rafinaţi, care la viaţa lor gustaseră tot ce e mai bun, 
comesenii se treziră din nepăsare. Traian dădu din cap plin de încîntare. 
Plinius şi Apollodor înmărmuriră cufundaţi într-o lume de basm şi de vis. 
Doar Licinius, gazda, zîmbea plimbîndu-şi privirea de la unul la altul. 

Tresăriră cu toţii şi un fior li se scurse prin mădulare, cînd la semnul 
discret al şefului, o voce caldă, joasă, se întinse ca un văl peste toate. Era 
invocaţia oceanidei Pleiona. Vocea vibra şi creştea în tărie, se strecura în 
conştiinţă, înfiora, subjuga. Apoi răsunară pe rînd şi toate odată, vocile 
cristaline ale Pleiadelor şi glasul poruncitor al Artemidei. Mesochorus îl 
cînta pe Orion. Vocea sa bărbătească răsuna năvalnic şi pătimaş printre 
pereţii sălii, contrastînd ciudat cu trăsăturile înmărmurite ale măştii. 

Ţinu mult cîntarea, dar nici unul din cei patru comeseni nu se 
plictisi, dimpotrivă, cuceriţi de vraja artei desăvîrşite, le părură rău cînd 
ultimul sunet se stinse şi clipele de desfătare abia picate în trecut, deveniră 
amintire. 

în liniştea fermecată care se aşternu, tăcerea ascultătorilor era mai 
grăitoare decît cele mai furtunoase aplauze. Corul înmărmuri într-o 
plecăciune adîncă. 

— Licinius, exclamă în sfîrşit Traian, mi-ai oferit o mare desfătare. 
Unde ai descoperit, rogu-te, aceşti artişti desăvîrşiţi? Pînă acum credeam că 

tot ce e mai bun trece mai întîi prin curtea mea, dar m-am înşelat sau am 
fost înşelat de alţii. îi opresc pentru mine pînă îmi vor cînta tot ce ştiu şi de 
cîteva ori la rînd. Sînt sătul de impostori şi cîrpaci. Iată arvuna! 

O pungă cu galbeni zbură peste masă şi mesochorus, prea atent la 
vorbele cezarului, o prinse cu dibăcie. 

Apollodor şi Plinius la rîndul lor le oferiră daruri. 

După ce coriştii părăsiră tricliniul, amfitrionul răspunse la întrebarea 
lui Traian: 

— Află Ulpius, că acest cor l-am descoperit la cămătarul Libertinus, 
unul din creditorii tăi. 

— Cum, se miră Traian, va să zică el nu este o brută şi un necioplit, 
cum mi s-a spus? 

— Puţin zis, Ulpius, el este ignoranţa şi îngîmfarea personificate, un 
fel de Trimalchio al zilelor noastre. 

— Atunci nu mai înţeleg nimic. 

— Ca prefect al Urbei sînt obligat să-i cunosc şi să-i supraveghez pe 
toţi acei care deţin puterea şi banul. Ca om de afaceri, Libertinus îşi are 
meritele lui şi nu am putut refuza invitaţia la monstruosul ospăţ ce mi l-a 
oferit. M-am dus şi m-am îngrozit. Totul în casa lui înzorzonată este de cel 
mai prost gust. 

— Povesteşte-ne şi nouă, vrem să ne desfătăm. 

— Eram vreo zece şi afară de un filozof sărac, om cult şi rafinat, 
angajat anume ca să mă distreze, ceilalţi oaspeţi erau de teapa gazdei. Eu, 
care mănînc puţin, mă tot întrebam: de ce atîtea mîncăruri, destule pentru 
zece ospeţe ca acela, mîncăruri nepotrivite una cu alta, după cum şi 
vinurile, dulciurile şi fructele erau nepotrivite toate între ele. Pe cînd mă 
gîndeam ce păcat ar fi să se strice atîtea bunătăţi, aflu răspuns de la 
vecinul meu, filozoful. Cunoscîndu-mi toleranţa, îmi destăinui fără sfială că 
Libertinus îşi hrăneşte nenumăraţii sclavi cu păsat mucegăit şi legume 
stricate, aşa că nu ei vor fi acei care vor mînca felurile rămase neatinse, nici 
măcar resturile. Stăpînul casei se înţelesese cu cîteva popine şi taberne de 
soi, să le vîndă la preţ scăzut tot ce va rămîne de la ospăţ. Fără să ştie de 
trădarea filozofului, Libertinus rămăsese convins că m-a făcut praf cu 
belşugul şi largheţea sa. 

— Atunci, cum a ajuns corul acesta neasemuit la un astfel de 
bădăran? întrebă Traian rîzînd. 

— îl angajase fiindu-i recomandat ca cel mai bun de acelaşi filozof 
isteţ. La început au cîntat tot legenda Pleiadelor şi Libertinus schimba feţe- 
feţe. îmi ceru chiar scuze pentru plictiseala pricinuită fără voia lui. „Hei, 
corifeule, strigă el şefului de cor, pentru asta îţi voi scădea din plată, la, zi 
acum ceva vesel şi săltăreţ dacă nu vrei să adormim cu toţii!” Bineînţeles, 
corul s-a achitat strălucit şi în genul vesel. 

— Ce oameni, ce moravuri, exclamă Plinius! Cel puţin se bucură de 
viaţă, în felul său, acest făcător de bani? 

— Da de unde! Pentru sine nu are nici timp, nici bani. Acest avar fără 
pereche îşi mănîncă de sub unghie. Numai de sărbători mari îşi permite 
scoici de mare cu un as duzina şi plăcintă de must cu flori de laur. Toţi în 
jurul lui, pînă şi membrii familiei, sînt suspectaţi de risipă şi furt. Mă întreb 
dacă un astfel de individ poate să fie fericit? Cu degetele-i butucănoase nu 
ştie decît să numere banii, dar dispreţuieşte degetele fine ale meşterilor 
cîntăreti. 

— Nu-mi mai aduc aminte, întrebă Traian, ce i-am dat lui Libertinus 
în schimbul banilor împrumutaţi? 

— Arenda minelor şi băilor de aur din Dacia, Ulpius. 

— Vai mie! Am să i le iau înapoi. Vreau ca Dacia învinsă să devină o 
Dacie ferice. Vor trece anii pînă atunci. Eu unul cît voi trăi nu voi permite 
lipitorilor de soiul lui Libertinus să zădărnicească planurile mele. Plinius, 
să-mi aduci aminte, la primul consiliu, să stabilim la Ampelum reşedinţa 
unui procurator aurarium. O să-l pun în acesit post de răspundere pe 
libertul meu Marcus Ulpius Hermias. Este cult, omenos şi se pricepe la 
scoaterea aurului ca nimeni altul. Dacia va fi pavăza Romei şi nu un focar 
de revolte. 

— Căile destinului sînt de necercetat, adăugă Licinius îngîndurat. Iată 
cum o trupă de cîntăreţi poate deveni unealtă în mîinile lui! 

— Nu cumva, rîse Traian, îţi pare rău de Libertinus? 

— Nu, Ulpius, îl detest pe Libertinus Sanguisuga32* şi mă bucur 
pentru miile de băieşi din Dacia. 

— E tîrziu, oftă cu regret Traian şi se sculă. 

îşi bău vinul, îşi scoase coroana de flori şi îmbrăţişînd pe amfitrion, 
zise cu deosebită căldură: 


32 Lipitoare. 

— A fost o seară fără cusur, Licinius. îţi mulţumesc, mai ales pentru 
cor. Ah, ce cor! 


■k 

Cu două zile înaintea idelor lui noembrie, la revărsatul zorilor, dacii 
scoşi din oraş se adunară pe un loc viran, nu departe de Via Valeria. 

Începînd din ziua aceea mohorîtă, după trei ani de sclavie, 
redeveneau oameni liberi. De bună seamă, nu mai era ca în tara lor de 
baştină şi nu toţi erau veseli. Unii, gîndindu-se la preţul acestei libertăţi, îşi 
scormoneau conştiinţa, cumpănind compromisul cu mîndria lor de daci. 
Deşi celor mulţi a intra în rîndurile foştilor duşmani le părea o trădare, iată- 
i aici: îmbăiaţi, cu părul şi bărbile scurtate, îmbrăcaţi în straie ostăşeşti. A 
fost ca o molimă a cărei dulce otravă, numită „libertate”, li se strecură în 
vine, fără voia lor. Unii o acceptaseră fără şovăială, alţii molipsiţi de 
exemplul celorlalţi, cuprinşi de nelinişte, ascultînd îndemnurile celor care 
se şi aruncaseră în viitoare, îi urmară. Ştiau că este singurul prilej şi a-1 
pierde însemna a nu mai trăi. Era zarul acela rar, care nu-ţi cade în fiecare 
zi, cîteodată nici într-o viaţă întreagă; era şansa oferită lor de către 
misterioasa zeiţă a speranţei, căreia i se închină toţi muritorii fără 
deosebire. 

Ariort se plimba printre ei, se oprea în mijlocul cetelor tăcute, stătea 
de vorbă, îi îmbărbăta. El însuşi emoţionat, îşi dădea prea bine seama de 
starea de spirit a celor daţi lui în grijă. Dădea sfaturi centurionilor săi. 
Aceştia, gravi şi impunători în uniformele lor simple de campanie, cu 
panaşe scurte pe coifuri, în lorici acoperite cu solzi de bronz, îl ascultau cu 
luare aminte. 

Unii mai curioşi şi mai vorbăreţi puneau lui Ariort întrebări: De ce 
aşa, de ce nu altfel? Cum o fi acolo sau dincolo? Unde se vor duce şi cum 
vor călători? Unii întrebau unde sînt caii, căci ştiau că fac parte dintr-o uni¬ 
tate de călăreţi. 

Ariort le răspundea cu răbdare: că se duceau la Alba Fucenţia, unde 
pînă la primăvară vor face instrucţie pedestră, se vor obişnui cu uniformele, 
armele şi regulamentul militar; că va fi greu, că ei trebuie să aibă răbdare şi 
înţelegere, să nu strice ceea ce el cu atîta caznă reuşise să dobîndească 
pentru ei; că de la Fucenţia vor pleca pînă la ţărmul mării, o vor trece pe 
corăbii în Ellada şi-şi vor urma drumul pe uscat pînă la Hellespont, unde 
din nou vor fi trecuţi peste strîmtoare. în privinţa cailor, să fie liniştiţi. N- 

are rost şi este prea costisitor să cari caii din Italia, cînd în Orienit sînt cu 
duiumul şi ce mai cai! Dar ceea ce voia el de la ei, şi-i ruga să-i ia vorbele în 
seamă, era să fie ascultători, răbdători şi să înveţe limba latină cit se poate 
mai bine, căci numai în acest grai se vor putea înţelege cu toate popoarele şi 
seminţiile, multe la număr, trăitoare de-a lungul drumului ce-1 vor urma. 

Se aflau la o răspîntie a vieţii, în pragul unei existenţe noi, 
necunoscute, poate mai grea, poate mai uşoară, fără doar şi poate mai 
generoasă, dar mai ales plină de neprevăzut. Faptul că se îndepărtau de 
locul unde se chinuiseră mai mult de trei ani, îi zăpăcea, iar gustul libertăţii 
uitat cu timpul, îi îmbăta. Totul părea un vis şi precum visul, nebulos. 
Singurul lucru care li se părea temeinic era faptul că Ariort al lor era cu ei, 
că atîta timp cit va fi cu ei îi va ocroti şi-i va călăuzi spre o soartă mai bună. 
îşi făcuse culcuş trainic în inimile lor aspre, la unii mai mult, la alţii mai 
puţin, după felul de a fi al fiecăruia, căci doi oameni la fel nu s-au mai 
pomenit. îl priveau cu plăcere şi mîndrie. Era falnic şi hotărît, straiele sale 
de tribun îl prindeau de minune. Pe unde se zărea coiful său de aramă 
lustruită, cu panaş înalt, totul părea mai trainic şi mergea fără smucituri. 

Obişnuiţi cu zdrenţele lor de sclavi, dacii se simţeau stînjeniţi de 
uniformele noi, ţepene, adesea nepotrivite ca măsură. Umblau de colo pînă 
colo, cerce tind şi întrebînd, schimbînd între ei coifurile, încălţămintea, 
pieptarele din piele groasă. 

Pesemne dacii nu crezuseră că vorbele vînturate în jurul lor timp de 
trei luni se vor întruchipa vreodată în libertate. Nici acum nu le venea să 
creadă şi, schimbînd straiele între ei, schimbau şi îndoielile. Cei mai 
înţelepţi, şi nu erau prea mulţi, ştiau că starea nouă în care s-au pomenit 
nu putea fi denumită libertate. Cineva are nevoie de sclavi care să 
mînuiască armele în loc de unelte, să alerge, să asude şi să se frîngă din 
şale la fel ca şi pînă acum. Dar înţelepţii de aceea sînt înţelepţi ca să tacă; 
cuvîntul scăpat e ca pasărea: — nu-1 mai prinzi. Aşa ori altfel, noua sclavie 
avea un alt fel de chip, mai atrăgător. Cel puţin vor mînca pe săturate, nu 
vor mai umbla în zdrenţe, privirile se vor desfăta în faţa zărilor mai largi, iar 
în loc de „servi” li se va spune „milites”. Tot ce nu e pierdere — este cîştig, 
era singurul lor răspuns. 

Cînd răsări soarele, Ariort chemă la el pe centurioni şi le porunci să-şi 
adune cetele. Trecu apoi de la una la alta făcînd observaţii şi dînd sfaturi 
pînă în clipa cînd dinspre porţile oraşului apărură cinci călăreţi. Era prim- 
centurionul Lempidus cu alţi patru centurioni instructori. Cu Lempidus se 

întîlnise şi se sfătuise pînă acum. Era un veteran distant şi tăcut, dar un 
om de treabă. Deşi mai mic în grad decît Ariort, sarcina îi dădea dreptul, 
pînă la terminarea instrucţiei, să comande cohorta şi să dispună de ea 
după bunul său plac. 

O mie de ostaşi nu era puţin lucru. Chiar adunaţi în coloane strînse, 
de cîte o sută, părea o masă imensă de oameni. Mulţumit de înfăţişarea 
nouă a foştilor prizonieri-sclavi, Lempidus dădu semnalul de plecare. 

Stîngaci în neobişnuitul echipament, dacii porniră, centurie după 
centurie, către marele drum Valeria şi pe măsură ce intrau în el, îşi 
potriveau cadenţa la îndemnul centurionilor. în curînd, precedată de şefii 
călări, coloana se întinse şerpuind ca un balaur. în urma lor scîrţîiau zeci 
de care cu poveri. Ostaşii purtau şi ei sarcini: corturi, ţăruşi, colaci de 
frînghie, unelte şi o sumedenie de lucruri mai mărunte şi nu prea grele. 
Deocamdată nu li se dădură armele. 

Dîndu-se la o parte, din cînd în cînd, şefii priveau cum se scurg 
şirurile prin faţa lor. Urmărind pe furiş chipul lui Lempidus, Ariort 
surprinse un zîmbet strîmb, dispreţuitor, care dispăru tot atît de repede 
după cum apăruse. Fie că unitatea din faţă-i nu aducea cu o cohortă 
romană în mers, fie că el nu avea prea mare speranţă cu dacii aceştia 
barbari, romanul zeflemisea pe tăcute. Acest om ţepos, militar pînă-n 
măduva oaselor, nu luptase niciodată cu dacii şi oricîte i s-au povestit 
despre aceştia, nu putea să le dea cinstirea ce li se cuvenea, ca oameni dîrji, 
neobosiţi şi neînfricaţi. 

Ariort nu era fălos şi nu-şi lăuda compatrioţii, îşi zicea doar în gînd: 

„Ai răbdare Lempidus. Dă-mi răgaz şi vei vedea ce scot eu din dacii 

mei!”. 

Soarele nu reuşise încă să risipească pîcla rece aşternută deasupra 
cîmpiei. Totul părea ceţos şi misterios. Deşi nu erau în apele lor, dacii 
trăgeau aerul adine în piept, li se părea că simt gustul libertăţii. După 
lunga robie în care s-au mişcat şi au trudit într-un cerc strimt, după 
urîţenia muncii de ocară, cu spatele îndoit şi privirile pironite în pămînt, ei 
se tot mirau că nu li se lipiseră de palme cozile de hîrleţe, tîrnăcoape, roabe 
şi tărgi. 

Cu cit se îndepărtau de zidurile Romei, cu cit privirile li se limpezeau, 
iar plămînii apucau tot mai mult aer, cu atît picioarele li se îndoiau mai 
uşor din genunchi şi nu mai tîrşeau ca pe vremuri. 

Drumul fugea la nesfîrşit, îndemnîndu-i către capătul mereu proptit 
în zare, se unduia în largi cotituri, trecea neobosit pe lingă aşezări rustice, 
holde, fineţe şi grădini, încălecînd văile şi albiile nurilor, ascultînd în treacăt 
foşnetul molcom al copacilor, numărînd bornele de piatră puse anume, 
parcă, ca să-i amintească că undeva îl aşteaptă capătul. 


Văzduhul era neclintit deasupra pămîntului prins în chingile gerului. 
Zăpada căzută la idele lui februarie ţinuse doar cîteva zile, pe urmă se topi 
în bătaia vîntului călduţ de miazăzi. Acum, un pui de ger înţepeni din nou 
noroiul frămîntat de picioare, copite şi roţi. Era o ultimă zvîrcolire a iernii, 
căci în aer pluteau de acum aromele primăverii. 

Ariort ieşi din cort, se întinse dezmorţindu-şi mădularele după un 
somn lung. Era tras la faţă, înnegrit de vînt şi ger. Viaţa de lagăr era grea, 
sobră şi dură, nu-i mai rămînea timp nici pentru gînduri, dar se simţea 
voios iar inima îi cînta de bucurie. 

Privi muntele semeţ sclipindu-şi zăpezile muiate în trandafiriul 
zorilor. în jurul culmii ca nişte raze imaculate, coborau prin văi şi prăpăstii 
pîrtii de nea pînă-n pădurile negre de la poale. Asta-i aminti de Dacia, cu 
toate că imaginea acestui munte semeţ avea ceva aparte şi se profila mai 
tăios pe un cer mult mai cald şi mai verzui. 

Pe un colnic cu iarba veştejită, de an, se mişcau ca nişte jucării, 
cîrduri de capre şi asini, urmate de un păstor în mastruca miţoasă şi doi 
Clini zburdalnici. Pe luciul lacului Fucinus, voalat de depărtare, alunecau 
încet două pînze roşii pescăreşti. Rîul din apropiere, strîns în gheţuri, 
curgea tainic sub carapacea sticloasă şi doar la cotituri şi praguri, clocotea 
revărsîndu-se pe deasupra. Departe, spre miazănoapte, abia se zărea 
îngrămădirea albă a caselor Fucenţiei. 

— Tarsa, strigă Ariort! 

— Aici sînt, tribune, răspunse oşteanul care-1 servea, apărînd de după 

cort. 

— Apă! 

— Tocmai am adus-o din gîrlă, tribune. 

Sosi curînd cu un ciubăr plin ochi. 

Ariort îşi scoase tunica şi-şi cufundă braţele în apa îngheţată. Se 
stropi pe obraz şi-şi umezi părul, fornăind de plăcere. Se frecă pe umeri şi 
piept. 

— Toarnă! 

Tarsa ridică ciubărul şi-l deşertă încet peste spatele îndoit, înflorind 
pielea, iuţind mişcarea sîngelui. 

— Frumoasă-i viaţa, zise Ariort ştergîndu-se cu o bucată de pînză 
aspră. 

— în tot cazul, mai asemănătoare cu aceea de pe la noi, mormăi 
Tarsa. 

— Pînă îmbuc ceva, să-mi aduci calul, porunci Ariort şi aruncîndu-i 
ştergarul intră în cort. 

Mîncă pîine cu brinză, bău vin amestecat cu apă caldă, gîndindu-se 
repede, aşa cum se obişnuise în ultima vreme, la o sumedenie de treburi. 
Dar, fără voie, crimpeie de amintiri i se strecurau în minte. Gînduri legate 
de Viola, prieteni, viaţa comodă din Roma, popina grăsunei Upupa, Andena 
... Ah, Andena voinicul, generosul său prieten, îi lipsea mult. Ce mai 
centurion ar fî ieşit din el. Dar Andena însuşi nu-şi dorea aşa ceva. Chiar 
dacă nu era un sclav fugit, nu ar fi primit propunerea de a intra în rindurile 
oastei. Era sătul de ostăşie, voia să facă negoţ cinstit şi nu înceta o clipă să 
viseze la reîntoarcerea în patrie. Ariort nu ştia nimic, nu primise nici o veste 
de la el. 

Se auzi un tropot. 

— Am adus calul, tribune, zise Tarsa ridicînd poala cortului. Apoi 
oşteanul îl ajută să se echipeze: îi strinse curelele loricii, îl încinse cu 
gladiu, îi puse mantaua pe umeri. Ariort ieşi, se întoarse către soarele ce 
răsărea, murmură cu evlavie o rugăciune şi punîndu-şi coiful, încalecă. 

Trimbiţele, care acum un ceas au sunat deşteptarea, de astă dată 
vesteau adunarea pentru instrucţie. Centurionul Lempidus era plecat la 
Roma pentru cîteva zile. în lipsa şefului, instructorii romani se cam 
înmuiară şi deveniră mai obraznici. Cîndul de a-i pune la locul lor îl 
muncea pe Ariort. Treptat-treptat, el îşi cîştigase prestigiul de comandant, 
dar nu îndeajuns ca să fie mulţumit. Atunci cînd intervenea, cuvîntul său 
nu avea destulă greutate în faţa romanilor instructori. De cele mai multe ori 
vina o purta el însuşi. 

Ca de obicei, porni să inspecteze lagărul, corpul de gardă, magaziile, 
grajdurile. Centurionul Eptala îi ieşi înainte şi-i raportă, conştiincios şi 
scurt, cele întîmplate în timpul serviciului său pe lagăr. 

Ariort băgă de seamă că era neguros şi trist. îl ascultă, sfredelindu-l 
cu privirea şi după ce acela termină, îi spuse poruncitor: 

— Spune-mi tot, nu-mi ascunde nimic, Eptala! Acela însă tăcea, 
privind în pămînt. 

— E o poruncă, centurioane, capul sus! 

— Tribune, mi-e teamă să ţi-o spun. Aseară era să fac moarte de om. 

— Nu mă înnebuni, strigă Ariort, lămureşte-mă! 

— Instructorul manipulului nostru adică al meu şi al lui Drigiza, 
centurionul Fabius, m-a pălmuit. 

— Zi-i mai departe, spuse Ariort văzîndu-i frămîntarea şi încruntîndu- 
se. 

— Oştenii au mîrîit ameninţător şi unul din rănduri îmi strigă în 
limba noastră: „Omoară-1, ce mai aştepţi!” Pe urmă au bătut cu toţii în 
scuturi. Am văzut negru în faţa ochilor şi am tras paloşul, dar amintindu- 
mi vorbele tale şi închipuindu-mi ce va ieşi din asta, mi-am înfrînat 
pornirea. Nu voiam să stric într-o clipă ceea ce tu ai clădit cu atîta trudă. 

— Bine ai făcut, Eptala! Lasă asta în seama mea şi vezi-ţi de serviciul 
tău. în curînd vine primăvara şi vom scăpa de ei. Dar, pentru ce te-a 
pălmuit bestia? 

— Pentru că am împărţit vin la ostaşi. 

— Dar asta era porunca mea. E frig şi oamenii amorţesc în corturi. O 
gură de vin îi înviorează. 

— I-am spus-o. 

-Şi...? 

— Mi-a răspuns că el ascultă numai de ordinele lui Lempidus şi cînd 
i-am amintit că avem un tribun, mi-a răspuns în batjocură: „Barbar 
inconştient ca şi tine”. I-am spus atunci că amăndoi purtăm panaşe de 
centurioni la cască şi că trebuie să ne respectăm superiorii, iar el nici una, 
nici alta, a sărit ca un popîndău şi mi-a tras o palmă. Mi-a fost tare greu, 
tribune. 

— îmi închipui prea bine starea ta, zise Ariort, punîndu-i mîna pe 
umăr. Bine ai făcut că ţi-ai înfrînt mînia. Acesta este adevăratul curaj. 

înnegurat dar nu furios, Ariort încalecă şi porni către cîmpul de 
exerciţii. 

î 

Manipulul, adică două sute de oşteni, o sută a lui Eptala şi o sută a 
lui Drigiza, făcea exerciţii de formaţie în careu. Cele două centurii, fiecare 
pe patru rînduri, mărşăluiau, se opreau, se întorceau, evoluau şi, închizînd 
pe stegar înăuntru, se îmbinau într-un patrulater cu latura de cincizeci de 
ostaşi. 

Rău de felul său, centurionul mai era şi prost dispus. La orice 
greşeală sau la tot ce i se părea greşeală, înjura, batjocorea, rupea rîndurile, 
fugărea oamenii şi începea manevra din nou, fără a le da o clipă ca să răsu¬ 
fle. Drigiza, deşi comandant a jumătate din oameni, făcea pe stegarul şi era 
negru la chip. 

— Drepţi! strigă centurionul. — Credeţi că sînteţi „in roşa” (pe pat de 
trandafiri). 

Dacii care învăţaseră pe de rost comenzile, nu prea pricepeau ocările 
latineşti cu care îi copleşea instructorul. Ştiau mai mult din intonaţie că-i 
înjură şi-i ocărăşte. Erau obosiţi şi plictisiţi de sîcîială şi atît de încinşi că 
ieşeau aburii din ei. 

— Acesta nu e careu, ţipa centurionul. „Proh pudor, grex tericula!” 
(Mi-e ruşine, adunătură de sperietori). Rupeţi rîndurile! 

Ariort stătea de o parte, pe calul său înalt şi asculta în tăcere. 
Centurionul, mic de statură, umflindu-se în pene, se întrecea pe el însuşi. îl 
văzu pe comandantul dacilor şi asta îl aţîţă şi mai mult. 

Se legă apoi de ostaşii izolaţi. îi scotea afară din rînduri şi lovindu-i cu 
bastonul peste picioare, răcnea ca un apucat. Ostaşii răbdau cu tărie, se 
întorceau în rînduri ca să repete din nou şi iar din nou manevra. 

— Punem duco (ascultă comanda)!33 Arrige aures, asi-ne! (Ciuleşte-ţi 
urechile, măgarule). 

Atunci Ariort îşi mişcă calul înainte, drept către instructor şi cînd 
acela se dădu grăbit la o parte, îl întrebă: 

— Cum te cheamă, centurioane? 

— Mă întrebi de parcă n-ai şti, răspunse acela obraznic, dar neputînd 
suporta privirea stranie a ochiului de oţel, adăugă în silă: —• Fabius mă 
cheamă. 

— Dar pe mine ştii cum mă cheamă? 

— Aelius Ariortus. 

— Aşa răspunde un militar subordonat şi zelos pe deasupra? 

— Salve tribune! Sînt centurionul Quintus Fabius, delegat instructor 
pe lingă Cohors Milliaria Dacorum. 

— Aşa, centurioane! Acum stai de o parte şi priveşte! Aş vrea să văd 
cum şi-au însuşit dacii învăţătura militară. 



33 Funem ducere = a comanda, literalmente: „a duce funia, şirul”. 

227 

































■ 7 ^ 


Aşteptă nemişcat pînă cînd centurionul, codindu-se, se îndepărtă .şi 
chemîndu-1 la ordin pe Drigiza, îi porunci: 

— Preiei comanda, centurioane Drigisus (pronunţă numele latinizait, 
aşa cum era trecut în tabula unităţii). Vei executa întocmirea în careu. 
Stegar poate să fie şi un simplu ostaş. 

Adăugă apoi tare adresîndu-se dacilor în limba lor: 

— Ostaşi, fiţi cu luare aminte, să nu mă faceţi de ruşine în faţa 
acestui îngîmfat! Drigiza, limpede şi hotărît, începe! 

Dacii se înviorară. Ochii le luceau de mîndrie şi recunoştinţă. Ariort al 
lor n-a fost şi nu va fi vreodată un papă-lapte. 

— Punem duco! strigă Drigiza. Manipul, pe centurii adunarea-a-a! 

Comenzile latine, strigate cu un accent pronunţat străin, erau totuşi 
clare şi hotărîte. Quintus Fabius urmărea cu ciudă crescîndă cum dacii se 
adună, înmărmuresc, se despart pe centurii, manevrează înapoi şi încheie 
un careu de scuturi, de nepătruns: cum la o nouă comandă, suliţele sînt 
împinse înainte ca ţepii unui arici şi în sfîrşit la o ultimă poruncă, 
manipulul se pune în mişcare, încet, pas cu pas, fără să clătească un 
singur scut din locul lui. Rîndul conducător păşea rar şi apăsat şi în 
cadenţa lui, marcată de glasul puternic al centurionului, latura opusă se 
mişca cu spatele înainte, iar celelalte două laturi îşi mutau picioarele în 
stingă ori în dreapta lor. Era o cetate vie, mişcătoare, un mecanism 
înfricoşător, care cu greu ar fî putut fi oprit din drumul lui. 

După ce merse aşa vreo sută de paşi, se opri şi făcu fără greş calea 
întoarsă. Apoi, în cîteva clîpe, Drîgîza desfăcu careul, despărţi centuriile şi 
le alinie în fata comandantului. 

j 

Urmărind manevra cu sufletul la gură, Ariort răsuflă uşurat. Se 
întoarse către înstructor şî-1 întrebă: 

— E bine, centurioane Fabius? 

— Bine, tribune, răspunse acela, străduindu-se să nu-şi trădeze 
ciuda ce-1 cuprinsese. 

— După cum vezi, ostaşii mei nu sînt nîci asinî nici adunătură de 
sperietori. Vor fî ei cîndva sperietori pentru duşmani pe cîmpul de luptă. 
După terminarea instrucţiei să te prezinţi la comandament! 

La amiază, cînd Fabius intră în mîcul pretoriu, Ariort îi zise: 

— Ieşirea ta de ieri ar fî putut să te coste viaţa. Norocul tău că 
barbarii mei sînt mai disciplinaţi decît îţi închipui. Insulta adusă unui 
centurion fie el şi dac se pedepseşte cu degradarea. Firea ta este duşmanul 

tău şi aici eşti în pericol. îţi dau două ore pentru pregătiri. Vei pleca la 
Roma şi vei preda scrisoarea aceasta la cancelaria prefectului Licinius Sura. 
Nu cer să fii pedepsit, ci numai înlocuit. Poţi pleca, Quintus Fabius! 


Din simpatie pentru Ariort, ori convins de cele raportate sincer şi clar, 
severul prefect al Urbei i-a trimis un alt instructor în locul lui Fabius, iar 
delegatului Lempidus, care tocmai se afla la Roma, îi dădu sfatul să nu 
aplice dacilor rutina rigidă a instrucţiei militare. Totodată porunci să fie 
înştiinţat la sfîrşitul perioadei de instrucţie, să vină el însuşi să vadă 
rezultatele. 

Lempidus, om deştept şi prudent, pricepu îndată că faţă de Ariort 
trebuie să adopte o altă tactică. îi dădu de atunci o mai mare independenţă 
şi nu-1 mai trată ca pe un subaltern. Văzînd cum Ariort al lor ia treptat- 
treptat frîiele conducerii în mină, dacilor le creştea inima de bucurie şi 
mulţumire. 

Veni şi luna aprilie, revărsîndu-şi binecuvîntarea peste valea 
Fucenţiei. Tăpşanele înverziră, rîurile îşi domoliră furtunoasa lor rostogolire 
după topirea zăpezilor, lacul Fucinus se acoperi cu sute de pînze pescăreşti, 
numeroase turme urcară către plaiurile înalte, năpădite de flori. 

Ziua hotărîtă pentru inspecţie se apropia. 

Toată suflarea din lagăr se pregătea cu înfrigurare. Se săpau şanţuri 
mai adinei, se înălţau valuri de pămînt mai înalte, se plantau palisade, se 
construiau turnuri de veghe. Toate acestea, lucrate temeinic, după regulile 
artei militare, dădură lagărului de odinioară înfăţişarea unei cetăţi 
adevărate. 

Mulţi daci îşi făcură ucenicia pe lingă instructorii tehnicieni, 
însuşindu-şi cunoştinţele şi deprinzîndu-se cu toate meseriile de care aveau 
nevoie ostaşii din armata romană. 

Cei zece centurioni ai lui Ariort au trebuit să înveţe cu sîrg ca să ştie 
în viitor cum se conduc lucrările de măsurare, nivelare, întărire, de 
construcţie din lemn, zidărie şi amenajări de drumuri. Departe de a-1 
dezamăgi pe conducătorul lor, ei îl asigurară că în orice parte a lumii îi va 
arunca soarta, ei vor şti să înalţe asemenea întărituri, dacă nu chiar mai 
bune. 

înăuntru, castrul strălucea de ordine şi curăţenie. Corturile aliniate la 
sfoară, de o parte şi de alta a drumului bătătorit dintre cele două porţi 

principale, erau proaspăt spălate, bine întinse, cu şănţuleţe în jur pentru 
scurgerea apei în şanţurile mari. 

în pretoriul mic şi curat cîţiva daci se îndeletniceau cu cititul şi 
scrisul ca să poată ţine la zi tabulele cu evidenţa oamenilor, hranei, 
echipamentului şi toate acele socoteli legate de o gospodărie atît de mare. 

Nu o dată se minunaseră instructorii, cît de bine se descurcă barbarii 
în complicatul aparat militar. Constatau, cîteodată, şi nu fără necaz, că 
dacii sînt gospodari înnăscuţi, că nu sînt nici risipitori, nici nepăsători cum 
sînt unele neamuri meridionale. Ceea ce li se părea de-a dreptul uimitor, 
era faptul că aceşti barbari nu păreau să-şi facă datoria în silă, nici de 
teama pedepsei. Cazuri de abatere de la disciplină erau rare şi chiar atunci 
cei vinovaţi îşi primeau pedeapsa fără a crîcni. în schimb, înjurăturile şi 
ocările aruncate pe nedrept îi posomorau şi-i făceau să se încrunte. 

Instructorii s-au convins cu timpul că procedînd cu prudenţă, dar 
mai ales cu dreptate, vor reuşi să scoată mult mai mult din daci decît prin 
constrîngere. Şi deoarece romanii doreau să se achilte cît mai bine de 
datorie şi să placă severului prefect, ei nu-şi mai făcură de cap de atunci 
încolo. 


Sosirea prefectului Urbei atrase din Alba Fucentia şi din aşezările 
învecinate o mulţime de curioşi. Şi pînă atunci pe colnicele din jurul 
lagărului se puteau vedea ţărani, păstori şi pescari, privind ore în şîr 
exerciţîîle. Astfel de spectacole erau din totdeauna gustate cu plăcere. Cu 
armele scînteind în soare, îmbrăcaţî la fel, unităţile militare păreau nişte 
balauri din poveste, ţepoşl şl solzoşl, ce se încolăcesc şl se descolăcesc, se 
întind şi se tîrîie pe cîmpie ca împinşi de vrajă. Priveliştea era măiastră şi 
merita să pierzi cîteva ceasuri de muncă pentru ea 

în ziua sosirii prefectului, toate locurile mai înalte în jurul castrului şi 
al cîmpului de exerciţii erau înţesate de omenire. Veniseră cu mic cu mare, 
pe cal şl catîrl, urmaţi de clini zburdalnici. Ocazia de a vedea un mare 
demnitar, mina dreaptă a cezarului, atrăsese o mulţime de nobili de la ţară, 
nu prea umblaţi şi rustici. îşi puseră hainele cele mai bune, după rang şi 
stare şi-şi aduseră în căruţe şi lectici femeile şi copiii. Pentru nimic în lume 
n-ar fi lăsat să le scape acest prilej. Sosirea unui astfel de personaj suspus 
nu se întîmpla în fiece zl, nici măcar la zece ani o dată. Ceea ce vor fi văzut 
aici, va da hrană spiritelor şi va alimenta discuţiile la ospeţe le lor simple. 

vreme îndelungată, pentru unii pînă la moarte, lăsîndu-le celor nevîrstnici, 
care poate nici nu se născuseră atunci, amintirile pe care nepoţii lor le vor 
repovesti ca pe nişte legende, ca acelea despre trecerea oştilor paşnice ori 
prădalnice, despre răscoale, încăierări ori lupte întîmplate cîndva, în negura 
vremurilor pe meleagul lor. Amintirile vor circula în diferite variante, trecute 
din gură în gură de un lanţ nesfîrşit de generaţii, începînd ca orice basm cu: 
„Era odată, pe vremea bunului cezar Nerva Traian, cînd prefectul Urbei 
Licinius Sura venise la Fucenţia ca să ...” sau: „Era în vremea aceea, cînd 
străbunicul meu era tînăr şi cînd prefectul Romei trecuse prin Fucenţia ca 
să ...”. 

Nici vorbă, va fi pomenit doar prefectul Sura, personaj de prim rang şi 
se va spune că acesta a venit anume ca să-i vadă pe ei fucenţienii, sarea 
pămîntului, stîlpii de nădejde ai imperiului roman, nicidecum pentru a-i ve¬ 
dea pe dacii prefăcuţi în ostaşi romani de către un oarecare Aelius Ariortus. 

în ziua aceea însă, adevăratul erou al evenimentului era tocmai acest 
Ariortus despre care localnicii auziseră că ar fi fost un dac uriaş şi „homo 
fieri non potest formosior” (un om mai frumos nici că se poate). Cu toţii 
voiau să-l vadă. Mai ales femeile căutau să-l ghicească printre şefii călări şi 
din depărtare, căci nimeni nu putea să se apropie de castru din pricina 
gropilor cu ţepuşe, abatizelor, şanţurilor şi altor întărituri. 

Cînd pe drumul Fucenţiei a apărut în depărtare cortegiul prefectului, 
trîmbiţa pîndarului din turn răsună prelung. Garda se repezi afară şi se 
alinie, iar Ariort urmat de instructori ieşi călare pe poartă şi porni la pas în 
întîmpinare. De astă dată, tînărul dac era comandant de drept, căci 
depusese jurămîntul şi semnase în tabulă de primirea cohortei. 

Apropiindu-se de prefect, pe care-1 cunoştea şi-i vorbise la Roma de 
cîteva ori, Ariort îl salută cu braţul întins şi-i raportă curgător, cu glasu-i 
puternic: 

— Salut prefectului Lucius Lucinius Sura! Eu, Aelius Ariortus, tribun 
militar, îţi aduc la cunoştinţă că lagărul este în bună stare, iar cohorta 
auxiliară de o mie de oşteni daci şi zece centurioni aşteaptă ordinele tale. 

Admirîndu-i ţinuta, bărbăţia, frumuseţea. Sura îi şopti şefului 
escortei sale: 

„Aquila non capit muscas” (Vulturul nu prinde muşte) şi acela dădu 
admirativ din cap. 

— Bine, tribune Aelius Ariortus! răspunse apoi tare. Condu-mă în 
castru şi arată-mi ce ai reuşit să faci! Salve Lempidus! adăugă, răspunzînd 
la salutul instructorului. 

Centurionul de serviciu, Denzi, îi dădu onorul gărzii şi după aceea, 
descălecînd, prefectul urmat de suita sa se duse să vadă castrul. Tot ce 
văzu acolo îi plăcu. în micul pretoriu, oştenii-scribi îi prezentară tabulele 
cohortei. Apoi, prefectul scrise cîteva cuvinte şi semnă în actul de instruire 
al unităţii. 

5 

Încălecînd din nou, cortegiul ieşi din castru şi se îndreptă către 
terenul de exerciţii, unde-i aştepta cohorta aliniată. Desprinzîndu-se de 
grup şi venind în faţa trupei. Ariort scoase paloşul şi ridicîndu-1, strigă: 

— Cohorta milliaria de daci, prefectului Lucius Licinius Sura, salut! 

— Salut! răspunseră o mie de glasuri şi prefectul ciulindu-şi urechile 
căută să surprindă în acest strigăt asurzitor note aparte, nefireşti sau 
nesincere, dar afară de faptul că strigarea izbucnită din piepturile barbare 
avea o anumită nuanţă de pronunţare, altceva ce l-ar fi dezamăgit, auzul 
său nu desluşi. Nu ştia că Ariort repetase de nenumărate ori salutul cu 
oamenii săi, rugîndu-i să strige mai voios şi mai cu inimă, spunîndu-le că 
aceasta va fi o ultimă încercare înainte de a porni liberi peste mări şi ţări. 
Nu-i înşelară aşteptările şi pentru asta le era tare recunoscător. 

După aceea, sub privirile prefectului şi ale celor din escorta sa, 
precum şi în faţa mulţimii adunate în jur, se desfăşurară exerciţiile militare: 
marşul, lupta în rînduri strînse şi corp la corp, formaţiile în careu şi 
testudo, aruncarea la ţintă a suliţelor şi tragerea cu arcul. 

Chiar dacă toate acestea nu erau la înălţimea exerciţiilor unor trupe 
vechi de legionari, prefectul nici nu se aşteptase la mai mult. Privind cu 
interes, la un moment dat uitase chiar că are în faţa sa nişte auxiliari 
recrutaţi printre barbari. Pe drept cuvînt, Ariort depăşise toate aşteptările. 
Arăta, şi era de fapt un militar desăvîrşit şi înnăscut. Prefectul îi era 
recunoscător şi abia aştepta să se reîntoarcă la Roma, să raporteze 
augustului Traian ce văzuse la Alba Fucenţia. 

După aceea. Sura ţinu o cuvînitare din care dacii nu au înţeles mare 
lucru, dar pe care au ascultat-o nemişcaţi ca nişte stane de piatră. 

Urmară felicitările aduse comandantului şi instructorilor, după care 
inspecţia luă sfîrşit şi trupa plecă la masă, de astă dată copioasă şi stropită 
cu vin. 

Plecarea dacilor în Orient a fost hotărîtă pentru idele lui mai, adică 
peste o lună; răgaz necesar pregătirii expediţiei. 

Prefectul îi invită pe Ariort şi Lempidus la ospăţul organizat în 
onoarea sa de către duumvirii Fucenţiei. La acest ospăţ, Licinius Sura îl 
aşeză pe Ariort alături pe acelaşi tricliniu, îl prezentă convivilor ca pe un 
nobil de viţă veche; el însuşi îi aşeză coroana de flori pe cap, iar în cupă îi 
puse un inel de preţ în a cărui montură de aur era prinsă o gemă de onyx 
cu reprezentarea divinului cuplu — Hercule-Hebe, simbol al forţei şi al 
sănătăţii. Darul cel mai de preţ, însă, era scrisoarea Violei, pe care, înainte 
de a pleca la Fucenţia, prefectul îi propuse să o scrie şi pe care avu 
amabilitatea s-o înmîneze la ospăţ logodnicului ei. 

Aceste copleşitoare favoruri din partea lui Licinius Sura nu încetară 
decît odată cu moartea acestuia. Prin ele marele demnitar voia să-şi arate 
toată gratitudinea tinerei perechi. 


în casa sculptorului Salubrius era linişte ca într-o zi de sărbătoare. 
Maestrul dădu drumul meşterilor săi şi se plimba singur printre statui, în 
atelier. 

Cufundat într-o stare pe care n-o încercase pînă acum, asista 
neputincios la lupta ce se dădea înlăuntrul său. Gînduri rebele, răsărite de 
nu se ştie unde, îl frămîntau. Asista mut la prăbuşirea viselor sale şi la 
înlocuirea lor cu visele altora. Nu putea să jure că ceea ce i se oferea în 
schimb era urît, prost ori nedemn de el, dimpotrivă, dar... 

„Nu şi nu! îşi zicea. Nici un „dar”. Aşa a fost dat să fie şi nici un 
muritor nu poate să pună mina în foc pentru reuşita sau nereuşita celor ce 
vor urma. Fiică-mea este fericită, dar nu eu i-am oferit această fericire, şi 
asta mă doare. Mai mult, era să stric fericirea ei ca să-i strecor pe aceea pe 
care i-o pregăteam, adică ambiţia mea. La urma urmei, ce este fericirea 
dacă nu ambiţie? O dată satisfăcute, amîndouă dispar ca un fum. Acum, 
acest ginere barbar, pe care, vai mie, tot eu l-am descoperit, acest barbar o 
să mi-o ia, o s-o înstrăineze. Uşor de zis, s-o ducă tocmai în Orient, la 
capătul lumii; floarea asta gingaşă pe care cine ştie cînd o vom revedea. Ah! 
potoleşte-te inimă păcătoasă...!”. 

Se opri. Privi pe fereastră. în grădină, soţia sa Lucreţia culegea flori cu 
Viola, iar Pantia umbla cu panerul după ele. Privind-o pe sclavă, zise cu 
ciudă: 

„Viperă bătrînă!” 

Nu putea să uite că Pantia tăinuia cu neruşinare întîlnirile fiicei lui cu 
Ariort, cînd datoria ei era să-i aducă la cunoştinţă acest fapt. 

„Viperă bătrînă!” repetă şuierînd printre dinţi. 

De fapt, Pantia nu era atît de bătrînă. Avea vîrsta soţiei sale şi era 
poate mai atrăgătoare decît ea. Dacă n-ar fi fost doica copilului său, poate... 
Dar Salubrius nu voia să crească în casa sa copii nelegitimi alături de le¬ 
gitimi. Asta nu duce la bine. 

„Ohi me!”34, zise lovindu-se cu pumnul în piept. Ce gînduri îmi vin 
tocmai acum cînd mă sfîşîie îndoielile. Sînt vesele toate trei, căci îl aşteaptă 
pe „salvator”, iar salvatorul pentru mine nu este decît un răpitor de fecioare, 
cu nimica mai bun decît Rufus Junior. Ohi me! Ce gînduri mă pasc? 
Trebuie să mă duc în lararium, să mă reculeg, să mă rog zeilor să-mi ia 
gîndurile astea nebune”. 

— Mamă, exclamă Viola, de ce nu vine? Mi-a scris doar... ia să mai 
văd odată! 

Scoase din sîn un sul mic de papyrus. îl desfăcu şi-l sărută. 

— Ce să-l mai citesc, doar l-am citit de zeci de ori. Scrie să-l aştept 
după amiază, în ajunul nonelor lui Maius. Azi este ajunul nonelor, nu-i aşa 
Pantia? 

— Da, comoara mea, azi. 

— Atunci, de ce nu vine? 

— Pentru că eşti nerăbdătoare, răspunse mama în locul doîcîi. 

— Şî dacă nu vîne? 

— S-ar putea întîmpla, căcî e militar, iar aceştia nu fac nimic de capul 

lor. 

— Vine el, vine, se amestecă Pantia. De ce o necăjeşti, stăpînă? Nu 
vezi cum fierbe? 

— Vine neapărat, întări matrona Lucreţia. El nu poate să nu vină. 

— Mulţumesc, mamă, mulţumesc Pantia! şi Viola le sărută pe rînd. 

— Cred că avem destule flori pentru cină, zise matrona. Să mergem, 
să mai vedem prin casă, dacă toate sunt la locul lor. 

Nu apucară să intre, cînd se auzi ciocanul de la poartă. 

— A venit! strigă fata şi se repezi. 


34 Vai mie! 

— Viola, stai aici! îi porunci mama. Ştii bine că nu se cade. Are cine 
să-i deschidă. Ai să-l întămpini la intrare în atriu. 

Fata se stăpîni, îşi pipăi pieptănătura şi roza prinsă în ea. 

— Nu sînt urîtă? o întrebă pe Pantia. 

— Tu, rîse sclava? Tu şi urîtă? O, Venus Verticordia, redă-i mintea 
pierdută! 

Răsunară paşi şi sclavul anunţă: 

— Prea cinstitul tabularius Marcus Ulpius Hermadio! 

— O-o-o! făcură toate odată, dezamăgite. Apoi matrona Lucreţia 
adăugă: 

— Pofteşte-l! 

Hermadio apăru în prag. Era de nerecunoscut. Nu mai purta tunica 
de sclav imperial. îmbrăcat sobru în haine de cetăţean, se înclină adine şi 
respectuos. 

— Onorată domina, casa să vă fie prosperă şi familia sănătoasă! Am 
primit o scrisoare de la Ariort... 

— Ah! făcu Viola îngrijorată. 

— ... el îmi scrie că astăzi are de gînd să vă viziteze şi mă roagă să 
trec să vă anunţ în cazul că scrisoarea trimisă vouă nu ar fi ajuns la timp. 

— Am primit-o şi-l aşteptăm, cinstite Hermadio, răspunse matroana, 
îţi mulţumesc pentru bunăvoinţă. Fii binevenit şi te rog să ne ţii de urît. 
Fata mea şi-a pierdut răbdarea şi îi va place, cred, să te întrebe despre 
logodnicul ei, dacă ştii mai multe decît noi. 

— Prea multe nu. Ştiu doar că o duce bine, că prefectul Sura este 
mulţumit de tot ce a văzut la Fucentia. că tot el a semnat ordinul de 
permisie pentru zece zile, iar plecarea în Orient va avea loc în ziua a 
douăsprezecea înaintea calendelor lui lunius. 

— Cam acelaşi lucru îmi scrie şi mie, zise Viola, dar nu ştiu de ce nu 

vine? 

— Vine el, bona virgine, chiar dacă va fi nevoit să-l fure pe înaripatul 
Pegas, ca să ajungă la timp. 

— Eşti foarte amabil, dar de ce stăm în picioare, îndemnă matrona 
Lucreţia. Să mergem în portic, să şedem la aer. După cum văd, cinstite 
Hermadio, nu mai faci parte din familia cezarului? 

— Ba, fac parte, dar în calitate de client. Cezarul mi-a oferit libertatea 
şi mă trimite ca secretar al lui Marcus Hermias în Dacia. 

— în Dacia, exclamă Viola? în patria lui Ariort? 


235 

















— Da, bona virgine, şi asta mă incintă. De mult visam să văd ţara 
unde s-a născut părintele meu. Desigur, faptul de a părăsi Roma natală mă 
cam sperie, îmi dă flori. Poate îmi va fi greu să mă obişnuiesc cu noua mea 
situaţie, poate nu voi rezista iernilor grele de acolo, dar curiozitatea şi 
dorinţa de a fi de folos dacilor mă mină înainte. Plecarea noastră este 

î 

ho ţări tă peste şase zile. Dacă nu venea Ariort aici, mă repezeam eu la 
Fucentia ca să-mi iau rămas bun de la el. 

— îi eşti prieten devotat, bunule Hermadio. 

— îi sînt şi nu ştiu de ce n-aş fi, căci un om ca Ariort mai rar şi... 

Nu termină căci se auzi o nouă bătaie în poartă. Viola sări în picioare. 

— Ele! 

— Stai cuminte. Viola! zise mamă-sa. Să nu fie şi de astă dată o 
surpriză. 

Dar n-a fost. Sclavul intră, anuntînd sosirea tribunului Aelius 
Ariortus. 

Viola n-o mai luă în seamă pe mamă-sa şi se repezi către intrare. 

— Tinereţe zvăpăiată şi nebună, zise doamna cu îngăduinţă şi o urmă 
fără grabă. 

Cînd îl văzu, inima fetei zvîcni ca o pasăre prinsă în pumn. El îi 
întinse mîinile şi ea i se aruncă la piept. Lorica sa era rece şi ţepoasă, dar 
fata nu băgă de seamă. Ariort al ei era lingă ea. 

— Nu fii cupidă. Viola, zise matrona Lucreţia. Lasă-mă şi pe mine să- 
mi îmbrăţişez fiul! Dar, pe unde o fi soţul meu? Caius, unde eşti, Caius? 

După ce se lăsă îmbrăţişat de viitoarea sa soacră, răscolit de duioşie, 
Ariort îl văzu stînd de o parte pe Hermadio. 

— Prietene scump! exclamă el şi îl strînse în braţe. 

— încetişor, voinice, rîse Hermadio, ai să-mi sfarmi oasele! 

în clipa aceea intră Caius Salubrius, potolit de rugă, împăcat cu 
gîndurile sale. Cînd îi văzu pe cei doi prieteni îmbrăţişîndu-se, păcătui din 
nou. 

„Ia te uită! îşi zise. Casa mi-e plină de foşti sclavi”. 

îşi ascunse ironia amară sub un zîmbet dulceag şi apropiindu-se de 
Ariort îi întinse braţele. Ca să spună totuşi ceva care să-l răcorească, glumi: 

— Vezi, Viola, ce logodnic falnic ţi-am găsit? Ariort simţi mai mult cu 
inima decît cu mintea că viitorul său socru nu poate fi convertit, de aceea se 
grăbi în întîmpinarea sa, îi strînse coatele mîinilor întinse şi-l sărută pe 
umăr. Era sărutarea dată de obicei stăpînilor sau patronilor. Ţinea cu tot 

dinadinsul să sublinieze că, cu toată nobleţea sa şi funcţia ce o deţine, nu a 
uitat ce a fost şi că nici o umbră de înfumurare nu-i întunecă mintea şi 
sufletul. 

Om deloc prost, Salubrius simţi la rîndul său ce lecţie de bun simţ îi 
dă viitorul ginere şi căută să imprime vorbelor sale o nuanţă cît mai 
firească. Sincer vorbind, Ariort îi plăcu mult. Ştia că nu e un parvenit. Era 
tribun militar şi arăta ca atare — falnic şi impunător. 

„Ce e al lui, e al lui”, conchise în gînd şi luînd pe Viola de mină o duse 
la Ariort, zicînd: 

— Duceţi-vă în grădină! Nu v-aţi văzut de mult şi cred că aveţi ce să 
vă spuneţi unul altuia. 

— Mulţumesc, tată! exclamă Viola, cuprinsă de o neţărmurită 
bucurie. 

Şi se duseră ţinîndu-se de mină. 

— îţi mulţumesc şi eu Caius, şopti matrona Lucreţia, ai fost generos 
ca niciodată. Mă duc să îngrijesc de cină. 

— Ei, cinstite Hermadio, eruditule, oftă Salubrius, luîndu-1 de braţ, 
nouă bătrînilor ce ne rămîne? Pînă se aşază bucatele, să mergem la mine în 
atelier să-ţi arăt ce am mai făcut, să-mi povesteşti ce se mai aude la palat. 


Marea răsufla larg. Din zare în zare valuri lungi, domoale se risipeau 
în horbote de spumă. Sub soarele voalat uşor de boarea umedă, întinderi 
mişcătoare de peruzea topită se luau la întrecere cu turmele de oiţe albe ce 
se fugăreau neîncetat. însoţite de ţipetele pescăruşilor, trei cîte trei, navele 
zburau către zarea încinsă cu briul violet de sacerdot. 

Luînd pieptiş valul, cele douăsprezece bireme îi pieptănau pletele 
verzi. Ca boturile unor monştri marini, rostrele provelor apăreau şi 
dispăreau. Vîntul tenace, captat pieziş de vele, dînd mult de furcă 
cîrmacilor, îi ajuta pe vîslaşi. Înălţîndu-se toate odată, ca penele unor aripi 
uriaşe, ramele lungi îşi muiau capetele şi opintindu-se o clipă, scăpau cu 
zvîcnet, împroşcînd puntea cu picături. Loviturile ciocanelor de lemn în 
scîndurile sonore marcau ritmul mişcării neostenite. Vîntul şuiera în corzi, 
pocnea în vele. Vîslaşii cîntau cîntece adinei ca apele, înalte ca cerul, largi 
ca zarea. 

Pe punţi, tăcuţi şi uluiţi, şedeau în rînduri dese dacii. Nu erau oameni 
ai mării, nu-i cunoşteau tainele. Nu-i cunoşteau cîntecele, nici legendele. 

Nu ştiau nimic despre naiade, nereide, tritoni şi cai marini. Nu ştiau că 
stăpînii mărilor — Neptun şi Amphitrita cer navigatorilor jertfe şi daruri, că 
monştrii marini Scylla şi Charybda iau în strîmtoarea lor vamă de suflete, 
că dincolo de Coloanele lui Hercule se întinde Oceanul cu Sorbul Mării care 
înghite tot ce se încumetă să se apropie. Totuşi, imaginaţia lor de locuitori 
ai uscatului şi teama superstiţioasă, plăzmuiau chipuri şi năluci în 
viitoarea verde. Şedeau încordaţi, ţinînd în faţă-le scutul, strîngînd în pumn 
suliţa, simţind un gust leşios cînd puntea se lăsa, fugind de sub ei, lipindu- 
se cu toată greutatea de ea cînd se sălta. 

Hula era mică; marinarilor nici că le păsa. Priveau cu milă şi dispreţ 
către „tereştri”. Rîdeau în barbă, gîndindu-se ce ar fi fost dacă s-ar fi stîrnit 
o furtună. 

Oricît de ciudată şi de neobişnuită ar fi fost starea asta nouă, dacii 
simţeau că abia acum trăiesc adevărate clipe de libertate. înghesuiţi pe 
corăbii atît de neînsemnate faţă de stihia pe care o străbăteau, n-o aveau 
decît pe ea de stăpîn, stăpîn fără chip de om sau de zeu, neînchipuit de 
mare, înfiorător de puternică şi cu totul nepărtinitoare. Dacă ar fi să se 
mînie pe acei ce se încumetă s-o străbată, nu ar sta să-i aleagă după 
nobleţe, rang şi putere ci i-ar înghiţi deopotrivă. 

Soarele se apropia de amiază. 

Se îmbarcaseră în zori de zi. Nu fără teamă se urcaseră pe corăbii. 
Doar cîţiva mai văzuseră marea, nici unul însă n-o străbătuse. în ajunul 
plecării veniră cu toţii pe ţărm să vadă. Se apropiară nerăbdători de apa cea 
mare, uimiţi de priveliştea fără hotar. Ştiau că apa e sărată şi o gustară 
neîncrezători, să vadă dacă nu e păcăleală. Culeseră scoici mari, 
nemaivăzute. Unele, puse la ureche, vuiau întocmai ca marea. Din acestea 
nu erau multe şi norocoşii găsitori le păstrară, ducînd cu ei aiurea minu¬ 
nea: colivia în care era închis vîntul. 

Ariort era printre ei, se bucura împreună cu ei, povestindu-le tot ce 
ştia despre isprăvile şi toanele mării. 

Ah, Ariort! îl iubeau din toată inima, deşi cîteodată supărat, îi 
înspăimînta cu privirea ochiului său de oţel. De cînd se ivise în viaţa lor au 
avut timp să-l cunoască şi cu cît îl cunoşteau mai bine cu atît se minunau. 
Şi la el în ţară era vestit şi cîntat. Pe cei mici şi neînsemnaţi nu-i slăveşte 
nimeni în cîntece. Dar Ariort nu era ca ceilalţi; pînă şi ochiul i-a fost luat ca 
să nu semene cu cei mulţi. Unii spuneau că nu-i om ca toţi oamenii, că e 
născut din sămînţă de zmeu, căci care om poate cît poate el? Cînd mai veni 

şi cu zîna aceea, frumoasă ca-n poveşti şi le-o arătă spunîndu-le că-i este 
nevastă, cine ar fi putut să creadă că un om poate fi copleşit cu atîtea 
daruri de preţ. Unii au oftat din rărunchi, alţii s-au întristat, zicîndu-şi că 
acum Ariort nu e numai al lor şi că femeia îl va înstrăina. 

„Ah, Ariort, Ariort!” 

Din cînd în cînd aruncau priviri înainte, să vadă dacă mai bate în vînt 
fîşia roşie de pe catargul navei conducătoare. Acolo era Ariort al lor, mereu 
în frunte, cu ei toţi după el. Treptat-treptat, cu sfiiciune, cei meşteri în viers 
dulce şi potrivit, încropiră cîntece despre conducătorul lor, aşa cum o 
făcuseră şi ceilalţi, acolo, în iadul Sarmizegetusei, cînd el îi ducea la luptă. 

Şi Ariort, simţindu-le parcă chemarea, privea din cînd în cînd înapoi, 
la rîndurile de bireme înţesate cu daci. Stătea la provă trăgînd adine aerul 
reavăn în piept, scrutînd zarea nesfîrşită. Pieptul i se sălta cu mîndrie. 
Biruise soarta. Iată-1 scăpat ca o săgeată din cercul avatarurilor vieţii. 
Străbătuse un drum anevoios, cu suişuri istovitoare şi coborîşuri 
ameţitoare. Părea că de acum înainte acesta se aşterne neted şi drept în 
faţa sa. Aşa e oare? Nu cumva este prea fălos? Oare soarta a fost vreodată 
înfrîntă de vreun om? Pînă şi zeii sînt supuşi marelui Fatum. în clipa 
următoare se înfricoşa de cutezanţa sa. 

Nu degeaba îl cuprinsese mîndria căci simţea o neţărmurită bucurie 
de a trăi. Iubea şi era iubit, iar starea de împlinire desăvîrşită îl îmbăta. O 
fiinţă curajoasă se avînta alături de el în necunoscut. 

Aruncă o privire către încăperea de la pupă, unde în dosul perdelei se 
odihnea soţia sa. Soţia! Vorbă de sacru legămînt în faţa oamenilor şi zeilor, 
mîndria bărbatului căruia i-a fost încredinţată perechea. Cînd, după 
ospăţul de nuntă, cortegiul miresei, cîntînd şi jucînd, se apropie cu torţe de 
casa sa, el o întrebă în prag, aşa cum cerea datina latină: 

„Cine eşti tu, fecioară?” 

Ea îi răspunse cu sfială, tot după datină: 

„Ubi tu Gaius, ego Gaia”35. 

în jur rîsete, cîntece, urări. Pumni de monedă măruntă zăngănind, 
grindină de nuci rostogolindu-se pe lespezi. 

Un val mai năltuţ, despicat de provă, îl împroşcă. Simţi pe buzele sale 
picături sărate. Viola obosită dormea legănată de valuri. Marea îi plăcea 
mult şi nu-i pricinuia nici un rău. 


35 Unde eşti tu Gaius, acolo sînt şi eu — Gaia 

Atunci, în seara nunţii, cînd se opriseră în faţa porţii mirelui, pronuba 
(nuna) cea isteaţă, mătuşa Violei, privi cerul să vadă dacă steaua Vesper 
apăruse pe poala lui şi o îndemnă pe mireasă să purceadă la îndeplinirea 
datinei. 

Cu mîini tremurătoare. Viola legă panglici colorate de clanţă, luă din 
mina pronubei vasul cu ulei aromat cu tămîie şi unse balamalele uşii. 
Tinerii însoţitori stinseră torţele aruncîndu-le cît mai departe. Mulţimea 
voioasă se repezi să le culeagă, să le rupă şi să le împartă, căci aduceau 
noroc. Oaspeţii de onoare — Plinius şi Apollodor, care ţinuseră mult să fie 
martori tinerei perechi şi petrecuseră ziua toată la ospăţ, deschiseră uşa, o 
ridicară pe mireasă în braţe şi o trecură peste prag. Atunci şi Ariort păşi 
înăuntru. Din clipa aceea. Viola îi era soţie în lege. 

„Hymeneo! Hymeneo!”^^ strigau cei din jur. 

Vela mare pocni cu putere, cît p-aci să se întoarcă pe dos. Cîrmaciul 
culcîndu-se cu toată greutatea pe cîrmă, se răsti cu asprime la marinarii 
care manevrau corzile. Birema zvîcni, se redresa şi porni să despice valul, 
ca înainte. 

Despărţirea de prieteni era grea. Cînd pleci atît de departe, nu ştii 
niciodată dacă vei reveni. Ziua din ajunul plecării lui Hermadio şi-o petrecu 
cu acesta. Mai întîi în casa sa, împreună cu Viola, apoi ieşiră doar ei doi. 
Hoinăriră prin oraş pe la locurile dragi. Trecură prin forul lui Traian, să 
vadă cum merg lucrările, coborîră la templul zeiţei Spes şi se abătură la 
podul lui Fabricius să-şi ia rămas bun de la bătrînul ghicitor. 

„O, feţii mei! zise Lupulus fîxînd cerul cu găvanele ochilor săi scurşi. 
— Plecaţi fără teamă, căci nu vă paşte nici un rău. V-am citit ursita la 
amîndoi. Este lină şi limpede ca un lac de munte. Veţi avea greutăţi ca toţi 
oamenii inimoşi care se zbat pentru alţii, dar voi sînteţi suflete tari şi le veţi 
birui”. 

în ziua acea, glasul său sonor şi melodios avea un iz de melancolie. îl 
trase pe micul Myro lingă el şi continuă: 

„Nenumăraţi oameni au venit aici, în lumea mea strimtă ca podul 
acesta, dar şi fără hotar ca întunericul ce mă învăluie, să le ghicesc, să le 
spun ursita. Puteam eu oare să le-o spun la toţi? Unii o au atît de 
neîndurătoare că numai grozăvia nenorocirilor ce-i păştea era destulă ca să 
mă amuţească. Orice om face pe grozavul şi susţine că e pregătit să afle 


36 Hymen - zeul căsătoriei 

totul despre el, de fapt nu aşteaptă decît să i se spună despre miracole şi 
daruri zeieşti, căci tot omul se crede alesul sorţii. Mulţi au venit să-şi ia 
rămas bun de la mine, asemenea vouă şi le-am pierdut urma pentru 
totdeauna. Au fost şi dintr-acei care au reapărut şi au venit să-mi 
reamintească de ei. Multora le-am uitat vocile şi deoarece nu le-am 
cunoscut niciodată chipurile, ei s-au topit în întunericul memoriei mele. 
Dar nici unul n-a venit să-mi spună că l-am minţit. Ştiu că şi voi veţi reveni 
şi mă veţi căuta. S-ar putea să mă mai găsiţi, s-ar putea să nu... Dacă ştiu 
să ghicesc ursita altora, nu pot să mi-o ghicesc pe a mea. Dar voi veţi reveni 
curînd. Cine a trăit la Roma, nu poate să nu revină”. 

Pe urmă se duseră în Subura şi intrară în popina copei Upupa. Băură 
cu bătrîna cîte o cupă de vin şi-şi luară rămas bun de la ea. Fetele Upupei 
şi cele cîteva hetaire au amuţit, privindu-1 pe Ariort ca pe un zeu pogorît de 
pe Olymp. Trecură apoi Tibrul peste podul Aelius, coborîră pe malul celălalt 
pînă la podul lui Nero şi se reîntoarseră prin grădinile Agrippinei. Acest 
drum le aminti de inimosul Andena şi de păcăleala pe care acesta i-o 
trăsese stăpînirii. 

„Cînd vei sosi în Dacia, Hermadio, caută-1 neapărat pe Andena. Oare 
îl vei mai recunoaşte în alte straie şi fără barbă? L-ai văzut astfel doar cîteva 
ore”. 

„îl voi recunoaşte, fii pe pace!” 

„Să nu te trădezi şi să nu-i spui pe numele lui adevărat! Acum îl 
cheamă Fabius Fortunatus!” 

„Voi fi foarte prudent, Ariort”. 

„îmbrăţişează-1 din partea mea, povesteşte-i tot ce ştii despre mine şi 
spune-i că şi-a făcut culcuş trainic în inima mea”. A doua zi îl conduse 
împreună cu Viola pe Hermadio pînă la Via Salaria, drumul ce ducea către 
portul Ancona. 


Din dreapta se apropia un cîrd de nave greoaie de marfă. Pluteau în 
linie frîntă, captînd cu greu vîntul potrivnic. Cînd se apropiară, marinarii 
celor două flotile îşi strigară unii altora presupunerile în legătură cu vremea 
şi urări de drum bun. Vîntul creştea în intensitate. 

Cînd se duse la Apollodor să-şi ia rămas bun, Ariort îşi puse straiele 
vechi de libert, acelea cu care îl însoţise în atîtea peregrinări. Şi le puse în 
semn de modestie şi recunoştinţă. Maestrul era trist deşi dorea să pară 

vesel, îşi dădea seama că un altul ca el nu va găsi, dar nu voia să-i pună 
piedici în calea fericirii. Ah! fericirea! Ce o mai fi şi asta? Aşa ori altfel 
flecare o are pe a lui, fiecare şi-o urmăreşte în felul său, chiar dacă nu e de 
găsit nicăieri. 

„Soarta ne mină pe toţi către Orient, zise Apollodor cu privirea 
pierdută în gol. în curînd Plinius va fi numit guvernator al provinciei 
Bithynia şi dacă nu va apuca să plece pînă la stricarea vremii, se va duce la 
anul, îndată ce va începe să sufle Favonius cel prielnic navigaţiei, să-şi ia 
postul în primire în Nicomedia. Pe el soarta îl mînă spre miazănoapte, către 
ţărmurile binecuvîntate ale Propontidei, pe voi doi în inima Orientului acolo 
unde Euphratus străpunge munţii, iar pe mine către Damascul meu arzător 
şi plin de miresme. Dorinţa mea de a-1 revedea este atît de copleşitoare, că 
îndată ce voi vedea Columna înălţată şi nu mai e mult pînă atunci, voi lăsa 
treburile în seama ajutoarelor mele şi mă voi îmbarca”. 

„Maestre, întrebă Ariort, am văzut şi eu deunăzi Columna. Cu ce va fi 
decorată?” 

Surprins de întrebare, Apollodor răspunse descumpănit: 

„în proiect ea apare nudă, şlefuită doar. M-ai pus pe gînduri cu 
întrebarea ta. într-adevăr, cu ce aş putea-o decora?”. 

„lartă-mă, binefăcătorul meu! N-am vrut să-ţi pricinuiesc necazuri. 
Ştiu că ai destule. Dacă ar fi fost vorba de un stîlp oarecare, dar este vorba 
de coloana amintirilor”. 

„Coloana amintirilor? De ce îi zici aşa?”. 

„Cum aş fi putut s-o denumesc altfel? Ce ar fi putut să simbolizeze 
aşa goală cum e? Inscripţia de pe soclu arată că menirea ei este de a servi 
ca jalon, martor al sforţării uriaşe depuse la nivelarea locului unde se con¬ 
struieşte forul cel nou. Decoraţiunile de pe soclu şi capitel, dimpotrivă, 
dovedesc că menirea coloanei este de trofeu, cită vreme statuia din vîrf 
atribuie ei rolul de monument pentru glorificarea împăratului”. 

„Ţi se pare încurcat, nu-i aşa?”. 

„N-am nici un drept să critic o operă atît de perfectă ca proporţii, mă 
refer doar la simbol. Dacă n-ar fi avut loc războiul, n-ar fi existat nici forul, 
nici Columna Centenaria. Toate au fost înălţate din prăzile luate în Dacia, 
de aceea socot că numai războiul poate fi eroul principal, numai lui, acestei 
epopei fără seamăn se cade închinat monumentul”. 

„Eşti un dac incurabil, Ariort, dar socot că ai dreptate. Şi mie mi-a 
străfulgerat prin minte o idee asemănătoare, doar că nu m-am gîndit la 

coloană ci la o serie de frize. Asta mi-a venit la carierele din Luna. atunci 
cînd tu cu alţi robi încărcai blocul de marmură pe corabie. îţi aduci aminte? 
între timp, copleşit de treburi am uitat. Mi-ai amintit acum un mare adevăr, 
că o operă de artă care nu a fost gîndită profund nu valorează nimic. Sînt 
hotărît să cer învoirea împăratului de a ilustra coloana cu scene din 
războaiele daco-romane şi sper că augustul nu se va opune după cum nu s- 
a opus niciodată proiectelor generoase. Voi strînge un mănunchi de meşteri 
talentaţi şi-i voi pune să-mi facă proiectul. O coloană ca asta, acoperită cu 
reliefuri iscusite va fi unică în lume. îti mulţumesc Ariort, chiar dacă din 
pricina ta voi trebui să-mi amin plecarea în Orient. Columna nu va rămîne 
goală de conţinut”. 

„îţi mulţumesc şi eu, iubite maestre, în numele dacilor care nu vor fi 
înghiţiţi de uitare. De acolo de sus ei vor aminti generaţiilor viitoare că au 
fost viteji şi aprigi şi au îndrăznit să se împotrivească sublimei Rome”. 

„Inimă înfocată, tu ştii să înflăcărezi pe cei din jurul tău. Dar ne-am 
luat cu vorba iar tu ai venit să mă întrebi de Melitene, oraşul în care te 
trimite stăpînirea. în tinereţe am colindat Orientul în căutare de monu¬ 
mente şi opere de artă, fireşte am trecut şi prin acest centru important al 
Capadociei. Pe vremea aceea Melitene era reşedinţa legiunii XII Fulminata, 
adusă acolo de către cezarul Titus. De cîtva timp cohortele acestei legiuni 
au fost împrăştiate şi mutate către miazăzi la Edessa, Carrhae, Circesium, 
dincolo de Euphrat, în cîmpia Mesopotamiei, sau retrase dincoace de fluviu 
la Apamaea şi Epiphania, ca să liniştească spiritele alarmate de zvonul unui 
nou război cu Părţii. Sirienii mei sînt oameni paşnici şi sperioşi. Războiul 
poate să izbucnească ori ba, ei însă se gîndesc la mai rău. Luptele pentru 
tron în Partia, solii romani care pleacă şi vin, dar mai ales cîteva revolte 
înăbuşite de ai noştri în Mesopotamia, i-au speriat de tot. îţi spun toate 
acestea nu ca să te îngrijorez, ci ca să te previn şi să te fac să pricepi de ce 
te trimit tocmai acolo. La Melitene nu au rămas decît vreo două-trei 
centurii. Muntenii de dincolo de Euphrat, nomazi şi prădalnici, o ştiu şi s- 
au obrăznicit peste măsură. Ei nu ascultă nici de Roma nici de Partia pe 
teritoriul căreia sălăşluiesc. Romanii, puţini la număr, se mulţumesc să se 
închidă în cetate şi împreună cu populaţîa satelor din jur refugiată între 
zîduri privesc neputincioşi cum năvălitorii fac prăpăd în jur. O mie de 
oşteni ai tăi sînt o forţă, iar tu, din cîte te cunosc, nu eşti omul care să 
rabde asemenea nelegiuri. Dacii sînt obişnuiţi să lupte în munţi şi codri şi, 
cine ştie, poate că ţi-e dat să devii adevăratul stăpîn al acelor meleaguri: 

poate că numele tău va răsuna prin munţii aceia şi dus departe de ecou, le 
va tăia pofta vrăjmaşilor de a mai trece hotarul”. 

„O, exclamă Ariort, dacă e vorba de munţi şi codri, nu am să mă 
mulţumesc să-i gonesc pe duşmani, îi voi scoate pînă şi din bîrlogul lor. 
Credeam că acolo e un fel de deşert...”. 

„Nu, Ariort, să nu-ţi fie teamă de asta. Ştiu prea bine că soţioara ta, 
cu tot curajul ei, n-ar fi suportat viaţa în pustietăţi. Dimpotrivă, la Melitene 
ea va găsi aproape tot ce-şi poate dori o romană: casă îmbelşugată, terme, 
distracţii, societate amabilă. De altfel, Melitene este un oraş prosper şi o 
cetate inexpugnabilă, aşezată pe o înălţime care domină o vale mănoasă şi 
înfloritoare. Hotarul, însă, pe care vei fi nevoit să-l aperi se află pe Euphrat, 
nu prea larg acolo dar vijelios, care-şi croieşte drumul prin munţi şi codri, 
şerpuind ca un balaur şi prăbuşindu-se de pe praguri în nenumărate 
cascade. Sînt locuri de o neasemuită frumuseţe care o să te vrăjească, după 
cum sînt sigur că o să te vrăjească tot ce în drumul tău pînă acolo vei 
întîlni. Din păcate nimeni nu-şi poate închipui Orientul în toată 
splendoarea lui. Cine nu s-a plimbat pe ţărmurile Propontidei şi ale Mării 
Egee, cine n-a văzut Pergamul, Ephesul, Rhodosul, Miletul, de bună seamă 
şi Damascul meu, cine n-a stat plin de uluire în faţa zidurilor cu trei sute 
şaizeci de turnuri ale Antiohiei, cine n-a brăzdat cu barca luciul lacului 
Denisos şi nu s-a odihnit în umbra dumbrăvii sacre a Daphnei, cine n-a 
tras pe nări mireasma îmbătătoare a desişurilor de mirţi, oleandri, lauri, 
măslini, dar mai ales cine nu a rătăcit prin codrii seculari de cedri din 
munţii Libanului, acela nu cunoaşte Orientul şi nu poate să se laude că a 
văzuţi ceva asemănător în viata lui. Odată ajuns în inima Orientului nu-ti 
va fi greu şi nu-ţi vor lipsi ocazii să vezi multe din aceste splendori, chiar 
dacă distantele între ele se măsoară cu sute de mile. Poţi să te consideri 

fericit că vei pleca în curînd în aceste Cîmpii Elisee coborîte în mod 
miraculos pe pămînt. A nu le apăra de hrăpăreţii năvălitori e păcat. 
Instaurînd pacea, ordinea şi bunăstarea. Roma se străduieşte din răsputeri 
să le menţină. A fi nepăsător este o crimă, de aceea lupta se dă pe viaţă şi 
pe moarte”. 

Ascultîndu-1 cu cea mai mare luare aminte, Ariort îşi limpezea încetul 
cu încetul toate întrebările chinuitoare cu care venise la acest mare artist şi 
binefăcător al său, în prietenia şi bunăvoinţa căruia avea cea mai mare 
încredere. El însuşi îşi schimbase demult părerea despre romani, despre 
lumea asta pestriţă unita prin ceva mult mai tare decît neam, sînge. 

credinţă. îşi dăduse limpede seama că pînă şi ultimele sale argumente 
împotriva Romei se clatină din lipsă de temelii şi că din două rele înţelept 
este să-l alegi pe cel mai mic, iar răul ce izvora din dominaţia romană pînă 
la urmă se întoarce în bine. Pericolele, ce-1 pîndeau acolo departe, nu-1 
speriau. Meleagurile tainice îl atrăgeau cu vraja necunoscutului lor. Totuşi 
mai dăinuia o îndoială: oare va rezista Viola, în ciuda celor spuse lui de 
Apollodor, avatarurilor vieţii noi ce o aşteaptă? 

Luat cu gîndurile, Ariort nu băgă de seamă cînd dispăruseră 
pescăruşii. Pesemne se întoarseră la ţărm. Asta nu-i trecu prin minte decît 
atunci cînd zări un cîrd de delfini însotindu-1 cu alai. 

î 

Privind tumbele, săriturile, răsucirile corpurilor negre, lucioase, Ariort 
se gîndi că Viola nu văzuse încă aşa ceva. Trecu puntea şi ridicînd perdeaua 
îi privi chipul îmbujorat de somn şi gura ca o rodie. Nu se îndură s-o 
trezească. O rază îi gîdilă fetei obrajii, pleoapele bătură o clipă şi se 
deschiseră. 

— Iubitule, zise întinzîndu-i braţele, am avut un vis frumos şi straniu. 
Spune-mi, m-am trezit ori visez mai departe? 

— Nu ştiu, iubito. Poate nici eu nu sînt treaz. 

O luă în braţe, o ridică şi punîndu-i stolla pe umeri, zise: 

— Vino să vezi delfini adevăraţi, nu ca acei sculptaţi pe frizele 
frontoanelor! 

Vîntul îi răcori Violei obrajii, privirea înceţoşată de somn i se limpezi. 
Sprijinit de parapet, el o ţinea strîns, să nu-şi piardă echilibrul. Vîntul cînta 
în coarde şi vele. Vîslele lungi se înălţau şi se lăsau în cerc lîn, zăbovind o 
clipă în apa verde, mîsterîoasă. 

în stîhîa ce le era atît de prielnică, delflnîî îşî revărsau din plin 
bucuria de a trăi şi această bucurie îi încînta şi-i molipsea pe oameni. 
Rîsete, zîmbete, braţe întinse, strigăte de uimire. 

Străpungînd valul, răsărind în horbote de spumă, ţîşnînd afară ca 
împînşî de arcuri, delflnîî jucăuşi, încrezători, plînî de voie bună, păreau a fi 
călăuzele oamenilor în drumul lor către ţărmuri cu himere, către grota de 
mărgean a Amphîtrîteî. 

Vîntul înteţit spulbera spuma de pe coamele valurilor. 

Finis coronat opus 
(Sfîrşitul încununează opera) 

Ghicitorul Lupulus se sculă ajutat de băiat, îşi potrivi cîrja sub braţ, 
adulmecă răcoarea adusă de adieri de la rîu, îşi întoarse găvanele ochilor 
către apus şi după felul în care razele îi cădeau pe obraji îşi dădu seama de 
timp. 

— Mai avem vreo două ore pînă se înserează, Myro puer. Vreau să 
ştiu ce s-a făcut acolo, la forul cel nou al lui Traian. Tu eşti lumina mea, 
condu-mă! 

Lăsară podul în urmă, ocoliră templele celor trei zeităţi şi ajunseră la 
poarta Carmentalis. 

— Nu mă trage în stingă, răutăciosule, zise deodată Lupulus. Vrei să 
ocoleşti Capitoliul şi să colinzi străduţele acelea ticsite de lume? Ştii doar că 
asta mă oboseşte şi că drumul întortocheat este mai lung. Ia-o la dreapta pe 
Vicus lugarius! 

— Am vrut să trecem pe lingă dughenele cu dulciuri, stăpîne. 

— Vai Myro, ai uitat că nu mai eşti copil mic? La zece ani ai tăi n-ar fi 
trebuit să te gîndeşti la nimicuri. Te înţeleg, n-ai avut parte de copilărie cu 

jocurile şi deliciile ei, dar ai puţină răbdare şi te vei răzbuna pe anii irosiţi 
de pomană lingă un ciot neputincios ca mine. Gîndul mi-e mereu la viitorul 
tău. 


Bătănd cadenţa paşilor cu vîrful cîrjei în pietrele drumului, bătrînul 
bombănea mereu: 

— Bunul Hermadio a plecat departe, dar mi l-a lăsat în schimb pe 
Eutyches. Acesta va fi de acum mentorul tău iar... 

— Nu voi mai fi cu tine, stăpîne? 

— Şi ce, îţi pare rău? Cu umilinţă şi rugăminţi am obţinut cuvîntul 
ilustrului Apollodor să te ia în casa sa, să trăieşti şi tu printre oameni, să te 
mişti, să rîzi, să nu mai îngrijeşti o ruină bătrînă ca mine. Mie nu-mi mai 
trebuie nimic; sînt ca şi mort. 

— Nu vorbi, aşa, stăpîne, seinei băiatul, lipindu-se de moşneag, ştii 
doar că şi eu te iubesc. 

— Ştiu, puer, ştiu. Tu mă iubeşti în felul tău, ca un copil zvăpăiat 
priponit cu un picior de pod şi cu altul de mine. Lasă, lasă! Va veni vremea 
ta. Are grijă bătrînul tău călău să-ţi facă o soartă mai bună. 

Băiatul se învioră, Lupulus o ştia după pasul lui devenit săltăreţ şi 
mai grăbit. 

„Iată, îşi zise bătrînul, se şi grăbeşte către noul său destin”. 

Trecură pe sub malul stîncos al cetăţii Capitoliului, cu resturi de 
ziduri străvechi lipite de povîrnişurile lui. 

Băiatul privea cu plăcere şi jind scara săpată în piatră care ducea 


sus. 

— într-o zi am să le urc, zise cu hotărîre. 

— Ce vrei să urci, puer, întrebă Lupulus? 

— Cele o sută de trepte, pînă sus. Să văd Roma întreagă. 

— Ah, sîntem sub Stînca Tarpeiană? Ai să le urci, de bună seamă. 
Deocamdată n-o să te las eu şi nici vigilii, prea eşti zdrenţăros. Oare mai 
sînt vigili acolo sus, ca pe vremea mea, Myro? 

— Sînt, stăpîne, dar eu voi urca frumos îmbrăcat şi le voi da dulciuri 
ca să mă lase. 

— Va trebui să iau şi eu niscaiva turte dulci cu mine să-l îmbunez pe 
fiorosul Cerber, să mă lase să cobor în Tara Umbrelor. 

— Ce-ai spus, stăpîne? 

— Am spus-o pentru mine. Acolo am să văd din nou, căci spiritele nu 
au nevoie de ochi şi-mi voi încălzi la focul veşnic ciolanele mucegăite pe 
malul Tibrului. 

— Unde? 

— Nu ştiu nici eu. O fi aproape, o fi departe, cine ştie? Cînd ajungi să 
ştii nu te mai poţi întoarce ca s-o spui şi altora. 

Băiatul nu-1 întrebă de două ori. Era obişnuit cu vorbirea asta în 
dodii, aşa cum vorbea celor care veneau să le ghicească soarta. „Sunt verba 
et voces...” şi aşa mai departe. Privea cu nesaţ în jurul său. Ieşea atît de rar 
cu stăpînul. De obicei, nu făceau decît drumul pînă la pod şi de la pod la 
cocioaba lor de dincolo de Tibru. 

în dreptul basilicii lulia, unde se ţin adunări publice şi se judecă 
procesele, nu ştia la ce să se mai uite. Peste tot case şi temple, cu frontoane 
sprijinite pe coloane înalte cit brazii din munţii unde se născuse. Acolo, 
între edificiile măreţe ale dealului capitolin şi forul roman era Umbilicus, 
buricul Romei. Se zice că de acolo, de la un stîlp aurit, se socoteşte 
lungimea tuturor drumurilor care pornesc din Urbe. Privea cu încîntare la 
statui, obeliscuri, porţi uriaşe, străzile pline de forfotă. Trecătorii se dădeau 
în lături cu teamă din drumul ghicitorului. Acei care îl cunoşteau îl salutau 
cu respect. 

— E mare mutilat, îi lămureau pe cei care nu-1 cunoşteau. 

— Metoposcopus cu mintea luminată de zei. 

— Să te duci o dată la Pons Fabricius, să-ţi ghicească! 

Zăpăcit de impresii şi de îmbulzeală, băiatul nu mai ştiu pe unde s-o 
ia. 

— Arătaţi-i drumul, cetăţeni, zise Lupulus, oprindu-se şi rotindu-şi 
capul în toate părţile. — Trebuie să mă duc la forul cel nou. 

— Ia-o la stingă, băiatule, zise unul, pe lingă forul lui Caesar, ocoleşte 
Mamentina şi mergi la vale pe povîrnişul Argintarilor. Ai să vezi tu! Acolo se 
lucrează. 

— Acum ştiu, zise Myro şi-l trase pe bătrîn. Merseră cîteva sute de 
paşi şi băiatul, recunoscînd locul, îl ajută pe bătrîn să urce cîteva trepte ale 
unei clădiri lipite de coasta Capitoliului. 

— De aici se vede ca în palmă, zise. 

— Spune-mi şi mie ce vezi! 

— Drept în faţa ta, stăpîne, o casă mare cu o sumedenie de coloane 
de jur împrejur. Se mai lucrează la acoperiş. în dreapta ei o piaţă întinsă cu 
un călăreţ tot numai din aur. 

5 

— De aur zici? Fii pe pace e doar aurit; nu se fac statui din aur curat. 
Cum arată călăreţul? 

î 

— E cu capul gol, doar cu o coroană de lauri şi ţine mina întinsă 
înainte. 


— Trebuie să fie statuia împăratului. Ce mai vezi? 

— Meşterii mai aşază lespezile în preajma ei. în jurul pieţei e un gard 
de coloane. 

— Portic, prostuţule. 

— Da, portic, stăpîne, iar în stingă casei celei mari — un fel de stîlp 
înalt pînă la cer. 

— Ei! Chiar aşa, pînă la cer? 

— Tare înalt şi stă pe un fel de căsuţă cu o uşă. 

— Asta-i columna despre care mi-a vorbit Eutyches. E ceva sus în 
vîrful ei? 

— Da, un om, tot din aur. 

— Du-mă mai aproape de coloană, Myro! Şantierul era împrejmuit cu 
un gard scund şi de acolo de jos Columna i se păru lui Myro ameţitor de 
înaltă. 

Se lucra de zor. Mai erau multe lucruri de pus la locul lor. Rotocoale 
de coloane zăceau împrăştiate pe jos. Meşterii le ridicau cu scripeţi şi le 
lipeau una de alta. Era ca un joc de copii şi Myro se topea de plăcere. I se 
părea tare uşor să faci o astfel de treabă. Nu ştia că un capitel, soclu sau 
un fragment de coloană este mai greu decît un chiup plin cu grîu la care se 
opintesc zece sclavi. Nu băga de seamă cum se întind şi vibrează funiile 
macaralelor sub greutatea lor. Stive de lespezi, pregătite pentru pavaj i se 
păreau grămăjoare de pietricele pentru joaca copiilor. 

Dar, cel mai uimitor lucru era Columna. După ce-şi desfată privirea 
cu toate celelalte, îşi săltă căpşorul şi nu-şi mai dezlipi privirea de ea. Era 
înconjurată de schele şi aproape pe fiecare platformă stăteau doi-trei 
meşteri, albi ca brutarii din pricina prafului de marmoră şi care ciocăneau 
coloana după nişte linii desenate cu roşu. Pînă la ei se suiau alţi meşteri, cu 
suluri în mîini şi le arătau cum să facă. Cîteodată, unul scotea din taşcă o 
sculă şi măsura cu ea, lămurind ori certînd pe cel care ciocănea. Partea de 
jos a coloanei era deja acoperită cu scene şi tablouri, atît de vii că păreau să 

iasă afară, din piatră. Se vedeau rînduri de ostaşi înarmaţi, ieşind pe poarta 
unei cetăţi, cu steaguri, ca la paradă. Un moş cu barbă încîlcită, mai mare 
decît toţi, ieşea pînă la brîu din apă şi ţinea într-o mină o corabie, una 
dintr-acelea care trec adesea pe Tibru. Să tot stai, să priveşti aceste 
minunăţii. Ce joacă frumoasă! Mult mai frumoasă decît să rostogoleşti 
nucile pe jgheab, ori să mîi cercul cu un beţişor, cum fac copiii din 
suburbia lor. 

Şi pe căsuţa care sprijinea coloana erau cioplite tablouri dar acestea 
erau atît de încîlcite că Myro nu înţelegea mai nimic. Se vedeau acolo, 
amestecate de-a valma — coifuri, scuturi, săbii, lănci, iar deasupra uşii, pe 
o tăblie, între două muieri zburătoare, un meşter termina de ciocănit nişte 
litere. 

„Ce frumos, îşi zise băiatul! Am să-l rog pe stăpîn să venim mai des pe 

aici”. 

Sprijinit de scîndurile gardului scund, Lupulus asculta. Ochii săi se 
mutaseră în urechi şi de acolo, cu ajutorul auzului, clădeau imagini în 
minte, imagini aparte, nu ca la cei văzători, dar cu atît mai atrăgătoare cu 
cit ele se deosebeau de imaginile adevărate. Bine ascuţit la întunericul 
anilor mulţi şi lungi, auzul său nu dădea greş niciodată. Ştia de unde vine 
sunetul, de sus sau de jos, de la ce depărtare, ce sculă, obiect ori 
vieţuitoare îl produce. Şi ceea ce unui om întreg îi scăpa ca neînsemnat, 
pierdut în noianul celorlalte impresii, lui îi era de folos şi de mare 
însemnătate. Din ce-i povestise Eutyches, din ce-i îndrugase Myro, dar mai 
ales din ce prinsese cu urechile sale, Lupulus îşi dădu seama cît de 
grandioasă este lucrarea în faţa căreia se află. în viaţa sa de oştean apucase 
să vadă multe minunăţii şi nu se mira auzind de încă una deşi nu văzuse şi 
nu auzise să fi fost una asemănătoare, o coloană uriaşă acoperită de jos 
pînă sus cu istoria unuia dintre cele mai crunte războaie. împăratul Traian, 
despre care se spun numai lucruri bune, va lăsa ceva în urma lui. Războiul 
este o mare pacoste, dovadă ce a făcut chiar el, Lupulus, cu alţii cînd era 
militar şi ce au făcut alţii din el cînd le-a fost la îndemînă. Din păcate, fără 
război nu se poate pentru că fiecare din părţi în felul ei are dreptate şi 
deoarece două dreptăţi la un loc nu se poate, una din ele taie capul 
celeilalte. 

„Oh, oh! amintirile nu mai au nici un preţ, ceea ce are valoare sînt 
învăţămintele. Mie nici astea nu-mi sînt de trebuinţă. Cel puţin dacă Myro 
ar fi învăţat ceva din ele, dar e slab de minte şi cam zvăpăiat. Nu are 

încredere în mîne. Crede că-1 duc cu zăhărelul. Dacă ar ştî cît bănet am 
strîns în cursul anîlor ca să-i servească luî maî tîrzîu cînd va îmbrăca toga 
bărbătească? Vreau să fie lîber; vreau să fîe înstărit. Poate mă va cînstî şî el 
după moarte cu o piatră de mormînt, la care să se reculeagă trecătorii şî să 
mă pomenească cu un cuvînt bun. în generosul Apollodor mî-e speranţa. 
Bunule Hercule şî tu zeule Esculap, daţî-î vigoare şî zile multe. Stata Mater, 
păzeşte-î casa de foc, Iar voî muzelor divine nu încetaţi o clipă să-î Inspiraţi 
opere nemuritoare!” 

Trecîndu-şi degetele prin părul băiatului, zise cu duioşie: 

— Simt răcoarea înserării, Myro puer. Să mergem! 

Bucureşti Martie 1973 

Cartea a Treia, intitulată UN DESTIN APARTE încheie 
acest ciclu închinat memoriei împăratului Traian. 


Acest volum, în această prezentare, face parte dintr-o serie 
de romane grupate sub genericul 

îRciStitutio Badac 

